Split (3)

train · 79.3k rows

text stringlengths 31 26.1k	summary stringlengths 11 1.19k
អគារតាំងបង្ហាញរថយន្តប្រណិតMercedes-Benz ជាអគារដ៏ទំនើបមួយដែលត្រូវបានចុះក្នុងបញ្ជី LEED ដោយមានការទទួលស្គាល់ពីក្រមប្រឹក្សាអគារបរិស្ថាននៅសហរដ្ឋអាមេរិក ដែលជាសមាគមឯករាជ្យមួយបំពេញការងារលើការវាយតម្លៃអគារបរិស្ថាន នៅទូទាំងពិភពលោក។ អគារដ៏ប្រណិតនេះ ត្រូវបានបើកសម្ពោធ កាលពីដើមខែមិថុនា ឆ្នាំ២០១៧កន្លងទៅ។ សូមបញ្ជាក់ថា នាពេលបច្ចុប្បន្ន មានអរគារតែ៥ប៉ុណ្ណោះនៅកម្ពុជា ដែលទទួលបានវិញ្ញាបនបត្រ LEED ខណៈមានមជ្ឈមណ្ឌលលក់រថយន្តមិនដល់១០០ផងនៅទូទាំងពិភពលោក ដែលទទួលបានការទទួលស្គាល់ ថាជាអគារជួយដល់បរិស្ថានបែបនេះ។ ជាមួយនឹងគោលដៅដ៏ជាក់លាក់ ក្រុមហ៊ុនស្តារ អូតូ ខេមបូឌា(SAC) បានប្រឹងប្រែងយ៉ាងខ្លាំង ដើម្បីក្លាយជាក្រុមហ៊ុននាំចូលរថយន្តទី១ នៅកម្ពុជា ដែលទទួលបានការទទួលលើគុណភាពអគារ និងជាមជ្ឈមណ្ឌលតាំងលក់រថយន្តដ៏ល្អលើសគេប្រកបដោយគុណភាពខ្ពស់ និងឈានមុខគេស្របទៅតាមស្តង់ដារដែលក្រុមហ៊ុនលក់រថយន្ត មើស៊ីឌីស-បិនស៍(Mercedes-Benz) គួរតែធ្វើ។ នៅទីនេះបានប្រើប្រាស់បន្ទះស្រូបថាមពលពន្លឺព្រះអាទិត្យដែលមិនផ្តល់ផលប៉ះពាល់ដល់បរិស្ថាន និងមានកម្លាំង ១០០ គីឡូវ៉ាត់ ដែលអាចផលិតថាមពលបានរហូតដល់ ៣០ភាគរយ នៃតម្រូវការសរុបរបស់ក្រុមហ៊ុន។ ជាងនេះទៅទៀត វាក៏មានមុខងារជួយកាត់បន្ថយកម្តៅដែលជះមកលើផ្ទៃដំបូងអគារ និងក៏រួមចំណែកក្នុងការសន្សំសំចៃ លើការប្រើប្រាស់ថាមពលអគ្គិសនីផងដែរ៕	អគារតាំងបង្ហាញរថយន្តប្រណិតMercedes-Benz ដែលស្ថិតនៅបណ្តោយផ្លូវ៦០ម៉ែត្រ ក្នុងសង្កាត់ចាក់អង្រែក្រោម ខណ្ឌមានជ័យ ជាអគារដ៏ទំនើបមួយ ដែលទទួលបានលេខ ១ «ពានរង្វាន់មាស»ផ្នែកបរិស្ថាន(អគារបរិស្ថាន)។ ពានរង្វាន់នេះ ត្រូវបានផ្តល់ឲ្យ ដោយក្រុមប្រឹក្សាវាយតម្លៃអគារបរិស្ថានរបស់សហរដ្ឋអាមេរិក ដែលជាសមាគមឯករាជ្យមួយបំពេញការងារលើការវាយតម្លៃអគារបរិស្ថាន នៅទូទាំងពិភពលោក នៅឆ្នាំ២០១៧ នេះ។
កញ្ញា សៀវឡាន បានជម្នះគំនាបនេះ រហូតដល់ទទួលបានឱកាសមករៀនថ្នាក់មហាវិទ្យាល័យនៅរាជធានីភ្នំពេញ ដោយបានអាហារូបករណ៍ពីសាកលវិទ្យាល័យ American University of Phnom Penh និងអាហារូបករណ៍ពីមូលនិធិ Harpswell Foundation។ ថ្មីៗនេះ កញ្ញា លេន សៀវឡាន ទើបតែបញ្ចប់កម្មវិធីសិក្សាមួយឆមាសនៅសាកលវិទ្យាល័យ American University នៅរដ្ឋធានីវ៉ាស៊ីនតោន ក្រោយពីនាងបានជាប់ជាបេក្ខជនម្នាក់ក្នុងកម្មវិធី Global Undergraduate Exchange Program របស់ក្រសួងការបរទេសអាមេរិក។ នាង ទែន សុខស្រីនិត នៃ VOA បានសម្ភាសកញ្ញា លេន សៀវឡាន អំពីការសិក្សានៅរដ្ឋធានីវ៉ាស៊ីនតោន និងការជម្នះលើគំនាបនៃផ្នត់គំនិតចាស់បុរាណលើស្ត្រី និងការអប់រំ។ សូមលោកអ្នកនាងស្តាប់បទសម្ភាសន៍នេះដូចតទៅ៖ សូមចុចទៅប្រភពដើម VOA ត្រង់នេះ	គំនាបនៃផ្នត់គំនិតចាស់បុរាណលើស្ត្រី និងការអប់រំ នៅតែជាឧបសគ្គមួយក្នុងចំណោមឧបសគ្គផ្សេងៗទៀត ដែលសិស្សនិងនិស្សិតស្រីជាច្រើននាក់នៅតាមតំបន់ជនបទបន្តជួបប្រទះ។ ហើយនេះគឺជាបញ្ហាមួយដែល កញ្ញា លេន សៀវឡាន និស្សិតឆ្នាំទី៣ខាងផ្នែកកិច្ចការអន្តរជាតិ នៃសាកលវិទ្យាល័យ American University of Phnom Penh បានជួបប្រទះ នៅពេលដែលនាងបានសម្រេចចិត្តផ្លាស់ទៅសិក្សានៅវិទ្យាល័យ១០មករា ១៩៧៩ នៅទីរួមខេត្តសៀមរាប ពីស្រុកពួកនៅជាយខេត្តសៀមរាប។
គ.ជ.ប តាមរយៈសេចក្តីអំពាវនាវរបស់ខ្លួននាថ្ងៃនេះ បានស្នើឲ្យអ្នកបោះឆ្នោតទាំងអស់កុំថតរូបភាពសន្លឹកឆ្នោតដោយមានគំនូសសញ្ញាគាំទ្រលើគណបក្សនយោបាយ ហើយបង្ហោះនៅលើហ្វេសប៊ុក ព្រោះសកម្មភាពនេះផ្ទុយទៅនឹងច្បាប់បោះឆ្នោត៕	អ្នកបោះឆ្នោតមួយចំនួន បានខិតខំបង្ហាញភក្តីភាពរបស់ខ្លួនចំពោះគណបក្សដែលខ្លួនស្រឡាញ់ តាមរយៈការបង្ហោះរូបភាពសន្លឹកឆ្នោតដោយមានគំនួសសញ្ញាគាំទ្រលើគណបក្សនយោបាយ នៅលើបណ្តាញសង្គម។ បើតាមគណៈកម្មាធិការជាតិរៀបចំការបោះឆ្នោត (គ.ជ.ប) នេះជាសកម្មភាពផ្ទុយនឹងច្បាប់។
អ្នកស្រី ខេមរី ឃឿន បានប្រាប់ VOA ថា នេះគឺជាមោទនភាពមួយសម្រាប់រូបអ្នកស្រី និងក្រុមគ្រួសារ ក៏ដូចជាសហគមន៍ខ្មែរនៅក្នុងតំបន់ទីក្រុង Chicago ទាំងមូល ដែលអ្នកស្រីបានក្លាយជាស្ត្រីខ្មែរអាមេរិកាំងដំបូងគេ ដែលបានឈរឈ្មោះជាបេក្ខជនសម្រាប់ការបោះឆ្នោតក្នុងសង្កាត់ ហើយបានឈ្នះការបោះឆ្នោតនេះ។ អ្នកស្រី ខេមរី បានលើកឡើងថា៖ «ខ្ញុំពិតជាមានកិត្តិយស និងត្រេកអរដែលបានសម្រេចក្នុងការបោះឆ្នោតនេះ។ ខ្ញុំបានប្រាប់សហគមន៍ថា យុទ្ធនាការឈរឈ្មោះជាបេក្ខជននេះមិនមែនដើម្បីរូបខ្ញុំនោះទេ គឺដើម្បីបង្កើតឱកាសដល់សមាជិកផ្សេងទៀតនៅក្នុងសហគមន៍»។ ក្នុងវ័យជាង៣០ឆ្នាំ អ្នកស្រី ខេមរី មិនធ្លាប់មានបទពិសោធន៍ក្នុងការធ្វើយុទ្ធនាការដើម្បីស្វែងរកសំឡេងគាំទ្របេក្ខភាពរបស់អ្នកស្រីឡើយ។ ក៏ប៉ុន្តែ អ្នកស្រីបានបញ្ជាក់ថា ការលើកទឹកចិត្ត និងការទទួលបានការណែនាំពីសហគមន៍អាស៊ីអាមេរិកាំងផ្សេងៗទៀត បានជំរុញឲ្យអ្នកស្រីហ៊ានជម្នះកត្តាប្រឈមនានា ដើម្បីឈ្នះការបោះឆ្នោតនេះ ហើយបានធ្វើជាតំណាងឲ្យសហគមន៍ខ្មែរអាមេរិកាំងនៅក្នុងវិស័យសាធារណៈ។ អ្នកស្រី ខេមរី ឃឿន បានរៀបរាប់ថា៖ «នេះគឺជាលើកដំបូងហើយ ដែលការបោះឆ្នោតជ្រើសតាំងសមាជិកនៃក្រុមអភិបាលអណត្តិថ្មីមានការប្រកួតប្រជែង ក្នុងរយៈពេល៥ឆ្នាំកន្លងទៅនេះ។ ការជាប់ឆ្នោតនេះមិនងាយស្រួលទេសម្រាប់ខ្ញុំ។ ខ្ញុំត្រូវតែជម្នះដើម្បីឈ្នះ។ ហើយខ្ញុំត្រូវការការណែនាំពីអ្នកមានបទពិសោធន៍ ដើម្បីជួយឲ្យគេស្គាល់ឈ្មោះខ្ញុំ»។ សំឡេងថ្មី លោក Jerry Clarito អតីតប្រធានក្រុមអភិបាលគ្រប់គ្រងសួនឧទ្យានប្រចាំសង្កាត់ Skokie (Skokie Park District Board Commissioner) និងជាពលរដ្ឋអាមេរិកាំងដើមកំណើតហ្វីលីពីនដំបូងគេដែលបានឈ្នះឆ្នោតចូលបម្រើវិស័យសាធារណៈ គឺជាអ្នកដែលបានជំរុញលើកទឹកចិត្តឲ្យអ្នកស្រី ខេមរី ឈរឈ្មោះជាបេក្ខជនក្នុងការបោះឆ្នោតជ្រើសរើសសមាជិកថ្មី នៃក្រុមអភិបាលគ្រប់គ្រងសួនឧទ្យានប្រចាំសង្កាត់ Skokie។ លោក Clarito បានបញ្ជាក់ប្រាប់ VOA ថា អ្នកស្រី ខេមរី ឃឿន បានក្លាយជាសមាជិកវ័យក្មេងបង្អស់ នៅក្នុងចំណោមសមាជិក នៃក្រុមអភិបាលគ្រប់គ្រងសួនឧទ្យាន Skokie Park District នេះ ក្រោយពីអ្នកស្រីបានឈ្នះឆ្នោត។ ហើយនេះគឺជាឱកាសដ៏កម្រមួយ ដែលអនុញ្ញាតឲ្យអ្នកស្រី នាំយកគំនិតថ្មីៗមកចូលរួមចែករំលែក និងអភិវឌ្ឍកិច្ចការរបស់ក្រុមអភិបាលគ្រប់គ្រងសួនឧទ្យានប្រចាំសង្កាត់។ លោកបានលើកឡើងថា៖ «អ្នកស្រី ខេមរី អាចចូលរួមធ្វើកិច្ចការនេះដោយផ្អែកលើបទពិសោធន៍ផ្ទាល់ខ្លួនក្នុងគ្រួសារ។ អ្នកស្រីនឹងក្លាយជាអ្នកគាំទ្រកម្មវិធីសួនឧទ្យាន និងកម្មវិធីកម្សាន្ត ដែលបម្រើដល់អ្នកគ្រប់គ្នាក្នុងសហគមន៍ ជាពិសេសក្មេងៗ»។ កិច្ចការរបស់សមាជិកនៃក្រុមអភិបាលគ្រប់គ្រងសួនឧទ្យានប្រចាំសង្កាត់ Skokie Park District Board of Commissioner គឺផ្តោតលើការតាក់តែងគោលនយោបាយ និងដំណើរការនីតិវិធីនៃការគ្រប់គ្រងសួនឧទ្យានក្នុងសង្កាត់។ សមាជិកទាំង៥នាក់ ដែលមានប្រធាន និងអនុប្រធាន ក៏មានតួនាទីជ្រើសរើស និងត្រួតពិនិត្យការងាររបស់នាយកប្រតិបត្តិ និងគម្រោងថវិកាផងដែរ។ ការងារនេះគឺជាការងារស្ម័គ្រចិត្ត ហើយមិនទទួលបានប្រាក់កម្រៃអ្វីនោះទេ។ លោកស្រី Josina Morita ជាសមាជិកម្នាក់នៃក្រុមអភិបាលគ្រប់គ្រងធនធានទឹកប្រចាំតំបន់ Chicago (Metropolitan Water Reclamation District of Greater Chicago) ដែលជាទីភ្នាក់ងាររបស់រដ្ឋាភិបាលសហព័ន្ធ បានប្រាប់ VOA តាមសារអេឡិចត្រូនិកអ៊ីមែលថា អ្នកស្រី ខេមរី គឺជាមេដឹកនាំម្នាក់ក្នុងសហគមន៍ជនភៀសខ្លួន និងជនអន្តោប្រវេសន៍នៅតំបន់ Chicago នេះអស់ជាងមួយទសវត្សរ៍មកហើយ ជាពិសេសគឺសហគមន៍ខ្មែរអាមេរិកាំង ដោយធ្វើជាអ្នកដឹកនាំយុវជនក្នុងសហគមន៍ជនអន្តោប្រវេសន៍។ លោកស្រីបានសរសេរក្នុងខ្លឹមសារដើមជាភាសាអង់គ្លេស និងបកប្រែជាខេមរភាសាថា៖ «ឥឡូវនេះ ក្នុងនាមជាសមាជិកនៃមន្ត្រីសាធារណៈដែលជាប់ឆ្នោត អ្នកស្រី ខេមរី ឃឿន នឹងតំណាងឲ្យសំឡេងមួយរបស់សហគមន៍ខ្មែរអាមេរិកាំងក្នុងរដ្ឋអ៊ីលីណយ និងទូទាំងសហរដ្ឋអាមេរិក»។ មកទល់ពេលនេះ អ្នកស្រី ខេមរី ឃឿន និងក្រុមគ្រួសារ រួមមានកូនពីរនាក់ បានរស់នៅក្នុងសង្កាត់ Skokie ជាង១២ឆ្នាំមកហើយ។ ស្របពេលជាមួយគ្នានេះ អ្នកស្រី ខេមរី ក៏កំពុងបម្រើការងារពេញម៉ោងជាអ្នកជំនាញខាងសុខភាពម្នាក់ ឲ្យក្រុមហ៊ុនបច្ចេកវិទ្យាខាងសុខភាពឈ្មោះ HealthJoy ដែលនាំមុខគេនៅតំបន់ Chicago។ ផ្សារភ្ជាប់ជំនាន់ពីរនៃជនភៀសខ្លួនខ្មែរ អ្នកស្រី ខេមរី ឃឿន មានអាយុប្រមាណ៦ខែប៉ុណ្ណោះ នៅពេលដែលក្រុមគ្រួសាររបស់អ្នកស្រី ត្រូវបានរដ្ឋាភិបាលអាមេរិកទទួលយកជាជនភៀសខ្លួនមករស់នៅតំបន់ជាយទីក្រុង Chicago នៅពាក់កណ្តាលទសវត្សរ៏១៩៨០។ អ្នកស្រី ខេមរី បានកើតនៅជំរុំខាវអ៊ីដាង ប្រទេសថៃ នៅពេលដែលឪពុកម្តាយរបស់អ្នកស្រីបានរត់ភៀសខ្លួនពីរបបប្រល័យពូជសាសន៍ខ្មែរក្រហម ពីស្រុកកំណើតនៅស្រុកកំពង់ក្តី ខេត្តសៀមរាប ទៅកាន់ជំរុំជនភៀសខ្លួននៅក្នុងប្រទេសថៃ។ អ្នកស្រី ខេមរី ឃឿន បានរៀនចប់ថ្នាក់មហាវិទ្យាល័យខាងផ្នែកកិច្ចការសង្គមពីសាកលវិទ្យាល័យ Loyola University Chicago។ ក្រោយពីបញ្ចប់ការសិក្សា អ្នកស្រី ខេមរី បានប្រឡូកក្នុងសហគមន៍ខ្មែរ និងសហគមន៍ជនអន្តោប្រវេសន៍ជាច្រើននៅក្នុងតំបន់ ដោយបានចូលបម្រើការងារជាអ្នកដឹកនាំយុវជននៃសមាគមខ្មែរប្រចាំរដ្ឋអ៊ីលីណយ និងជាអ្នករៀបចំឲ្យសហគមន៍អាស៊ីអាមេរិកាំងប្រចាំរដ្ឋអ៊ីលីណយ បានមួយរយៈពេលផងដែរ។ ដោយសារឆ្លងកាត់បទពិសោធន៍ជាកុមារជនភៀសខ្លួន អ្នកស្រី ខេមរី ឃឿន បានយកចិត្តទុកដាក់ច្រើនក្នុងការផ្សារភ្ជាប់ជំនាន់ទី១នៃជនភៀសខ្លួនខ្មែរ និងក្មេងៗជំនាន់ក្រោយនៅតំបន់ Chicago នេះ ដែលជាកូនចៅរបស់ប្រជាពលរដ្ឋខ្មែរ ដែលនៅរស់រានមានជីវិតពីរបបខ្មែរក្រហម ឲ្យស្វែងយល់ពីគ្នាទៅវិញទៅមក។ នេះបើយោងតាមអ្នកនាង អ៊ីលីហ្សាប៊ែត កែវ (Elizabeth Keo) ដែលជាពលរដ្ឋខ្មែរអាមេរិកាំងជំនាន់ទី២ដែលកើតនៅសហរដ្ឋអាមេរិក និងជាសកម្មជនក្នុងសហគមន៍ម្នាក់បម្រើការងារនៅសារមន្ទីរខ្មែរប្រចាំទីក្រុង Chicago។ អ្នកនាង អ៊ីលីហ្សាប៊ែត កែវ បានលើកឡើងថា៖ «ខេមរី យកចិត្តទុកដាក់អំពីបញ្ហាពាក់ព័ន្ធនឹងគ្រប់ជំនាន់នៃសហគមន៍ខ្មែរ។ នាងបានពិភាក្សាច្រើនអំពីកិច្ចការដែលយើង ក្នុងនាមជាអ្នកជំនាន់ថ្មី អាចចូលរួមធ្វើក្នុងសហគមន៍ និងដោះស្រាយបញ្ហាដែលយើងកំពុងមាន»។ លោកស្រី វ៉ានី វ៉ែល (Vany Wells) ប្រធានក្រុមប្រឹក្សានៃសារមន្ទីរខ្មែរប្រចាំទីក្រុង Chicago រដ្ឋអ៊ីលីណយ (National Cambodian Heritage Museum and Killing Field Memoral) ក៏បានប្រាប់ VOA ផងដែរថា អ្នកស្រី ខេមរី គឺជាស្ត្រីដែលមានសមត្ថភាព និងមានការតស៊ូខ្ពស់។ បើទោះបីជាមានកូនពីរនាក់ក្រោមបន្ទុកក្តី ក៏អ្នកស្រី ខេមរី មានការងារពេញម៉ោង ហើយចូលស្ម័គ្រចិត្តបម្រើការងារសាធារណៈដោយមិនទទួលបានប្រាក់កម្រៃអ្វីឡើយ។ លោកស្រី វ៉ានី បានប្រាប់ VOA ថា៖ «ខ្ញុំបានកត់សម្គាល់ថា ខេមរី គឺជាមនុស្សដែលយកចិត្តទុកដាក់នឹងអ្នកដទៃ ហើយមានសមត្ថភាពខ្ពស់។ ជាមួយគ្នានោះ នាងមានទឹកចិត្តខ្លាំងក្នុងការរួបរួមសហគមន៍»។ អ្នកស្រី ខេមរី ឃឿន បានចូលរួមសកម្មក្នុងសហគមន៍ខ្មែរនៅតំបន់ទីក្រុង Chicago បានមួយរយៈពេលកាលពីប៉ុន្មានឆ្នាំកន្លងទៅ ដោយបានក្លាយជាសមាជិកម្នាក់នៃក្រុមប្រឹក្សាសមាគមខ្មែរ (Cambodian Association of Illinois)។ ក៏ប៉ុន្តែ ក្នុងរយៈពេលជាងមួយឆ្នាំថ្មីៗនេះ អ្នកស្រី ខេមរី ឃឿន ក៏ត្រូវបានជ្រើសតាំងជាអនុប្រធានក្រុមប្រឹក្សាសារមន្ទីរខ្មែរប្រចាំទីក្រុង Chicago។ តំណាងឲ្យសំឡេងសហគមន៍ខ្មែរក្នុងតំបន់ ការចូលបម្រើជាមន្ត្រីក្នុងវិស័យសាធារណៈនៅសហរដ្ឋអាមេរិក មិនមែនជាជម្រើសដែលពលរដ្ឋខ្មែរអាមេរិកាំងជាច្រើននាក់នឹងពិចារណានោះទេ។ នេះបើយោងតាមការលើកឡើងរបស់ពលរដ្ឋខ្មែរអាមេរិកាំងក្នុងសហគមន៍រដ្ឋអ៊ីលីណយ។ ក៏ប៉ុន្តែ ការជាប់ឆ្នោតរបស់អ្នកស្រី ខេមរី ឃឿន ក្លាយជាសមាជិកក្រុមអភិបាលគ្រប់គ្រងសួនឧទ្យានប្រចាំសង្កាត់ Skokie បានទាក់ទាញការយកចិត្តទុកដាក់របស់ពលរដ្ឋអាមេរិកាំងផ្សេងទៀតមកលើវិស័យសាធារណៈ។ លោកស្រី វ៉ានី វ៉ែល បានប្រាប់ VOA ថា៖ «នៅពេលដែលខ្ញុំបានប្រាប់បងប្អូនក្នុងសហគមន៍ថា ខេមរី គឺជាខ្មែរអាមេរិកាំងដំបូងគេដែលបានជ្រើសតាំងជាមន្ត្រីបម្រើក្នុងវិស័យសាធារណៈ ពួកគេក៏ចាប់ផ្តើមយកចិត្តទុកដាក់។ ខ្ញុំគ្រាន់តែសង្ឃឹមថា អ៊ំ លោកយាយ និងលោកតា នឹងស្វែងយល់បន្ថែមអំពីវិស័យនយោបាយ»។ សមាជិកក្នុងសហគមន៍ខ្មែរមួយចំនួន រួមទាំងលោកស្រី វ៉ានី បានជួយជ្រោមជ្រែង និងចូលរួមធ្វើយុទ្ធនាការឈរឈ្មោះបោះឆ្នោតរបស់អ្នកស្រី ខេមរី ឃឿន រហូតដល់បានជោគជ័យ ដើម្បីជួយឲ្យសហគមន៍ខ្មែរមានតំណាង និងមានសំឡេងកាន់តែខ្លាំងឡើងក្នុងរដ្ឋ។ លោក លឿង សុភ័ណ្ឌ ដែលជាប្រធានសមាគមខ្មែរប្រចាំរដ្ឋអ៊ីលីណយ (Cambodian Association of Illinois) បានប្រាប់ VOA ថា លោកពិតជារីករាយដែលបានឃើញស្ត្រីខ្មែរអាមេរិកាំងម្នាក់ ជាប់ឆ្នោតចូលបម្រើវិស័យសាធារណៈ បើទោះបីជាការងារនេះមិនទទួលបានប្រាក់កម្រៃក៏ដោយ។ ហើយលោកក៏យល់ថា ការណ៍នេះនឹងជួយលើកកម្ពស់សំឡេង និងតម្រូវការរបស់សហគមន៍។ លោកបានរៀបរាប់ថា៖ «ខ្ញុំសង្ឃឹមថា ការងារស្ម័គ្រចិត្តថ្មីរបស់ខេមរី នឹងអាចស្វែងរកការឧបត្ថម្ភមកដល់សហគមន៍»។ លោកស្រី វ៉ានី វ៉ែល ក៏បានបន្ថែមដែរថា៖ «ឥឡូវនេះ យើងមានសំឡេងតំណាងហើយ។ បើទោះបីជាវាមិនទាន់ជាសំឡេងដ៏ធំមួយក្តី ក៏នេះជាសំឡេងតូចមួយ ដែលយើងមាន»។ រីឯអ្នកនាង អ៊ីលីហ្សាប៊ែត កែវ យល់ថា ការណ៍ដែលមានស្ត្រីខ្មែរអាមេរិកាំងម្នាក់ ហ៊ានឈរឈ្មោះជាបេក្ខជនក្នុងការបោះឆ្នោតក្នុងសហគមន៍ ហើយបានទទួលជ័យជម្នះនេះ បានបើកផ្លូវ និងលើកទឹកចិត្តឲ្យស្ត្រីខ្មែរអាមេរិកាំងផ្សេងទៀត យកគំរូតាម។ អ្នកនាង អ៊ីលីហ្សាប៊ែត បាននិយាយថា៖ «ការណ៍នេះគឺបានបើកផ្លូវដល់ស្ត្រីក្មេងៗដទៃទៀត ហើយជាមួយគ្នានោះ ខេមរី ពិតជាគំរូដល់សហគមន៍យើង ឲ្យយើងដឹងថា យើងអាចធ្វើបាន ហើយយើងនឹងធ្វើបាន»។ រីឯអ្នកស្រី ខេមរី ឃឿន បានប្រាប់ VOA ថា នេះគឺជាឱកាសដ៏ពិសេសមួយសម្រាប់អ្នកស្រី ក្នុងការឈរជាតំណាងឲ្យសំឡេងឲ្យសហគមន៍ខ្មែរ ក៏ដូចជាសហគមន៍ជនជាតិភាគតិចមកពីជាតិសាសន៍ផ្សេងទៀតក្នុងតំបន់ទីក្រុង Chicago។ អ្នកស្រី ខេមរី បានលើកឡើងថា៖ «ខ្ញុំគឺជាស្ត្រីខ្មែរអាមេរិកាំងដំបូងគេបង្អស់ដែលបានជាប់ឆ្នោត ក៏ប៉ុន្តែ ខ្ញុំសង្ឃឹមថា ខ្ញុំនឹងមិនមែនជាស្ត្រីខ្មែរចុងក្រោយគេ[ដែលចូលបម្រើការងារវិស័យសាធារណៈ]ដែរ។ ដូច្នេះ គោលបំណងរបស់ខ្ញុំ គឺលើកកម្ពស់តំណាងរបស់សហគមន៍ខ្មែរយើង ដើម្បីឲ្យលើកទឹកចិត្តឲ្យខ្មែរយើងដទៃទៀតយល់ថា យើងអាចធ្វើបាន ហើយយើងទាំងអស់គ្នាគួរតែព្យាយាមគាំទ្រគ្នាទៅវិញទៅមក»។ តាមរយៈជោគជ័យឈ្នះការបោះឆ្នោត ចូលបម្រើការងារជាមន្ត្រីសាធារណៈក្នុងសង្កាត់ក្នុងវ័យដ៏ក្មេងម្នាក់ អ្នកស្រី ខេមរី ឃឿន ក៏រំពឹងថា ការសម្រេចបាននេះ នឹងបង្ហាញឲ្យកូនស្រីអាយុ៦ឆ្នាំរបស់អ្នកស្រី បានដឹងថា នៅពេលដែលនាងធំដឹងក្តីឡើង នាងនឹងអាចសម្រេចការងារជាអ្នកដឹកនាំបាន ដូចអ្នកស្រីដែរ៕ សូមចុចទៅប្រភពដើម VOA ត្រង់នេះ	វ៉ាស៊ីនតោន ៖ នៅថ្ងៃទី១៦ ខែឧសភាខាងមុខនេះ អ្នកស្រី ខេមរី ឃឿន (Khemarey Kheoun) នឹងស្បថចូលកាន់តំណែងជាសមាជិកម្នាក់នៃក្រុមអភិបាលគ្រប់គ្រងសួនឧទ្យានប្រចាំសង្កាត់ Skokie ឬ Skokie Park District Commissioner ដែលជាស្ថាប័នមួយរបស់រដ្ឋាភិបាលក្នុងតំបន់ ដែលផ្តល់សេវាសាធារណៈខាងសួនឧទ្យាន និងការថែរក្សាតំបន់សួនសាធារណៈ ក្រោយពេលដែលអ្នកស្រីបានឈ្នះការបោះឆ្នោតកាលពីថ្ងៃទី៤ ខែមេសាកន្លងទៅនេះ។
លោក Raouf Mazou ជំនួយការស្នងការជាន់ខ្ពស់ទទួលបន្ទុកជនភៀសខ្លួន (UNHCR) របស់អង្គការសហប្រជាជាតិបានលើកឡើងក្នុងសន្និសីទមួយទៅកាន់រដ្ឋសមាជិកនៅទីក្រុងហ្សឺណែវថា ក្នុងការពិគ្រោះយោបល់ជាមួយរដ្ឋាភិបាល និងដៃគូពាក់ព័ន្ធទាំងអស់ UNHCR បានរៀបចំផែនការសម្រាប់ផ្ដល់ជំនួយដល់ពលរដ្ឋប្រមាណ៨១ម៉ឺន៥ពាន់នាក់ដែលអាចភៀសខ្លួនចេញពីស៊ីដង់ចូលប្រទេសជិតខាង។ បើតាមលោក Raouf Mazou ប្រជាជនប្រមាណ៧៣ម៉ឺននាក់បានភៀសខ្លួនចេញពីស៊ូដង់រួចហើយ។ បើតាមការប៉ាន់ប្រមាណរបស់លោក Mazou ពលរដ្ឋទាំង៨០ ម៉ឺននាក់ដែលអាចភៀសខ្លួនចេញពីប្រទេសនាពេលឆាប់ៗនេះ អាចមានជនជាតិស៊ូដង់ប្រមាណ៥៨ ម៉ឺននាក់ ខណៈអ្នកផ្សេងទៀតគឺជាជនភៀសខ្លួនដែលបានភៀសទៅនៅស៊ូដង់ដើម្បីសុវត្ថិភាពកន្លងមក។ «យើងសង្ឃឹមថាវានឹងមិនកើតឡើងនោះទេ ប៉ុន្តែប្រសិនបើអំពើហិង្សាមិនឈប់ទេ យើងនឹងឃើញមនុស្សជាច្រើនទៀតត្រូវបង្ខំឱ្យភៀសខ្លួនចេញពីស៊ូដង់ដើម្បីស្វែងរកសុវត្ថិភាព»។ ប្រធាន UNHCR លោក Filippo Grandi បានលើកឡើងបែបនេះក្នុងសារតាមបណ្ដាញសង្គម Twitter ។ តាមការវាយតម្លៃរបស់ស្ថាប័នអន្តរជាតិនានា ស្ថានភាពមនុស្សធម៌នៅស៊ូដង់កំពុងប្រែកាន់តែអាក្រក់ ចាប់តាំងពីការប្រយុទ្ធគ្នាដែលបានផ្ទុះឡើងកាលពីថ្ងៃទី ១៥ ខែមេសាកន្លងមក។ មនុស្សរាប់រយនាក់ត្រូវបានសម្លាប់ និងរាប់ពាន់នាក់បានរងរបួសនៅក្នុងការប៉ះទង្គិចគ្នារវាងកងកម្លាំងស៊ូដង់ដឹកនាំដោយលោកឧត្តមសេនីយ៍កងទ័ព Abdel Fattah al-Burhanនិងលោក Mohamed Hamdan Daglo ដែលជាមេបញ្ជាការកងកម្លាំងយោធាប៉ារ៉ា RSF ។ ទន្ទឹមនឹងការប៉ះទង្គិចគ្នានេះ ប្រជាជនស៊ូដង់រាប់លាននាក់ ដែលមិនអាចមានលទ្ធភាពគេចខ្លួន ត្រូវជ្រកកោននៅក្នុងផ្ទះដើម្បីគេចពីការប្រយុទ្ធ ទាំងគ្មានអាហារ និងទឹកស្អាត និងអគ្គិសនីប្រើប្រាស់គ្រប់គ្រាន់។ លើសពីនេះ UN និងអង្គការជំនួយផ្សេងទៀតបានកាត់បន្ថយសេវាកម្មផ្ដល់ជំនួយរបស់ខ្លួន ថែមទៀត។ ប៉ុន្តែកម្មវិធីស្បៀងអាហារពិភពលោកបានបញ្ជាក់ថាខ្លួនកំពុងបន្តប្រតិបត្តិការនៅក្នុងតំបន់ដែលមានសុវត្ថិភាព៕	ទីភ្នាក់ងារជនភៀសខ្លួនរបស់អង្គការសហប្រជាជាតិ (UN) នៅថ្ងៃទី១ ខែឧសភា ព្រមានថា ពលរដ្ឋនៅស៊ូដង់ប្រមាណ៨០ម៉ឺននាក់ អាចនឹងភៀសខ្លួនទៅប្រទេសជិតខាង ខណៈដែលជម្លោះយោធាក្នុងប្រទេសដែលផ្ទុះឡើងនៅថ្ងៃទី១៥ ខែមេសាហាក់គ្មានភាពធូរស្បើយ។
នៅក្នុងប្រទេសកម្ពុជា មានតែ ក្រុមហ៊ុន ស្តារ អូតូ ខេមបូឌា តែមួយគត់ ដែលទទួលបានសិទ្ធិផ្តាច់មុខក្នុងការនាំចូល និងចែកចាយ ដាក់លក់ នូវគ្រប់ប្រភេទរថយន្តម៉ាក Mercedes-Benz។ ប៉ុន្តែកន្លងមកគេសង្កេតឃើញថា មានក្រុមហ៊ុន និងបុគ្គលមួយចំនួន បានលួចលាក់នាំចូល រថយន្តម៉ាក Mercedes-Benz ចូលមកក្នុងប្រទេសកម្ពុជាក្នុងបំណងចែកចាយ និងប្រើប្រាស់ ដោយមិនបានឆ្លងកាត់ក្រុមហ៊ុន ស្តារ អូតូ(ខេមបូឌា) ដែលទទួលបានសិទ្ធិនាំចូលផ្តាច់មុខពីក្រសួងពាណិជ្ជកម្ម។ ដើម្បីឆ្លើយតបនឹងសកម្មភាពបំពានច្បាប់នេះ ក្រុមហ៊ុនស្តារ អូតូ ខេមបូឌា យើងខ្ញុំនឹងចាត់វិធានការតាមផ្លូវច្បាប់ ចំពោះក្រុមហ៊ុន ឬបុគ្គលណា ដែលបំពានច្បាប់ លួចលាក់នាំចូលរថយន្ត Mercedes-Benz ដែលជាសិទ្ធិផ្តាច់មុខរបស់ក្រុមហ៊ុន ស្តារ អូតូ ខេមបូឌា។ សូមជម្រាបថា ក្រសួងពាណិជ្ជកម្ម កាលពីខែកុម្ភៈ ឆ្នាំ២០១៩កន្លងទៅបានចេញលិខិតមួយបញ្ជាក់ពីការឯកភាពកត់ត្រាទទួលស្គាល់សិទ្ធិនាំចូល និងចែកចាយផ្តាច់មុខ លើរថយន្តពាក់ម៉ាក Mercedes-Benz នៅក្នុងប្រទេសកម្ពុជា របស់ក្រុមហ៊ុន ស្តារ អូតូ (ខេមបូឌា) ខូ អិលធីឌី ដែលទទួលបានពីក្រុមហ៊ុន Daimler AG។ «ក្រសួងពាណិជ្ជកម្ម ឯកភាពកត់ត្រាទទួលស្គាល់សិទ្ធិនាំចូលនិងចែកចាយផ្តាច់មុខលើរថយន្តពាក់ម៉ាកខាងលើ (Mercedes-Benz) នៅក្នុងព្រះរាជាណាចក្រកម្ពុជា របស់ក្រុមហ៊ុន ស្តារ អូតូ (ខេមបូឌា) ខូ អិលធីឌី ដែលទទួលបានពីក្រុមហ៊ុន Daimler AG ដូចមានចែងក្នុងលិខិតប្រគល់សិទ្ធិនាំចូលនិងចែកចាយផ្តាច់មុខដែលក្រសួងបានតម្កល់ទុករួចហើយ។ លិខិតនេះក៏ត្រូវបានយោងតាមមាត្រា៣និងមាត្រា១១នៃច្បាប់ស្តីពី ម៉ាក ពាណិជ្ជនាម និងអំពីការប្រកួតប្រជែងមិនស្មោះត្រង់ផងដែរ»។ នេះគឺជាខ្លឹមសារដែលក្រុមហ៊ុន ស្តារ អូតូ(ខេមបូឌា) បានទទួលពីក្រសួងពាណិជ្ជកម្ម។ ជាថ្មីម្តងទៀត ក្រុមហ៊ុន ស្តារ អូតូ ខេមបូឌា សូមថ្លែងអំណរគុណយ៉ាងជ្រាលជ្រៅ និងមានសេចក្តីសោមនស្សរីករាយយ៉ាងក្រៃលែង ចំពោះកិច្ចខិតខំប្រឹងប្រែង និងការយកចិត្តទុកដាក់របស់ក្រសួងពាណិជ្ជកម្ម ពិសេសរាជរដ្ឋាភិបាលកម្ពុជា ក្នុងការបង្កើតបរិយាកាសប្រកួតប្រជែងដោយស្មោះត្រង់សម្រាប់អ្នកវិនិយោគនៅកម្ពុជា ក៏ដូចជាការជំរុញឲ្យមានការគោរពកម្មសិទ្ធិបញ្ញា និងសិទ្ធិផ្តាច់មុខលើម៉ាកសញ្ញានេះ។ ក្រុមហ៊ុន ស្តារ អូតូ ខេមបូឌា ជឿជាក់ថា យន្តការនេះ នឹងការពារផលប្រយោជន៍របស់អ្នកវិនិយោគ ក៏ដូចជាអ្នកប្រើប្រាស់ ជាពិសេសទប់ស្កាត់នូវរាល់មុខទំនិញក្លែងក្លាយ និងទំនិញគេចពន្ធដែលប៉ះពាល់ដល់ប្រសិទ្ធភាពនៃការកៀរគរចំណូលពន្ធចូលរដ្ឋផងដែរ។ សម្រាប់ព័ត៌មានបន្ថែម សូមអញ្ជើញទៅកាន់ការិយាល័យ និងអគារតាំងបង្ហាញរថយន្ត Mercedes-Benz របស់ក្រុមហ៊ុន ស្តារ អូតូ ខេមបូឌា ដែលមានទីតាំងស្ថិតនៅតាមបណ្តោយមហាវិថី សម្តេចតេជោ ហ៊ុន សែន ឬផ្លូវ៦០ម៉ែត្រ ក្នុងសង្កាត់ចាក់អង្រែក្រោម ខណ្ឌមានជ័យ រាជធានីភ្នំពេញ។ ទំនាក់ទំនង 017-231-488 ឬលេខ 023-231-488៕ (អត្ថបទពាណិជ្ជកម្ម)	ក្រុមហ៊ុនស្តារ អូតូ ខេមបូឌា យើងខ្ញុំនឹងចាត់វិធានការតាមផ្លូវច្បាប់ ចំពោះក្រុមហ៊ុន ឬបុគ្គលណា ដែលបំពានច្បាប់ លួចលាក់នាំចូលរថយន្ត Mercedes-Benz ដែលជាសិទ្ធិផ្តាច់មុខរបស់ក្រុមហ៊ុន ស្តារ អូតូ ខេមបូឌា។ ក្រុមហ៊ុន ស្តារ អូតូ (ខេមបូឌា) នៅតែសង្កេតឃើញថា មានក្រុមហ៊ុន និងបុគ្គលមួយចំនួន បានលួចលាក់នាំចូល រថយន្តម៉ាក Mercedes-Benz ចូលមកក្នុងប្រទេសកម្ពុជា ដោយមិនបានឆ្លងកាត់ក្រុមហ៊ុន ស្តារ អូតូ (ខេមបូឌា)។ ដូច្នេះដើម្បីចៀសវាងការប្រឈមមុខនឹងផ្លូវច្បាប់ ក្រុមហ៊ុន ស្តារ អូតូ (ខេមបូឌា) អំពាវនាវឲ្យបញ្ឈប់ជាបន្ទាន់នូវសកម្មភាពបំពានច្បាប់នេះ។
ក្រសួងហិរញ្ញវត្ថុអាម៉េរិក នៅថ្ងៃទី១៦ ខែសីហា បានដាក់ទណ្ឌកម្មលើក្រុមហ៊ុនចំនួន ៣ ក្នុងនោះមាន ក្រុមហ៊ុន Verus LLC, ក្រុមហ៊ុន Defense Engineering LLP និងក្រុមហ៊ុន Versor SRO ក្រោមហេតុផលជួយសម្របសម្រួលការលក់អាវុធពីកូរ៉េខាងជើងឱ្យរុស្ស៊ី ដើម្បីប្រើប្រាស់ក្នុងសង្រ្គាមនៅអ៊ុយក្រែន។ មិនតែប៉ុណ្ណោះ អាម៉េរិក ចុចឈ្មោះលោក Ashot Mkrtychev ដែលជាអ្នកគ្រប់គ្រងក្រុមហ៊ុនទាំងបី ជាអ្នកសម្របសម្រួលកិច្ចព្រមព្រៀងខាងលើថែមទៀត។ លើសពីនេះ អាម៉េរិក បានព្រមានដាក់ទណ្ឌកម្មលើប្រទេសទីបីដែលគាំទ្រសង្រ្គាមនៅអ៊ុយក្រែន រួមទាំងប្រទេសដែលចង់គេចពីទណ្ឌកម្មរបស់ខ្លួនថែមទៀត។ ក្រោយទណ្ឌកម្មរបស់អាម៉េរិកខាងលើ កូរ៉េខាងត្បូង បានប្រកាសគាំទ្រយ៉ាងខ្លាំង។ «រដ្ឋាភិបាលរបស់យើង សូមស្វាគមន៍សកម្មភាពថ្មីៗដាក់ចេញដោយអាម៉េរិក»។ លោក Lim Soo-suk អ្នកនាំពាក្យក្រសួងការបរទេសកូរ៉េខាងត្បូងបានបញ្ជាក់បែបនេះ នៅក្នុងសន្និសីទសារព័ត៌មាននៅថ្ងៃទី១៧ ខែកក្កដា។ មន្រ្តីទូតកូរ៉េខាងត្បូងរូបនេះ បានបន្ថែមថា រដ្ឋាភិបាលក្រុងសេអ៊ូលមានបំណងបន្តកិច្ចខិតខំពង្រឹងកិច្ចសហប្រតិបត្តិការអន្តរជាតិ លើបញ្ហាកូរ៉េខាងជើង រួមទាំងជំរុញការអនុវត្តសេចក្តីសម្រេចក្រុមប្រឹក្សាសន្តិសុខអង្គការសហប្រជាជាតិ ដោយមានការសម្របសម្រួលជាមួយប្រទេសជាមិត្តផង។ ទន្ទឹមនេះ អ្នកនាំពាក្យក្រសួងការបរទេសកូរ៉េខាងត្បូង ក៏បានឆ្លើយសំណួរពាក់ព័ន្ធនឹងការដាក់ទណ្ឌកម្មរបស់រដ្ឋាភិបាលក្រុងសេអ៊ូលជាឯកតោភាគីលើកូរ៉េខាងជើង។ បើតាមលោក Lim កូរ៉េខាងត្បូង គ្រោងពិនិត្យលើទណ្ឌកម្មជាឯកតោភាគី ដើម្បីដាក់លើកូរ៉េខាងជើងដែលជាផ្នែកមួយនៃចំណាត់ការឆ្លើយតបនឹងការអភិវឌ្ឍមីស៊ីល និងនុយក្លេអ៊ែរខុសច្បាប់។ គិតត្រឹមខែកក្កដា រដ្ឋបាលរបស់លោក យូន សុកយ៉ល បានដាក់ទណ្ឌកម្មជាឯកតោភាគីចំនួន ១០លើកមកហើយ ចាប់តាំងពីលោកកាន់តំណែងនៅក្នុងឆ្នាំ២០២២៕	ក្រសួងការបរទេសកូរ៉េខាងត្បូង នៅថ្ងៃទី១៧ ខែសីហា បានប្រកាសពីការគាំទ្រទណ្ឌកម្ម ដែលប្រកាសដោយអាម៉េរិកនៅក្នុងសប្តាហ៍នេះ ប្រឆាំងនឹងកិច្ចព្រៀមព្រៀងលក់អាវុធខុសច្បាប់រវាងរុស្ស៊ី និងកូរ៉េខាងជើង។
អ្នកដែលមានជំងឺខ្លាញ់រុំថ្លើមដែលមិនពាក់ព័ន្ធនឹងការផឹកស្រា មានការប្រមូលផ្តុំខ្លាញ់នៅក្នុងថ្លើមដែលមិនបង្កឡើងដោយការផឹកស្រានោះទេ។ ខ្លាញ់នេះអាចបណ្តាលអោយរលាក និងសន្លាកថ្លើម និងវិវត្តអោយមានការគម្រាមកំហែងដល់អាយុជីវិត។ វេជ្ជបណ្ឌិត រ៉ាជីវ ឆាប្រា (Rajiv Chhabra) ជាគ្រូពេទ្យឯកទេសជំងឺក្រពះ-ពោះវៀនបាននិយាយថា ការស្រាវជ្រាវថ្មីបានបង្ហាញថា អ្នកដែលមានជំងឺសរសៃឈាមបេះដូង គួរតែត្រូវបានតាមដានចំពោះជំងឺថ្លើម ហើយអ្នកជំងឺខ្លាញ់រុំថ្លើមដែលមិនបង្កឡើងដោយការផឹកស្រានោះ ក៏គួរតែត្រូវបានពិនិត្យចំពោះជំងឺសរសៃឈាមបេះដូងផងដែរ។ អ្នកស្រាវជ្រាវបានមើលលើការថតស្កេនពោះផ្នែកខាងលើលើអ្នកជំងឺជិត៤០០នាក់ និងបានរកឃើញថា អ្នកដែលមានជំងឺខ្លាញ់រុំថ្លើមដែលមិនពាក់ព័ន្ធនឹងការផឹកស្រានោះ ហាក់ដូចជាងាយមានជំងឺសរសៃឈាមបេះដូង។ ឥទ្ធិពលនៃជំងឺខ្លាញ់រុំថ្លើមដែលមិនពាក់ព័ន្ធនឹងការផឹកស្រានេះគឺជាហានិភ័យខ្ពស់ជាងកត្តាហានិភ័យនៃជំងឺសរសៃឈាមបេះដូងដទៃទៀតដូចជា ការជក់បារី, ជំងឺលើសឈាម, ជំងឺទឹកនោមផ្អែម, កូឡេស្តេរ៉ុលខ្ពស់, ជំងឺមេតាប៉ូលីស និងជាមនុស្សប្រុស។ ការព្យាបាលថ្មីៗចំពោះជំងឺខ្លាញ់រុំថ្លើមដែលមិនពាក់ព័ន្ធនឹងការផឹកស្រារួមមាន ការផ្លាស់ប្តូររបបអាហារ, ការធ្វើលំហាត់ប្រាណ និងបង្កើនការតាមដានជំងឺ។ ជំងឺខ្លាញ់រុំថ្លើមដែលមិនពាក់ព័ន្ធនឹងការផឹកស្រាគឺជាជំងឺថ្លើមទូទៅបំផុតនៅក្នុងប្រទេសភាគខាងលិច ហើយវាក៏ជាជំងឺដែលគួរអោយព្រួយបារម្ភដល់គ្រូពេទ្យដែលបង្កើនអត្រានៃការធាត់ និងជំងឺទឹកនោមផ្អែម៕ ត្រួតពិនិត្យដោយ www.health.com.kh	ការស្រាវជ្រាវថ្មីមួយបានបន្ថែមអោយកាន់តែច្បាស់លើការស្រាវជ្រាវពីមុននៃការផ្សារភ្ជាប់គ្នារវាងជំងឺថ្លើមទូទៅដែលត្រូវបានពាក់ព័ន្ធនឹងការធាត់ និងហានិភ័យខ្ពស់នៃជំងឺបេះដូង។
កម្មវិធី Heineken Always On មានគោលបំណងពញ្ញាក់ និងបង្កើនបទពិសោធន៍កម្សាន្តពេលរាត្រី របស់អតិថិជនពីរាត្រីធម្មតា មកកាន់រាត្រីពិសេសអស្ចារ្យ។ កម្មវិធីនេះ នឹងប្រារព្ធធ្វើឡើងនៅបណ្តាទីតាំងណាមួយ នៅចុងសប្តាហ៍ក្នុងរាជធានីភ្នំពេញ ដូចជាបៀរហ្គាដិន ភោជនីយដ្ឋាន ប៊ីបីឃ្យូ ស្កាយបារ និងក្លិប។ ក្រុម Heineken Always On នឹងនៅចាំផ្តល់ភាពសប្បាយរីករាយ និងផ្តល់រង្វាន់ជូនអតិថិជន ដែលកំពុងរីករាយទទួលទានស្រាបៀ Heineken។ កម្មវិធីពិសេសនេះ មានការចូលរួមពីក្រុម Heineken Always On រួមទាំងពិធីកររូបសង្ហា វី យ៉ារ៉ូ និងការសម្តែងដ៏ភ្ញាក់ផ្អើលដោយតារាល្បីៗទាំងក្នុងស្រុក និងក្រៅស្រុក៕ (អត្ថបទពាណិជ្ជកម្ម)	រាជធានីភ្នំពេញ៖ ស្រាបៀ Heineken ដែលជាស្រាបៀគុណភាពលំដាប់ថ្នាក់លេខ១ក្នុងពិភពលោក នឹងរៀបចំកម្មវិធីពិសេសដ៏អស្ចារ្យមួយដែលមានឈ្មោះថា Heineken Always On នៅតាមទីតាំងណាមួយ ក្នុងចំណោមបណ្តាទីតាំងជាច្រើនកន្លែង នៅចំកណ្តាលបេះដូងនៃទីក្រុងភ្នំពេញ ចាប់ពីថ្ងៃ៣១ ខែឧសភា ឆ្នាំ២០១៩ តទៅ ដើម្បីផ្តល់ជូនអតិថិជននូវបទពិសោធន៍ នៃកម្មវិធីជប់លៀងរាត្រីប្លែកគេមិនធ្លាប់មានពីមុនមក។
ចាប់តាំងពីឆ្នាំ១៩៤៧មក លោក Richard ត្រូវបានចាត់ទុកជាវីរបុរសនៃតន្ត្រី Rock and Roll របស់អាមេរិក ក៏ដូចជាពិភពលោកទាំងមូល។ បទចម្រៀងដ៏ល្បីល្បាញរបស់ស្តេចចម្រៀង Little Richard មានដូចជា «Tutti Frutti», «Long Tall Sally», ក៏ដូចជា «Good Golly Miss Molly», «Lucille» រហូតដល់ «Let the Good time Roll» ជាដើម៕	លោក Little Richard ដែលមានឈ្មោះដើមថា Richard Wayne Penniman បានទទួលមរណភាពដោយសារជំងឺមហារីក កាលពីថ្ងៃទី៩ ខែឧសភា ក្នុងអាយុ៨៧ឆ្នាំ នៅក្រុង Nashville រដ្ឋ Tennessee។ នេះបើតាមការផ្សាយរបស់ AFP។
លោក ឌី ខាំបូលី អ្នកនាំពាក្យក្រសួងអប់រំ បាននិយាយថា មូលហេតុដែលក្រសួងអប់រំរៀបចំកម្មវិធី«Sister of Code» នេះ ដោយសារឃើញវត្តមានសិស្សស្រីនៅកម្ពុជា មិនទាន់មានឱកាសក្នុងការរៀនពីរបៀបសរសេរកូដឲ្យវិសាលភាព ឆ្លើយតបនឹងការវិវដ្តសម័យបច្ចេកវិទ្យានៅឡើយ។ដូច្នេះតាមរយៈកម្មវិធីនេះ លោកជឿជាក់ថា សិស្សស្រីទាំងអស់នឹងអាចយល់ដឹងបន្ថែមពីរបៀបសរសេរកូដ ដែលជាបច្ចេកវិជ្ជាទំនើប សម្រាប់ជាមូលដ្ឋានគ្រឹះសិក្សានៅថ្នាក់មហាវិទ្យាល័យផងដែរ។ ថ្លែងប្រាប់សារព័ត៌មានថ្មីៗ អ្នកនាំពាក្យក្រសួងអប់រំរូបនេះ បានបញ្ជាក់ដូច្នេះថា៖«យើងចង់លើកកម្ពស់ឲ្យសិស្សស្រីរៀនផ្នែកវិទ្យាសាស្ត្រឲ្យកាន់តែច្រើន ដោយសារចំនួនសិស្សស្រីដែលយល់ដឹងពីផ្នែកសរសេរកូដនេះ មានបរិមាណតិចជាងសិស្សប្រុស។ ដើម្បីឆ្លើយតបនឹងការអភិវឌ្ឍផ្នែកបច្ចេកវិជ្ជាទំនើបនៅក្នុងសង្គមបច្ចុប្បន្ន យើងនឹងជំរុញឲ្យសិស្សស្រី មានជំនាញផ្នែកបច្ចេកវិទ្យា និងរៀនពីការអភិវឌ្ឍWebsite ឲ្យកាន់តែស៊ីជម្រៅបន្ថែមទៀត»។ ជាជំហានដំបូង ក្រសួងអប់រំចង់សាកល្បងបើកបង្រៀនវគ្គនេះចំនួនតែ៦ខែសិន ដោយរៀនតែមួយថ្ងៃប៉ុណ្ណោះក្នុងមួយសប្តាហ៍ និងរៀនរយៈពេល២ម៉ោងកន្លះក្នុងមួយថ្ងៃ សម្រាប់តែវិទ្យាល័យចំនួន២ ដូចជា វិទ្យាល័យព្រះស៊ីសុវត្ថិ និងវិទ្យាល័យ ហ៊ុន សែន សេរីភាព។ ប្រសិនជាកម្មវិធីនេះជោគជ័យ ក្រសួងនឹងរៀបចំឲ្យមានកម្មវិធីនេះឲ្យទូលំទូលាយបន្ថែមទៀតផងដែរ។ នេះជាការបញ្ជាក់របស់លោក ឌី ខាំបូលី។ «Sister of Code» គឺជាកម្មវិធីថ្មីមួយបន្ថែមលើមុខវិជ្ជាសិក្សារបស់សិក្សានុសិស្សដែលរៀននៅថ្នាក់វិទ្យាល័យ ដែលក្រសួងអប់រំនឹងផ្តល់ឱកាសឲ្យសិស្សស្រីអាចរៀនសូត្របន្ថែមពីរបៀបសរសេរកូដ។ កម្មវិធីនេះ អាចអនុញ្ញាតឲ្យសិស្សស្រីដែលមានអាយុចាប់ពី១០ឆ្នាំ ទៅ១៨ឆ្នាំ ទើបមានសិទ្ធិមកចុះឈ្មោះដោយរៀនឥតគិតថ្លៃ។ ក្រសួងអប់រំ បានសហការរួមគ្នាជាមួយគ្រឹះស្ថានបណ្តុះបណ្តាល IT Academy STEP Cambodia និងវិទ្យាសាស្ត្រ បច្ចេកវិទ្យា វិស្វកម្ម និងគណិតវិទ្យា(STEM) បង្កើតកម្មវិធីនេះឡើង៕	ភ្នំពេញ៖ ក្រសួងអប់រំ យុវជន និងកីឡា បង្កើតកម្មវិធីថ្មីមួយមុនគេបង្អស់នៅកម្ពុជាគឺ «Sister of Code» សម្រាប់ឲ្យសិស្សស្រីដែលរៀននៅតាមវិទ្យាល័យ រៀនពីរបៀបសរសេរកូដ ដែលជាបច្ចេកវិជ្ជាទំនើប សម្រាប់ជាដើមទុននៅថ្ងៃអនាគត។
ជំនួបរវាងក្រុម Al Nassr ទល់នឹងក្រុម Inter Miami ត្រូវបានចាត់ទុកថាជាឱកាសជួបគ្នាចុងក្រោយរវាងកីឡាករដែលឈ្នះពានរង្វាន់ Ballon dOr ដ៏ច្រើន Messi និង Cristiano Ronaldo។ តែយ៉ាងណាក្តីរំពឹងរបស់អ្នកគាំទ្រប្រែរសាត់ឆ្ងាយទៅវិញ ដោយខ្សែប្រយុទ្ធ Ronaldo អវត្តមានដោយសាររបួស ខណៈ Messi ស្ថិតនៅកៅអីបម្រុងរហូតដល់៨៣នាទី។ មុនអាម៉ាស់មុខដោយសារ Al Nassr នេះ Inter Miami បានចាញ់ក្រោមថ្វីជើងក្រុមកំពូលតារាងលីគកំពូលអារ៉ាប៊ីសាអូឌីត Al Hilal របស់ខ្សែប្រយុទ្ធ Neyamr Jr លទ្ធផល ៤-៣ រួចហើយ។ ក្រុមពីលីគកំពូលអាម៉េរិក Miami ចាប់ផ្តើមការប្រកួតដោយបានដាក់អតីតកីឡាករក្រុម Barcelona ខ្សែការពារ Jordi Alba ខ្សែបម្រើ Sergio Busquets និងខ្សែប្រយុទ្ធ Luis Suarez ប៉ុន្តែតំបន់ការពាររបស់ក្រុមនៅតែមានភាពទន់ជ្រាយខ្លាំង ដោយត្រឹម ១២នាទី ដើមវគ្គទីមួយ Al Nassr រកបាន ៣គ្រាប់រួចស្រេចទៅហើយ។ ៦គ្រាប់របស់ Al Nassr ធ្វើបានដោយកីឡាករខ្សែប្រយុទ្ធ Anderson Talisca ចំនួន ៣គ្រាប់ រួមជាមួយ Otavio ស៊ុតបើកឆាក, Aymeric Laporte ស៊ុតគ្រាប់ទី៣ ពីចម្ងាយជាងកណ្តាលតារាង និងកីឡាករ Marran ស៊ុតគ្រាប់ទី៥។ សម្រាប់ Messi ត្រូវបានប្តូរចូលនៅនាទី៨៣ នៃការប្រកួត ដែលហាក់បីជាយឺតពេលខ្លាំងណាស់ទៅហើយសម្រាប់ការតាមរកគ្រាប់បាល់មកវិញ។ គ្មានវត្តមានរបស់ Messi ក្រុម Miami ដែលមានលោក David Beckham ជាម្ចាស់ហាក់មានទម្រង់លេងមិនល្អសោះ ខុសពេលដែលកីឡាករវ័យ ៣៦ឆ្នាំ បានចូលលេងហើយគេតែងបង្កើតឱកាសជាច្រើនក្នុងការប្រកួត។ ចំណែកកីឡាករវ័យ ៣៨ឆ្នាំ ទោះគ្មានវត្តមានចូលរួមប្រកួតក៏ដោយ តែសមត្ថភាពដែលមិត្តរួមក្រុមរបស់គេបានបង្ហាញ ធ្វើឱ្យបុរសសញ្ជាតិព័រទុយហ្កាល់អង្គុយទស្សនាញញឹមរីករាយខ្លាំង៕	ខ្សែប្រយុទ្ធ Lionel Messi បានផ្លាស់ប្តូរចូលនៅនាទី៨៣ ដែលយឺតពេលទៅហើយ ស្របពេល Inter Miami ចាញ់ Al Nassr យ៉ាងចាស់ដៃក្នុងលទ្ធផល ៦-០ ក្នុងការប្រកួតពានមិត្តភាព Riyadh Season Cup ត្រៀមបើករដូវកាលថ្មី ២០២៤ ក្នុងប្រទេសអារ៉ាប៊ីសាអូឌីត។
អ្នកចាត់ការទូទៅសញ្ជាតិព័រទុយហ្គាល់ បានដឹកនាំក្រុម Manchester United បរាជ័យលើកដំបូងនៃពាន ICC ក្រោយ Neymar ស៊ុត១គ្រាប់ជួយ Barcelona ឈ្នះ ១-០ ក្នុងការប្រកួតកំដៅសាច់ដុំមុនបើករដូវកាលថ្មី។ ទោះចាញ់ការប្រកួតនេះមែន ប៉ុន្តែ Pogba បានបង្ហាញទម្រង់លេងដ៏គួឲ្យចាប់អារម្មណ៍សម្រាប់ក្រុមយក្សនៃក្របខ័ណ្ឌ Premier League មួយនេះ ដោយទទួលបានការសរសើរពីគ្រូបង្វឹកលោក Mourinho ថាមានកម្រិតលេងដូច Mnessi Ronaldo និង Neymar អ៊ីចឹងដែរ។ អ្នកចាត់ការដែលមានរហស្សនាម The Special One បានលើកឡើងពីចំនុចពិសេសរបស់ខ្សែបម្រើវ័យ២៤ឆ្នាំនេះថា៖«Pogba ជាកីឡាករមានភាពស្វាហាប់នៅលើទីលាន ជាមួយនឹងជំនឿចិត្តខ្ពស់ក្នុងការគ្រប់គ្រងបាល់ និងបញ្ជូនបាល់ទៅឲ្យមិត្តរួមក្រុមច្បាស់ ទោះមិនសូវរកគ្រាប់បាល់បានច្រើនក៏ដោយ»។ សូមបញ្ជាក់ថា Pogba ត្រូវបានលោក Mourinho នាំយកមកកាន់ទឹកដី Old Trafford ពី Juventus ក្នុងតម្លៃកំណត់ត្រាកាលពីរដូវកាល ២០១៦-២០១៧ និងជួយក្រុមម្ចាស់ជើងឯក Premier League ២០សម័យកាល ឈ្នះពាន EFL Cup និងពានលំដាប់ទី២អឺរ៉ុប EUFA Europa League ថែមទៀតផងក្នុងរដូវកាលដំបូងរបស់គេ៕	លោក Jose Mourinho បានសរសើរ Paul Pogba ថាមានកម្រិតលេងដូចគ្នានឹងកីឡាករ Lionel Messi, Cristiano Ronaldo និង Neymar ដែរនៅពេលបច្ចុប្បន្ននេះ។ លោកលើកឡើងដូចច្នេះបន្ទាប់ពីខ្សែបម្រើបារាំងរូបនេះបង្ហាញខ្លួនយ៉ាងល្អនាជំនួបរវាង Manchester United និង Barcelona នៃការប្រកួតពាន International Champions Cup នៅថ្ងៃទី២៧ ខែកក្កដា លើទឹកដីអាមេរិក។
ប៉ូលិសរុស្ស៊ីចាប់ខ្លួនលោក Alexei Navalny នៅច្រកពិនិត្យលិខិតឆ្លងដែនក្នុងព្រលានយន្តហោះ Sheremetyevo ក្រុងមូស្គូ។ លោកធ្វើដំណើរពីរដ្ឋធានីបែរឡាំងនៅថ្ងៃទី១៧ ខែមករា ជាមួយភរិយារបស់លោក ហើយអោបនាងបន្តិចមុនត្រូវប៉ូលិសនាំខ្លួនទៅ។ លោកស្រី Olga Mikhailova ប្រាប់ទីភ្នាក់ងារព័ត៌មាន AFP ថា លោកស្រីមិនត្រូវបានអនុញ្ញាតឲ្យអមដំណើរកូនក្ដីឡើយ ដែលនេះជាទង្វើបំពានច្បាប់។ លោក Navalny សម្រាកព្យាបាលសុខភាពនៅអាល្លឺម៉ង់ជាច្រើនខែមកហើយ បន្ទាប់ត្រូវបំពុលដោយសារធាតុគីមី Novichok នៅព្រលានយន្តហោះតំបន់ស៊ីបេរី។ លោកចោទប្រធានាធិបតីរុស្ស៊ី វ្ល៉ាឌីមៀ ពូទីន ថា ជាអ្នកបញ្ជាឲ្យមានការបំពុលនេះ តែលោក ពូទីន បដិសេធ និងថា បើលោកចង់សម្លាប់មែននោះ លោក Navalny គ្មានជីវិតទៅដល់អាល្លឺម៉ង់ឡើយ។ កន្លងមក អាជ្ញាធររុស្ស៊ីព្រមានលោក Navalny ថា នឹងត្រូវចាប់ខ្លួនពេលទៅរុស្ស៊ីវិញ ព្រោះលោកបានបំពានលក្ខខណ្ឌនៅក្រៅឃុំ។ អង្គភាពពន្ធនាគាររុស្ស៊ី FSIN លើកឡើងក្នុងសេចក្ដីថ្លែងការណ៍មួយថា អ្នកនយោបាយប្រឆាំងរូបនេះ បានល្មើសជាច្រើនករណីការព្យួរទោសពាក់ព័ន្ធការកេងបន្លំក្នុងសាលក្រមឆ្នាំ២០១៤ ។ ក្រោយត្រូវចាប់ខ្លួននេះ លោក Navalny នឹងត្រូវជាប់ឃុំរហូតមានការសម្រេចរបស់តុលាការ។ បណ្ដាប្រទេសបស្ចិមលោក និងអង្គការសិទ្ធិមនុស្សនានា បានទាមទារឲ្យអាជ្ញាធររុស្ស៊ីដោះលែងលោក Navalny ជាបន្ទាន់។ ប្រធានក្រុមប្រឹក្សាអឺរ៉ុប ឆាល មីឈែល សរសេរលើ Twitter ថា ការឃាត់ខ្លួនលោក Navalny ជារឿងមិនអាចទទួលយកបាន។ ក្រសួងការបរទេសបារាំងវិញចាត់ទុកករណីនេះ ជារឿងដែលធ្វើឲ្យក្ដីបារម្ភ។ ទីប្រឹក្សាសន្តិសុខរបស់ប្រធានាធិបតីជាប់ឆ្នោតអាមេរិក លោក Jake Sullivan វិញ ទទូចឲ្យមានការដោះលែងអ្នកនយោបាយប្រឆាំងម្នាក់នេះដែរ។ មិនទុកយូរឡើយ ក្រុងមូស្គូក៏ឆ្លើយតបរលករិះគន់ និងការទាមទារឲ្យដោះលែងគូប្រជែងលោក ពូទីន វ័យ៤៤ឆ្នាំរូបនេះ។ អ្នកនាំពាក្យក្រសួងការបរទេសរុស្ស៊ី Maria Zakharova ប្រាប់ឲ្យប្រទេសទាំងនោះ គោរពច្បាប់អន្តរជាតិ ហើយដោះស្រាយបញ្ហាក្នុងស្រុករបស់ពួកគេវិញ៕	លោក Alexei Navalny អ្នកនយោបាយប្រឆាំងដ៏សំខាន់របស់រុស្ស៊ី ត្រូវបានចាប់ខ្លួនភ្លាមៗពេលទៅដល់ព្រលានយន្តហោះក្រុងមូស្គូនៅថ្ងៃទី១៧ ខែមករា។ លោក Navalny ទៅដល់រុស្ស៊ីក្រោយធ្វើដំណើរចាកចេញពីទឹកដីអាល្លឺម៉ង់ ទីដែលលោកបានសម្រាកព្យាបាលការបំពុលដោយសារធាតុគីមី Novichok កាលពីឆ្នាំមុន។ ក្រុមប្រទេសលោកខាងលិចបានទទូចឲ្យរុស្ស៊ីដោះលែងលោក Navalny ជាបន្ទាន់។
ស្ថានទូត សរសេរក្នុងសេចក្តីប្រកាសព័ត៌មានដូច្នេះថា៖«អ្នកស្រី មូរ សុខហួរ ជាជនរត់គេចខ្លួន។ តុលាការកម្ពុជា បានចេញដីកាឲ្យតាមចាប់អ្នកស្រី ពីបទឧក្រិដ្ឋកម្មប្រឆាំងនឹងរដ្ឋាភិបាលកម្ពុជា»។ លោក កុយ គួង អ្នកនាំពាក្យការបរទេស ប្រាប់សារព័ត៌មានថ្មីៗតាមទូរស័ព្ទថា នៅល្ងាចថ្ងៃទី៦ ខែវិច្ឆិកា ថា មុននឹងស្ថានទូតកម្ពុជា ចេញសេចក្តីប្រកាសព័ត៌មានស្នើឲ្យអាជ្ញាធរឥណ្ឌូណេស៊ី ចាប់អ្នកស្រី មូរ សុខហួរ គឺរដ្ឋាភិបាលប្រទេសទាំងពីរ បានធ្វើការងារជាមួយគ្នារួចហើយ។ លោក បញ្ជាក់បែបនេះថា៖«កម្ពុជាយើង បានបញ្ជូនឯកសារពាក់ព័ន្ធនឹងករណីទណ្ឌិតមួយចំនួន ដែលតុលាការយើង បានចេញសាលក្រមរួចរាល់ ទៅកាន់ឥណ្ឌូណេស៊ីហើយ»។ អ្នកស្រី មូរ សុខហួរ ប្រកាសថា នៅយប់ថ្ងៃទី៦ ខែវិច្ឆិកានេះ អ្នកស្រី នឹងធ្វើសន្និសីទកាសែត ក្នុងទីក្រុងហ្សាកាតា ប្រទេសឥណ្ឌូណេស៊ី អំពីដំណើរមាតុភូមិនិវត្តរបស់ក្រុមអ្នកប្រឆាំង។ លោក សម រង្ស៊ី បានបង្ហោះលើទំព័រហ្វេសប៊ុក ដោយអមជាមួយនឹងការបង្ហាញសំបុត្រយន្តហោះ ថា លោក នឹងហោះចេញពីបារាំងនៅថ្ងៃទី៧ ចូលមកថៃនៅថ្ងៃទី៨ ហើយជំហានចុងក្រោយ ចូលមកកម្ពុជា នៅថ្ងៃទី៩។ ប៉ុន្តែ នៅថ្ងៃទី៦ ខែវិច្ឆិកានេះ លោក ប្រាយុទ្ធ ចន្ទអូចា នាយករដ្ឋមន្រ្តីថៃ បានប្រកាសក្នុងសន្និសីទកាសែតថា លោក សម រង្ស៊ី ទំនងជាមិនអាចត្រូវបានអនុញ្ញាតឲ្យចូលទឹកដីថៃនោះទេ។ កាសែតបាងកកប៉ុស្តិ៍ បានសរសេរពីសម្តីរបស់លោក ប្រាយុទ្ធ ថា៖«យើង នឹងមិនអនុញ្ញាតឲ្យជនប្រឆាំងរដ្ឋាភិបាលណាមួយ ប្រើប្រាស់ទឹកដីថៃ ដើម្បីធ្វើចលនានយោបាយឡើយ។ ខ្ញុំបានដាក់បទបញ្ជាហើយ ដូច្នេះគាត់មិនអាចចូលមកបានទេ»។ ទន្ទឹមនេះ កងកម្លាំងថៃ បានសហការជាមួយកងកម្លាំងកម្ពុជា យករូបថតលោក សម រង្ស៊ី និង បក្សពួកមួយចំនួនទៀត ទៅបិទនៅតាមព្រំដែន។ សមត្ថកិច្ចកម្ពុជា បានសរសេរភ្ជាប់ជាមួយនឹងរូបថតទាំងនោះថា លោក សម រង្សី និង បក្សពួក គឺជាជនក្បត់ជាតិ ដែលត្រូវចាប់ខ្លួន។ លោក សម រង្ស៊ី ប្រកាសថា លោក នឹងដើរជាមួយពលករខ្មែរនៅថៃ ឆ្លងកាត់ព្រំដែន ចូលមកកម្ពុជា៕	ស្ថានទូតកម្ពុជានៅឥណ្ឌូណេស៊ី ស្នើឲ្យអាជ្ញាធរឥណ្ឌូណេស៊ី ចាប់អ្នកស្រី មូរ សុខហួរ ដែលកំពុងនៅទីនោះ ហើយប្រញាប់បញ្ជូនមកកម្ពុជា។ នេះបើតាមសេចក្តីប្រកាសព័ត៌មានរបស់ស្ថានទូត ដែលចេញនៅថ្ងៃទី៦ ខែវិច្ឆិកា ឆ្នាំ២០១៩។
«ខ្ញុំមានអារម្មណ៍ស្ទើរឆ្កួតមែនទែន ខ្ញុំមិនដែលគិតទាល់តែសោះថា ខ្ញុំឈានដល់ដំណាក់កាលនេះជាមួយនឹងមេដាយមាស»។ នេះជាការលើកឡើងរបស់ Lee ក្រោយនាំមុខកីឡាការិនីប្រេស៊ីល Rebeca Andrade និងកីឡាការិនីពីគណៈកម្មការអូឡាំពិករុស្ស៊ី Angelina Melnikova។ Lee កើតនៅក្រុង Saint Paul រដ្ឋ Minnesota ដោយមានឈ្មោះកំណើតថា Sunisa Phabosomphou។ ឪពុកម្តាយបង្កើតរបស់នាង គឺជាជនជាតិដើមភាគតិចម៉ុងពីប្រទេសឡាវ។ នាងឆ្លងកាត់ពេលវេលាដ៏លំបាក ដោយឪពុកគ្រោះថ្នាក់រហូតដល់ពិការនៅឆ្នាំ២០១៩ ហើយម្តាយមីង និងឪពុកមា ស្លាប់ដោយសារកូវីដ-១៩នៅឆ្នាំ២០២០។ Lee គឺជាកីឡាការិនីកាយសម្ព័ន្ធម៉ុងអាមេរិកដំបូង ដោយបានចូលរួមកំណត់ត្រាឈ្នះមេដាយមាសលើវិញ្ញាសា All-Round ពីព្រឹត្តិការណ៍អូឡាំពិក។ កីឡាការិនីកន្លងមករួមមាន Mary Lou Retton, Carly Patterson, Nastia Liukin, Gabby Douglas និង Simone Biles។ នាព្រឹត្តិការណ៍ជើងឯកពិភពលោកនៅ Stuttgart ឆ្នាំ២០១៩ កីឡាការិនី Lee ក៏បានឈ្នះមេដាយមាស១ ប្រាក់១ និងសំរឹទ្ធ១ ជូនសហរដ្ឋអាមេរិកផងដែរ៕	កីឡាការិនីកាយសម្ព័ន្ធ Lee Sunisa អាយុ១៨ឆ្នាំ បានឈ្នះមេដាយមាសលើវិញ្ញាសា Womens All-Round ពីព្រឹត្តិការណ៍កីឡាអូឡាំពិកក្រុងតូក្យូ (Tokyo 2020) សម្រាប់សហរដ្ឋអាមេរិក។ នេះជាមេដាយទីពីរ បន្ទាប់ពីនាងឈ្នះមេដាយប្រាក់លើវិញ្ញាសាស្ត្រីជាក្រុម (Womens Team)។
១. ធ្វើលំហាត់ប្រាណ ការធ្វើលំហាត់ប្រាណមិនត្រឹមតែល្អសម្រាប់សុខភាពរាងកាយប៉ុណ្ណោះទេ ប៉ុន្តែក៏អាចជួយឱ្យអ្នកមានអារម្មណ៍ល្អរីករាយផងដែរ។ នោះក៏ព្រោះតែខួរក្បាលពោរពេញទៅដោយអ័រម៉ូនរីករាយនៅពេលអ្នកធ្វើលំហាត់ប្រាណណាមួយ។ សកម្មភាពរាងកាយភាគច្រើនអាចរាប់ជាទម្រង់នៃលំហាត់ប្រាណ ដូច្នេះហើយទើបការដើរ ឬគ្រាន់តែរត់ត្រឹកៗជំនួសការអង្គុយ ឬគេងអាចជួយលើកអារម្មណ៍របស់អ្នកជៀសផុតពីអាការៈនៃជំងឺថប់បារម្ភ។ វាក៏ជាគំនិតដ៏ប្រសើរបំផុតមួយដែរក្នុងការចំណាយពេលនៅក្រោម ឬត្រូវពន្លឺព្រះអាទិត្យខ្លះ ក៏ព្រោះវាជាប្រភពដ៏ល្អនៃវីតាមីន D សារធាតុចិញ្ចឹមដ៏ចាំបាច់មួយសម្រាប់រក្សាអារម្មណ៍ស្រស់ស្រាយ។ ២. ទទួលទានតែបៃតង ជាប្រភពដ៏ប្រសើរនៃសារធាតុ L-theanine ដែលមានប្រសិទ្ធភាពទប់ទល់អាការៈនៃជំងឺថប់បារម្ភគួរឱ្យកត់សម្គាល់។ ៣. ធ្វើសមាធិ ការធ្វើសមាធិជាវិធីដ៏ល្អបំផុតមួយសម្រាប់ភាពស្ងប់សុខក្នុងចិត្តនិងកាត់បន្ថយភាពតានតឹង ព្រមតាំងថប់បារម្ភបានយ៉ាងប្រសើរ។ ចូរចំណាយពេលពី ១០ ទៅ ១៥ នាទីក្នុងមួយថ្ងៃទៅអង្គុយកន្លែងស្ងាត់ ហើយធ្វើការសមាធិផ្ដោតអារម្មណ៍លើការដកដង្ហើមចេញចូលមួយៗជ្រៅបណ្ដោយចិត្ត។ ៤. បង្កើនការទទួលទានអាហារមានផ្ទុកអាស៊ីតខ្លាញ់អូមេហ្កា ៣ មិនត្រឹមតែចាំបាច់សម្រាប់រក្សាសុខភាពបេះដូងប៉ុណ្ណោះទេ ប៉ុន្តែអាស៊ីតខ្លាញ់អូមេហ្កា ៣ ក៏ល្អសម្រាប់បំបាត់ថប់បារម្ភផងដែរ។ ប្រភពដ៏ប្រសើរបំផុតនៃអាស៊ីតខ្លាញ់អូមេហ្កា ៣ គឺត្រីសម្បូរខ្លាញ់ និងគ្រាប់ធញ្ញជាតិ។ ទោះជាយ៉ាងណាអ្នកមិនគួរទទួលទានច្រើនពេកឡើយ។ ៥. ចៀសវាងទទួលទានកាហ្វេច្រើនហួស វាមិនមែនជារឿងចំលែកអ្វីឡើយដែលការទទួលទានកាហ្វេអាចបណ្ដាលឱ្យកើតមានអាការៈញ័រ ចង្អោរចង់ក្អួត និងបេះដូងលោតញាប់ខុសប្រក្រតី ជាពិសេសចំពោះអ្នកដែលចាញ់ជាតិកាហ្វេអ៊ីន។ ជាតិកាហ្វេអ៊ីនអាចបង្កបញ្ហានៃជំងឺថប់បារម្ភ ឬធ្វើឱ្យស្ថានភាពកាន់តែយ៉ាប់យ៊ឺនឡើង ប្រសិនបើអ្នកកំពុងជួបប្រទះបញ្ហានៃជំងឺនេះស្រាប់។ ដូច្នេះដើម្បីជាការប្រសើរ ចូរកាត់បន្ថយ ឬបញ្ឈប់ការទទួលទានកាហ្វេតែម្ដង។ ហើយអ្នកក៏គួរតែកម្រិតការទទួលទានភេសជ្ជៈមានផ្ទុកជាតិកាហ្វេអ៊ីនដទៃដូចជាតែ ភេសជ្ជៈកំប៉ុង និងភេសជ្ជៈប៉ូវកម្លាំងផង។ ៦. គេងឱ្យបានច្រើនគ្រប់គ្រាន់ ការមិនងងុយគេងជារោគសញ្ញាទូទៅបំផុតមួយនៃជំងឺថប់បារម្ភ។ ទោះជាយ៉ាងណាក៏ដោយ អ្នកគួរព្យាយាមយកឈ្នះលើបញ្ហានេះឱ្យបាន។ កង្វះនៃការគេងអាចបង្កើនកម្រិតនៃអ័រម៉ូនស្ត្រេសដែលធ្វើឱ្យស្ថានភាពនៃជំងឺកាន់តែយ៉ាប់ឡើងគួរឱ្យព្រួយបារម្ភ។ ៧. រួមបញ្ចូលស៊ុតក្នុងរបបអាហារ ផ្នែកពណ៌លឿងនៃស៊ុតជាប្រភពដ៏ប្រសើរនៃវីតាមីន D។ ស៊ុតក៏មានផ្ទុកសម្បូរទៅដោយប្រូតេអ៊ីន រួមទាំងអាស៊ីតអាមីណូដែលរាងកាយត្រូវការចាំបាច់ដើម្បីលូតលាស់ រក្សាសុខភាពរឹងមាំ និងជួយផលិតអ័រម៉ូនអារម្មណ៍ល្អគ្រប់គ្រងការគេង Serotonin។ អ័រម៉ូននេះក៏ជួយបង្កើនភាពប្រសើរឡើងនៃមុខងារខួរក្បាល ហើយកាត់បន្ថយបញ្ហាថប់បារម្ភ និងស្ត្រេសគួរឱ្យកត់សម្គាល់។ ៨. ចៀសវាងអាហារកែច្នៃ ការទទួលទានអាហារប្រភេទនេះសឹងគ្រប់ពេលអាចបង្កជាបញ្ហាថប់បារម្ភ ឬធ្លាក់ទឹកចិត្តនៅថ្ងៃណាមួយនាពេលអនាគត។ មកទល់នឹងពេលសព្វថ្ងៃនេះ ការសិក្សាស្រាវជ្រាវកាន់តែច្រើនឡើងៗកំពុងព្យាយាមបង្ហាញពីទំនាក់ទំនងរវាងជំងឺថប់បារម្ភ និងការទទួលទានអាហារកែច្នៃ។ វេជ្ជបណ្ឌិតជាច្រើនជឿថា គ្រឿងផ្សំមួយចំនួននៅក្នុងអាហារកែច្នៃ រួមបញ្ចូលទាំងស្ករចម្រាញ់ សារធាតុ GMOs សារធាតុគ្លូទែន (Gluten) និងគ្រឿងផ្សំសិប្បនិម្មិតបន្ថែមរសជាតិផ្សេងទៀត គឺអាចបង្កការរំខានដល់សារធាតុគីមីរបស់ខួរក្បាលដែលនឹងនាំឱ្យកើតមានជំងឺថប់បារម្ភ ក៏ដូចជាធ្លាក់ទឹកចិត្ត៕ ត្រួតពិនិត្យដោយ www.health.com.kh	តើអ្នកកំពុងជួបប្រទះបញ្ហានៃជំងឺថប់បារម្ភមែនទេ? កុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីគន្លឹះងាយៗទប់ទល់អាការៈនៃជំងឺថប់បារម្ភ ៖
តើទេវទត្តជាអ្នកណា បានជាចាស់បុរាណលោកចាត់ទុកថាជាបុគ្គលមានចិត្តអាក្រក់យ៉ាងនេះ? តាមពិត ទេវទត្ត គឺជាសាច់ញាតិរបស់ព្រះពុទ្ធ និងជាព្រះភិក្ខុមួយអង្គ ក្នុងសម័យពុទ្ធកាល ដែលបានសាងផ្នួសក្នុងព្រះពុទ្ធសាសនា ដូចភិក្ខុដទៃទៀតដែរ។ ភិក្ខុទេវទត្ត គឺជីដូនមួយរបស់ព្រះពុទ្ធ។ ព្រះបាទសុទ្ធោទនៈ ដែលជាព្រះបិតារបស់ព្រះពុទ្ធ គឺជាបងប្រុសបង្កើតរបស់នាងបមិត្តា ដែលជាព្រះមាតារបស់ភិក្ខុទេវទត្តនិងព្រះនាងពិម្ពា។ ភិក្ខុទេវត្ត ក៏ត្រូវជាបងថ្លៃរបស់ព្រះពុទ្ធដែរ ព្រោះព្រះពុទ្ធ កាលនៅជាគ្រហស្ថ ទ្រង់រៀបពិសេកជាមួយនាងពិម្ភា ដែលត្រូវជាប្អូនស្រីបង្កើតរបស់ភិក្ខុទេវទត្ត។ ភិក្ខុទេវទត្ត គឺជាបុគ្គលដែលមានសេចក្តីលោភលន់ហួសប្រមាណ និងមានសេចក្តីច្រណែនយ៉ាងពន់ពេកចំពោះព្រះសម្មាសម្ពុទ្ធ។ ដោយសារតែសេចក្តីច្រណែននេះ ទើបទេវទត្តបានយកព្រះសម្មាសម្ពុទ្ធជាសត្រូវ និងតាមឈ្នានីសព្រះអង្គជាប់ជានិច្ច តែព្រះអង្គមិនបានចាត់ទុក ទេវទត្តជាសត្រូវឡើយ។ មិនត្រឹមតែសេចក្តីច្រណែននោះទេ ភិក្ខុអង្គនេះ ក៏មានមហិច្ឆតាក្នុងចិត្ត ចង់ក្លាយខ្លួនជាព្រះពុទ្ធទៀតផង។ ព្រោះតែសេចក្តីប្រាថ្នាចង់តាំងខ្លួនជាព្រះពុទ្ធ ទើបភិក្ខុទេវទត្ត ព្យាយាមស្វែងរកមធ្យោបាយគ្រប់យ៉ាងដើម្បីធ្វើគុតព្រះសម្មាសម្ពុទ្ធ។ សម័យថ្ងៃមួយ ភិក្ខុទេវទត្តបានឡើងទៅកាន់កំពូលភ្នំមួយឈ្មោះថាភ្នំគិជ្ឍកូដ ហើយបានប្រមៀលដុំថ្មដ៏ធំ មកលើព្រះពុទ្ធ ដែលកំពុងតែយាងតាមជ្រលងភ្នំគិជ្ឈកូដនោះ។ ភិក្ខុទេវទត្តបានធ្វើទុកក្នុងចិត្តថា៖«អាត្មាអញនឹងសម្លាប់ព្រះសមណគោតមដោយដុំថ្មនេះ»។ គ្រានោះ បំណែកថ្ម ក៏ខ្ទាតឡើង ហើយទង្គិចត្រូវព្រះបាទ (ម្រាមជើង) ធ្វើឲ្យព្រះលោហិតពុរពងឡើង។ លំដាប់នោះ ព្រះពុទ្ធ ទ្រង់ទតទៅខាងលើ ហើយមានព្រះពុទ្ធដីកាទៅកាន់ទេវទត្តថា៖«នែមោឃបុរស! អ្នកឯងមានចិត្តប្រទូស្ត មានចិត្តចង់សម្លាប់ ហើយធ្វើលោហិតរបស់តថាគតឲ្យពុរពងឡើង ដោយអំពើណា អំពើនោះ អ្នកនឹងរងអកុសលកម្មច្រើន»។ ដោយសារតែអំពើឈ្នានីស និងការធ្វើឲ្យព្រះពុទ្ធចេញលោហិត ព្រមទាំងអំពើបាបដទៃទៀត ដូចជាការបង្កើតបក្សពួកផ្សេងៗក្នុងគណៈសង្ឃ ធ្វើឲ្យសង្ឃបែកបាក់សាមគ្គី ទីផុតភិក្ខុទេវត្តបានធ្លាក់ទៅស្ថាននរក ដោយព្រះធរណីស្រូបទាំងរស់។ រហូតមកដល់ពេលនេះ ភិក្ខុ ទេវទត្ត កំពុងតែទទួលរងកម្មនៅស្ថាននរកនៅឡើយទេ។ ដោយសារតែចិត្តខ្មៅ ចិត្តឈ្នានីស ព្យាបាទ ច្រណែនឫស្យា របស់ទេវទត្តយ៉ាងដូច្នេះហើយ ទើបបុរាណាចារ្យពោលថា ចិត្តជាទេវទត្ត គឺមានន័យថា ចិត្តអាក្រក់ដូចជាភិក្ខុទេវទត្ត នេះឯង៕	«ចិត្តជាទេវទត្ត មាត់ជាទេវតា» ជាសុភាសិតខ្មែរតាំងពីយូរណាស់មកហើយ។ ប្រជាពលរដ្ឋខ្មែរតែងពោលសុភាសិតនេះ ដើម្បីសំដៅដល់បុគ្គលណាម្នាក់ ដែលចូលចិត្តនិយាយល្អ ប្រើពាក្យពីរោះ ផ្អែមល្ហែម តែចិត្តអាក្រក់។ ចិត្តអាក្រក់សំដៅដល់ចិត្តដូចជាទេវទត្ត និយាយល្អ សំដៅដល់ពាក្យពេចន៍ដូចជាទេវតា។
ថ្ងៃនេះយើង នឹងបង្ហាញឱ្យដឹងពីអាហារ ក៏ដូចជាភេសជ្ជៈធម្មជាតិដែលជួយបង្កើនថាមពលរាងកាយ ៖ ១. ទឹកក្រូចឆ្មារ ជាប្រភពដ៏ប្រសើរនៃអេឡិចត្រូលីត្រដែលចាំបាច់សម្រាប់កោសិកាក្នងការផលិតថាមពល។ ២. ផ្លែបឺរ មានផ្ទុកសម្បូរទៅដោយជាតិខ្លាញ់ល្អៗ ព្រមទាំងសារធាតុចិញ្ចឹមចាំបាច់ដែលជាប្រភពនៃថាមពលនិងជួយបង្កើនអារម្មណ៍ប្រសើរឆាប់រហ័ស។ ៣. គ្រាប់ធញ្ញជាតិ គ្រាប់ធញ្ញជាតិភាគច្រើនមានផ្ទុកសម្បូរទៅដោយជាតិម៉ាញ៉េស្យូមដែលជួយបំលែងស្ករទៅជាថាមពល។ គ្រាប់ធញ្ញជាតិក៏ជាប្រភពដ៏ល្អបំផុតមួយនៃប្រូតេអ៊ីននិងជាតិសរសៃដែលជួយឱ្យឆ្អែតនិងគ្រប់គ្រងកម្រិតជាតិស្ករក្នុងឈាមបានយ៉ាងប្រសើរផងដែរ។ ៤. សូកូឡាខ្មៅ ជាប្រភពនៃសារធាតុ theobromine ដែលមានប្រសិទ្ធភាពជំរុញថាមពលនិងលើកកម្ពស់អារម្មណ៍ល្អប្រសើរដោយគ្មានជះឥទ្ធិពលប៉ះពាល់ដល់សុខភាពរាងកាយ។ ទោះជាយ៉ាងណាអ្នកគួរជ្រើសរើសសូកូឡាខ្មៅដែលផ្សំឡើងពីជាតិកាកាវយ៉ាងហោចណាស់ ៧០ ភាគរយ។ ៥. ផ្លែឈើស្រស់ៗ ផ្លែឈើមានផ្ទុកជាតិស្ករធម្មជាតិដែលជួយបង្កើនថាមពលរាងកាយឆាប់រហ័ស ហើយក៏រក្សាស្ថេរភាពនៃកម្រិតជាតិស្ករក្នុងឈាមផងដែរ៕ ត្រួតពិនិត្យដោយ www.health.com.kh	ជាញឹកញយនៅពេលអស់កម្លាំងភាគច្រើននៃពួកយើងចូលចិត្តទទួលទានភេសជ្ជៈប៉ូវកម្លាំងផ្សេងៗដែលមិនល្អចំពោះសុខភាពសោះឡើយ។ តើធ្លាប់ដឹងទេតាមពិតទៅមានអាហារមួយចំនួនអាចផ្ដល់ថាមពលដល់រាងកាយឆាប់រហ័សដោយមិនជះឥទ្ធិពលអាក្រក់អ្វី?
តាមការបង្ហើបឱ្យដឹងពីលោក គង់ វីរៈ ប្រធាននាយកដ្ឋានសារមន្ទីរ នៃក្រសួងវប្បធម៌ ពិព័រណ៍គ្រឿងអលង្ការនេះ នឹងប្រមូលផ្តុំដោយអលង្ការចម្រុះ មានទាំងអលង្ការធ្វើពីមាស ប្រាក់ និងលោកហៈធាតុជាដើម។ ពិព័រណ៍នេះ មានបំណងដើម្បីតាំងបង្ហាញសម្ភារគ្រឿងអលង្ការ ពីសម័យបុរាណ ជូនសាធារណជនបានទស្សនា។ លោក គង់ វីរៈ បញ្ជាក់ទៅកាន់អ្នកសារព័តមាន នៅអាជ្ញាធរជាតិអប្សរា នាថ្ងៃទី១២ ខែធ្នូ ពេលទទួលគ្រឿងអលង្ការ យ៉ាងដូច្នេះថា៖« តាមពិតទៅ ពិព័រណ៍នេះមានបំណង បង្ហាញអលង្ការ ដែលបំពាក់ឱ្យចម្លាក់ ដែលយើងទើបទទួលបានពីអង់គ្លេស តែយើងមិនអាចតាំងតែមួយមុខបានទេទេ យើងត្រូវប្រមូលអលង្ការផ្សេងទៀត មកតាំងបង្ហាញជាមួយគ្នា»។ តាមលោក គង់ វីរៈ ដដែល គ្រឿងអលង្ការក្នុងពិព័រណ៍ ដែលគ្រោងធ្វើនៅថ្ងៃទី៤ ខែមករា គឺសុទ្ធសឹងគ្រឿងអលង្ការដែលមានក្នុងសារមន្ទីរ ក្នុងនោះមាន ពិនផ្នូងសក់ ចិញ្ជៀន ក្រវិល ជាដើម ដែលមានអាយុកាលតាំងពីសម័យបុរេប្រវត្តិ រហូតដល់សម័យអង្គរ។ យ៉ាងណាក៏ដោយ ប្រធាននាយកដ្ឋានសារមន្ទីរ មិនទាន់អាចបញ្ជាក់ពីចំនួនគ្រឿងអលង្ការ ដែលគ្រោងតាំងពិព័រណ៍នេះបាននៅឡើយ ព្រោះស្ថិតក្នុងការសិក្សានៅឡើយ។ តាមគម្រោងរបស់ក្រសួងវប្បធម៌ ពិព័រណ៍មានរយៈពេល ៣ខែ ចាប់ពីខែមករា តទៅ៕	សៀមរាប៖ ក្រសួងវប្បធម៌ និងវិចិត្រសិល្បៈ នឹងរៀបចំពិព័រណ៌គ្រឿងអលង្ការនាសម័យបុរាណ ដើម្បីតាំងបង្ហាញដល់សាធារណជនទស្សនា។ ពិព័រណ៍នេះគ្រោងរៀបចំនៅដើមខែ មករា ឆ្នាំ២០១៨ នាសារមន្ទីរជាតិ។
លោក វ៉ាត់ ចំរើន បានបញ្ជាក់ថា ពេលវេលានៃការរៀបចំស៊ីហ្គេម ២០២៣ កាន់តែខ្លីៗទៅនេះ គឺជាក្តីបារម្ភមួយ ក្នុងការអភិវឌ្ឍគុណភាពបច្ចេកទេសរបស់កីឡាករ-កីឡាការិនី។ ហ្វេសប៊ុកគណៈកម្មាធិការជាតិរៀបចំការប្រកួតកីឡាអាស៊ីអាគ្នេយ៍ បានស្រង់សម្តីលោក វ៉ាត់ ចំរើន ថ្លែងនៅក្នុងឱកាសបិទការប្រកួតកីឡាចំបាប់ជ្រើសរើសជើងឯកថ្នាក់ជាតិ ប្រចាំឆ្នាំ២០២១ កាលពីថ្ងៃទី២៣ ខែមករា ឆ្នាំ២០២២ ថា៖«ដូច្នេះយើងខ្វល់ខ្វាយជាងគេ គឺលើសមត្ថភាពកីឡាករ កីឡាការិនី ដោយសារពេលវេលាកាន់ខ្លីមានការលំបាកក្នុងការកសាងសមត្ថភាពមនុស្សឲ្យខ្លាំងពូកែ។ អ៊ីចឹងទេ មានតែខិតខំប្រឹងប្រែងរបស់កីឡាករ កីឡាការិនី លោកគ្រូ អ្នកគ្រូ និងមន្ត្រីបច្ចេកទេសរបស់យើងទាំងអស់គ្នាត្រូវប្រឹងប្រែង និងប្រើប្រាស់ពេលវេលាខ្លីនេះឲ្យមានន័យបំផុត ក្នុងការរុញបច្ចេកទេស និងគុណផលកីឡារបស់យើងឲ្យឈានដល់កម្រិតខ្ពស់ ដើម្បីជាក្តីសង្ឃឹមក្នុងការស្វែងរកនូវប្រៀបឈ្នះ និងឧត្តមភាពប្រកួតប្រជែងមេដាយជូនជាតិ ក្នុងឋានៈជាម្ចាស់ផ្ទះជាប្រវត្តិសាស្ត្រដំបូងនេះ»។ បើតាមលោក វ៉ាត់ ចំរើន ហេដ្ឋារចនាសម្ព័ន្ធកីឡា ការៀបចំទីលានប្រកួតត្រូវបានរៀបចំបានជាង៩០ភាគរយហើយ ខណៈការរៀបចំបដិសណ្ឋារកិច្ចប្រតិភូ កីឡាករ កីឡាការិនី ពីប្រទេសផ្សេងៗទៀត មិនមានក្តីបារម្ភនោះទេ ដោយសារកម្ពុជាធ្លាប់ទទួលធ្វើម្ចាស់ផ្ទះព្រឹត្តិការណ៍អន្តរជាតិធំៗ និងទទួលបានការកោតសរសើរពីអន្តរជាតិទៀតផង។ កម្ពុជា បានកំណត់ទីតាំង៥តំបន់ ដើម្បីប្រកួតកីឡាស៊ីហ្គេម ហើយទីតាំងទាំងនោះ ត្រូវបានសាងសង និងកែលំអ ខណៈកីឡដ្ឋានជាតិមរតកតជោ ជាកន្លែងគោលសំខាន់ និងជានិមិត្តរូប ក្នុងការធ្វើជាម្ចាស់ផ្ទះ ។ ចំពោះទីតាំង៦តំបន់ផ្សេងនោះ រួមមាន រាជធានីភ្នំពេញ ព្រះសីហនុ កំពត កែប កំពង់ស្ពឺ និងសៀមរាប ។ កម្ពុជា នឹងមិនពន្យាពេលក្នុងការធ្វើជាម្ចាស់ផ្ទះស៊ីហ្គេមទេ ដោយសារកម្ពុជាមានព្រឹត្តិការណ៍ជាតិច្រើនទៀត ដូចជា ការបោះឆ្នោតរើសតំណាងរាស្រ្ដជាដើម។ លោក វ៉ាត់ ចំរើន បានបញ្ជាក់ថា តាមអនុសាសន៍របស់ សម្ដេច ហ៊ុន សែន នាយករដ្ឋមន្ត្រីកម្ពុជា ស៊ីហ្គេមនៅកម្ពុជា នឹងត្រូវធ្វើឲ្យបានទៅតាមការបរិច្ឆេទ ដោយស្ថាប័នពាក់ព័ន្ធ ត្រូវធ្វើឱ្យបាននូវគោលការរបស់ខ្លួន ក្នុងដំណើរការឆ្ពោះទៅស៊ីហ្គេម ៕ Relate 111722	ភ្នំពេញ៖ ការរៀបចំហេដ្ឋរចនាសម្ព័ន្ធកីឡា និងទទួលបដិសណ្ឋារកិច្ចស៊ីហ្គេម ឆ្នាំ២០២៣ មិនមានការព្រួយបារម្ភនោះទេ ប៉ុន្តែបញ្ហាជាកង្វល់នោះ គឺការអភិវឌ្ឍសមត្ថភាពកីឡាករ -កីឡាការិនី ដែលត្រូវសម្រុកហ្វឹកហាត់ឱ្យបានខ្លាំងក្លា ខណៈពេលវេលាកាន់តែខិតជិតមកដល់។ នេះបើតាមលោក វ៉ាត់ ចំរើន អគ្គលេខាធិការ គណៈកម្មាធិការជាតិរៀបចំការប្រកួតកីឡាអាស៊ីអាគ្នេយ៍ លើកទី៣២ ឆ្នាំ២០២៣ (CAMSOC) និងជាប្រធានសហព័ន្ធកីឡាចំបាប់កម្ពុជា។
សម្រាប់ជំនួបថ្ងៃនេះ វាមិនមែនជាសម្ពាធសម្រាប់ម្ចាស់ផ្ទះឥណ្ឌូណេស៊ី ក្នុងការទាមទារឈ្នះនោះឡើយ។ ព្រោះក្រុមនេះបានកក់កៅអីវគ្គបន្ត សម្រាប់ព្រឹត្តិការណ៍ AFF U16 Championship 2018 រួចទៅហើយ។ បច្ចុប្បន្នឥណ្ឌូណេស៊ីសិ្ថតនៅកំពូលតារាងមាន១២ពិន្ទុក្នុងដៃ ក្រោយឈ្នះទាំង៤ប្រកួត។ ដ្បិតម្ចាស់ផ្ទះឥណ្ឌូនេស៊ី ត្រូវឡើងវគ្គបន្ត ហើយកម្ពុជាអស់ឱកាសក្តី ប៉ុន្តែវានៅតែជាជំនួបសំខាន់របស់កម្ពុជា។ កម្ពុជាត្រូវការឈ្នះឥណ្ឌូណេស៊ី ដើម្បីជាកាដូលើកទឹកចិត្តសម្រាប់អ្នកគាំទ្រមុនត្រឡប់មកកាន់មាតុភូមិ។ បើតាមប្រវត្តិក្រុមទាំងពីរបានជួបគ្នាពីរលើករួចមកហើយនៅឆ្នាំ២០០២ និង ២០០៧ ដោយក្រុមទាំងពីរបានបញ្ចប់ដោយគ្មានការស៊ុតបញ្ចូលទីទាំងពីរលើក។ សម្រាប់ការចូលរួមប្រកួត៨លើកកន្លងមក កម្ពុជាធ្លាប់ឆ្លងផុតវគ្គជម្រុះតាមពូលតែម្តងគត់នៅឆ្នាំ២០១៦ ដោយកាលណោះកម្ពុជាទទួលបានចំណាត់ថ្នាក់លេខ៤ក្រោយចាញ់វៀតណាម ១-០។ ក្រៅពីនេះ ធ្លាក់ត្រឹមវគ្គជម្រុះតាមពូលទាំង៧លើកជាមួយពិន្ទុខ្ពស់បំផុត៦ពិន្ទុ។ ក្រៅពីជំនួបខាងលើ ក៏មានការប្រកួតដ៏ជក់ចិត្ត១គូទៀតផងដែរ គឺរវាងមីយ៉ាន់ជាមួយវៀតណាម នៅម៉ោង៣:៣០នាទីរសៀលនាកីឡដ្ឋាន Gelora Delta Stadium។ ក្រុមទាំងពីរសុទ្ធតែត្រូវការឈ្នះដូចគ្នាក្នុងការធានាកៅអីឡើងទៅវគ្គបន្ត ព្រោះបច្ចុប្បន្នក្រុមទាំងពីរមាន៩ពិន្ទុស្មើគ្នា។ បើសិនក្រុមណាឈ្នះក្នុងការប្រកួតនេះ ក្រុមនោះនឹងឡើងទៅវគ្គពាក់កណ្តាលផ្តាច់ព្រ័ត្រតំណាងពូល A ជាមួយម្ចាស់ផ្ទះឥណ្ឌូណេស៊ី។ តែបើចាញ់ ក្រុមនោះនឹងធ្លាក់ត្រឹមវគ្គនេះតែម្តង។ នៅម៉ោង៣និង៣០នាទីរសៀលដំណាលគ្នានេះដែរ ក៏មានការប្រកួតបង្គ្រប់កិច្ច១គូទៀត គឺរវាងក្រុមទីម័រខាងកើតជាមួយហ្វីលីពីន ដែលរៀបចំនៅកីឡដ្ឋាន Gelora Joko Samudro Stadium។ ក្រុមទាំងពីរសុទ្ធតែអស់ឱកាសឡើងទៅវគ្គបន្តដូចគ្នា៕	ក្រុមកីឡាករជម្រើសជាតិអាយុក្រោម១៦ឆ្នាំកម្ពុជា ត្រូវប្រជែងតទល់ជាមួយក្រុមឥណ្ឌូណេស៊ី នៅម៉ោង៧យប់(ម៉ោងនៅកម្ពុជា)ថ្ងៃទី៦ ខែសីហា ឆ្នាំ២០១៨ នាកីឡដ្ឋាន Gelora Delta Stadium ក្នុងប្រទេសឥណ្ឌូណេស៊ី។ នេះជាការប្រកួតបង្គ្រប់កិច្ចក្នុងពានរង្វាន់ AFF U16 Championship 2018 សម្រាប់កម្ពុជា ដែលមាន៣ពិន្ទុក្នុងដៃ ក្រោយឈ្នះ១ និងចាញ់៣។
ការយាងចុះសួរសុខទុក្ខប្រជាពលរដ្ឋរបស់ព្រះករុណា ព្រះមហាក្សត្រ គឺមានការចាំទទួលស្វាគមន៍ពីលោក យឹម សុខុម ប្រធានក្រុមប្រឹក្សាខេត្ត លោក វ៉ី សំណាង អភិបាលខេត្តកំពង់ស្ពឺ រួមជាមួយនឹង លោកយាយ លោកតា ប្រជារាស្ត្រដែលជាកូនចៅរបស់ព្រះអង្គ។ ការយាងចុះសួរសុខទុក្ខប្រជាពលរដ្ឋ ព្រះអង្គ បានព្រះរាជទានអំណោយ ដោយផ្ទាល់ដល់ប្រជានុរាស្ត្រជាង៥០០គ្រួសារ និងសិស្សានុសិស្សជាង៣០០នាក់។ ប្រជានុរាស្ត្ររបស់ព្រះអង្គ បានទទួលអំណោយជាស្បៀងអាហារ សម្ភារៈសិក្សា និងថិវិកាមួយចំនួនផងដែរ៕	ភ្នំពេញ៖ ព្រះករុណា ព្រះមហាក្សត្រ ព្រះបាទសម្តេចព្រះបរមនាថ នរោត្តម សីហមុនី បានយាងសួរសុខទុក្ខប្រជាពលរដ្ឋ និងសិស្សានុសិស្សជាង៨០០នាក់ ហើយព្រះអង្គបានព្រះរាជទាន ព្រះអំណោយដល់ប្រជារាស្ត្រនៅឃុំរុងរឿង ស្រុកថ្ពង ខេត្តកំពង់ស្ពឺ។
កីឡាករប្រធានក្រុម Al Nassr បានធ្វើដំណើរទៅកាន់ទីក្រុងកំណើត Madeira ប្រទេសព័រទុយហ្កាល កាលពីថ្ងៃទី៣១ ខែធ្នូ ដើម្បីចូលរួមអបអរដល់ថ្ងៃខួបកំណើតគម្រប់ ៦៩ឆ្នាំ របស់ម្តាយគេ គឺអ្នកស្រី Maria Dolores Aveiro អំឡុងពេលឈប់សម្រាកការប្រកួតលីគនៅក្នុងប្រទេសអារ៉ាប៊ីសាអូឌីត។ តារាចម្រៀង Luan Santana បានសម្តែងក្នុងកម្មវិធីខួបកំណើតដោយការច្រៀងចម្រៀងនិងការអបអរដល់អ្នកស្រី Maria ម្តាយរបស់ Ronaldo ហើយក្រោយពេលចប់ការសម្តែងភ្លាមគេទទួលបានអំណោយពីសំណាក់ខ្សែប្រយុទ្ធវ័យ ៣៨ឆ្នាំ ចំពោះការសម្តែងនោះ។ ការផ្តល់នាឡិកាជានិមិត្តសញ្ញានៃការដឹងគុណ និងការបង្ហាញពីការអរគុណពីសំណាក់ Ronaldo ហើយបើតាមការចុះផ្សាយរបស់គេហទំព័រ Goal នាឡិកាដែលបានផ្តល់ទៅឱ្យតារាចម្រៀងប្រេស៊ីលមានតម្លៃប្រមាណ ៦៥,០០០ អឺរ៉ូ (៨២,០០០ដុល្លារ)។ ភ្លាមៗក្រោយទទួលបានអំណោយ Luan Santana មានភាពភ្ញាក់ផ្អើលខ្លាំង ដោយបង្ហាញថានាឡិកាម៉ាករូឡិច ដែលផ្តល់ដោយ Ronaldo គឺជានាឡិកាម៉ាកថ្លៃបំផុតដែលគេទើបមានលើកដំបូងបង្អស់។ «អ្នកមិនបានធ្វើវាទេ ទេ! [] អ្នកដឹងទេថានេះជាលើកដំបូងរបស់ខ្ញុំ? Rolex ដំបូងរបស់ខ្ញុំ។ ពេលណា! ពីដៃមនុស្សប្រុសម្នាក់ ខ្ញុំពិតជាមានកិត្តិយសខ្លាំងណាស់សម្រាប់ការចាប់ផ្តើមឆ្នាំ២០២៤ ជាមួយនឹងក្រុមគ្រួសារដ៏អស្ចារ្យ និងពិសេសបំផុតមួយ អរគុណសម្រាប់ការអញ្ជើញ Cristiano។»។ តារាចម្រៀងសញ្ជាតិប្រេស៊ីល Luan Santana ដែលមានអ្នកចុចតាមដានលើបណ្តាញសង្គម Instagram ជាង ៣៥,២លាននាក់ បានបង្ហោះសារលើគណនីខ្លួនបែបនេះ។ ការផ្តល់អំណោយជានាឡិកាដល់តារាចម្រៀងប្រេស៊ីល មិនមែនជាអំណោយតែមួយទេដែល Ronaldo បានផ្តល់នៅក្នុងរាត្រីថ្ងៃខួបកំណើតរបស់ម្តាយរបស់គេ ប៉ុន្តែប្រធានក្រុមជម្រើសជាតិព័រទុយហ្កាល់ ក៏បានជូនអំណោយដល់ម្តាយរបស់គេដោយជារថយន្តម៉ាក Porche Cayenne ដែលមានតម្លៃជាង ៣០ម៉ឺនដុល្លារមួយគ្រឿងផងដែរ៕	Cristiano Ronaldo តារាបាល់ទាត់ឆ្នើមសញ្ជាតិព័រទុយហ្កាល់ បានផ្តល់អំណោយជានាឡិកាម៉ាករ៉ូឡិច (Rolex) ដែលមានតម្លៃជាង ៦,៥ម៉ឺនអឺរ៉ូ (៨,២ម៉ឺនដុល្លារ) ទៅកាន់តារាចម្រៀងប្រុសសញ្ជាតិប្រេស៊ីល Luan Santana ដែលច្រៀងក្នុងកម្មវិធីខួបកំណើតរបស់ម្តាយខ្លួន ចំថ្ងៃឆ្លងឆ្នាំសកលកន្លងទៅ។
ទោះជាយ៉ាងណា ការស្វែងរកអចលនទ្រព្យ ដែលសមប្រកបជាមួយតម្រូវការរបស់អ្នកជួលអាចចំណាយពេលច្រើន ហើយប្រហែលជាមិនទទួលបានផលអ្វីទាំងអស់ក៏ថាបាន ប្រសិនណាបើអ្នក មិនមានការយល់ដឹងអំពីតម្រូវការ និងការផ្គត់ផ្គង់ក្នុងទីផ្សារជួល នាពេលបច្ចុប្បន្ន។ ចំណុចសំខាន់ៗខាងក្រោមនេះ ជាការណែនាំខ្លះៗពី Realestate.com.kh ដែលអាចជាជំនួយ សម្រាប់ការពិចារណារបស់អ្នក ក្នុងការទិញអចលទ្រព្យសម្រាប់ជួលត្រឡប់ទៅវិញ។ អ្នកជួលគោលដៅ និង ការជួលត្រឡប់ទៅវិញ វាជារឿងចាំបាច់សម្រាប់អ្នក ក្នុងការកំណត់គោលដៅថាតើ អ្នកជួលគោលដៅរបស់អ្នកជាអ្នកណា? ជាជនជាតិខ្មែរ ឬបរទេស។ ពួកគេមានគោលដៅខុសគ្នាៗ ដែលយើងអាចនិយាយបានថា ពួកគេមានតម្រូវការ និងប្រភពចំណូលខុសៗគ្នា។ ប្រសិនបើអ្នកគិតថា អ្នកជួលគោលដៅរបស់អ្នកជាគ្រួសារជនជាតិខ្មែរ ដែលមានចំណូលមធ្យម អ្នកគួរទិញផ្ទះល្វែង នៅក្នុងគម្រោងបុរីណាមួយនៅជាយក្រុង ឬក៏ផ្ទះសម្រាប់អាជីវកម្មនៅក្នុងក្រុង ដែលមានកន្លែងស្នាក់នៅ និងកន្លែងសម្រាប់ដាក់លក់ទំនិញ។ អចលនទ្រព្យប្រភេទនេះ មិនមានតម្លៃជួលថ្លៃដូចខុនដូ ឬវីឡានោះទេ ប៉ុន្ដែវាផ្ដល់ឲ្យនូវចំណូលដែលនឹងនរមួយ ដោយសារតម្រូវការសម្រាប់អចលនទ្រព្យប្រភេទនេះ គឺច្រើនជាងចំនួនផ្គត់ផ្គង់។ អ្នកអាចពិចារណាទិញផ្ទះ ដែលមានតម្លៃសមរម្យចាប់ពី៧ម៉ឺន ដល់ ១០ម៉ឺនដុល្លារ សម្រាប់ការទិញផ្ទះល្វែងនៅជាយក្រុងភ្នំពេញ។ ចំពោះអចលនទ្រព្យប្រភេទនេះ អ្នកអាចរកប្រាក់ចំណូលពីការជួល ចន្លោះ ៣៥០ ទៅដល់ ៥៥០ ដុល្លារក្នុងមួយខែ។ ផ្ទះដែលទើបជួសជុល និងមានបន្ទប់គេង២ នៅកណ្ដាលទីក្រុងភ្នំពេញ អ្នកអាចដាក់ជួលចាប់ពី៤៥០ ដល់ ៥៥០ ដុល្លារ ក្នុងមួយខែ។ ជាទូទៅនៅក្នុងប្រទេសកម្ពុជា អចលទ្រព្យជួលដែលមានតម្លៃសមរម្យ អាចទាក់ទាញដល់អ្នកជួលបានច្រើន ជាងការជួលតម្លៃខ្ពស់។ ប៉ុន្ដែប្រសិនបើអ្នកមានបំណងបានប្រាក់ចំណេញខ្ពស់ ពីការជួលអចលទ្រព្យ អ្នកគួរតែទិញផ្ទះណា ដែលអាចធ្វើអាជីវកម្មបាន និងមានទីតាំងល្អនៅក្នុងរាជធានីភ្នំពេញ ដូចជា៖ខណ្ឌដូនពេញ ចំការមន ឬទីតាំងក្បែរផ្សារ។ អចលទ្រព្យប្រភេទនេះ អាចមានតម្លៃចន្លោះពី ៣០០០ ទៅ៤០០០ដុល្លារ ក្នុងមួយម៉ែត្រការ៉េ ប៉ុន្ដែអ្នកអាចរកចំណូលមកវិញជាមធ្យម ពី១៥០០ដុល្លារក្នុងមួយខែ។ នេះដោយសារផ្ទះប្រភេទនេះ មានសក្ដានុពលខ្ពស់សម្រាប់ការបើកអាជីវកម្ម។ ប្រសិនបើអ្នក មានបំណងជួលឲ្យជនជាតិបរទេស ដែលអាចទទួលបានប្រាក់ចំណេញច្រើននោះ អ្នកគួរតែពិចារណាទិញខុនដូ ឬវីឡាលំដាប់ខ្ពស់ ដែលស្ថិតនៅចំកណ្ដាលទីក្រុង ដែលមានតម្លៃចាប់ពី ១២ ទៅដល់ ៧០ ម៉ឺនដុល្លារ។ សម្រាប់អចលនទ្រព្យប្រភេទនេះ អ្នកទទួលបានចំណូលជាមធ្យមពី ១០០០ ដល់ ៤០០០ ដុល្លារក្នុងមួយខែ អាស្រ័យទៅលើគុណភាព ទីតាំង និងសេវាកម្ម។ ចំពោះខុនដូដែលមានតម្លៃសមរម្យ ចាប់ពី៤ ទៅដល់ ៨ម៉ឺនដុល្លារ ដែលស្ថិតក្នុងខណ្ឌដែលនៅឆ្ងាយពីកណ្ដាលក្រុង។ អចលទ្រព្យប្រភេទនេះ អ្នកអាចដាក់ជួលសម្រាប់ជនជាតិខ្មែរដែលធ្វើការនៅកណ្ដាលក្រុង។ ទោះបីប្រាក់ឈ្នួលតិច ជាងការជួលឲ្យបរទេសក៏ពិតមែន ប៉ុន្ដែការជួលអចលនទ្រព្យប្រភេទនេះ មានសុវត្ថិភាពជាង។ ចំណែកឯខុនដូដែលមានតម្លៃអាចចរចារបាន មាននៅក្នុងតំបន់ដូចជា ទួលទំពូង ទួលគោក ឬស្ទឹងមានជ័យ។ អ្នកជួលក្នុងស្រុក ពិតជាសប្បាយចិត្តរស់នៅក្នុងតំបន់អស់នោះ ពីព្រោះវាស្ថិតនៅក្នុងទីក្រុង ហើយជិតកន្លែងធ្វើការ និងសាលារៀន។ ខណ្ឌសែនសុខ ច្បារអំពៅ និងជ្រោយចង្វារ ក៏ជាតំបន់កំពុងតែមានគម្រោងអភិវឌ្ឍលេចជារូបរាងជាច្រើន ហើយតំបន់ទាំងនេះ ក៏ទំនងជាទទួលបានប្រាក់ឈ្នួលប្រចាំខែច្រើន ជាងតំបន់ផ្សេងទៀតផងដែរ។ ទីតាំង និងសុវត្ថិភាព អ្នកជួលជាពិសេសជនបរទេស តែងតែគិតទៅលើសុវត្ថិភាព និងសន្ដិសុខជាចាំបាច់ នៅពេលពួកគេសម្រេចចិត្តជួលលំនៅដ្ឋាននៅកន្លែងណាមួយ។ តំបន់ បឹងកេងកង ទន្លេបាសាក់ ទួលគោក ដូនពេញ និងទួលទំពូង ស្ថិតក្នុងចំណោមទីតាំងដែលមានសុវត្ថិភាពល្អបំផុតនៅក្រុងភ្នំពេញ។ ប៉ុន្ដែសម្រាប់ប្រជាជនកម្ពុជាវិញ ទីតាំងស្ថិតនៅលំដាប់ទី២ បន្ទាប់ពីតម្លៃ។ ពួកគេពុំសូវមានការព្រួយបារម្ភច្រើន អំពីបញ្ហាសន្ដិសុខដូចជនបរទេសឡើយ។ លើសពីនេះទៅទៀត អ្នកគួរតែទិញអចលទ្រព្យជួល នៅក្នុងតំបន់ណាដែលនៅក្បែរ សាលារៀន មន្ទីរពេទ្យ ភោជនីយដ្ឋាន កន្លែងកម្សាន្ត និងទីតាំងដែលមានភាពងាយស្រួលក្នុងការបើកអាជីវកម្ម ឬសហគ្រាសជាដើម។ ម្យ៉ាងវិញទៀត អ្នកត្រូវប្រាកដថា អ្នកកំពុងវិនិយោគ នៅតំបន់ដែលមានតម្រូវការជួលខ្ពស់ និងមាននិរន្ដរភាពនៅក្នុងពេលអនាគត។ ការណែនាំពីភ្នាក់ងារអចលទ្រព្យ ការស្វែងរកភ្នាក់ងារអចលទ្រព្យ មុនពេលទិញអចលទ្រព្យ ដើម្បីជួលត្រឡប់ទៅវិញ ពិតជាមានសារៈសំខាន់ណាស់ សម្រាប់អ្នកដែលជាម្ចាស់កម្មសិទ្ធិ ពីព្រោះភ្នាក់ងារអចលទ្រព្យ នឹងណែនាំអ្នកទៅកាន់កន្លែងដែលមានតម្រូវការខ្ពស់ និងពិគ្រោះជាមួយអ្នកអំពីហិរញ្ញវត្ថុផងដែរ។ លើសពីនេះ ភ្នាក់ងារអចលនទ្រព្យក៏ដឹងពីប្រវត្ដិ និងសក្ដានុពលជាក់ស្ដែង នៃអចលនទ្រព្យទាំងនោះ ដែលវាជាព័ត៌មានសំខាន់ ដែលអ្នកត្រូវដឹងមុនសម្រេចចិត្តវិនិយោគ៕ ប្រភព៖https://www.realestate.com.kh/km/guides/Buying-residential-property-for-rental-returns-in-Phnom-Penh-Cambodia/ (អត្ថបទពាណិជ្ជកម្ម)	កម្ពុជាមានអចលនទ្រព្យជាច្រើនប្រភេទ ដែលសក្ដិសមសម្រាប់អ្នកវិនិយោគ ស្វែងរកឱកាសវិនិយោគក្នុងវិស័យអចលនទ្រព្យ ដោយការទិញអចលនទ្រព្យផ្សេងៗ ហើយដាក់ជួលត្រឡប់ទៅវិញ ដើម្បីទទួលបានប្រាក់ចំណេញ។ អចលនទ្រព្យទាំងនោះ មានដូចជា ផ្ទះវីឡា ផ្ទះល្វែង ផ្ទះសម្រាប់បើកអាជីវកម្ម (ហ្សបហោស៍) អាផាតមិន និង ខុនដូជាដើម។
មូលហេតុដែលសម្ដេច ហ៊ុន សែន ចង់ឲ្យតុលាការធ្វើសេចក្តីសម្រេចលើសហជីព ដែលរងបណ្ដឹងឲ្យចប់ស្ថាពរ ដើម្បីឲ្យពួកគេបំពេញការងារឲ្យបានពេញសមត្ថភាព ពោលគឺកុំឲ្យសហជីពទាំងនោះ ធ្វើការក្រោមគំនាបពាក្យបណ្ដឹងឡើយ។ បើតាមអារម្មណ៍របស់សម្ដេច ហ៊ុន សែន តុលាការគួរតម្កល់ទុកមិនចាត់ការ ព្រោះបច្ចុប្បន្ននេះ សហជីពកំពុងបំពេញការងារបានយ៉ាងល្អ ដោយចេះធ្វើការជាមួយថៅកែរោងចក្រ និងកម្មករ ហើយកម្មករ និងថៅកែក៏បានសហការល្អ ជាមួយសហជីពផងដែរ។ ថ្លែងក្នុងពិធីសំណេះសំណាលជាមួយកម្មកររោងចក្រ នៅខេត្តតាកែវ នាព្រឹកនេះ ប្រមុខរដ្ឋាភិបាល បានប្រាប់ឲ្យរដ្ឋមន្ត្រីក្រសួងការងារ និងបណ្ដុះបណ្ដាលវិជ្ជាជីវៈ លោក អ៊ិត សំហេង និងលោក អង្គ វង្ស វឌ្ឍនា រដ្ឋមន្ត្រីក្រសួងយុត្តិធម៌ ពិនិត្យមើលករណីសហជីពទាំងនោះ ហើយពិភាក្សាជាមួយតុលាការ ក្នុងការរកដំណោះស្រាយលើបណ្ដឹងរបស់ពួកគេ។	ភ្នំពេញ៖ បើតុលាការមានចំណាត់ការ គួរតែចាត់ការភ្លាមទៅ ។ បើគ្មានចំណាត់ការទេ គួរតែតម្កល់ទុកមិនចាត់ការទៅ។ នេះជាការលើកឡើងរបស់សម្ដេចនាយករដ្ឋមន្ត្រី ហ៊ុន សែន ដែលស្នើឲ្យតុលាការពិនិត្យមើលលើបណ្ដឹងរបស់សហជីពកន្លងមក។
១. ឈប់ជក់បារីនិងផឹកស្រា៖ ការជក់បារីត្រូវបានគេដឹងថាអាចកាត់បន្ថយសមត្ថភាពរបស់រាងកាយក្នុងការស្រូបយកជាតិកាល់ស្យូម ហើយនីកូទីនអាចជះឥទ្ធិពលអាក្រក់ដល់ការផលិតកោសិកាបង្កើតឆ្អឹង។ ការទទួលទានជាតិអាល់កុលជួយបង្កើនអរម៉ូន Parathyroid នៅក្នុងខ្លួន ដែលបណ្តេញជាតិកាល់ស្យូមចេញពីឆ្អឹងបណ្តាលឱ្យ ឆ្អឹងចុះខ្សោយនិងផុយស្រួយ។ កាល់ស្យូមដើរតួយ៉ាងសំខាន់ក្នុងការបង្កើតម៉ាសឆ្អឹងនិងធ្វើឱ្យឆ្អឹងរឹងមាំ។ ២. ការហាត់ប្រាណ៖ ការហាត់ប្រាណត្រូវបានគេដឹងថា ជួយបង្កើតដង់ស៊ីតេឆ្អឹងនិងពង្រឹងម៉ាសរាងកាយរបស់អ្នក។ ការធ្វើលំហាត់ប្រាណជាប់លាប់ ៣០នាទី ជារៀងរាល់ថ្ងៃ អាចការពារបាននូវជម្ងឺមួយចំនួនរួមទាំងជម្ងឺពុកឆ្អឹងផងដែរ។ ការរត់ហាត់ប្រាណ ការដើរ និងការឡើងភ្នំ គឺជាជម្រើសដ៏ល្អក្នុងការបង្កើតភាពរឹងមាំរបស់ម៉ាសឆ្អឹង។ ជាមួយគ្នានេះដែរ ការហាត់ថៃជីនិងយូហ្គា ក៏មានប្រយោជន៍ផងដែរក្នុងការរៀនធ្វើឱ្យមានតុល្យភាព។ ៣. ការចេញមកក្រៅត្រូវពន្លឺព្រះអាទិត្យ៖ ហាត់ប្រាណក្រោមពន្លឺព្រះអាទិត្យ ដើម្បីបង្កើនគុណប្រយោជន៍ទ្វេដងនិងចំណេញពេលវេលា ខណៈពេលដែលរាងកាយរបស់អ្នកមានឱកាសបំលែងវីតាមីន D ទាំងអស់ជួយដល់ការធ្វើឱ្យឆ្អឹងរឹងមាំ។ ៤. ពិនិត្យសុខភាពជាប្រចាំ៖ ប្រសិនបើអ្នកមានទម្ងន់មិនគ្រប់ អាយុលើសពី ៥០ឆ្នាំ ឬអស់រដូវ នោះវាចាំបាច់ណាស់ដែលអ្នកត្រូវធ្វើការត្រួតពិនិត្យកម្រិតវីតាមីន D និង កាល់ស្យូមរបស់អ្នក ជាប្រចាំ។ វាជួយធ្វើឱ្យអ្នកបានដឹងថាមុន និង បង្គ្រប់វាឱ្យត្រូវតាមស្តង់ដាវិញ៕ ត្រួតពិនិត្យដោយ www.health.com.kh	ជម្ងឺពុកឆ្អឹងកើតមានភាគច្រើនទៅលើស្រ្តីវ័យចំណាស់ក្រោយពីពួកគេអស់រដូវ។ បើទោះបីជាវាឧស្សាហ៍កើតមានក៏ដោយ ក៏យើងអាចធ្វើការទប់ស្កាត់ការពារទុកជាមុនបានដែរ។ វេជ្ជបណ្ឌិតឯកទេសខាងឆ្អឹង Goutam Kodikal នៅមន្ទីរពេទ្យ Apollo Spectra Bangalore Koramangala បានចែករំលែកវិធីទប់ស្កាត់ជម្ងឺនេះដល់មនុស្សគ្រប់រូប ជាពិសេសចំពោះស្រ្តី៖
កម្មកររោងចក្រសាន់បូសរុប ៣៧នាក់ ត្រូវបានតេស្តវិជ្ជមានកូវីដ-១៩ កាលពីថ្ងៃទី១៣ ឧសភា។ នេះបើតាមសេចក្តីជូនដំណឹងរបស់រដ្ឋបាលខេត្តតាកែវ ដែលបានឱ្យដឹងទៀតកម្មករទាំងនេះ ជាអ្នករស់នៅឃុំ ពោធិរំចាក ឃុំបានកាម និងឃុំព្រៃល្វា នៃស្រុកព្រៃកប្បាស ខេត្តតាកែវ។ ក្រៅពីកម្មករ អ្នកវិជ្ជមានកូវីដ-១៩ ដែលត្រូវបានរកឃើញនៅក្នុងខេត្តតាកែវ ក៏មានពលរដ្ឋដែលជាអាជីវករផ្សារដើមគ ៧នាក់ និងអាជីវករផ្សារត្រាំខ្នារ ២នាក់ផងដែរ។ ១នាក់ទៀត ពលករខ្មែរទើបត្រឡប់មកពីប្រទេសថៃ១ និងក្រៅពីនេះជានិស្សិត កសិករ និងអ្នកបកប្រែ។ រដ្ឋបាលខេត្តបានអំពាវនាវឱ្យពលរដ្ឋដែលបានពាក់ព័ន្ធនឹងអ្នកវិជ្ជមានទាំង៥០នាក់នេះ ប្រញាប់ទៅធ្វើតេស្តរកជំងឺកូវីដ-១៩ និងធ្វើចត្តាឡីស័កផងដែរ៕	រដ្ឋបាលខេត្តតាកែវ បានប្រកាសរកឃើញមនុស្ស៥០នាក់ទៀត វិជ្ជមានកូវីដ-១៩ នៅថ្ងៃទី១៣ ឧសភា។ អ្នកវិជ្ជមានទាំងនោះភាគច្រើនជាកម្មកររោងចក្រសាន់បូ និងអាជីវករដើមគ និងផ្សារត្រាំខ្នារ។
ឆ្លើយប្រាប់សារព័ត៌មានថ្មីៗ នៅថ្ងៃទី២២ខែតុលានេះ លោក សេង សុមុនី ប្រធានក្រុមអ្នកនាំពាក្យក្រសួងធម្មការ និងសាសនា ថាលោកទទួលបានរបាយការណ៍ត្រឹមចំនួនវត្តដែលជន់លិចប៉ុណ្ណោះ តែមិនបានបញ្ជាក់ពីវត្តណាលិចខ្លាំងជាងគេឡើយ។ «ដូចជាមិនមានទិន្នន័យថាវត្តណាលិចខ្លាំងជាងគេទេ គេគ្រាន់តែដាក់ថាលិច។ ទឹកវាលិចជាបន្តបន្ទាប់ គ្រាន់តែថាវាឡើងវាស្រកជាបន្តបន្ទាប់អ៊ីចឹងណា។ វាមានប៉ះពាល់ផលដំណាំក្នុងវត្តបន្តិចបន្ទួច វាចេះតែមានជារឿងធម្មតាហើយ ព្រោះជាទឹកជំនន់»។ នេះជាការបញ្ជាក់បន្ថែមរបស់លោក សេង សុមុនី។ សូមបញ្ជាក់ថា គិតត្រឹមថ្ងៃទី២១តុលាម្សិលមិញ អ្នកស្លាប់ដោយសារទឹកជំនន់កើនឡើងដល់៣៤នាក់ ខណៈពលរដ្ឋជាង៤១ម៉ឺននាក់ បានរងផលប៉ះពាល់ដោយសារទឹកជំនន់៕	ភ្នំពេញ៖ តិតត្រឹមថ្ងៃទី២២ ខែតុលា ឆ្នាំ២០២០នេះ វត្តជាង១០០នៅទូទាំងប្រទេសកម្ពុជា ត្រូវជន់លិចដោយជំនន់ទឹកភ្លៀង តែមិនមានការជម្លៀសព្រះសង្ឃ ឬខូចខាតសម្បត្តិវត្តធ្ងន់ធ្ងរឡើយ។ នេះបើតាមលោក សេង សុមុនី ប្រធានក្រុមអ្នកនាំពាក្យក្រសួងធម្មការ និងសាសនា។
ឆ្នាំ២០១៨ គឺជាខួបទី៥នៃការដាក់ចេញគំនិតផ្ដួចផ្ដើមខ្សែក្រវាត់ និងផ្លូវ។ ប្រធានាធិបតីចិន ស៊ី ជិនភីង ក្នុងដំណើរទស្សនកិច្ចនៅកាហ្សាក់ស្ថាន និងឥណ្ឌូណេស៊ីនៅឆ្នាំ២០១៣ បានប្រកាសផែនការសាងសង់ខ្សែក្រវាត់ផ្លូវសូត្រសេដ្ឋកិច្ច និងផ្លូវសូត្រសមុទ្រសតវត្សរ៍ទី២១ ឬអាចហៅដោយខ្លីថា គំនិតផ្ដួចផ្ដើមខ្សែក្រវាត់ និងផ្លូតែម្ដង។ ប៉ុន្តែបន្តិចម្ដងៗ គម្រោងរបស់ចិនមួយនេះ បង្កឲ្យមានវិបត្តិបំណុលនៅតាមប្រទេសខ្លះទៅវិញ ខ្លះទៀតបានលុបចោលគម្រោងរបស់ចិនតែម្ដង។ នៅម៉ាឡេស៊ី គម្រោងធំបីរបស់ចិនត្រូវបាននាយករដ្ឋមន្ត្រី មហាធៀ មហាម៉ាត់ បានប្រកាសលុបចោលគម្រោងដែលមានតម្លៃ២២ពាន់លានដុល្លារ ដោយអះអាងថា ធ្វើឲ្យម៉ាឡេស៊ីជំពាក់បំណុលកាន់តែច្រើន។ នៅប៉ាគីស្ថានឯណោះវិញ ការឡើងកាន់តំណែងនាយករដ្ឋមន្ត្រីរបស់លោក Imran Khan ទំនងជាបង្កផលប៉ះពាល់ដល់គម្រោងច្រកសេដ្ឋកិច្ចចិន-ប៉ាគីស្ថាន ដែលមានតម្លៃដល់ទៅរាប់ពាន់លានដុល្លារទៀតផង។ ទោះមានការព្រួយបារម្ភក្ដី លោក ស៊ី ជិនភីង អះអាងថា គំនិតផ្ដួចផ្ដើមរបស់លោក មានគោលដៅជំរុញកិច្ចសហប្រតិបត្តិការសេដ្ឋកិច្ច និងសាកលភាវូបនីយកម្មពិភពលោក ហើយប្រទេសជាច្រើនបានចូលរួមក្នុងគម្រោងនេះ។ ថ្លែងក្នុងកិច្ចប្រជុំមួយដើម្បីពិនិត្យវឌ្ឍនភាពគម្រោងនេះ ប្រធានាធិបតីចិនរូបនេះនិយាយថា ការគាំទ្រយ៉ាងច្រើនលើគំនិតផ្ដួចផ្ដើមរបស់ចិនពីសំណាក់ប្រទេសកំពុងអភិវឌ្ឍបង្ហាញពីបំណងប្រាថ្នាសម្រាប់សន្តិភាព និងការអភិវឌ្ឍ។ ឆ្លើយទៅនឹងពាក្យរិះគន់ថា ចិនចង់ប្រើគម្រោងនេះដើម្បីប្រមូលផ្ដុំសម្ព័ន្ធមិត្តរបសខ្លួននោះ មេដឹកនាំចិនរូបនេះលើកឡើងថា គំនិតផ្ដួចផ្ដើមខ្សែក្រវាត់ និងផ្លូវ គឺជាកិច្ចសហប្រតិបត្តិការសេដ្ឋកិច្ច មិនមែនបង្កើតជាសម្ព័ន្ធមិត្តភូមិសាស្ត្រនយោបាយ ឬយោធាឡើយ។ ប្រធានាធិបតីចិនដែលមានឥទ្ធិពលខ្លាំងដដែលនេះបន្តថា វាក៏ជាដំណើរការបើកចំហ និងរួមបញ្ចូលគ្រប់ភាគី មិនមែនជាប្លុកដាច់ដោយឡែក ឬប្លុករបស់ចិនឡើយ។ នេះបើតាមការផ្សាយរបស់ទីភ្នាក់ងារព័ត៌មាន Xinhua ។ សម្ដីរបស់លោក ស៊ី ជិនភីង អាចជាការផ្លាស់ប្ដូរជំហរក្នុងការពង្រឹងមហិច្ឆតាលើឆាកពិភពលោក ក៏ដូចជាយុទ្ធសាស្ត្ររបស់ចិនជុំវិញគំនិតផ្ដួចផ្ដើមខាងលើ សំដៅដោះស្រាយការព្រួយបារម្ភពីសំណាក់អន្តរជាតិជុំវិញបញ្ហាបំណុលដែលកើតចេញពីការអនុវត្តគម្រោងធំៗនេះ។ កន្លងមក ចិនក៏ធ្លាប់អះអាងដែរថា ខ្លួនទុកឲ្យប្រទេសចូលរួមក្នុងគម្រោងរបស់ខ្លួន ជាអ្នកវាយតម្លៃពីផលប្រយោជន៍របស់គំនិតផ្ដួចផ្ដើមរបស់ខ្លួន មិនមែនប្រទេសខាងក្រៅឡើយ៕	ប្រធានាធិបតីចិន ស៊ី ជិនភីង នៅថ្ងៃទី២៧ ខែសីហា បាននិយាយការពារគំនិតផ្ដួចផ្ដើមខ្សែក្រវាត់ និងផ្លូវ ដែលលោកដាក់ចេញដោយផ្ទាល់នៅឆ្នាំ២០១៣ ។ គំនិតផ្ដួចផ្ដើមនេះ មានគោលដៅតភ្ជាប់អាស៊ី អឺរ៉ុប និងអាហ្វ្រិកតាមរយៈការសាងសង់ហេដ្ឋារចនាសម្ព័ន្ធគ្រប់ប្រភេទ ដោយចិនជាអ្នកបោះទុនធំជាងគេ។ ប៉ុន្តែគម្រោងមានទឹកប្រាក់សន្ធឹកសន្ធាប់នេះ ធ្វើឲ្យមានការព្រួយបារម្ភយ៉ាងខ្លាំងជុំវិញបញ្ហាបំណុលរបស់ប្រទេសខ្ចីលុយចិនដើម្បីផ្គត់ផ្គង់គម្រោងធំៗរបស់ខ្លួន។
ជំនួបរវាងក្រុមខ្លាំងពីអង់គ្លេស និងអ៊ីតាលីនេះជាគូបើកឆាកគួរឲ្យចាប់អារម្មណ៍បំផុតនៅវគ្គជម្រុះតាមពូល។ បើទោះជាប៉ះក្រុមល្អក៏ដោយ ប៉ុន្តែលោក Mauricio Pochettino អ្នកចាត់ការទូទៅក្រុមមាន់ខ្នាយមាស បានសម្រេចមិនបញ្ចូនកីឡាករសំខាន់ៗដល់ទៅ៥រូបសម្រាប់ការប្រកួតដំបូងនេះឡើយ។ អ្នកទាំង៥នោះ រួមមានខ្សែការពារ Toby Alderweireld និង Kieran Trippier ដោយឲ្យអ្នកទាំងពីរសម្រាកដើម្បីបន្ថយការនឿយហត់។ ខ្សែបម្រើ Dele Alli និង Moussa Sissoko ដែលមានរបួសសរសៃពួរ រួមទាំងអ្នកចាំទី Hugo Lloris របួសភ្លៅ។ «អ្នកមិនអាចយកកីឡាករទាំង ២៥រូប ហើយអាចលេងត្រឹមតែ ១១នាក់ប៉ុណ្ណោះនោះទេ។ នោះជាមូលហេតុ និងជាការសម្រេចចិត្តបែបច្ចេកទេស ហើយនេះក៏ជាយុទ្ធសាស្ត្រក៏នៅលើទីលានរបស់យើងដែរ»។ លោក Pochettino និយាយដូច្នេះ។ លោក Luciano Spalletti អ្នកចាត់ការ Inter Milan ចំណែក Inter Milan ក្រោមការដឹកនាំរបស់លោក Luciano Spalletti អាចវិលត្រឡប់ទៅកាន់ការប្រកួតពានលំដាប់ទី១អឺរ៉ុបនេះវិញក្រោយពីអវត្តមានរយៈពេល ៦ឆ្នាំ។ Inter បានបរាជ័យ ១-០ ក្រោមស្នាដៃ Parma កាលពីចុងសប្តាហ៍កន្លងទៅក្នុងក្របខណ្ឌ Serie A។ ប៉ុន្តែក្នុងជំនួបនៅយប់នេះអ្នកចាត់ការសញ្ជាតិអ៊ីតាលីរំពឹងថានឹងដាក់ខ្សែប្រយុទ្ធឆ្នើមរបស់ខ្លួន Mauro Icardi ក្នុងជម្រើស១១នាក់ដំបូង បន្ទាប់ពីរូបគេអវត្តមានឲ្យក្រុមតាំងពីបើករដូវកាលថ្មីមក។ ដោយឡែកគូរផ្សេងទៀតដែលត្រូវតទល់គ្នានៅវេលាម៉ោង ២:០០ រំលងអាធ្រាត្រក្នុងវគ្គសន្សំពិន្ទុនេះដែរ មានដូចជា៖ ពូល A - Club Brugge Vs Borussia Dortmund - Monaco Vs Atletico Madrid ពូល C - FK Crvena Zvezda Vs Napoli - Liverpool Vs Paris Saint Germain ពូល D - Galatasaray Vs Lokomotiv Moscow - Schalke 04 Vs Porto	ការប្រកួតពានរង្វាន់កំពូលអឺរ៉ុប UEFA Champions League រដូវកាល ២០១៨-២០១៩ បានត្រឡប់មកវិញហើយក្នុងនោះគូបើកឆាកដំបូងបំផុតគឺជំនួបរវាងម្ចាស់ផ្ទះ Inter Milan ទល់នឹង Tottenham Hotspur និង Barcelona ជាមួយ PSV Eindhoven សម្រាប់ការប្រកួតវគ្គសន្សំពិន្ទុពូល B នៅថ្ងៃទី១៨ ខែកញ្ញា វេលាម៉ោង ១១:៥៥នាទីយប់ [ម៉ោងនៅកម្ពុជា]។
ដោយសារទូទាំងប្រទេសមានរថយន្ដ TOYOTA Camry បុរាណជាច្រើនគ្រឿង។ នាយយ៉ាន នៃសារព័ត៌មានថ្មីៗ បានរករថយន្តប្រភេទនេះមួយគ្រោះដែលចាស់ជាងគេ នោះគឺ TOYOTA Camry ម៉ូឌែល ជំនាន់ទីមួយ (V10) ពណ៌ស មួយគ្រឿង ផលិតឆ្នាំ១៩៨៣។ លោក ធី សុធា ជាម្ចាស់រថយន្តនេះ ហើយក៏ជាម្ចាស់យានដ្ឋាន ម៉េង ឈន ដែរ។ លោក សុធា បានជួសជុលឡាននេះ ឱ្យបានស្អាតដូចថ្មី ដោយដូរម៉ាស៊ីន ដាក់ម៉ាស៊ីនសាំងធម្មតា Camry ដូចគ្នាពីឆ្នាំ១៩៩៧។ គាត់ក៏បានដូរកង់ទាំងបួន ដាក់កង់ទូលាយជាងវិញ។ រយៈពេល១០ឆ្នាំ ក៏គាត់បានបាញ់ថ្នាំពណ៌សដដែលពីរដង។ ទន្ទឹមនឹងនេះ គាត់បានបាញ់ថ្នាំគ្រឿងជ័រផ្នែកខាងក្រៅ ដូចជាកាងមុខក្រោយ ពណ៌ខ្មៅដូចដើម។ ជាចុងក្រោយ លោក សុធា បានថែមហ្វារពីរគ្រឿងខាងមុខ។ ដើម្បីជ្រាបច្បាស់ សូមអញ្ជើញលោកអ្នកនាងទស្សនាកិច្ចសម្ភាសរវាង នាយ យ៉ាន នៃសារព័ត៌មានថ្មីៗ និងលោក ធី សុធា ខាងក្រោមនេះ៖ រថយន្តម៉ាក TOYOTA Camry ត្រូវបានចាប់ផ្ដើមផលិតជាផ្លូវការ ក្នុងឆ្នាំ១៩៨២។ ពេលបច្ចុប្បន្ននេះ ក្រុមហ៊ុនបានបន្តផលិតដល់ជំនាន់ទី១១ (XV70)។ ជំនាន់ទី១ ត្រូវបានផលិតពីឆ្នាំ១៩៨២ ដល់ឆ្នាំ១៩៨៦។ តាមពិតជំនាន់ដំបូងត្រូវបានផលិតពីឆ្នាំ១៩៧៩ ដល់ឆ្នាំ១៩៨២ ក៏ប៉ុន្តែមិនមែន ឈ្មោះ TOYOTA Camryទេ គឺមានឈ្មោះថា CELICA Camry វិញ។ ក្រុមហ៊ុន TOYOTA ត្រូវបានបង្កើតឡើងថ្ងៃទី២៨ ខែសីហា ឆ្នាំ១៩២៤ ដោយលោក នៅទីក្រុង តូយ៉ូតា ប្រទេសជប៉ុន៕ ឡានចាស់ យើងស្រឡាញ់សេរ៊ីចាស់ គឺយើងស្រឡាញ់ បានយើងរក្សាទុក។ ភាគតិចណាស់ដែលមានអ្នកចាប់អារម្មណ៍របស់ចាស់ៗហ្នឹង។ ខ្ញុំស្រឡាញ់របៀបចាស់ៗហ្នឹង យកមកកែច្នៃឡើងវិញ យកមករក្សាទុក។ ដោយសារយើងស្រឡាញ់របស់បុរាណ។ ខ្ញុំឃើញវាអត់សូវមានគេចាប់អារម្មណ៍។ យកមកកែលម្អឡើងវិញ ដូចជាថែមម៉ាស៊ីន ថែមកង់ យើងកែលម្អឱ្យស្អាត ទាក់ទាញ។ យើងប្រើយូរឆ្នាំហើយ ខ្ទង់១៥ឆ្នាំហើយ។ ម្ចាស់មុនទុកចោល អត់ប្រើទេ។ អត្ថបទទាក់ទង ក្រៅពីលក់វត្ថុចាស់ៗហាង Antique Cambodia ទទួលទិញលក់ឡានប្រភេទLand Cruiser និងDefender អ្នកស្រឡាញ់រថយន្តចាស់ បានទិញTOYOTA Land Cruiser ឆ្នាំ១៩៨៥ មកជួសជុល និងអភិរក្ស លោក សំអាត និយមបើកឡាន Pick Up ចំណាស់ជិត៥០ឆ្នាំកម្សាន្ត បន្ថែមពីការដឹកទំនិញ លោក សុខុម នឹងប្រើឡាន pick up ចំណាស់ជិត៥០ឆ្នាំ ក្នុងវិស័យទេសចរណ៍បើមានតម្រូវការ	កាលពី២០ឆ្នាំមុន ក្នុងប្រទេស ឡានតាក់ស៊ីភាគច្រើនជារថយន្ដម៉ាក TOYOTA ប្រភេទ Camry។ ឡានទាំងអស់នោះ ត្រូវបាននាំចូលពីប្រទេសជប៉ុន ក្នុងទសវត្សរ៍១៩៩០ ហើយសុទ្ធតែជារថយន្ដប្រើប្រាស់ហើយ។ ដូច្នេះពេលបច្ចុប្បន្ន វាមានអាយុកាលជិត៣០ឆ្នាំ ឬលើសពី៣០ឆ្នាំហើយ។ ជាមួយគ្នានេះ គេក៏សង្កេតឃើញដែរថា ប៉ុន្មានឆ្នាំចុងក្រោយនេះ នៅយានដ្ឋានជួសជុលនានា កំពុងតែយក TOYOTA Camry ធ្វើទំនើបកម្ម និងខ្លះក៏ត្រូវបានកែច្នៃបែបប្រណាំងវិញផងដែរ។
ជាមួយនឹងបេសកម្មថ្មីលើទឹកដីថៃ កីឡាករអត្តពលកម្មកម្ពុជា ឈុន ប៊ុនថន ចាត់ទុកការប្រកួតជើងឯកអាស៊ីឆ្នាំ២០២៣ ជាភារកិច្ចដ៏សំខាន់សម្រាប់ខ្លួន ដ្បិតជាការប្រកួតកម្រិតអាស៊ីប៉ាស៊ីហ្វិក ដែលមានកីឡាករខ្លាំងៗមកពីបណ្តាប្រទេសផ្សេងៗចូលរួម។ ប្រតិភូ គ្រូបង្វឹក កីឡាករ-កីឡាការិនីអត្តពលកម្មកម្ពុជា នាព្រលានយន្តហោះអន្តរជាតិភ្នំពេញ។ រូបពី ឈុន ប៊ុនថន កីឡាករ ឈុន ប៊ុនថន និយាយថា៖«សម្រាប់ខ្ញុំ នេះជាការប្រកួតដ៏លំបាកមួយ ព្រោះវាជាបទពិសោធថ្មី និងជាការប្រកួតអាស៊ីប៉ាស៊ីហ្វិក មានប្រទេសជាង៤០ចូលរួម។ សម្រាប់ខ្ញុំជាម្ចាស់មេដាយមាសកីឡាអាស៊ីអាគ្នេយ៍ ប៉ុន្តែការប្រកួតនៅប្រទេសថៃនេះ វាមិនមែនជាការងាយស្រួលទេ។ តែយ៉ាងណាខ្ញុំនឹងប្រឹងប្រែងឱ្យអស់ពីសមត្ថភាព ដើម្បីបង្ហាញឱ្យគេស្គាល់ពីកីឡារត់ប្រណាំងរបស់ខ្មែរ គឺកំពុងតែអភិវឌ្ឍឡើង ដែលអាចចូលរួមប្រកួតកម្មវិធីធំៗបាន»។ មុនចេញទៅប្រជែងនៅទឹកដីថៃ កីឡាករអត្តពលកម្មកម្ពុជារូបនេះ បានយកចិត្តទុកដាក់ និងប្រឹងប្រែងហ្វឹកហាត់ជាខ្លាំង បន្ទាប់ពីចប់ស៊ីហ្គេម២០២៣។ ប៊ុនថន ចាត់ទុកការប្រកួតប្រជែងនេះ ជាឱកាសបង្ហាញឱ្យពិភពលោកបានស្គាល់កម្ពុជា កាន់តែច្រើនមួយកម្រិតថែមទៀត។ «មុនការប្រកួតនេះ ខ្ញុំបានហ្វឹកហាត់ខ្លាំង ស្មើនឹងកម្រិតសមត្ថភាព ខ្ញុំហ្វឹកហាត់នៅប្រទេសចិន ពេលដែលខ្ញុំធ្វើតេស្តល្បឿនរត់ចម្ងាយរបស់ខ្ញុំ»។ លោក ប៊ុនថន និយាយដូច្នេះមុនបន្តថា ខ្លួនមិនអាចរំពឹងខ្លាំងបានឡើយ ព្រោះការប្រកួតមានកម្រិតខ្ពស់។ គួរបញ្ជាក់ថា សហព័ន្ធកីឡាអត្តពលកម្មកម្ពុជា បញ្ជូនប្រតិភូគ្រូបង្វឹក និងអត្តពលិកចំនួន៥រូបរួមមាន៖ លោក ប៉ែន វុទ្ធី ប្រធានប្រតិភូ លោក បូរ ពុធរាត្រី គ្រូបង្វឹក កីឡាករ ឈុន ប៊ុនថន កញ្ញា ពក ពិសី និងកីឡាករ ណឹប ចាន់យូរ៉ុង។ ការប្រកួតប្រព្រឹត្តទៅ ពីថ្ងៃទី១២ ដល់ទី១៦ ខែកក្កដា ឆ្នាំ២០២៣ នៅទីក្រុងបាងកក ប្រទេសថៃ៕	កីឡាករ ឈុន ប៊ុនថន ទៅចូលរួមប្រកួតកីឡាអត្តពលកម្មជ្រើសរើសជើងឯកអាស៊ី ឆ្នាំ២០២៣ (2023 Asian Athletics Championship) នៅទីក្រុងបាងកក ប្រទេសថៃ។ ម្ចាស់មេដាយមាសស៊ីហ្គេមលើកទី៣២ វិញ្ញាសារត់ចម្ងាយ ៨០០ម៉ែត្រ នឹងយកព្រឹត្តិការណ៍នេះ ដើម្បីបង្ហាញពិភពលោកស្គាល់កម្ពុជាកាន់តែខ្លាំង។
លោក រ៉ូឌ្រីហ្គោ ឌូទើតេ បានប្រើប្រាស់សុន្ទរកថាប្រចាំឆ្នាំទៅកាន់ប្រជាជាតិដែលធ្វើឡើងនៅថ្ងៃទី២៧ ខែកក្កដា ដើម្បីប្រកាសជាថ្មីជំហររបស់ហ្វីលីពីនពាក់ព័ន្ធបញ្ហាសមុទ្រចិនខាងត្បូង។ តាំងពីឡើងកាន់តំណែង២០១៦ មក លោក ឌូទើតេ មានជំហរទន់ភ្លន់ខ្លាំងលើបញ្ហាមួយនេះ ដោយលោកនិយាយម្ដងហើយម្ដងទៀតថា ហ្វីលីពីន គ្មានសមត្ថភាពអ្វីទាំងអស់ដើម្បីទៅតទល់នឹងចិនដែលជាមហាអំណាចពិភពលោកនោះឡើយ។ ខណៈហ្វីលីពីនមានសាលក្រមតុលាការមជ្ឈត្តកម្មអន្តរជាតិឆ្នាំ២០១៦ ដើម្បីទាមទារកម្មសិទ្ធិដែនទឹកនៅសមុទ្រចិនខាងត្បូង ដែលហ្វីលីពីនហៅថា សមុទ្រខាងលិចក្ដី លោក ឌូទើតេ នៅតែគ្មានផែនការដើម្បីទាមទារសិទ្ធិគ្រប់គ្រងប្រជុំកោះដែលចិនកំពុងត្រួតត្រាដែរ។ បើតាមលោក ឌូទើតេ មិនថាប្រើកម្លាំងបាយ ឬកម្លាំងអ្វីផ្សេងឡើយ ហ្វីលីពីន មិនអាចចូលគ្រប់គ្រងទឹកដីទាំងនោះបានឡើយ ដ្បិតវាអាចនាំឲ្យមានសង្គ្រាមរវាងហ្វីលីពីន និងចិន ហើយហ្វីលីពីននឹងត្រូវចិនបំបាក់មិនខាន។ «ឥឡូវមានអ្នករិះគន់ជាច្រើនអះអាងថា រដ្ឋាភិបាលមិនបានធ្វើដើម្បីយកសមុទ្រចិនខាងត្បូងមកវិញឡើយ។ អ្នកដឹងទេ ប្រសិនយើងមិនទាន់ត្រៀមខ្លួនធ្វើសង្គ្រាមទេ យើងគួរផ្អាកសិនទៅ។ ចិនក៏ទាមទារ។ យើងក៏ទាមទារ។ ចិនមានអាវុធ។ យើងអត់មានផង។» នេះជាការលើកឡើងរបស់លោក ឌូទើតេ ដែលបន្តថា លោកមិនអាចអូសហ្វីលីពីនទៅធ្វើសង្គ្រាមជាមួយចិនបានឡើយ ហើយទុកឲ្យប្រធានាធិបតីផ្សេងធ្វើចុះ។ បើតាមសារព័ត៌មាន Rappler ប្រធានាធិបតីហ្វីលីពីនរូបនេះនិយាយត្រង់ៗទៀតថា និយាយដល់រឿងសមុទ្រចិនខាងត្បូងនេះ លោកសារភាពថា លោកមិនបានការឡើយ។ តាមពិតទៅ លោក ឌូទើតេ រងការរិះគន់ខ្លាំងរឿងជំហរមិនទាមទារទឹកដីព្រោះខ្លាចសង្គ្រាមនេះ។ មន្ត្រី និងអតីតមន្ត្រីហ្វីលីពីនជាច្រើន មិនពេញចិត្តនឹងហេតុផលបែបនេះឡើយ ព្រោះហ្វីលីពីនមានសិទ្ធិដើម្បីទាមទារអ្វីដែលជារបស់ខ្លួន។ លោក Antonio Carpio អតីតចៅក្រមតុលាការកំពូលហ្វីលីពីន ជាអ្នកចេញមុខរិះគន់លោក ឌូទើតេ ខ្លាំងជាងគេ។ លោកចាត់ទុកមូលហេតុខាងលើ ជាការបន្លាចប្រជាជនហ្វីលីពីនតែប៉ុណ្ណោះ។ ប្រាំឆ្នាំមកនេះ ហ្វីលីពីនក្រោមការដឹកនាំរបស់លោក ឌូទើតេ ងាកទៅរកចិនខ្លាំង ហើយបែរខ្នងដាក់អាមេរិកដែលជាសម្ព័ន្ធមិត្តចាស់ឆ្នាំ។ ដោយសារចង់បានទំនាក់ទំនងជិតស្និទ្ធនេះ រដ្ឋាភិបាលលោក ឌូទើតេ ក៏មិនសូវធ្វើសកម្មភាពខ្លាំងនៅសមុទ្រចិនខាងត្បូងដែរ ដោយបានត្រឹមចេញសេចក្ដីថ្លែងការណ៍ម្ដងម្កាលប៉ុណ្ណោះ៕	ជាថ្មីម្ដងទៀត ប្រធានាធិបតីហ្វីលីពីន រ៉ូឌ្រីហ្គោ ឌូទើតេ បានបញ្ជាក់ជំហររបស់រដ្ឋាភិបាលលោកក្នុងការថ្នាក់ថ្នមស្ថានការណ៍នៅសមុទ្រចិនខាងត្បូង ទីដែលហ្វីលីពីន និងប្រទេសមួយចំនួនទៀតទាមទារដែនអធិបតេយ្យជាមួយមហាអំណាចចិន។ លោក ឌូទើតេ និយាយនៅថ្ងៃទី២៧ ខែកក្កដា ថា ហ្វីលីពីន មិនអាចប្រើកម្លាំងទៅដណ្ដើមដែនកោះរបស់ខ្លួនដែលចិនកំពុងគ្រប់គ្រងបានឡើយ ព្រោះនឹងនាំឲ្យមានសង្គ្រាម។ ជំហរបែបនេះ ធ្វើឲ្យលោករងការរិះគន់ខ្លាំងពីអ្នកនយោបាយក្នុងស្រុក។
តំបន់អភិរក្សទឹកសាបព្រែកទប់ ត្រូវបានរដ្ឋាភិបាលដាក់បញ្ចូលជាតំបន់អភិរក្ស កាលពីឆ្នាំ២០១៦ ដែលមានផ្ទៃដីសរុប ១៦,៣០ហិកតា។ តំបន់អភិរក្សនេះ ដើម្បីធានាកិច្ចគាំពារបរិស្ថាន ការអភិរក្សជីវៈចម្រុះ និងការប្រើប្រាស់ធនធានធម្មជាតិប្រកបដោយនិរន្តរភាព៕	ភ្នំពេញ៖ ដី១១,៥០ហិកតា ត្រូវបានរដ្ឋាភិបាល សម្រេចដកចេញពីតំបន់អភិរក្ស «ទឹកសាបព្រែកទប់» ដែលមានទីតាំងនៅក្នុងក្រុងព្រះសីហនុ ខេត្តព្រះសីហនុ។ ការកាត់ដីនេះ ធ្វើឲ្យតំបន់អភិរក្សទឹកសាបព្រែកទប់ នៅសល់ដីតែ ៤,៨០ ហិកតាប៉ុណ្ណោះ។ នេះបើតាមអនុក្រឹត្យ ដែលចុះតាំងពីចុងខែកុម្ភៈ ឆ្នាំ២០១៨មក ហើយទើបត្រូវបានបញ្ចេញនាពេលថ្មីៗនេះ ។
ជ័យលាភីនេះ ទទួលបានការវាយតម្លៃពីគណៈកម្មាធិការជាតិវាយតម្លៃទីក្រុងស្អាត និងក្រសួងទេសចរណ៍ ក្រោមកិច្ចសហការជាមួយគណៈកម្មាធិការជាតិគ្រប់គ្រង និងអភិវឌ្ឍតំបន់ឆ្នេរសមុទ្រកម្ពុជា ។	ឆ្នេរខេត្តកែប ទទួលបានជ័យលាភី Beach Eco-Label ជាឆ្នេរខ្សាច់កម្សាន្តស្អាតជាងគេនៅកម្ពុជា។ ជ័យលាភីនេះ ត្រូវប្រកាសក្នុងសិក្ខាសាលាអបអរពិធីបុណ្យសមុទ្រលើកទី៧ នៅខេត្តកោះកុង ដោយលោកអភិបាលខេត្ត កែន សត្ថា ទទួលជ័យលាភីដោយផ្ទាល់ពីលោក ថោង ខុន រដ្ឋមន្ត្រីក្រសួងទេសចរណ៍។
ទីភ្នាក់ងារព័ត៌មាន AFP ចុះផ្សាយថា ក្រៅពីអ្នកស្លាប់និងរបួស មនុស្សជាច្រើនដែលស្ថិតនៅកន្លែងកើតហេតុនោះភ័យស្លន់ស្លោរដោយសារករណីរញ្ជួយដីកម្រិតខ្ពស់នេះផង។ ភ្នំ Rinjani ដែលជាកន្លែងពេញនិយមសម្រាប់អ្នកទេសចរដែលចូលចិត្តឡើងភ្នំនោះក៏រងផលប៉ះពាល់ខ្លាំងដែរព្រោះមានការបាក់ដីខ្លាំង។ មន្ត្រីដែលស្ថិតនៅកន្លែងកើតហេតុបានប្រាប់អ្នកសារព័ត៌មានថា ក្រៅពីអ្នកស្លាប់ច្រើនជាង១០នាក់ ផ្ទះជាច្រើនខ្នងត្រូវបានបំផ្លាញព្រោះរលករញ្ជួយច្រើនជាងមួយរយដង និងចលនារញ្ជួយខ្លាំងបីដងបន្តបន្ទាប់ផង។ «រញ្ជួយដីបានសម្លាប់មនុស្សយ៉ាងហោចណាស់ ១០នាក់ ហើយ ៤០នាក់ផ្សេងទៀតបានរបួស ហើយផ្ទះមិនក្រោម ១០០ខ្នងទៀតឡើយដែលត្រូវរងការបំផ្លិចបំផ្លាញ។ យើងវាយតម្លៃថា ចំនួននេះនឹងត្រូវកើនឡើងព្រោះថាយើងមិនទាន់បញ្ចប់ការប្រមូលទិន្នន័យនៅឡើយទេ»។ អ្នកនាំពាក្យទីភ្នាក់ងារដោះស្រាយបញ្ហាគ្រោះមហន្តរាយលោកSutopo Purwo Nugroho បាននិយាយដូច្នេះ។ អ្នកស្លាប់ និងអ្នករបួសភាគច្រើនរងការប៉ះទង្គិចដោយសារបំណែកអាគារដែលបាក់ ហើយក្នុងចំណោមនោះ មានស្ត្រីម្នាក់ជាជនជាតិម៉ាឡេស៊ីមានអាយុ ៣០ឆ្នាំ។ យ៉ាងណាក៏ដោយ ទោះបីជារលកជញ្ជួយមានកម្រិយដល់ ៦,៤រ៉ិចទ័រ ក្នុងជម្រៅដល់៧គីឡូម៉ែត្រក្តី គ្មានឡើយការចេញប្រកាសអាសន្នស្តីពីរលកយក្សស៊ូណាមិ។ ប្រជាជនដែលស្ថិតនៅក្នុងតំបន់កើតហេតុត្រូវបានអាជ្ញាធរណែនាំឲ្យប្រុងប្រយ័ត្ន និងរក្សាការអត់ធ្មត់សិន។ ឡំបុកជាកោះស្ថិតនៅភាគអាគ្នេយ៍នេះប្រទេសឥណ្ឌូណេស៊ី និងជាទីកន្លែងទេសចរណ៍ដ៏ពញនិយមមួយ ហើយវាស្ថិតនៅចម្ងាយប្រហែល ១០០ គីឡូម៉ែត្រពីកោះបាលីប៉ុណ្ណោះ។ ប៉ុន្តែតាំងពីយូរមកហើយ កោះនេះក៏ស្ថិតនៅក្នុងតំបន់ដែលរងផលប៉ះពាល់ដោយសារបញ្ហារញ្ជួយដី ឬគ្រោះមហន្តរាយធម្មជាតិជាញឹកញាប់ដែរប៉ុន្តែមិនមានគ្រោះថ្នាក់ធំដូចពេលនេះឡើយ៕	គ្រោះមហន្តរាយរញ្ជួយដីកម្រិត ៦,៤ រ៉ិចទ័រនៅកោះឡំបុកប្រទេសឥណ្ឌូណេស៊ីព្រឹកថ្ងៃអាទិត្យទី ២៩ កក្កដានេះបានឆក់យកជីវិតមនុស្សយ៉ាងហោចណាស់ ១០នាក់។ នេះបើតាមការរបាយការណ៍បណ្តោះអាសន្នរបស់អាជ្ញាធរឥណ្ឌូណេស៊ី។
ពលរដ្ឋដែលរស់នៅតំបន់ក្រហមទាំងនោះ មាននៅក្នុងខណ្ឌកំបូល ខណ្ឌពោធិ៍សែនជ័យ ខណ្ឌដង្កោ ខណ្ឌមានជ័យ ខណ្ឌទួលគោក និងខណ្ឌឫស្សីកែវ។ លោក ឥត សារ៉ាត់ អគ្គមេបញ្ជាការរង នាយសេនាធិការចម្រុះនៃកងយោធពលខេមរភូមិន្ទ និងជាប្រធានប្រតិបត្តិក្រុមការងារចាក់វ៉ាក់សាំងនៅតំបន់ក្រហម បានកត់សម្គាល់ថា ដំណើរការចាក់វ៉ាក់សាំងដូសទី២ចាប់ពីថ្ងៃទី១៥ឧសភា ឆ្នាំ២០២១មក គឺមានភាពល្អប្រសើរ ក្រោមការយកចិត្តទុកដាក់ខ្ពស់ពីក្រុមការងារ។ លោក ឥត សារ៉ាត់ បន្តក្រើនរំលឹកដល់ក្រុមការងារទាំងអស់ ត្រូវពិនិត្យឯកសារពាក់ព័ន្ធឱ្យបានល្អិតល្អន់បំផុត ក្នុងការចាក់វ៉ាក់សាំងដល់ពលរដ្ឋ ដោយធ្វើយ៉ាងត្រូវប្រាកដពីគម្លាត រវាងការចាក់នូវដូសទី១ មកដូសទី២ ក្នុងរយៈពេល១៤ថ្ងៃ។ ជាមួយគ្នានេះ លោកក៏បានអំពាវនាវដល់ពលរដ្ឋដែលទៅចាក់វ៉ាក់សាំងដូសទី២ ត្រូវយកឯកសារ និងបំពេញលក្ខខណ្ឌមួយចំនួន ផងដែរ។ ដូចជា៖ ត្រូវយកឯកសារចាក់វ៉ាក់សាំងដូសទី១មកជាមួយ, អ្នកចាក់វ៉ាក់សាំងដូសទី១នៅកន្លែងណា គឺត្រូវចាក់ដូសទី២ នៅកន្លែងដដែល ហើយត្រូវដឹងពេលវេលាកំណត់នៃថ្ងៃចាក់ដូសទី២(គ្រប់១៤ថ្ងៃ)ឱ្យបានបច្បាស់លាស់ ដើម្បីចៀសវាងការមកកកកុញនៅកន្លែងចាក់វ៉ាក់សាំង និងប៉ះពាល់ដល់ប្រសិទ្ធភាពរបស់វ៉ាក់សាំង។ លោក ឥត សារ៉ាត់ អគ្គមេបញ្ជាការរងនាយសេនាធិការចម្រុះនៃកងយោធពលខេមរភូមិន្ទ និងជាប្រធានប្រតិបត្តិក្រុមការងារចាក់វ៉ាក់សាំងនៅតំបន់ក្រហម។ រូបថត៖នាយកដ្ឋានព័ត៌មានក្រសួងការពារជាតិ ប្រធានប្រតិបត្តិក្រុមការងារចាក់វ៉ាក់សាំងនៅតំបន់ក្រហមរូបនេះ បានបញ្ជាក់ថា ចំពោះអ្នកដែលមានជំងឺកូវីដ-១៩ គឺមិនអនុញ្ញាតឱ្យទៅចាក់វ៉ាក់សាំងនូវដូសទី២ឡើយ។ សម្រាប់ពលរដ្ឋដែលបានចាក់វ៉ាក់សាំងកូវីដ-១៩រួចហើយ ត្រូវរក្សាទម្រង់បណ្ណចាក់វ៉ាក់សាំងឱ្យបានត្រឹមត្រូវ ដើម្បីប្តូរយកបណ្ណចាក់វ៉ាក់សាំងថ្មី ដែលក្រុមការងារកំពុងផលិត។ នេះជាស្នើសុំយ៉ាងទទូចពីលោក ឥត សារ៉ាត។ គិតត្រឹមថ្ងៃទី១៦ឧសភា កម្ពុជាចាក់វ៉ាក់សាំងដល់ពលរដ្ឋនៅទូទាំងប្រទេស បានសរុប២,០៨២,២៨២នាក់ ដោយក្នុងនោះ មានជិត១,២លាននាក់ ចាក់នូវដូសទី២រួចហើយ។ សូមជម្រាបថាមកដល់នេះ កម្ពុជាមានវ៉ាក់សាំងបង្ការជំងឺកូវីដ-១៩ ជាង៥លានដូស ខណៈ១លានដូសទៀត នឹងមកដល់ថ្ងៃទី២៦ឧសភា ឆ្នាំ២០២១៕	ក្រុមគ្រូពេទ្យរបស់ក្រសួងការពារជាតិ បានចាក់វ៉ាក់សាំងបង្ការជំងឺកូវីដ-១៩ ដូសទី១ ដល់ប្រជាពលរដ្ឋរស់នៅក្នុងតំបន់ក្រហម នៃរាជធានីភ្នំពេញ បានចំនួន៦៩៤,២១៣នាក់ហើយ ក្នុងរយៈពេល១៦ថ្ងៃ ដោយចាប់អនុវត្តពីថ្ងៃទី១ ដល់១៦ឧសភា។ បច្ចុប្បន្ន ក្រុមគ្រូពេទ្យ កំពុងបន្តសកម្មភាពចាក់វ៉ាក់សាំង ដូសទី២ ដល់ពលរដ្ឋទាំងនោះ បាន៣,៥៩៦នាក់ ហើយ។ នេះបើតាមតួលេខរបស់នាយកដ្ឋានព័ត៌មានរបស់ក្រសួងការពារជាតិ។
តាមការបញ្ជាក់របស់សេនាធិការចម្រុះកូរ៉េខាងត្បូង (JCS) ខ្លួនចាប់បានសញ្ញានៃការបាញ់មីស៊ីលចេញពីតំបន់ Sunan ក្នុងក្រុងព្យុងយ៉ាង នៅម៉ោង ៣ និង៣០នាទីព្រឹក និងម៉ោង ៣ និង៤៦នាទីព្រឹក។ មីស៊ីលទាំងពីរគ្រាប់នេះ ហោះបានប្រមាណ ៥៥០គីឡូម៉ែត្រ មុននឹងធ្លាក់ចូលទៅក្នុងសមុទ្រខាងកើត។ ក្រោយការបាញ់ខាងលើ សេនាធិការចម្រុះកូរ៉េខាងត្បូង បានថ្កោលទោសការបាញ់មីស៊ីលនេះ និងចាត់ទុកជាសកម្មភាពបង្ករឿង ដែលធ្វើឱ្យប៉ះពាល់ដល់សន្តិភាពលើឧបទ្វីបកូរ៉េ និងអន្តរជាតិ រួមទាំងបំពានសេចក្តីសម្រេចរបស់ក្រុមប្រឹក្សាសន្តិសុខអង្គការសហប្រជាជាតិ (UNSC)។ នេះបើតាមការចុះផ្សាយរបស់ទីភ្នាក់ងារព័ត៌មាន Yonhap។ ការបាញ់នេះ ធ្វើឡើងត្រឹមមួយសប្តាហ៍ប៉ុណ្ណោះ នៅពេលកូរ៉េខាងជើង បានបាញ់មីស៊ីលបាលីស្ទិកអន្តរទ្វីប (ICBM) Hwasong-18 ដែលអាចវាយប្រហារដែនដីអាម៉េរិក។ ចំណែកក្រសួងការពារជាតិជប៉ុនឯណោះវិញ បានអះអាងថា មីស៊ីលទាំងពីរគ្រាប់នោះ ទំនងធ្លាក់នៅក្រៅតំបន់សេដ្ឋកិច្ចផ្តាច់មុខ (EEZ) របស់ខ្លួន។ បន្ថែមពីនេះ ការបាញ់មីស៊ីលទាំងពីរគ្រាប់ខាងលើ ធ្វើឡើងតែមួយថ្ងៃប៉ុណ្ណោះ ក្រោយនាវាមុជទឹកអាម៉េរិកបំពាក់មីស៊ីលប៉ាលីស្ទិក USS Kentucky និងអាចបំពាក់ក្បាលគ្រាប់នុយ ក្លេអ៊ែរបាន ទៅដល់កូរ៉េខាងត្បូង។ នេះជាលើកដំបូង ដែលនាវាមុជទឹកប្រភេទនេះ បានបង្ហាញវត្តមាននៅកូរ៉េខាងត្បូង បើគិតចាប់តាំងពីទសវត្សរ៍ឆ្នាំ១៩៨០មក។ នាវាមុជទឹកអាម៉េរិកនេះ បានចូលចតនៅកំពង់ផែប៊ូសាន។ សូមបញ្ជាក់ថា នាវាមុជទឹកប្រភេទនេះ អាចធ្វើដំណើរបានដោយមិនងាយចាប់សញ្ញាបានឡើយ និងអាចបាញ់មីស៊ីលបំពាក់ក្បាលគ្រាប់នុយក្លេអ៊ែរ បានក្នុងអំឡុងពេលសង្រ្គាម។ នាវាប្រភេទនេះ កម្រឈប់ជាសាធារណៈនៅកំពង់ផែបរទេសណាស់៕	កូរ៉េខាងជើង បានបាញ់មីស៊ីលប៉ាលីស្ទិកចំនួនពីរគ្រាប់ទៅក្នុងសមុទ្រខាងកើត នៅថ្ងៃទី១៩ ខែកក្កដា។ នេះបើតាមការបញ្ជាក់របស់យោធាកូរ៉េខាងត្បូង។ ការបាញ់មីស៊ីលលើកចុងក្រោយនេះ ធ្វើឡើងក្រោយពេលនាវាមុជទឹកអាម៉េរិក ដែលអាចបំពាក់មីស៊ីលប៉ាលីស្ទិក និងក្បាលគ្រាប់នុយក្លេអ៊ែរទៅដល់កូរ៉េខាងត្បូង។
១ ទឹកក្រូចឆ្មារ៖ ពេលអ្នកមានក្បាលពោះធំធ្វើអោយពិបាកក្នុងការស្លៀកពាក់ ឥលូវអ្នកត្រូវយកទឹកក្រូចឆ្មារមកញ៉ាំជារៀងរាល់ព្រឹកជាកាស្រេច ។ បើអ្នកពិបាកក្នុងការទទួលទានទឹកក្រូចឆ្មារ ដូច្នេះអ្នកអាចបន្ថែមទឹកក្រូចឆ្មារទៅលាយជាមួយទឹកឃ្មុំ និងអំបិលបន្ដិចជាការស្រេចនោះវានិងទទួលបានរស់ជាតិឆ្ងាញ់ ជួយសម្រួលដល់ការបន្ទោរបង់ ព្រមទាំងធ្វើអោយមានពោះរាបស្រស់ស្អាតបានទៀតផង ។ ២ ទឹកម្នាស់៖ ម្នាស់មានរស់ជាតិកាតបន្ដិចតែវាក៏មានគុណប្រយោជន៍ខ្ពស់ផងដែរ ដោយសារស់ជាតិកាតរបស់វាបានធ្វើអោយវាក្លាយជាផ្លែឈើ សម្រួលដល់ពោះវៀរបស់អ្នកបានទៀតផង ។ អ្នកគួរញ៉ាំផ្លែម្នាស់១ចំណិតហើយពេលបរិភោគបាយហើយ វានិងជួយរំលាយអាហាររបស់អ្នកបានល្អមិនខាន ។ ៣ ទឹកឪឡឹក៖ ផ្លែឪឡឹកត្រូវបានគេទទួលស្គាល់ថាសម្បូរជាតិទឹកច្រើនរហូតដល់ទៅ៩០ភាគរយៈ ជួយបំបាត់ការស្រែកទឹក សម្បូរទៅដោយកាកសរសៃច្រើន ជួយសម្រួលដល់ការបន្ទោបង់អោយមានដំណើរការបានល្អ ចំពោះសុខភាពរបស់អ្នក ។ ៤ ទឹកផ្លែប៉ោម៖ ទឹកផ្លែប៉ោមងាយស្រួលញ៉ាំហើយមានរស់ជាតិឆ្ងាញ់ទៀតផង់ វាត្រូវបានគេចាត់ចូលជាអាហារដែលសម្បូរទៅដោយ សារជាតិរ៉ែពីធម្មជាតិ សម្រាប់ជំនួយដល់សុខភាពរបស់អ្នក ។ បើអ្នកញ៉ាំអោយបានទៀងទាត់វាជួយធ្វើអោយអ្នកស្រកទម្ងន់បានយ៉ាងប្រសើរ ។ ៥ ទឹកត្រសក់៖ ជាប្រភេទបន្លែសម្បូរទៅដោយជាតិទឹកគ្រប់គ្រាន់ អ្នកគ្រាន់តែយកត្រសក់ទៅកិនហើយច្រុះទឹកមកទុកទទួលទាន ជាការស្រេច ។ ទឹកត្រសក់ជួយធ្វើអោយអារម្មណ៍ស្រស់ថ្លា ជំនួយដល់ពោះវៀន ងាយស្រួលបន្ទោរបង់ ព្រមទាំងជួយធ្វើអោយក្បាលពោះរបស់អ្នករាបស្មើរបានទៀតផង ។ រាល់ការបង្ហាញ់ពីភេសជ្ជៈពីធម្មជាតិទាំងអស់ខាងលើពិតជាអាចជួយធ្វើអោយអ្នកស្រក់ទម្ងន់បានពិតមែនតែអ្នកត្រូវមានការព្យាយាម និងការតាំងចិត្ដអោយបានខ្ពស់ទើបបានសម្រេច ។ អ្នកអាចប្រើវិធីខាងលើរួមផ្សំជាមួយផលិតផលបញ្ចុះទម្ងន់បាននោះគឹ Green Coffee Bean ជាផលិតផលសុទ្ធមិនប៉ះពាល់ដល់សុខភាពរបស់អ្នកប្រើប្រាស់ ។ + កាហ្វេអ៊ីនគ្មានផលប៉ះពាល់ និងអាចធ្វើឲ្យរាងកាយកម្ចាត់ជាតិពុលចេញបាន ដោយសារហេតុនេះទើបជួយសម្រកខ្លាញ់បាន ។ + តម្លៃ oracខ្ពស់ - ជាតិបង្ការអុកស៊ីនកម្មនៅក្នុងគ្រាប់កាហ្វេបៃតងមានប្រយោជន៍ ជំរះធ្វើស្បែកស្អាតតឹងណែន និងរក្សារាងបានប្រសិទ្ធិភាពខ្ពស់ ។ + Crominum នៅក្នុងគ្រាប់កាហ្វេបៃតងគឺជាមួយប្រភេទវិតាមីន B ជួយកាត់បន្ថយអារម្មណ៍ឃ្លានអាហារផ្អែម បន្ថយកំរិត glucose នៅក្នុងឈាមនិងបន្ថយកម្រិត insulin សន្សឹមៗ អ្នកនឹងបាត់ចំណង់ហូបបន្ថែមទៀត គឺជាវិធីគ្រប់គ្រងកំរិតការហូបប្រសិទ្ធិភាពបំផុត ។ អ្នកអាច គ្រប់គ្រងទាំងស្រុងបានរបបអាហារពេលប្រើនូវផលិតផល Green Coffee Bean ជំហានធានាថានឹងនាំមកប្រសិទ្ធិភាពល្អ៖ - អាននិងធ្វើតាមការណែនាំ - ប្រើប្រាស់ផលិតផលGreen Coffee Bean - ផ្សំជាមួយនឹងការហាត់ប្រាណងាយស្រួលនៅឯផ្ទះ - គ្រប់គ្រងរបបបំប៉នសមស្រប ។ (អត្ថបទពាណិជ្ជកម្ម)	បច្ចប្បន្នមានស្ដ្រីជាច្រើនកំពុងជួបប្រទះដោយសារភាពធាត់ មានពេលខ្លះពួកគេបានព្យាយាមដើម្បីសម្រកទម្ងន់យ៉ាងណានៅតែមិនមានប្រយោជន៍ ទោះបីពួកព្យាយាមយ៉ាងណាក៏ពួកគេមិនខាងគេចផុតបានដែរ ។ តែពេលអ្នកអាចធ្វើអោយមានរាងស្រស់ស្អាតដោយអាហារទាំងប៉ុន្មានមុខនេះ ៖-
កិច្ចប្រជុំក្រុមប្រឹក្សាសន្តិសុខអង្គការសហប្រជាជាតិនៅថ្ងៃទី៥ ខែមេសា បានក្លាយជាវេទិកានៃសង្គ្រាមពាក្យសម្ដីរវាងតំណាងរុស្ស៊ី និងតំណាងអង់គ្លេស និងក្រុមបស្ចិមប្រទេស។ រុស្ស៊ីជាអ្នកស្នើកោះប្រជុំបន្ទាន់កិច្ចប្រជុំនេះ បន្ទាប់ពីបរាជ័យក្នុងការចូលរួមស៊ើបអង្កេតក្រោមក្របខណ្ឌអង្គការហាមឃាត់អាវុធគីមី (OPCW) លើករណីបំពុលលោក Sergei Skripal និងកូនស្រី កាលពីដើមខែមីនានៅភាគខាងត្បូងអង់គ្លេស។ យោងតាមទីភ្នាក់ងារព័តមាន AFP អគ្គរដ្ឋទូតរុស្ស៊ី Vassily Nebenzia នៅតែប្រកាន់ជំហរគ្មានទោសរបស់រុស្ស៊ី។ លោក Nebenzia បានហៅករណីនេះជាឆាកល្ខោនដែលមិនសមហេតុសមផលសោះ និងបានឌឺដងឲ្យអង់គ្លេសទៅបង្កើតរឿងប្រឌិតឲ្យល្អជាងនេះវិញ។ ក្នុងន័យគំរាមអង់គ្លេស តំណាងរុស្ស៊ីរូបនេះបានប្រាប់កិច្ចប្រជុំក្រុមប្រឹក្សាសន្តិសុខទៀតថា៖ «យើងបានប្រាប់សហការីអង់គ្លេសថា អង់គ្លេសកំពុងប្រលែងភ្លើង ហើយអង់គ្លេសនឹងស្ដាយក្រោយមិនខាន»។ ជុំវិញការប៉ុនប៉ងធ្វើឃាតលោក Skripal នេះ អង់គ្លេសបានចោទរុស្ស៊ីទាំងស្រុង ទោះជាមិនអាចរកភស្តុតាងបញ្ជាក់ពីកំហុសក្ដី។ ជាការសងសឹក ក្រុងឡុងដ៍បានបណ្ដេញមន្ត្រីទូតរុស្ស៊ីជាច្រើននាក់ ហើយសម្ព័ន្ធមិត្តលោកខាងលិចជាង២០ប្រទេសដែលជឿសម្ដីអង់គ្លេស ក៏នាំគ្នាបណ្ដេញអ្នកការទូតរុស្ស៊ីជាបន្តបន្ទាប់រហូតមានច្រើនជាង១៣០នាក់ឯណោះ។ រុស្ស៊ីក៏មិននៅស្ងៀមដែរ គឺបានបណ្ដេញមន្ត្រីទូតរបស់ប្រទេសដែលបណ្ដេញមន្ត្រីរបស់ខ្លួនដូចគ្នា។ ឆ្លើយតបសម្ដីវាយប្រហាររបស់តំណាងរុស្ស៊ី អគ្គរាជទូតអង់គ្លេស Karen Pierce បានការពារចំណាត់ការរដ្ឋាភិបាលក្រុងឡុងដ៍ថា ត្រឹមត្រូវសន្ធិសញ្ញាអន្តរជាតិ។ តំណាងអង់គ្លេសរូបនេះក៏ប្រាប់រុស្ស៊ីថា ខ្លួនមិនត្រូវការដំបូន្មានអ្វីឡើយ ជាពិសេសពីប្រទេសដែលបានធ្វើគ្រប់យ៉ាងដើម្បីរាំងខ្ទប់ការស៊ើបអង្កេតករណីវាយប្រហារអាវុធគីមីនៅស៊ីរី។ ដោយឡែកឯតំណាងអាមេរិកវិញ ក៏បានចេញមុខជួយឈឺឆ្អាលអង់គ្លេសដែរ។ មន្ត្រីទូតអាមេរិក Kelley Currie និយាយថា រុស្ស៊ីបានប្រើប្រាស់កិច្ចប្រជុំក្រុមប្រឹក្សាសន្តិសុខដើម្បីកេងចំណេញប្រយោជន៍នយោបាយរបស់ខ្លួន។ យុទ្ធសាស្ត្ររបស់ក្រុងមូស្គូមិនសក្តិសមសម្រាប់វេទិកានេះឡើយ។ អាមេរិកក៏បានបណ្ដេញមន្ត្រីរុស្ស៊ីច្រើនជាងគេក្នុងចំណោមប្រទេសទាំងអស់ ដោយពឹងទាំងស្រុងលើសម្ដីអង់គ្លេស៕	រុស្ស៊ី បានវាយប្រហារដោយពាក្យសម្ដីខ្លាំងប្រឆាំងអង់គ្លេសនៅឯកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិជុំវិញករណីបំពុលអតីតចារកម្មរុស្ស៊ីធ្វើការឲ្យអង់គ្លេស Sergei Skripal និងកូនស្រី។ ទន្ទឹមនឹងការទាត់ចោលការចោទប្រកាន់របស់អង់គ្លេស តំណាងរុស្ស៊ីបានហៅករណីនេះ ជាយុទ្ធនាការប្រឆាំងរុស្ស៊ីដែលរៀបចំឡើងដោយក្រុមលោកខាងលិច។ ក្នុងកិច្ចប្រជុំដដែលនេះ តំណាងអាមេរិកក៏បានជួយការពារអង់គ្លេស ដែលត្រូវរុស្ស៊ីវាយប្រហារដែរ។
ក្រសួងទេសចរណ៍ បានសម្រេចឲ្យបៀហ្កាឌិន បើកដំណើរការឡើងវិញហើយ ចាប់តាំងពីដើមខែវិច្ឆិកាមក ខណៈដែលកាលបរិច្ឆេទនៃការបើកដំណើរការឡើងវិញ ហាងខារ៉ាអូខេ (KTV) ឌីស្កូតែក រង្គសាល និងក្លិបកម្សាន្តផ្សេងៗ នៅតែមិនទាន់កំណត់ឱ្យជាក់ច្បាស់។ ក្នុងពិធីសម្ពោធឱ្យប្រើប្រាស់ជាផ្លូវការអគារក្រសួងដែនដី នគរូបនីយកម្ម និងសំណង់ កាលពីថ្ងៃទី៨ វិច្ឆិកា សម្តេច ហ៊ុន សែន នាយករដ្ឋមន្ត្រីកម្ពុជា បានគូសបញ្ជាក់ថា ការសម្រេចលើការបើកដំណើរការទីតាំងកម្សាន្តទាំងនេះ នឹងធ្វើឡើងក្រោយដំណាច់ខែវិច្ឆិកានេះ។ ជុំវិញភាពមិនច្បាស់លាស់ នៃការបើកដំណើរការហាងខារ៉ាអូខេ ឌីស្កូតែក និងរង្គសាលជាដើមនេះ បានធ្វើឱ្យធ្វើការក្នុងផ្នែកសេវាកម្សាន្តព្រួយចិត្ត ដ្បិតពួកគេកំពុងតស៊ូរស់នៅយ៉ាងលំបាក ក្រោយបាត់បង់ចំណូលជាច្រើនខែមកហើយ ដោយសារតែវិបត្តិកូវីដ-១៩។ ម្យ៉ាងទៀត បើទោះបីជាទីតាំងបៀហ្កាឌិន បានបើកដំណើរការឡើងវិញមែន តែអ្នកធ្វើការផ្នែកសេដ្ឋកិច្ចក្រៅប្រព័ន្ធ ក្នុងវិស័យសេវាកម្មកម្សាន្តអះអាងថា ពួកគេមិនទាន់បានការងារធ្វើវិញឡើយ។ អ្នកស្រឺ សែម រតនា អង្គុយមុនបន្ទប់ជួល នៅក្រុងតាខ្មៅ ខេត្តកណ្ដាល។ អ្នកស្រី សែម រតនា ជាអតីតអ្នករត់តុនៅខារ៉ាអូខេ នៅរាត្រីហុងកុង ដែលមានទីតាំងនៅក្រុងតាខ្មៅ ខេត្តកណ្ដាល បានរៀបរាប់ប្រាប់សារព័ត៌មាន Thmeythmey តាមទូរសព្ទថា សព្វថ្ងៃប្រភពចំណូលក្នុងគ្រួសារគឺបានពីកម្រៃដែលប្តីរបស់ខ្លួន ជួយលើក និងរៀបចំបន្លែ ឲ្យអាជីវកម្មលក់ដូរនៅផ្សារដើមគ។ ក្នុងមួយថ្ងៃប្តីអ្នកស្រី រកកម្រៃបានពី៣ម៉ឺនរៀល ទៅ៤ម៉ឺនរៀល។ ចំណូលប៉ុនណេះ ត្រូវបានអ្នកស្រី សែម រតនា អះអាងថាពិបាកទប់ទល់នឹងចំណាយប្រចាំថ្ងៃក្នុងគ្រួសារ ដែលមានកូនដល់ទៅ៣នាក់នោះទេ ខណៈដែលអ្នកស្រីផ្ទាល់ ក៏មានជំងឺក្រួសក្នុងតម្រងនោមផងនោះ មិនអាចធ្វើការងារអ្វីធ្ងន់នោះទេ។ ដោយសារតែជីវភាពកាន់តែយ៉ាប់យឺនទៅៗ ទើបប្រហែលជា២ខែមុន អ្នកស្រី រតនា និងប្តី ត្រូវបង្ខំចិត្តបញ្ជូនកូនស្រីដែលមានវ័យត្រឹម១៤ឆ្នាំ ឱ្យទៅធ្វើការក្នុងរោងចក្រកាត់ដេរមួយកន្លែង ដែលមានទីតាំងនៅក្នុងសង្កាត់ព្រែកហូរ ក្រុងតាខ្មៅ។ មានវ័យប្រមាណ ៣០ឆ្នាំប្លាយ អ្នកស្រីដោយគាត់បានបន្តត្អូញត្អែរថា៖«ខ្ញុំក្រួសក្នុងតម្រងនោមយូរខែឆ្នាំហើយ គ្មានលុយវះ មានតែលេបថ្នាំបំបាត់ការឈឺចាប់ពេលចុកក្នុងពោះម្ដងៗ។ ហើយសូម្បីដើរបោកខោអាវគេតាមផ្ទះ ក៏ពិបាកដែរឥឡូវ។ មានតែរង់ចាំការងារគេបើកវិញ ហើយខ្ញុំ ក៏បានទៅសួរហាងគេដែរ (ខារ៉ាអូខេរាត្រីហុងកុង) គាត់ថា មិនច្បាស់បើកថ្ងៃណាទេ រង់ចាំមើលសិន ព្រោះបារម្ភខ្លាចកូវីដ-១៩»។ ចំណែក លោក សុក ជួន ដែលជាអតីតសន្តិសុខ នៅហាង១៦៨ខារ៉ាអូខេ ដែលមានទីតាំងនៅរាជធានីភ្នំពេញ ក៏បានឲ្យសារព័ត៌មានThmeythmey ដឹងដែរថា បន្ទាប់ពីកន្លែងការងារបានផ្អាកដំណើរការ ដោយសារវិបត្តិកូវីដ-១៩ លោកក៏បានរត់រ៉ឺម៉កដឹកអីវ៉ាន់។ របរបណ្តោះអាសន្ននេះ មិនបានធ្វើឱ្យជីវភាពលោក សុក ជួន ល្អប្រសើរនោះទេ ពោលគឺរកបានមួយថ្ងៃ ចាយមួយថ្ងៃប៉ុណ្ណោះ។ លោក សុក ជួន ក៏ទន្ទឹងរង់ចាំកន្លែងការងារបើកដំណើរការឡើងវិញដែរ។ «រង់ចាំមើលគេបើកឡើងវិញដែរ (កន្លែងការងារចាស់) ប៉ុន្តែមិនដឹងថា គេយកយើងវិញឬអត់នោះទេ។ ឥឡូវមានតែដឹងអីវ៉ាន់សិន បានគ្រាន់ចាយប្រចាំថ្ងៃ (ចំណូល) ឲ្យសល់ គឺមិនសល់ទេ! ដូចឃើញហើយរ៉ឺម៉កដឹកអីវ៉ាន់ប្រើសាំង។ តម្លៃវា(សាំង)ក៏ចេះតែឡើង»។ នេះជាការរៀបរាប់របស់លោក សុក ជួន ដែលបានបន្តដោយ ស្នើឲ្យរដ្ឋាភិបាលគិតគួរ ជួយអ្នកសេដ្ឋកិច្ចក្រៅប្រព័ន្ធ ពិសេសផ្នែកសេវាកម្មកម្សាន្ត និងអ្នករត់ម៉ូតូជាដើម។ សម្រាប់ អ្នកស្រី សែម រតនា វិញក៏បានដាក់ក្តីសង្ឃឹមលើការបើកដំណើរការឡើងវិញដែរ ហើយអ្នកស្រី នឹងអាចត្រឡប់ទៅធ្វើការនៅកន្លែងចាស់វិញ។ ស្ត្រីរូបនេះ ក៏បានទទួចឲ្យរដ្ឋាភិបាល ជួយគាំពារដល់អ្នកធ្វើការផ្នែកវិស័យកម្សាន្ត នៅអំឡុងពេលបាត់បង់ការងារ ដូចអ្នកបាត់បង់ការងារក្នុងវិស័យកាត់ដេរដែរ។ «ពេលបាត់បង់ការងារនេះ មិនទទួលបានប្រាក់ឧបត្តម្ភពីរដ្ឋឡើយ។ ពួកខ្ញុំក៏ចង់បានសេវា ថែមពិនិត្យសុខភាព និងផ្ដល់ជំនួយដូចអ្នកធ្វើរោងចក្រដែរ។ ពួកខ្ញុំពិបាកគ្រប់បែបណ៎ា! គ្មានទាំងចំណេះដឹងទៀត»។ នេះបើតាមការសង្កត់ធ្ងន់របស់អ្នកស្រី រតនា។ ពាក់ព័ន្ធនឹងអាជីវកម្មផ្នែកសេវាកម្មកម្សាន្ត លោកស្រី អ៊ូ ទេពផល្លីន ប្រធានសហព័ន្ធសហជីពកម្មករចំណីអាហារ និងសេវាកម្មកម្សាន្តកម្ពុជា យល់ថាបើទោះបីមានការបើកឡើងវិញ ក៏មិនប្រាកដថាមានភ្ញៀវដែរ។ ម្យ៉ាងលោកស្រី កត់សម្គាល់ឃើញថា ហាងខារ៉ាអូខេជាច្រើន ក៏បានបិទទ្វារ លែងដំណើរការទៅហើយ ព្រោះគ្មានលទ្ធភាពបង់ថ្លៃអាគារ ឬជួលទីតាំង។ លើសពីនេះ កម្មករមួយចំនួនក៏មិនប្រាកដថា ថៅកែ រើសយកពួកគេទៅបម្រើការងារវិញទាំងអស់ដែរ ព្រោះទំនងជាអ្នកបម្រើការងារក្នុងទីតាំងនីមួយៗ ត្រូវបន្ថយក្នុងចំនួនអប្បរមាណាមួយ ពេលបើកដំណើរការឡើងវិញ។ ចំណែក ស្ថានភាពអ្នកធ្វើក្នុងវិស័យសេវាកម្មកម្សាន្ត ពួកគេខ្លះបានផ្លាស់ប្ដូរទៅប្រកបមុខរបរថ្មី ដើម្បីបានប្រាក់ចំណូល។ នេះបើតាម លោកស្រី អ៊ូ ទេពផល្លីន ដែលថ្លែងប្រាប់សារព័ត៌មានថ្មីៗ តាមប្រព័ន្ធតេឡេក្រាម នៅថ្ងៃទី៨វិច្ឆិកា ហើយលោកស្រី បានសង្កត់ធ្ងន់ថា៖ «សំណើរបស់កម្មករគ្មានប្រសិទ្ធភាពទេ។ អស់រយ:កាល២ឆ្នាំជាងហើយ ដែលពួកយើងដង្ហោយហៅស្នើការគាំទ្រពីរដ្ឋ តែគ្មានប្រសិទ្ធភាពទេ!»។ លោកស្រី ទេពផល្លីន មើលឃើញថា គោលនយោបាយដែលដកហូតប្រយោជន៍កម្មករ គឺអនុវត្តមានប្រសិទ្ធភាព ហើយលឿនជាងគោលនយោបាយ សម្រាប់គាំពារកម្មករ។ លោក ហេង សួរ ក្នុងសន្និសីទកាសែតនាពេលកន្លងមក។ ពាក់ព័ន្ធនឹងករណីនេះ លោក ហេង សួរ អ្នកនាំពាក្យក្រសួងការងារ និងបណ្ដុះបណ្ដាលវិជ្ជាជីវៈ អះអាងប្រាប់សារព័ត៌មាន Thmeythmeyថា ខ្លួនគ្មានអ្វីត្រូវឆ្លើយតបចំពោះការលើកឡើងរបស់លោកស្រី អ៊ូ ទេពផល្លីនឡើយ។ លោក ហេង សួរ ចាត់ទុកការលើកឡើងខាងលើថា ជាការលើកឡើងដែលមិនមានការថ្លឹងថ្លែងច្បាស់លាស់។ លោក ហេង សួរ បញ្ជាក់ថា៖ «អត់មានអីឆ្លើយតបផង ព្រោះគាត់(មេសហជីព) ព្រោះគាត់គិត មិនដឹងថាគាត់យកអីមកវាសផង។ ហើយយើងអត់មានអ្វីត្រូវដកទេ មានតែជួយដល់បងប្អូនកម្មករ»។ ជុំវិញការជួយដល់អ្នកធ្វើការក្នុងវិស័យសេដ្ឋកិច្ចក្រៅប្រព័ន្ធ លោក ហេង សួរ បានពន្យល់ថា រដ្ឋាភិបាលមានគម្រោងជំនួយសង្គម និងការបង្កើតការងារតាមសហគមន៍ ដល់អ្នកគ្មានការងារធ្វើ។ កម្មវិធីជំនួយសង្គមនេះ គឺជាការផ្ដល់ប្រាក់ឧបត្ដម្ភដល់គ្រួសារក្រីក្រ។ ចំណែក ការងារតាមមូលដ្ឋាននេះ គឺការអភិវឌ្ឍផ្លូវថ្នល់ និងជីកប្រឡាយតាមមូលដ្ឋានជាដើម។ ជាមួយគ្នានេះ កាលពីថ្ងៃទី៤ និង៥វិច្ឆិកានេះ ក្រសួងការងារ ក៏បានរៀបចំពិព័រណ៍អនឡាញ ដើម្បីផ្ដល់ឱកាសការងារ ដល់ពលរដ្ឋដែលមានបំណងស្វែងរកការងារធ្វើផងដែរ ដែលក្នុងពិព័រណ៍នេះ មានការចូលរួមពីក្រុមហ៊ុនប្រមាណ១០០ និងបើកផ្តល់ឱកាសការងារជាង២ម៉ឺនកន្លែង។ លោក ហេង សួរ បញ្ជាក់ដូច្នេះ។ លោកស្រី អ៊ូ ទេពផល្លូីន ប្រធានសហជីព CFSWF - សហជីពកម្មករចំណីអាហារនិងសេវាកម្ម។ យ៉ាងណាក៏ដោយ លោកស្រី អ៊ូ ទេពផល្លីន ប្រធានសហព័ន្ធសហជីពកម្មករចំណីអាហារនិងសេវាកម្មកម្សាន្តកម្ពុជា បានឲ្យដឹងថា អ្នកធ្វើការផ្នែកសេវាកម្មកមន្សាន្តតិចតួចបំផុតទទួលបានបណ្ណសមធម៌ (បណ្ណក្រីក្រ) ពោលគឺជិត១០ភាគរយប៉ុណ្ណោះ។ បញ្ហាដោយសារ ពួកគេភាគច្រើនផ្លាស់ប្ដូរទីលំនៅ ទើបពិបាករៀបចំឯកសារសម្រាប់ស្នើសុំបណ្ណក្រីក្រ៕	ភ្នំពេញ៖ អ្នកធ្វើការផ្នែកសេវាកម្មកម្សាន្ត ទន្ទឹងរង់ចាំកន្លែងការងារខ្លួនបើកឡើងវិញ ខណៈដែលពួកគេ កំពុងតស៊ូរស់យ៉ាងយ៉ាប់យឺន ព្រោះបាត់បង់ប្រភពចំណូល។ ជាមួយគ្នានេះដែរ ពួកគេស្នើរដ្ឋាភិបាល ជួយគាំពារដល់ពួកគេ ឲ្យដូចអ្នកធ្វើការនៅវិស័យកាត់ដេរដែរ។
យន្តហោះទាហានហ្វីលីពីនបានវាយប្រហារចំគ្នាឯងនៅក្រុង Marawi ដោយបណ្តាលឲ្យទាហាន ១០នាក់ស្លាប់ និង ប្រាំបីនាក់ផ្សេងទៀតរងរបួសនៅថ្ងៃពុធ ទី៣១ ខែមិថុនានេះ។ នេះបើតាមការបញ្ជាក់របស់រដ្ឋមន្ត្រីការពារហ្វីលីពីន Delfin Lorenzana ប្រាប់ទីភ្នាក់ងារព័ត៌មាន AFP។ រដ្ឋមន្ត្រីការពារជាតិ Lorenzana លើកឡើង៖«ការសហការគ្នារវាងកងកម្លាំងនៅខាងក្រោមនិងកងកម្លាំងយើងនៅលើអាកាសមិនបានរៀបចំទៅត្រឹមត្រូវឡើយ។ ដូច្នេះហើយយើងវាយប្រហារលើកងកម្លាំងយើងខ្លួនឯងទៅវិញ»។ លោកបានបន្តថា ការវាយប្រហារតាមផ្លូវអាកាសដើម្បីកម្ចាត់ក្រុមភេរវជន Maute នៅក្រុង Marawi នឹងត្រូវផ្អាកសិន ក្រោយបញ្ហានេះកើតឡើង។ បច្ចុប្បន្ននេះ ទាហានហ្វីលីពីនដណ្តើមបានប្រហែល ៩០ភាគរយនៃទីក្រុងទាំងមូលហើយ ប៉ុន្តែការប្រយុទ្ធគ្នានៅតែបន្តទៅមុខ ហើយប្រជាជនប្រហែលមួយពាន់នាក់ទៀតនៅជាប់គាំងក្នុងតំបន់ក្រុមភេរវជនកាន់កាប់នៅឡើយ។ តាមពិតទៅ កងកម្លាំងរដ្ឋាភិបាលបានបង្កើនការវាយប្រហារដោយប្រើប្រាស់ឧទ្ធម្ភាគចក្របាញ់រ៉ុក្កែតនាំផ្លូវជាលើកដំបូង និងប្រើប្រាស់កាំភ្លើងធំបាញ់ផ្លោងផងដើម្បីបោសសម្អាតក្រុមភេរវជននៅក្នុងទីក្រុងនេះចាប់ពីថ្ងៃសៅរ៍សប្តាហ៍មុន ព្រោះរដូវបុណ្យបួសសាសនាឥស្លាម Ramadan បានមកដល់។ សូមបញ្ជាក់ថា ប្រធានាធិបតីហ្វីលីពីលោក រ៉ូឌ្រីហ្គោ ឌូទើតេ បានប្រកាសប្រើប្រាស់ច្បាប់អាជ្ញាសឹកនៅថ្ងៃអង្គារទី ២៣ ឧសភាក្រោយការប៉ះទង្គិចគ្នានេះ។ លោកធ្លាប់លើកឡើងថា រដ្ឋាភិបាលលោកអាចនឹងអនុវត្តច្បាប់អាជ្ញាសឹកក្នុងរយៈពេលវែងក្នុងករណីដែលចាំបាច់ដើម្បីឆ្លើយតបបញ្ហាសន្តិសុខបង្កដោយក្រុមភេរវជន។ លោកព្រលយថា លោកមិនខ្វាយខ្វល់ពីការសម្រេចរបស់តុលាការកំពូល និងសភាដែលជាអ្នកធានារក្សាការពាររដ្ឋធម្មនុញ្ញនោះឡើយ។ យោងតាមរដ្ឋធម្មនុញ្ញហ្វីលីពីនឆ្នាំ ១៩៨៧ ច្បាប់អាជ្ញាសឹកមានអនុភាពគតិយុត្តិរយៈពេល៦០ថ្ងៃប៉ុណ្ណោះ ហើយប្រធានាធិបតីហ្វីលីពីនត្រូវសុំការយល់ព្រមពីសភាជាមុនសិនដើម្បីបន្តការអនុវត្តច្បាប់នេះ៕	ទាហានហ្វីលីពីន ១០នាក់ និង ប្រាំបីនាក់ផ្សេងទៀតរងរបួសដោយសារការវាយប្រហារតាមផ្លូវអាកាសខុសគោលដៅចំគ្នាឯងនៅក្នុងប្រតិបត្តិការសឹករំដោះក្រុង Marawi នៅថ្ងៃពុធ ទី១ ខែមិថុនានេះ។ ក្រោយឧបទ្ទវហេតុនេះ រដ្ឋមន្ត្រីការពារជាតិហ្វីលីពីនបានសង្កត់ធ្ងន់ ការវាយប្រហារដោយរ៉ុក្កែតតាមឧទ្ធម្ភាគចក្រដើម្បីកម្ចាត់ភេរវជននេះត្រូវផ្អាកបណ្តោះអាសន្នសិន។
សេចក្តីជូនដំណឹងរបស់រដ្ឋសភា បានឲ្យដឹងថា កិច្ចប្រជុំពេញអង្គ នឹងអនុម័តសេចក្តីព្រាងច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២០ និង សេចក្តីព្រាងច្បាប់ស្តីពីការទូទាត់ថវិការដ្ឋសម្រាប់ឆ្នាំ២០១៨។ លោក ឡេង ប៉េងឡុង អគ្គលេខាធិការ និងជាអ្នកនាំពាក្យរដ្ឋសភា ប្រាប់សារព័ត៌មានថ្មីៗតាមទូរស័ព្ទថា ថវិកាជាតិ ដែលរដ្ឋសភា គ្រោងអនុវត្តសម្រាប់ចំណាយនៅឆ្នាំ២០២០ គឺជាង៨ពាន់លានដុល្លារ ដូចដែលរដ្ឋាភិបាល បានអនុម័តកន្លងមក។ លោក បន្តថា ចំពោះថវិកាជាតិឆ្នាំ២០១៨ គឺរដ្ឋាភិបាល ចាយទៅតាមការគ្រោងទុក ដែលរដ្ឋសភា បានអនុម័តនាពេលនោះ ដោយមិនមានការចំណាយលើសពីការគ្រោងទុកឡើយ។ កាលពីឆ្នាំ២០១៨ រដ្ឋសភា អនុម័តឲ្យរដ្ឋាភិបាល ប្រើប្រាស់ថវិកាជាតិជាង៦ពាន់លានដុល្លារ៕ អត្ថបទទាក់ទង រដ្ឋាភិបាល គ្រោងចំណាយថវិកាជាតិជាង៨ពាន់លានដុល្លារ សម្រាប់ឆ្នាំ២០២០	រដ្ឋសភា នឹងបើកកិច្ចប្រជុំពេញអង្គ នៅព្រឹកថ្ងៃទី២៦ ខែវិច្ឆិកា ឆ្នាំ២០១៩ ដើម្បីពិនិត្យនិងអនុម័តលើរបៀបវារៈមួយចំនួន ដោយក្នុងនោះ ក៏មានរបៀបវារៈអំពីថវិកាជាតិផងដែរ ដែលបានចំណាយក្នុងឆ្នាំ២០១៨ និង ថវិកាជាតិ ដែលត្រូវចំណាយក្នុងឆ្នាំ២០២០។
អាមេរិក និងរុស្ស៊ី នឹងបើកការចរចាលើសន្ធិសញ្ញាកាត់បន្ថយអាវុធយុទ្ធសាស្ត្រថ្មី (New START) ដែលនឹងអស់សុពលភាពនៅខែកុម្ភៈ ឆ្នាំ២០២១ ។ សន្ធិសញ្ញានេះមានគោលដៅកាត់បន្ថយបរិមាណអាវុធនុយក្លេអ៊ែរក្នុងឃ្លាំងរបស់មហាអំណាចទាំងពីរនេះ។ មុនការចរចាមកដល់ អាមេរិកចង់ឲ្យចិនដែលមាននុយក្លេអ៊ែរដែរនោះ ចូលរួមការចរចាជាត្រីភាគី។ ម្ដងជាពីរដង ចិនបានបដិសេធមិនចូលរួមការចរចានេះឡើយ។ អ្នកនាំពាក្យក្រសួងការបរទេសចិន Hua Chunying និយាយថា ចិនបានបញ្ជាក់ជំហររបស់ខ្លួនច្រើនដងមកហើយ។ ពោល គឺចិនគ្មានបំណងចូលរួមក្នុងជំនួបដែលត្រីភាគីអាមេរិក-រុស្ស៊ី-ចិនស្ដីពីការគ្រប់គ្រងនុយក្លេអ៊ែរឡើយ។ អ្នកស្រី Hua និយាយបែបនេះជាការឆ្លើយតបនឹងការលើកឡើងរបស់ប្រេសិតអាមេរិកទទួលបន្ទុកការគ្រប់គ្រងអាវុធ Marshall Billingslea ដែលស្នើឲ្យចិនគិតគូរពីជំហររបស់ខ្លួនម្ដងទៀត។ នាសន្និសីទសារព័ត៌មានថ្ងៃទី១១ ខែមិថុនា លោកស្រី Hua បញ្ជាក់ថា អំណាចនុយក្លេអ៊ែររបស់ចិនមិនទាន់ស្មើអាមេរិក និងរុស្ស៊ីឡើយ ហើយវាក៏មិនទាន់ដល់ពេលដែលចិនត្រូវចូលតុចរចាដើម្បីកាត់បន្ថយនុយក្លេអ៊ែររបស់ខ្លួនដែរ។ បើតាមមន្ត្រីរូបនេះ ប្រទេសមាននុយក្លេអ៊ែរច្រើន ត្រូវតែមានការទទួលខុសត្រូវចម្បង និងពិសេសជាងគេក្នុងការរំសាយនុយក្លេអ៊ែរ។ «គិតតាមកាលៈទេសៈសព្វថ្ងៃ អាមេរិកគួរតែឆ្លើយជាវិជ្ជមានទៅនឹងសំណើរបស់រុស្ស៊ីក្នុងការបន្តសុពលភាព New START ហើយកាត់បន្ថយនុយក្លេអ៊ែរក្នុងឃ្លាំងរបស់ខ្លួន ក៏ដូចជាបង្កើតលក្ខខណ្ឌសម្រាប់ប្រទេសនុយក្លេអ៊ែរឯទៀតចូលរួមក្នុងការចរចាពហុភាគីសំដៅកាត់បន្ថយអាវុធមួយនេះ។» លោកស្រី Hua និយាយបែបនេះមុននឹងបន្ថែមថា អាមេរិកកំពុងប្រើល្បិចចាស់ដើម្បីគេចវេសពីការទទួលខុសត្រូវរបស់ខ្លួនប៉ុណ្ណោះ។ បើទោះជាមិនចូលរួមក្នុងការចរចាជាមួយរុស្ស៊ី និងអាមេរិកក្ដី អ្នកនាំពាក្យខាងលើប្រកាសថា ចិននៅតែរក្សាជំហរចចូលរួមក្នុងការប្រឹងប្រែងរបស់ពិភពលោកក្នុងការកាត់បន្ថយនុយក្លេអ៊ែរដដែល។ អ្នកស្រីបន្តថា ចិនតែងស្នើឲ្យមានការរៀបចំសន្និសីទស្ដីពីការរំសាយនុយក្លេអ៊ែរ និងយន្តការរបស់មហាអំណាចទាំងប្រាំដើម្បីឈានទៅកាន់ការកាត់បន្ថយហានិភ័យដែលពិភពលោកអាចធ្លាក់ចូលសង្គ្រាមនុយក្លេអ៊ែរ៕	ជាថ្មីម្ដងទៀត ចិនប្រកាសជំហរមិនចូលរួមក្នុងការចរចាស្ដីពីសន្ធិសញ្ញគ្រប់គ្រងនុយក្លេអ៊ែរជាមួយអាមេរិក និងរុស្ស៊ីឡើយ។ អ្នកនាំពាក្យក្រសួងការបរទេសចិន Hua Chunying អះអាងនៅថ្ងៃទី១១ ខែមិថុនា ថា បរិមាណនុយក្លេអ៊ែរបស់ចិន មិនទាន់ដល់កម្រិតដែលត្រូវចូលរូមចរចាជាមួយប្រទេសពីរទៀតដែលមាននុយក្លេអ៊ែរធំជាងគេលើពិភពលោកឡើយ។ ប៉ុន្តែចិននៅតែប្រកាន់ជំហរកាត់បន្ថយអាវុធប្រល័យលោកនេះដដែល។
បន្ទាប់ពីដឹកនាំវៀតណាមឈានដល់វគ្គ៨ក្រុមចុងក្រោយនៃព្រឹត្តិការណ៍ប្រចាំតំបន់អាស៊ីលើកទី១៧នេះ លោក Park បានវិលត្រលប់ទៅស្រុកកំណើតនៅឯកូរ៉េខាងត្បូងសម្រាប់វិស្សមកាលលំហែកាយជាមួយក្រុមគ្រួសារលោកនៅទីនោះ។ ក្រុមរហស្សនាមផ្កាយមាស អាចឆ្លងផុតវគ្គសន្សំពិន្ទុដោយទទួលបានចំណាត់ថ្នាក់ទី៣ល្អបំផុត ក្រោយប្រកួតឈ្នះ១ និងចាញ់២ប្រកួតក្នុងពូល D។ បន្តដល់វគ្គ១៦ក្រុមចុងក្រោយពួគេបានយកឈ្នះហ្សកដានី ១-០ ដើម្បីនាំម្ចាស់ជើងឯក Suzuki Cup ឆ្នាំ២០១៨ ឈានទៅវគ្គបន្ត។ ក្រោមការដឹកនាំរបស់គ្រូសញ្ជាតិកូរ៉េខាងត្បូងរូបនេះ វៀតណាមបានក្លាយជាក្រុមតំបន់អាស៊ានតែមួយគត់ដែលអាចឆ្លងចូលដល់វគ្គ៨ក្រុមចុងក្រោយ។ យ៉ាងណាពួកគេបានបរាជ័យក្រោមថ្វីជើងក្រុមខ្លាំងជប៉ុនត្រឹមលទ្ធផល ១-០ នៅវគ្គ១/៤ផ្តាច់ព្រ័ត្រ។ ទោះជាទទួលបានលទ្ធផលគាប់ប្រសើរយ៉ាងនេះក្តី តែលោក Park ថាវៀតណាមអាចឈានទៅដល់វគ្គនេះគឺដោយសារសំណាងប៉ុណ្ណោះ បើធៀបនឹងកម្រិតនៃការលេងរបស់ក្រុមផ្សេងៗទៀតក្នុងទ្វីបអាស៊ី។ គ្រូបង្វឹកវ័យ៦០ឆ្នាំខាងលើ បានប្រាប់ក្រុមអ្នកយកព័ត៌មាននៅអាកាសយានដ្ឋានអន្តរជាតិ Incheon ប្រទេសកូរ៉េខាងត្បូងដូច្នេះ។ នេះបើតាមការផ្សាយរបស់ទីភ្នាក់ងារព័ត៌មាន Yonhap។ លោកបន្ថែមថា វៀតណាមមិនទាន់ស្ថិតនៅក្នុងកម្រិតកំពូលនៃក្រុមអាស៊ីទេ។ វៀតណាមត្រូវការផែនការរយៈពេលវែងសម្រាប់ការអភិវឌ្ឍដើម្បីឲ្យកីឡាករមានស្តង់ដាពិតប្រាកដមួយ។ ឆ្លើយនឹងសំនួរអ្នកការសែតវៀតណាមមួយចំនួនដែលសួរថាតើពេលណាវៀតណាមអាចលេងនៅ World Cup បាន លោក Park រៀបរាប់ថា៖«វៀណាមត្រូវការពេលវេលាច្រើនទៀត។ ខ្ញុំបានប្រាប់សហព័ន្ធកីឡាបាល់ទាត់វៀតណាម (VFF) ហើយថាបើចង់សង្ឃឹមទៅលេងពានលំដាប់ពិភពលោក យើងត្រូវការវិនិយោគទៅលើកីឡាករវ័យក្មេង ដែលយ៉ាងហោចណាស់មានអាយុតិចជាងសមាជិកក្រុមជម្រើសជាតិបច្ចុប្បន្ននេះចំនួន១០ឆ្នាំ»៕	លោក Park Hang-seo គ្រូបង្វឹកក្រុមកីឡាបាល់ទាត់ជម្រើសជាតិវៀតណាមនៅថ្ងៃទី២៩ ខែមករានេះ បានសារភាពថា ក្រុមរបស់លោកបានទទួលជ័យជម្នះដោយសំណាងប៉ុណ្ណោះក្នុងការប្រកួតដណ្ដើមពានរង្វាន់ AFC Asian Cup ឆ្នាំ២០១៩ ដែលប្រទេសអេមីរ៉ាតអារ៉ាប់រួមធ្វើជាម្ចាស់ផ្ទះនេះ។
បន្ទាប់ពីដាក់បង្ហាញរថយន្តប្រភេទ XV GT Edition កាលពីឆ្នាំមុន ក្រុមហ៊ុនម៉ូតូអេមមេច ឥឡូវនេះ បានបញ្ចេញរថយន្តស៊េរីថ្មីឆ្នាំ២០១៩ មួយគ្រឿងទៀតម៉ាក Forester GT Edition។ ស្រដៀងគ្នាទៅនឹង XV ដែរ Forester GT Edition ផលិតឡើងជាមួយឧបករណ៍ទាន់សម័យថ្មីមួយ ដែលផ្តល់ភាពងាយស្រួល ក្នុងការបើកបរទាំងនៅលើផ្លូវរាប ផ្លូវជង្ហុក និងឡើងចុះភ្នំជាដើម។ រថយន្ត Subaru Forester GT Edition ជាម៉ូឌែល GT Edition ជំនាន់ទីពីរ បន្ទាប់ពី XV GT Edition រចនាឡើងដោយមានការសហការយ៉ាងជិតស្និទ្ធជាមួយក្រុមហ៊ុនច្នៃម៉ូតរថយន្តរបស់ជប៉ុន Giken Co,.Ltd ដែលមានលោក Masahiko Kobayashi ជាអ្នកទទួលខុសត្រូវ លើការរចនាផ្នែកខាងក្រៅ។ លោក Kobayashi អះអាងថារថយន្ត Subaru ស៊េរីថ្មីនេះ មានការផ្លាស់ប្តូរតែ៤ចំណុចប៉ុណ្ណោះ។ ៤ ចំណុចនោះទាក់ទងទៅនឹងការរចនាផ្នែកខាងក្រៅ របស់ Forester GT Edition រួមមានរបាំងខាងមុខ ខាងក្រោយ ផ្នែកចំហៀង និងរនាំងដំបូល ដែលបន្ថែមភាពស្រស់ស្អាតសម្រាប់រថយន្តឆ្នាំមួយគ្រឿងនេះ។ ដោយឡែកកង់ទៀត៤ ជាប្រភេទកង់ស្ព័រ ដែលមានទំហំ ១៨អ៊ីញ។ ចំណែកនៅផ្នែកខាងក្នុងវិញ គឺស្រដៀង Forester i-S EyeSight ដែរ។ នៅលើកៅអីខាងមុខនិងខាងក្រោយមានបន្ថែមឆ្នូតពណ៌ស និងមានបំពាក់ប្រព័ន្ធបង្ហាញផ្ទាំងព័ត៌មាន ទំហំ៨អ៊ីញ ដោយមានភ្ជាប់ Apple CarPlay និង Android Auto ដោយស្វ័យប្រវត្តិ។ អ្វីដែលសំខាន់ជាងនេះទៅទៀតនោះ Forester GT Edition មានបំពាក់កាមេរ៉ាកម្រិត ៣៦០ដឺក្រេ ដែលអាចឲ្យអ្នកបើកបរឈប់ចតដោយភាពងាយស្រួល និងប្រកបដោយសុវត្ថិភាពពេលបើកបរ៕ (អត្ថបទពាណិជ្ជកម្ម)	ក្រុមហ៊ុនម៉ូតូអេមមេច (Motor Image) នៅថ្ងៃទី៤ ខែវិច្ឆិកា បានដាក់បង្ហាញរថយន្ត Subaru ស៊េរីថ្មីចុងក្រោយរបស់ខ្លួន ម៉ាក Forester GT Edition នៅប្រទេសសិង្ហបុរី។ Motor Image ជាក្រុមហ៊ុនចែកចាយរថយន្ត Subaru នៅក្នុងទីផ្សារក្នុងប្រទេសចំនួន៨ នៅអាស៊ី រួមមានកម្ពុជាផង បានបង្ហាញរថយន្តរបស់ខ្លួន នាអំឡុងការប្រកួតដាក់បាតដៃលើរថយន្តឆ្នាំ២០១៩ (Subaru Palm Challenge 2019)។
ក្រុងសំរោង, ឧត្ដរមានជ័យ៖ ក្នុងឆ្នាំ២០២២ ពលរដ្ឋចំនួន ៦៨១គ្រួសារ នៅក្នុងសង្កាត់បន្សាយរាក់ ក្រុងសំរោង ទទួលបានការឧបត្ថម្ភថវិកាពីរដ្ឋាភិបាល តាមរយៈបណ្ណក្រីក្រ ឬបណ្ណសមធម៌។ ក្នុងចំណោមពលរដ្ឋជិត៧០០គ្រួសារនេះ មានពលរដ្ឋចំនួន២៧១គ្រួសារ ទទួលប័ណ្ណសមធម៌កម្រិត១ និង ៤១០គ្រួសារ ទទួលបានបណ្ណក្រីក្រកម្រិត២។ ដើម្បីជ្រាបច្បាស់សូមលោកអ្នកនាងទស្សនាបទសម្ភាសន៍ រវាងយុវជនសង្កាត់បន្សាយរាក់ ជាមួយ លោក លោក ប្រាក់ សារ៉ន ចៅសង្កាត់បន្សាយរាក់ ដូចតទៅ៖ អានអត្ថបទពាក់ព័ន្ធផ្សេងទៀត៖ យុវជនសកម្មសេវាល្អ (អត្ថបទ ឬវីដេអូនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុងអត្ថបទនេះ គឺជាការទទួលខុសត្រូវរបស់ស្មេរ ឬផលិតករ ហើយមិនឆ្លុះបញ្ចាំងអំពីទស្សនៈរបស់សហភាពអឺរ៉ុប និងទីភ្នាក់ងារសហប្រតិបត្តិការ អភិវឌ្ឍអន្តរជាតិស៊ុយអ៊ែតនោះទេ)	ដោយ៖ និល លួម(យុវជនឃុំបន្សាយរាក់)
លោក ស៊ុន ចាន់ថុល បានបញ្ជាក់ថា កត្តាដែលនាំឱ្យមានគ្រោះថ្នាក់នៅតាមដងផ្លូវ ដោយសារការធ្វើចរាចរលាយឡំគ្នារវាងរថយន្តដឹកទំនិញ រថយន្តនិងម៉ូតូទាំងឡាយនៅលើដងផ្លូវជែងគ្នា ។ លោកបន្តដូច្នេះថា៖« អ្នកបើកបរម៉ូតូដោយគ្មានពាក់មួកសុវត្ថិភាព និងរវល់កិច្ចការច្រើនក្នុងពេលកំពុងបើកបរនេះបណ្តាលឱ្យអ្នកបើកបរ បាត់បង់ការប្រុងប្រយ័ត្នចំពោះការបើកបររបស់ខ្លួន និងមានការធ្វេសប្រហែសចំពោះសកម្មភាពនៅតាមដងផ្លូវ»។ លោក ស៊ុន ចាន់ថុល បានបន្ថែមថា ប្រទេសដែលមានប្រាក់ចំណូលទាបនិង មធ្យម បានខាតបង់ថវិកាពី៣ទៅ៥ភាគរយនៃផលិតផលក្នុងស្រុកសរុប(GDP)របស់ខ្លួន ដោយសារគ្រោះថ្នាក់ចរាចរណ៍។ការអះអាងរបស់រដ្ឋមន្ត្រីក្រសួងសាធារណៈរូបនេះ ធ្វើឡើងក្រោយជំនួបជាមួយលោកស្រី Tan Le នាយកប្រតិបតិ្ត EMOTIV និងជាអ្នកដឹកនាំសាកលវ័យក្មេងរបស់WEF ក្រោមប្រធានបទ៖ «ការតម្រង់ទិសអាស៊ានឆ្ពោះទៅកាន់ដងផ្លូវកាន់តែមាន សុវត្ថិភាពជាងមុន» ក្នុងវេទិកាសេដ្ឋកិច្ចពិភពលោកស្តីពីអាស៊ានឆ្នាំ២០១៨។ ដើម្បីលើកកម្ពស់សុវត្ថិភាពនៅតាមដងផ្លូវ គឺត្រូវអប់រំអ្នកបើកបរឲ្យកាន់តែមានប្រសិទ្ធភាព ហើយនគរបាលចរាចរណ៍ត្រូវអនុវត្តច្បាប់ចរាចរណ៍នៅទូទាំងប្រទេស។ នេះបើតាមលោករដ្ឋមន្ត្រីក្រសួងសាធារណៈការ ស៊ុន ចាន់ថុល។ របាយការណ៍ ពីនាយកដ្ឋានចរាចរណ៍ និងសណ្តាប់ធ្នាប់សាធារណៈ នៃអគ្គស្នងការដ្ឋាន នគរបាលជាតិ បានឲ្យដឹងថា គ្រោះថ្នាក់ចរាចរណ៍ទូទាំងប្រទេសក្នុងឆ្នាំ ២០១៧ មានចំនួន ៣.៥៣១ករណី បណ្ដាលឲ្យមនុស្សស្លាប់ចំនួន ១.៧៨០នាក់ និងរបួសចំនួន ៥.៥៣៩នាក់។ បើយោងតាមរបាយការណ៍របស់សមាគមសុវត្ថិភាពក្នុងការធ្វើដំណើរតាមដងផ្លូវអន្តរជាតិ (association safe international road travel) មនុស្សជិត ១,៣ លាននាក់បានស្លាប់នៅក្នុងគ្រោះថ្នាក់ចរាចរណ៍ជារៀងរាល់ឆ្នាំក្នុងពិភពលោក និងជាមធ្យមមានមនុស្សប្រមាណ ៣, ២៨៧ នាក់ស្លាប់ក្នុងមួយថ្ងៃ៕	ភ្នំពេញ៖ គ្រោះថ្នាក់ចរាចណ៍បានធ្វើឲ្យកម្ពុជាបាត់បង់ទឹកប្រាក់ប្រហែល៣៥០លានដុល្លារក្នុងមួយឆ្នាំ ។ នេះបើតាមលោក ស៊ុន ចាន់ថុល រដ្ឋមន្ត្រីក្រសួងសាធារណការ និងដឹកជញ្ជូន។
ក្រៅពីយុវជន លោក ប៊ូ សារឿន ក៏បានលើកទឹកចិត្តដល់មនុស្សចាស់ឱ្យមានការស្រឡាញ់ និងអភិរក្សអក្សរខ្មែរដោយសរសេរឱ្យបានត្រឹមត្រូវ។ មន្រ្តីទំនាក់ទំនងព័ត៌មានធនាគារពិភពលោកប្រចំានៅកម្ពុជារូបនេះបន្តនិយាយយ៉ាងដូច្នេះ៖ « យើងជាមនុស្សនេះ គឺសំខាន់មែនទែន ព្រោះនៅពេលដែលយើងសរសេរខុស អាចធ្វើឱ្យក្មេងៗសរសេរតាមយើងខុសដែរ។ ដូច្នេះហើយមនុស្សចាស់ៗដែលរៀនសូត្រមានចំណេះដឹងខ្ពង់ខ្ពស់ សូមព្យាយាមសរសេរ[អក្សរខ្មែរឱ្យត្រូវ] នៅក្នុងហ្វេសហ៊ុកក៏ដោយ នៅក្នុងតេលេក្រាមក៏ដោយ ឬនៅក្នុងអ្វីក៏ដោយដែលបញ្ចេញជាសាធារណៈ គឺសុំឱ្យគាត់សរសេរអក្សរឱ្យត្រូវ ព្រោះក្មេងៗចាំមើល[សកម្មភាពរបស់មនុស្សចាស់]»។ សូមលោកអ្នកទស្សនាវីដេអូខាងក្រោមដូចតទៅ៖ បើលោក ប៊ូ សារឿន មនុស្សចាស់ ឬរៀមច្បង គឺគំរូដល់ ក្មេង និងយុវជនជំនាន់ក្រោយ។ ដូច្នេះ ចាស់ៗ និងអ្នកចេះដឹង សូមផ្តល់នូវភាពគំរូដ៏ល្អ និងត្រឹមត្រូវដល់អ្នកជំនាន់ក្រោយ។ កម្មវិធី«សំណេរអង្គរ»គឺជាកម្មវិធីថ្មីមួយដែលបង្កើតឡើងដើម្បីលើកកម្ពស់អក្សរសាស្រ្តខ្មែរតាមរយៈការប្រឡងប្រជែងសរសេរតាមអាន។ កម្មវិធីនេះ នឹងអាចក្លាយទៅជាព្រឹត្តិការណ៍ សរសេរតាមអាន ថ្នាក់ជាតិជាសាធារណៈជារៀងរាល់ឆ្នាំនាពេលអនាគត៕	សៀមរាប៖ តាំងពីព្រឹកព្រហាមនាថ្ងៃអាទិត្យ ទី២១ ខែមករា នេះ បេក្ខសមណៈ បេក្ខជន បេក្ខនារី ជាង៧០០អង្គ/នាក់ បានជួបជុំគ្នានៅស្ពានហាលខាងលិចប្រាសាទអង្គរវត្ត ដើម្បីចូលរួមប្រឡងសរសេរតាមអាន «សំណេរអង្គរ» លើកទីមួយ។ សម្រាប់ លោក ប៊ូ សារឿន មន្រ្តីទំនាក់ទំនងព័ត៌មានធនាគារពិភពលោកប្រចំានៅកម្ពុជា និងជាបេក្ខជនសំណេរអង្គរ១រូប ចង់មានការប្រារព្ធកម្មវិធីបែបនេះនៅតាមខេត្តនានា ដើម្បីបង្ហាញពីកន្លែងប្រវត្តិសាស្ត្រ ឬតំបន់ទេសចរណ៍ដែលជាអត្តសញ្ញាណរបស់ខ្លួន។
គិតចាប់ពី World Cup កកើតឡើងពីឆ្នាំ១៩៣០មក មានប្រទេសតែចំនួន៨ប៉ុណ្ណោះក្នុងចំណោមប្រទេសទាំងអស់ជុំវិញពិភពលោកដែលធ្លាប់ស្គាល់រសជាតិលើកពានលំដាប់កំពូលនេះ។ ចំណោមប្រទេសទាំង៨ ប្រេស៊ីលជោគជ័យជាងគេដោយគ្រោងជើងឯកលើកសគេ៥សម័យកាល។ ខាងក្រោមនេះសារព័ត៌មានថ្មីៗនឹងបង្ហាញលោកអ្នកអំបញ្ជីឈ្មោះប្រទេសដែលធ្លាប់ឈ្នះពាន World Cup ផ្នែកបុរសនាការប្រកួត២១លើកកន្លងមក គិតចាប់ពីឆ្នាំ១៩៣០មក។ - ១. ប្រេស៊ីលឈ្នះ៥លើកនៅឆ្នាំ ១៩៥៨, ១៩៦២, ១៩៧០, ១៩៩៤ និង២០០២ រួមទាំងរងជើងឯពីរលើកឆ្នាំ១៩៥០ និង១៩៩៨ - ២. អាល្លឺម៉ង់ឈ្នះ៤សម័យ ១៩៥៤ ១៩៧៤ ១៩៩០ និង ២០១៤ រួមទាំងរងជើងឯក៤លើកឆ្នាំ១៩៦៦ ១៩៨២ ១៩៨៦ និង២០០២ - ៣. អ៊ីតាលីលើកពាន៣លើកក្នុងឆ្នាំ ១៩៣៤ ១៩៣៨ ១៩៨២ និង២០០៦ រួមទាំងរងជាងឯកពីរលើកឆ្នាំ១៩៧០ និង១៩៩៤ - ៤. អាហ្សង់ទីនលើកពានពីរលើកឆ្នាំ ១៩៧៨ និង១៩៨៦ រួមទាំងរងជើងឯក៣លើកឆ្នាំ១៩៣០ ១៩៩០ និង២០១៤ - ៥. បារាំងលើកពានពីរលើកឆ្នាំ១៩៩៨ និង២០១៨ រួមទាំងរងជើងឯកមួយលើកឆ្នាំ២០០៦ - ៦. អ៊ុយរូហ្គាយឈ្នះពីរលើក ក្នុងនោះលើកពានដំបូងគេបង្អស់នៅឆ្នាំ១៩៣០ និង១៩៥០ - ៧. អេស្ប៉ាញឈ្នះមួយលើកឆ្នាំ២០១០ - ៨. អង់គ្លេសលើកពានម្តងក្នុងឆ្នាំ១៩៦៦ ក្រៅពីនេះក្រុមដែលធ្លាប់ឈានដល់វគ្គផ្តាច់ព្រ័ត្រហើយបានត្រឹមរងជើងឯកមាន៥ប្រទេសរួមមានហូឡង់៣លើកក្នុងឆ្នាំ ១៩៧៤ ១៩៧៨ និង២០១០។ ឆែករងជើងឯកពីរលើកឆ្នាំ ១៩៣៤ និង១៩៦២។ ហុងគ្រីរងជើងឯកពីរលើកឆ្នាំ ១៩៣៨ និង១៩៥៤។ ស៊ុយអែតរងជើងឯកឆ្នាំ១៩៥៨ និងក្រូអាស៊ីឆ្នាំ២០១៨៕ Relate 114001	ព្រឹត្តិការណ៍ FIFA World Cup លើកទី២២ នឹងចាប់ផ្តើមពីថ្ងៃទី២១ ខែវិច្ឆិកា ដល់ថ្ងៃទី១៨ ខែធ្នូឆ្នាំ២០២២ នៅប្រទេសកាតា។ ៣២ក្រុមនឹងចូលរួមប្រកួតប្រជែងពានរង្វាន់បាល់ទាត់ពិភពលោកនេះ ខណៈបច្ចុប្បន្នគេរកឃើញ២៨ក្រុមហើយ និង៣ក្រុមទៀតនៅប្រកួតវគ្គ play-off។
ដោយឡែកសម្រាប់អ្នកស្រុកមេមត់ ថ្ងៃបុណ្យនៃក្តីស្រឡាញ់ឆ្នាំនេះប្រាកដជាសប្បាយប្លែកដោយសារតែកម្មវិធីប្រគំតន្ត្រី Cambodia Brew the Beat នឹងអញ្ជើញវត្តមានកំពូលតារាចម្រៀងជាច្រើនរូបទៅសម្តែងដែលនឹងរួមបញ្ចូលទាំងការបកស្រាយចម្រៀងបែបមនោសញ្ចេតនា និង ញាក់កន្ត្រាក់អារម្មណ៍ពោរពេញដោយស្រឡាញ់នៅទីរួមស្រុកតែម្តងដើម្បីអោយសប្តាហ៍បុណ្យនៃក្តីស្រឡាញ់នេះកាន់តែរំភើបជាពិសេសសម្រាប់យុវវ័យតែម្តង។ តារាចម្រៀងកំពូលៗពីផលិតកម្មហង្សមាសជាច្រើនរូបនឹងបង្ហាញខ្លួននៅលើទឹកដី ស្រុកមេមត់ មានដូចជា លោក ខេមរៈ សេរីមន្ត សុខ ស្រីនាង ហ្សូណូ វី ឌីណែត សុខ សីឡាលីន គ្រី ថៃពៅ លោក វង្ស តារារតនា និង តារាចម្រៀងល្បីៗជាច្រើនរូបទៀត នៅទីតាំងតារាងបាល់ទាត់ខ្នងក្រពើចាប់ពីម៉ោង ៦ល្ងាចតទៅ។ (អត្ថបទពាណិជ្ជកម្ម)	ភ្នំពេញ៖ ទិវាបុណ្យនៃក្តីស្រឡាញ់កាន់តែជិតមកដល់ ទាំងយុវវ័យ និង ទាំងអ្នកមានគូស្រករហើយខ្លះកំពុងជ្រួលច្របល់ខ្វល់ថានឹងទិញអ្វីអោយមនុស្សជាទីស្រឡាញ់ ឬ ក៏ទៅណា នៅថ្ងៃពិសេសនេះ។
With ballots counted in all of Nigeria's 36 states and the Federal Capital Territory (FCT), Buhari, 76, triumphed with some 15.2 million votes over his nearest rival Atiku Abubakar, who trailed by nearly four million votes. "Muhammadu Buhari... is hereby declared winner and is returned elected," Mahmood Yakubu, chairman of Nigeria's Independent National Electoral Commission (INEC) announced early Wednesday. It was the second victory at the ballot box for Buhari, a one-time military ruler who in 2015 was elected to lead Africa's most-populous nation and leading oil producer. Addressing supporters and party leaders at his All Progressives Congress (APC) campaign headquarters, he called his win "another victory for Nigerian democracy." "The new administration will intensify its efforts in security, restructuring the economy and fighting corruption," he said. "We will strive to strengthen our unity and inclusiveness so that no section or group will feel left behind, or left out." Supporters had gathered outside the party's offices in the capital Abuja late Tuesday as it became clear that Buhari had an unassailable lead, dancing and singing "We're popping champagne!" Vice-President Yemi Osinbajo appeared in a video clip singing "Up we go!" in a reference to Buhari and his "Next Level" campaign slogan. But there were none of the spontaneous street parties that marked his victory four years ago, when he became Nigeria's first opposition candidate to beat an incumbent president. To win the presidency, a candidate needs a majority of votes nationwide and at least 25 percent of support in two-thirds of the states plus the FCT. The results showed Buhari won 15,191,847 votes (56 percent) while Abubakar, of the Peoples Democratic Party (PDP) won 11,262,978 votes (41 percent). Buhari won in 19 states -- including the two most populous, Lagos and Kano -- while Abubakar was victorious in 17 states and the FCT. There was no immediate official concession from Abubakar, whose party had earlier called on INEC to halt the count, citing irregularities. - Legal challenge? - In 2015, president Goodluck Jonathan won plaudits for conceding to Buhari in a phone call, when the results indicated he could not win. The concession is acknowledged as having prevented a repeat of the political violence that has marked previous elections in Nigeria, in which hundreds of people have been killed. This year's election -- the sixth in the 20 years since the return of civilian rule after decades of military government -- was initially scheduled for February 16. But INEC postponed them for one week just hours before polls were due to open, citing logistical difficulties in delivering ballot boxes and other election materials. Voting took place on Saturday after a week in which the APC and PDP intensified their war of words, accusing the other of conspiring with INEC to rig the result. The PDP's claimed data from handheld devices used to authenticate voters' identities at nearly 120,000 polling units had been altered in favour of the ruling party. It called for the results in at least two states to be re-run and for a reversal of the cancellation of tens of thousands of "valid, legal" votes elsewhere. Observers also pointed out discrepancies in declared tallies. The claims -- and Abubakar's insistence that he would only accept a free, fair and credible election -- could be a prelude to a legal challenge of the outcome. - Voter apathy - The vote was marred by violence, including 53 deaths, according to the Situation Room, an umbrella group of more than 70 civil society groups that monitored polling. Some observers reported instances of vote-buying, intimidation and violence towards voters and officials, which have been a problem in previous polls in Nigeria. The issues will likely prompt calls for electoral reform, including the introduction of technology capable of directly transmitting results from polling units. Several international monitors meanwhile said repeated postponements could undermine confidence in the electoral process, after similar delays in 2011 and 2015. A total of 72.7 million people were eligible to vote in the presidential poll as well as parliamentary elections held at the same time. Low voter turnout -- in some places as low as 18 percent -- was blamed on a combination of apathy because of the delay, organisational and logistical problems, as well as unrest. But Nana Nwachukwu, a lawyer and political activist, said: "If people could see the effects (of voting) they would care more. "You pump your own water, fuel your own electricity, transportation is private. That apathy is their because people don't rely on government." bur-ola-cs/jah © Agence France-Presse	Abuja, Nigeria \| Muhammadu Buhari was on Wednesday re-elected Nigeria's president, after a delayed poll that angered voters and raised political temperatures, leading to claims of rigging and collusion.
សូមអានសេចក្តីលម្អិតខាងក្រោម ដើម្បីចូលរួមក្នុងការជ្រើសរើស...	ក្រុមហ៊ុនចម្រុះសិប្បករអង្គរ សូមប្រកាសជ្រើសរើសក្រុមហ៊ុនពិគ្រោះយោបល់ដែលមានបទពិសោធន៍ និងលក្ខណសម្បត្តិគ្រប់គ្រាន់ ដើម្បីធ្វើសវនកម្មនិងអនុវត្តដំណើរការរៀបចំផែនការយុទ្ធសាស្ត្រសម្រាប់ការអភិវឌ្ឍរយៈពេល ៣ ឆ្នាំ។
ដើម្បីបំភ្លឺឲ្យសាធារណជន បានយល់ច្បាស់ពីទំនាស់ដីធ្លីនៅខេត្តព្រះសីហនុ ដែលកើតឡើងប៉ុន្មានសប្តាហ៍មកនេះ រហូតដល់មានអំពើហិង្សារវាងប្រជាពលរដ្ឋនិងសមត្ថកិច្ច លោក ផៃ ប៊ុនវណ្ណៈ អភិបាលរងខេត្តព្រះសីហនុ ដែលជាអ្នកទទួលបញ្ជាដឹកនាំកម្លាំងដោះស្រាយបញ្ហានេះ ក៏សម្រេចធ្វើសន្និសីទកាសែត នៅថ្ងៃទី៦ ខែកុម្ភៈ ឆ្នាំ២០១៩។ នៅចំពោះមុខក្រុមអ្នកកាសែត ដោយមានការចូលរួមពីសមាជិកឧត្តមក្រុមប្រឹក្សាពិគ្រោះនិងផ្តល់យោបល់ផងនោះ លោក ផៃ ប៊ុនវណ្ណៈ សារភាពត្រង់ៗថា កម្លាំងសមត្ថកិច្ច ពិតជាបានបាញ់កាំភ្លើងប្រមាណ២០គ្រប់ ឡើងទៅលើ ក្នុងពេលប្រឈមមុខដាក់គ្នាជាមួយប្រជាពលរដ្ឋ។ លោក ថ្លែងការពារសមត្ថកិច្ចថា ដំបូងឡើយ សមត្ថកិច្ច គ្មានចេតនាប្រើប្រាស់អាវុធឬក៏ចង់ឲ្យកើតអំពើហិង្សានោះទេ ប៉ុន្តែ ដោយសារតែខាងប្រជាពលរដ្ឋ ជាអ្នកផ្តើមមុន ដោយកែនគ្នីគ្នារាប់រយនាក់ ទៅតវ៉ា រហូតមានដុតកង់ឡាន គប់ដបសាំង ដប់ដុំថ្ម និងបាញ់ចម្ពាម លើក្រុមសមត្ថកិច្ច ដែលបណ្តាលឲ្យឆេះអេស្កាវ៉ាទរ និងឆេះឡានទឹក ទើបកម្លាំងសមត្ថកិច្ច សម្រេចបាញ់កាំភ្លើងឡើងលើ ដើម្បីឲ្យប្រជាពលរដ្ឋ បញ្ឈប់អំពើហិង្សា។ អភិបាលរងរូបនេះ សន្និដ្ឋានថា ទំនងជាគ្រប់កាំភ្លើងដែលបាញ់ឡើងលើនោះហើយ ដែលត្រូវប្រជាពលរដ្ឋ ពេលធ្លាក់ចុះមកក្រោមវិញ។ លោក បញ្ជាក់បែបនេះថា៖«ពេលនោះ មានអំពើហិង្សាកើតឡើង ដោយមានផ្ទុះអាវុធបាញ់ឡើងទៅលើ ប្រហែលប្រមាណ២០គ្រាប់ ហើយប្រហែលជាគ្រាប់ធ្លាក់មកវិញ ត្រូវរបួសមនុស្សម្នាក់។ ការរងរបួសនេះ មិនបង្កឲ្យបាត់បង់អាយុជីវិតទេ»។ សំឡេងលោក ផៃ ប៊ុនវណ្ណៈ ដែលថ្លែងក្នុងសន្និសីទកាសែត។ សំឡេងនេះ ថតចេញពីវីដេអូដែលបង្ហោះលើទំព័រហ្វេសប៊ុកឈ្មោះ គង់ ប៊ុនថា Buntha KONG គេមិនទាន់ភ្លេចទេថា ក្រោយពីប្រជាពលរដ្ឋម្នាក់ឈ្មោះ ពៅ សារ៉ន ត្រូវរបួសដោយគ្រាប់កាំភ្លើង ពេលទៅតវ៉ារឿងដីធ្លីជាមួយប្រជាពលរដ្ឋផ្សេងទៀត សមត្ថកិច្ច ហាក់ព្យាយាមដកខ្លួនចេញពីការទទួលខុសត្រូវនេះ។ កាលនោះ លោក ផៃ ប៊ុនវណ្ណៈ បានបកស្រាយថា គ្រាប់កាំភ្លើងនោះ ជាគ្រាប់កាំភ្លើងប្រភេទឡុក ដែលមិនមែនជាគ្រាប់កាំភ្លើងរបស់សមត្ថកិច្ចឡើយ។ លោក ផៃ ប៊ុនវណ្ណៈ ក៏ដាក់ការសង្ស័យថា ពេលចលាចលកើតឡើង ដោយសារការប្រទូសរ៉ាយរវាងប្រជាពលរដ្ឋនិងសមត្ថកិច្ច ជនបាតដៃទី៣ ក៏ឆ្លៀតឱកាសបាញ់ប្រជាពលរដ្ឋតែម្តង ដើម្បីទម្លាក់កំហុសឲ្យសមត្ថកិច្ច។ លើសពីនេះ តាមរយៈវីដេអូដែលគេថតបាន និងបង្ហោះលើបណ្តាញសង្គម គេ ក៏ឃើញសមត្ថកិច្ច បានប្រើអំពើហិង្សាលើប្រជាពលរដ្ឋផងដែរ ដោយក្នុងនោះ មានសមត្ថកិច្ចម្នាក់ បានយកកាំភ្លើង ទៅវាយខ្នងប្រជាពលរដ្ឋម្នាក់ ដែលអង្គុយលុតជង្គង់ ហើយដៃទាំង២ ត្រូវបានចងស្លាបសេក។ ដោយដឹងថា ក្នុងចំណោមសមត្ថកិច្ចទាំងនោះ ក៏មានកម្លាំងកងរាជអាវុធហត្ថដែរនោះ លោក សៅ សុខា មេបញ្ជាការកងរាជអាវុធហត្ថលើផ្ទៃប្រទេស បានបង្កើតគណៈកម្មការចំពោះកិច្ច ដើម្បីឲ្យចុះទៅស្រាវជ្រាវនិងស្វែងរកកងរាជអាវុធហត្ថណា ដែលប្រើអំពើហិង្សាលើប្រជាពលរដ្ឋ។ មកដល់ពេលនេះ គណៈកម្មការចំពោះកិច្ច បានរកឃើញកងរាជអាវុធហត្ថម្នាក់ហើយ ដែលប្រើអំពើហិង្សាលើប្រជាពលរដ្ឋ និងបានសម្រេចដកចេញពីក្របខណ្ឌ។ បច្ចុប្បន្ន គណៈកម្មការនេះ កំពុងបន្តស្វែងរកអ្នកពាក់ព័ន្ធផ្សេងទៀត។ អត្ថបទទាក់ទង រកឃើញប៉េអឹមម្នាក់ ដែលប្រើហិង្សាលើពលរដ្ឋតវ៉ារឿងដីធ្លីនៅព្រះសីហនុ សមត្ថកិច្ចព្រះសីហនុថា មិនបានបាញ់ពលរដ្ឋដែលតវ៉ារឿងដីធ្លីទេ ហើយសង្ស័យថាជនទីបី ជាអ្នកប្រព្រឹត្ត ពលរដ្ឋ៦នាក់នៅព្រះសីហនុ ត្រូវចាប់ខ្លួន ក្រោយតវ៉ារឿងដីធ្លីជាមួយឧកញ៉ា មកដល់ពេលនេះ ការប្រឈមមុខដាក់គ្នារវាងប្រជាពលរដ្ឋនិងសមត្ថកិច្ច បានស្ងៀមស្ងាត់។ ប៉ុន្តែ ប្រជាពលរដ្ឋ ប្រហែលជាមិនទាន់បញ្ឈប់ការតវ៉ាឡើយ ព្រោះពួកគាត់ នៅតែមិនសុខចិត្ត និងចាត់ទុកសាលដីការបស់តុលាការកំពូល ដែលឲ្យពួកគាត់ចាញ់ក្តី ថាជារឿងអយុត្តិធម៌។ លោក ផៃ ប៊ុនវណ្ណៈ អះអាងក្នុងសន្និសីទកាសែតថា រដ្ឋបាលខេត្តព្រះសីហុន នឹងដោះស្រាយជូនប្រជាពលរដ្ឋ ចំពោះបញ្ហាដីធ្លីនេះ។ ប៉ុន្តែលោក សង្កត់ធ្ងន់ថា សមត្ថកិច្ច ត្រូវតែស្រាវជ្រាវឲ្យឃើញជាមុនសិនថា ប្រជាពលរដ្ឋទាំងនោះពិតជាជនរងគ្រោះមែន។ លោក និង សមត្ថកិច្ច សង្ស័យថា មានប្រជាពលរដ្ឋខ្លះ អាចមិនមែនជាជនគ្រោះ តែពួកគាត់ ចាញ់ការបោកបញ្ឆោតរបស់មេខ្លោងណាម្នាក់ ឲ្យទៅតវ៉ា ហើយក៏នាំគ្នាទៅរំលោភនិងកាន់កាប់ដីស្របច្បាប់របស់អ្នកដៃ។ លោក ព្រមានយ៉ាងដូច្នេះថា៖«នេះហើយជាគំនិតផ្តួចផ្តើរបស់មេខ្លោង។ យើងកំពុងស្រាវជ្រាវរកមេខ្លោងហ្នឹង»។ លោក បំភ្លឺថា អ្នកដែលត្រូវបានតុលាការ សម្រេចឲ្យឈ្នះលើរឿងដីធ្លីនេះ មិនមែនជាឧកញ៉ា ស៊ីវ គង់ទ្រីវ ទេ តែជាមនុស្ស២នាក់ផ្សេង ដោយម្នាក់ឈ្មោះ ឆាយ ណារិន និងម្នាក់ទៀតឈ្មោះ គង់ វណ្ណា។ យ៉ាងណាក៏ដោយ ដីរបស់ឧកញ៉ា ស៊ីវ គង់ទ្រីវ ក៏ជាប់តំបន់ដីនោះដែរ។ លោក ផៃ ប៊ុនវណ្ណៈ បន្តថា លោក ធ្លាប់ដឹកនាំកម្លាំង ចុះទៅវាស់វែងនៅតំបន់ដីនោះ ដើម្បីឲ្យដឹងថា ដីណាស្របច្បាប់ ហើយដីណាមិនស្របច្បាប់ និងដីណាជារបស់ឧកញ៉ា ស៊ីវ គង់ទ្រីវ ហើយដីណា ជារបស់ប្រជាពលរដ្ឋ។ ប៉ុន្តែ ដោយសារតែពេលនោះ ប្រជាពលរដ្ឋ នាំគ្នាទៅតវ៉ានិងដុតកង់ឡានតាមផ្លូវ ក៏ធ្វើឲ្យក្រុមការងាររបស់លោក ខកខានក្នុងការវាស់វែង។ សូមបញ្ជាក់ថា ទំនាស់ដីធ្លីនេះ កើតឡើងនៅភូមិគគីរ ឃុំបិតត្រាង ស្រុក ព្រៃនប់ខេត្តព្រះសីហនុ៕	លើកមុនសមត្ថកិច្ចខេត្តព្រះសីហនុ សង្ស័យថា មានជនបាតដៃទី៣ ជាអ្នលលួចបាញ់ប្រជាពលរដ្ឋ ដែលទៅតវ៉ារឿងដីធ្លី ដើម្បីទម្លាក់កំហុសឲ្យសមត្ថកិច្ច។ ប៉ុន្តែ លើកនេះ សមត្ថកិច្ច បែរជាបកស្រាយថា ប្រហែលជាគ្រាប់កាំភ្លើងរបស់សមត្ថកិច្ច ដែលបាញ់ឡើងទៅលើ ហើយធ្លាក់មកវិញ ក៏ត្រូវប្រជាពលរដ្ឋ។
ដើមកំណើតអាមេរិក លោក Gene Deitch បានទៅរស់នៅក្រុងប្រាគជាមួយ តាំងពីឆ្នាំ១៩៥៩មក។ បើទោះបីជាលោកមានវ័យចាស់ជរាក៏ដោយ ប៉ុន្តែករណីស្លាប់របស់អតីតកំពូលវិចិត្រករគំនូរជីវចលរូបនេះ មិនត្រូវបានបង្ហើបឲ្យដឹងច្បាស់នោះឡើយ។ ចុងក្រោយ លោកបានរស់នៅជាមួយលោកស្រី Zdenka Najmanova ភរិយាទីពីរដែលបានរៀបការតាំងពីឆ្នាំ១៩៦៤មក។ លោក Gene ដែលមានឈ្មោះដើមថា Eugene Merrill Deitch បានឈ្នះពានរង្វាន់អូស្ការផ្នែក Best Animated Short Film កាលពីឆ្នាំ១៩៦០ លើស្នាដៃរឿង «Munro» ហើយបានជាប់បេក្ខភាពនៃពានរង្វាន់នេះចំនួន២ទៀតនៅឆ្នាំ១៩៦៤ លើស្នាដៃរឿង «Heres Nudnik» និង «How to Avoid Friendship»។ ស្នាដៃដ៏គួរឲ្យកត់សម្គាល់របស់លោក Gene មានដូចជា «Tom Terrific» និងសហស្នាដៃ «Sidneys Family Tree» ជាដើម។ ជាមួយគ្នានេះ លោកមានឈ្មោះល្បីល្បាញយ៉ាងខ្លាំងលើស្នាដៃគំនូរ និងដឹកនាំរឿងភាគគំនូរជីវចល «Tom & Jerry» ចំនួន១៣ភាគ និងការរួមចំណែកក្នុងរឿង «Popeye the Sailor»។ លោកបានបង្កើតតួក្នុងគំនូរជីវចលជាច្រើន ដូចជា Sidney the Elephant, Gaston Le Crayon, Clint Clobber និង Terrble Thompson។ តាមពិតទៅ កាលពីឆ្នាំ១៩៥៩ លោកមានគម្រោងបេសកកម្មជាមួយផលិតកម្មហូលីវូដ នៅឆេកូស្លូវាគី (ឆេក) តែ១០ថ្ងៃប៉ុណ្ណោះ ប៉ុន្តែនៅទីនោះ លោកបានចាប់ចិត្តស្រឡាញ់អ្នកស្រី Zdenka ហើយក៏បានសម្រេចចិត្តនៅទីនោះរហូតដល់ថ្ងៃទទួលមរណភាព។ លោកមានកូនប្រុស៣នាក់ជាមួយភរិយាដំបូង គឺលោកស្រី Marie Deitch ដោយអ្នកទាំងនោះ សុទ្ធតែសិល្បករគំនូរ និងគំនូរជីវចលទាំងអស់។ ទាក់ទងនឹងរឿង «Tom & Jerry» លោក Gene Deitch ជាមនុស្សទី៣ ដែលបានគូរ និងដឹកនាំរឿងដ៏ល្បីល្បាញនេះ ដោយចាប់ផ្តើមពីលោក Willam Hanna និងលោក Joseph Barbera ពីឆ្នាំ១៩៤០ ដល់ឆ្នាំ១៩៥៨។ លោក Gene បានដឹកនាំផលិតបាន១៣ភាគចន្លោះពីឆ្នាំ១៩៦១ ដល់ឆ្នាំ១៩៦២ សម្រាប់ផលិតកម្ម Rembrandt Films។ ឈុតរឿង «Tom & Jerry» ទាំង១៣ ក្រោមការដឹកនាំ និងផលិតដោយលោក Gene មាន Switchin' Kitten, Down Outing, It's Greek to Me-ow!, High Steaks, Mouse into Space, Landing Stripling, Calypso Cat, Dicky Moe, The Tom and Jerry Cartoon Kit, Tall in the Trap, Sorry Safari, Buddies Thicker Than Water, Carmen Get It!៕	ម្ចាស់ពានរង្វាន់អូស្ការ លោក Gene Deitch ដែលមានប្រវត្តិដឹកនាំរឿងគំនូរជីវចល ឆ្មា និងកណ្តុរ (Tom & Jerry), Popeye និងស្នាដៃជាច្រើនទៀត បានទទួលមរណភាពក្នុងអាយុ៩៥ឆ្នាំ នៅទីក្រុងប្រាគ សាធារណរដ្ឋឆេក កាលពីថ្ងៃទី១៦ ខែមេសា។ នេះបើយោងតាមការផ្សាយរបស់ទីភ្នាក់ងារព័ត៌មានឆេក CTK។
គួរបញ្ជាក់ថា លោក ចាន់ ចេស្ដា គឺជាអតីតអភិបាលខេត្តកំពត មុននឹងលោកត្រូវបានផ្លាស់មកជាអនុរដ្ឋលេខាធិការ ហើយដែលត្រូវដំឡើងជារដ្ឋលេខាធិការក្រសួងកសិកម្មនៅពេលនេះ។ ជាមួយគ្នានេះកីឡាករ ចាន់ វឌ្ឍនាកា ដែលជាកូនប្រុសបង្កើតរបស់លោក ចាន់ ចេស្ដា បានចូលរួមត្រេកអរឪពុកខ្លួនដែលទទួលមុខងារខ្ពស់ជាងមុន។ កីឡាករបាល់ទាត់ឆ្នើមរបស់កម្ពុជារូបនេះបានសរសេរសារលើហ្វេសប៊ុករបស់ខ្លួនដូច្នេះថា៖«ចូលរួមអបអរ ពុក នៅពេលបានលឺដំណឹងនេះ សង្ឃឹមថាពុកនឹងកាន់ល្អប្រសើជាមួយនឹងការងារ របស់ពុក ជូនពរ សុខភាពល្អ សំរេចរាល់ការងារ អរគុណសំរាប់រយះពេល ២៥ឆ្នាំមកនេះ ចំពោះការមើលថែរក្សារូបខ្ញុំកន្លងមក»៕	ភ្នំពេញ៖ លោក ចាន់ ចេស្ដា ដែលជាអនុរដ្ឋលេខាធិការក្រសួងកសិកម្ម រុក្ខាប្រមាញ់ និងនេសាទ ត្រូវបានដំឡើងឋានៈជារដ្ឋលេខាធិការនៃក្រសួងនេះដដែល។ ការតែងតាំងនេះត្រូវបានធ្វើឡើងដោយព្រះរាជក្រឹត្យ ចុះថ្ងៃទី២៣ខែមេសា។
តាមសេចក្ដីជូនដំណឹង របស់ក្រុមហ៊ុនអង្គរ អ៊ិនធើណេសិនណល អ៊ែរផត អ៊ិនវេសនម៉ិន (AIAI) តម្លៃសេវាតាក់ស៊ីរថយន្តធុនតូចតិចជាង៧កៅអី មានតម្លៃ៣៥ដុល្លារ និងតម្លៃ៤០ដុល្លារសម្រាប់ឡានក្រុងតូចពី៨កៅអីដល់១៥កៅអី ក្នុងមួយជើងៗ។ ចំណែកតម្លៃឡានក្រុងវិញ មានតម្លៃ៨ដុល្លារក្នុងមួយជើង និងតម្លៃ១៥ដុល្លារ សម្រាប់ការធ្វើដំណើរទៅនិងមក។ ចំពោសេវាតាក់ស៊ីនេះ ស្ថិតក្រោមការគ្រប់គ្រង សមាគមដឹកជញ្ជូនទេសចរណ៍ប្រចាំអាកាសយានដ្ឋានអន្តរជាតិសៀមរាប (TTA)។ ចំពោះខ្សែផ្លូវឡានក្រុង អាកាសយានដ្ឋានអន្តរជាតិសៀមរាបអង្គរនេះ គឺធ្វើដំណើររវាងអាកាសយានដ្ឋាន ដល់ក្រុងសៀមរាប (ផ្សារទំនើបម៉ាក្រូ, ហាងរួចពន្ធ CDF និងផ្សារទំនើបអង្គរ) និងពីក្រុងសៀមរាប (ហាងរួចពន្ធ CDF) ដល់អាកាសយានដ្ឋានអន្តរជាតិសៀមរាបអង្គរ។ ជុំវិញតម្លៃសេវាដឹកជញ្ជូននេះ ពលរដ្ឋ ជាពិសេសអ្នកប្រើប្រាស់បណ្តាញសង្គម បានបញ្ចេញប្រតិកម្មជាបន្តបន្ទាប់។ «៨ដុល្លារថ្លៃពេកហើយ បើ៣ដុល្លារអាចទទួលយកបាន»។ នេះជាការលើកឡើងរបស់ម្ចាស់គណនីហ្វេសប៊ុកម្នាក់ ដែលយល់ស្របជាមួយពលរដ្ឋមួយចំនួនចំពោះការទាមទារឱ្យបញ្ចុះតម្លៃសេវាដឹកជញ្ជូន។ ជាមួយនឹងការរិះគន់ពីតម្លៃនេះ ក៏មានអ្នកនិយមលេងបណ្ដាញសង្គមហ្វេសប៊ុកខ្លះ ក៏យល់ស្របនឹងតម្លៃនេះផងដែរ ដោយពួកគេយល់ថាវាសមស្របទៅនឹងការចំណាយទៅប្រេងឥន្ធនៈបច្ចុប្បន្ន និងរយៈចម្ងាយនៃការធ្វើដំណើរផងដែរ។ «តាមពិតទៅ ប្រទេសណាក៏ដូចជាប្រទេសណាដែរ អ្នកដែលសម្រេចចិត្តប្រើប្រាស់សេវកម្មតាក់ស៊ីរបស់ព្រលាន ត្រូវដឹងច្បាស់ថា វាមានតម្លៃថ្លៃជាងមធ្យោបាយផ្ទាល់ខ្លួន និងជម្រើសផ្សេងទៀត»។ នេះជាការបញ្ចេញយោបល់របស់លោក រដ្ឋា។ គួរជម្រាបផងដែរថា អាកាសយានដ្ឋានអន្តរជាតិសៀមរាបអង្គរ ស្ថិតក្រោមការគ្រប់គ្រងរបស់ក្រុមហ៊ុន អង្គរ អ៊ិនធើណេសិនណល អ៊ែរផត អ៊ិនវេសម៉ិន (AIAI)។ ព្រលាននេះ មានចម្ងាយ៥១គីឡួម៉ែត្រពីក្រុងសៀមរាប ស្ថិតក្នុងភូមិតាយ៉ែក ស្រុកសូទ្រនិគម ខេត្តសៀមរាប។ ព្រលានយន្តហោះ វិនិយោគដោយវិនិយោគគិនចិននេះ ក្រោមទំហំទឹកប្រាក់មួយពាន់លានដុល្លារ ស្ថិតលើផ្ទៃដី៧០០ហិកតា៕	សៀមរាប៖ អាកាសយានដ្ឋានអន្តរជាតិសៀមរាបអង្គរ ដែលជាព្រលានយន្តហោះថ្មី ស្ថិតក្នុងស្រុកសូទ្រនិគម ខេត្តសៀមរាប ចាប់បើកដំណើរការជាផ្លូវការកាលពីថ្ងៃទី១៦ ខែតុលា។ ស្របជាមួយគ្នានេះ ព្រលានថ្មីនេះ ក៏មានសេវាកម្មតាក់ស៊ី និងឡានក្រុង ដឹកភ្ញៀវផងដែរ ប៉ុន្តែតម្លៃបានក្លាយជាប្រធានបទនៃការពិភាក្សា។
«យើង មិនជឿទេថា ការវាយប្រហារលើកងកម្លាំងឃើដ គឺស្របតាមច្បាប់អន្តរជាតិនោះ»។ លោក Heiko Maas ប្រាប់ទូរទស្សន៍អាល្លឺម៉ង់ ZDF បែបនេះ ដោយបន្ថែមថា ប្រសិនបើគ្មានមូលដ្ឋានណាមួយក្នុងច្បាប់អន្តរជាតិសម្រាប់ការឈ្លានពានបែបនេះទេ នោះគឺវាមិនអាចអនុលោមតាមច្បាប់អន្តរជាតិឡើយ។ ក្រុងអង់ការ៉ា បានបើកប្រតិបត្តិការយោធាឆ្លងព្រំដែនប្រឆាំងក្រុមឃើដនៅស៊ីរី កាលពីថ្ងៃទី៩ ខែតុលា ក្រោយសហរដ្ឋអាមេរិកប្រកាសដកកងទ័ពខ្លួនចេញពីភាគខាងជើងនៃប្រទេសដែលហែកហួរដោយសង្គ្រាមនេះ។ ទង្វើរបស់រដ្ឋបាលលោក ដូណាល់ ត្រាំ នេះ ទទួលរងការរិះគន់យ៉ាងចាស់ដៃទាំងក្នុងផ្ទះ និងសហគមន៍អន្តរជាតិ។ យ៉ាងណាមិញ តួកគីដែលជាសមាជិកអង្គការណាតូមួយដែរនោះ បានបញ្ជាក់ថា ប្រតិបត្តិការយោធាខ្លួនគឺសំខាន់ដើម្បីធានាសុវត្ថិភាពនៅតំបន់តាមព្រំដែន។ ក្រោយប្រយុទ្ធគ្នាជាងមួយសប្តាហ៍ បទឈប់បាញ់មួយដែលមានសហរដ្ឋអាមេរិកជាអ្នកសម្របសម្រួល បានប្រកាសឡើងកាលពីថ្ងៃព្រហស្បតិ៍ ១៧ តុលា ដោយទុកពេល៥ថ្ងៃឲ្យកម្លាំងឃើដដកខ្លួនថយពីតំបន់ទ្រនាប់មួយ ដែលក្រុងអង់ការ៉ាចង់បង្កើតក្នុងទឹកដីស៊ីរី តាមបណ្តោយព្រំដែនភាគខាងត្បូងខ្លួន។ តាមរបាយការណ៍ចុងក្រោយ កាលពីថ្ងៃអាទិត្យ កងកម្លាំងឃើដ (SDF) បានធ្វើសកម្មភាពដកកម្លាំងខ្លួនទាំងស្រុងចេញពីក្រុងហ៊ុមព័ទ្ធដោយយោធាតួកកីក្នុងតំបន់ភាគខាងជើងស៊ីរី។ សកម្មភាពនេះ ជារូបភាពដែលបង្ហាញពីចំណុចផ្តើមនៃការដកថយទ្រង់ទ្រាយធំ ក្រោមកិច្ចព្រមព្រៀងបទឈប់បាញ់។ ទាក់ទិនរឿងនេះ លោករដ្ឋមន្ត្រីការបរទេស Maas បញ្ជាក់ទៀតថា៖«យើងនឹងធ្វើគ្រប់យ៉ាងដែលយើងអាចដើម្បីធានាថា បទឈប់បាញ់នេះអូសបន្លាយច្រើនជាងពេល៥ថ្ងៃ និងរាំងខ្ទប់ការឈ្លានពានអំឡុងពេលនេះ»។ នេះបើតាមការចុះផ្សាយរបស់ទីភ្នាក់ងារព័ត៌មាន AFP ។ សូមបញ្ជាក់ថា អាល្លឺម៉ង់ រួមទាំងបណ្តាប្រទេសក្នុងតំបន់អឺរ៉ុបមួយចំនួនទៀត បានសម្រេចផ្អាកការលក់អាវុធទៅក្រុងអង់ការ៉ា ដោយលើកហេតុផល ការវាយប្រហារពីសំណាក់យោធាតួកគីលើកម្លាំងឃើដនៅស៊ីរីនេះ។ យោងតាមអង្គការឃ្លាំមើលសិទ្ធិមនុស្សប្រចាំប្រទេសស៊ីរី (Syrian Observatory for Human Rights) ការទម្លាក់គ្រាប់បែក និងបាញ់ប្រហាររបស់តួកគី ចាប់តាំងពីថ្ងៃ៩ តុលាមក បានសម្លាប់ជនស៊ីរិល ១១៤នាក់ និងយ៉ាងតិច ៣០ម៉ឺននាក់ផ្សេងទៀតរត់ភៀសខ្លួនចេញពីផ្ទះសំបែងពួកគេ។ ហើយ សកម្មប្រយុទ្ធឃើដ ២៥០នាក់ និងកងទ័ពតួកគី ១៩០នាក់ បានបាត់បង់ជីវិតក្នុងការប្រយុទ្ធគ្នានេះ៕	ការវាយប្រហារពីសំណាក់យោធាក្នុងទឹកដីស៊ីរីភាគខាងជើង គឺបំពានច្បាប់អន្តរជាតិ។ លោករដ្ឋមន្ត្រីការបរទេសអាល្លឺម៉ង់ Heiko Maas លើកឡើងបែបនេះ នៅថ្ងៃទី២០ ខែតុលា ។ ពាក់ព័ន្ធបទឈប់បាញ់ លោកក៏សង្ឃឹមថា វាអាចអូសបន្លាយច្រើនជាងពេល៥ថ្ងៃ។
ការចាប់រង្វាន់ នឹងធ្វើឡើងរៀងរាល់សប្តាហ៍(រយៈពេល ៥សប្តាហ៍) តាមរយៈការផ្សាយផ្ទាល់នៅលើទំព័រហ្វេសប៊កផ្លូវការរបស់ក្រុមហ៊ុន សាមសុង។ ហើយរង្វាន់មានសរុប ចំនួន៣០រង្វាន់។ គួរបញ្ជាក់ផងដែរថា សម្រាប់រង្វាន់ដែលក្រុមហ៊ុននឹងផ្តល់ជូនប្រចាំសប្តាហ៍រួមមាន៖ ១.ការឈ្នះដំណើរកម្សាន្តទៅប្រទេសកូរ៉េ ដើម្បីទស្សនាការប្រគំតន្ត្រី K-POP ដោយផ្ទាល់ ចំនួន១រង្វាន់ ២.បាសបំពងសំឡេង (Hoco Speaker ) ចំនួន២រង្វាន់ ៣.ដបទឹករក្សាសីតុណ្ហភាពដ៏ស្រស់ស្អាត( Vacuum Flash) ចំនួន៣រង្វាន់ ខាងក្រោមនេះ គឺជាលក្ខខណ្ឌនៃការចូលរួម៖ 1- សម្រាប់អតិថិជនដែលបានជាវស្មាតហ្វូន Galaxy A51 ឬ A71 ដែលនាំចូលស្របច្បាប់សម្រាប់ប្រទេសកម្ពុជា ចាប់ពីថ្ងៃចាប់ផ្តើមលក់ រហូតដល់ថ្ងៃ ៥ មេសា ២០២០។ 2- អតិថិជនតម្រូវឱ្យបំពេញ ឈ្មោះ អាយុ លេខទូរស័ព្ទថ្ងៃខែទិញទូរស័ព្ទ និងលេខ IMEI តាមរយៈ Link http://bit.ly/GalaxyABlackPinkPromo2020 ។ 3- ពេលឈ្នះរង្វាន់ត្រូវរក្សា ឬបង្ហាញទូរស័ព្ទដែលបានទិញនោះ ជាមួយនឹងបណ្ណធានា។ 4- អ្នកឈ្នះរង្វាន់ធំ ត្រូវមានលិខិតឆ្លងដែនដែលមានសុពលភាព។ 5- កញ្ចប់នៃការធ្វើដំណើររួមមាន សំបុត្រយន្តហោះទៅមក + ការស្នាក់នៅ + ការធ្វើដំណើរទៅកម្មវិធី + អាហារជាបន្ទុកចំណាយរបស់សាមសុង។ 6- អ្នកឈ្នះរង្វាន់ធំ ក្នុងករណីអ្នកឈ្នះនៅតាមបណ្តាខេត្ត ថ្លៃធ្វើដំណើរមកភ្នំពេញ, ការស្នាក់នៅ និងអាហារជាបន្ទុកចំណាយផ្ទាល់ខ្លួន។ 7- រង្វាន់ទាំងអស់ មិនអាចប្តូរជាសាច់ប្រាក់បានទេ។ 8- ក្រុមហ៊ុន នឹងទាក់ទងទៅកាន់អ្នកឈ្នះរង្វាន់ ដើម្បីរៀបចំបែបបទធ្វើដំណើរ។ 9- ការចាប់រង្វាន់នឹងមានផ្សាយផ្ទាល់ (LIVE) នៅលើទំព័រ Samsung Facebook។ 10- រក្សាសិទ្ធិក្នុងការកែប្រែលក្ខខណ្ឌចាប់ឆ្នោត ដោយពុំបាច់ជូនដំណឹងជាមុន។ 11- លក្ខខណ្ឌផ្សេងៗត្រូវបានអនុវត្ត។ ក្រៅពីកម្មវិធីប្រូម៉ូសិនដ៏អស្ចារ្យនេះ យើងងាកមកមើលលក្ខណៈពិសេសៗ របស់ Samsung Galaxy A51 និង A71 ដែលអតិថិជនភាគច្រើនចង់ដឹងនោះ គឺផ្តោតទៅលើ៖ រូបរាង, ទំហំ, ប្រភេទកញ្ចក់អេក្រង់, ថ្ម, គុណភាពកាមេរ៉ា, ទំហំផ្ទុក, និងជាពិសេសនោះ គឺតម្លៃតែម្តង! ត្រូវទេ? ដើម្បីស្រាយចម្ងល់ទាំងអស់នោះ ឥឡូវនេះ មកមើលពីចំណុចអស្ចារ្យនៅខាងក្រោមនេះទាំងអស់គ្នា៖ Samsung Galaxy A71 - អេក្រង់៖ 6.7 FHD+ (1080 x 2400) Super AMOLED, Infinity-O Display - កាមេរ៉ាក្រោយ 4 គ្រាប់៖ 64 MP AF (F1.8), 12 MP (Ultra-Wide, F2.2), 5 MP (Macro) FF (F2.4), 5 MP FF (F2.2) - កាមេរ៉ាមុខ៖ 32 MP FF (f2.) - ទម្ងន់៖ 179g - ខ្នាត៖ (163.5 x 75.9 x 7.9 mm) - រ៉េម៖ 8GB - មេម៉ូរី៖ 128 GB អាចបន្ថែមក្រៅបានរហូតដល់ 512 GB - រន្ធដាក់ស៊ីម៖ ដាក់ស៊ីមកាតបាន 2 - ថាមពលថ្ម៖ 4,500 mAh (25W Fast charging) - ប្រព័ន្ធដំណើរការ៖ Qualcomm SDM 730 (Dual 2.2 GHz + Hexa 1.8 GHz) - បច្ចេកវិទ្យាដោះសោ៖ ស្កេនខ្ចៅដៃលើអេក្រង់ - ពណ៌៖ ខ្មៅ, ប្រាក់, ខៀវ - តម្លៃ៖ $449 ដុល្លារ! * Samsung Galaxy A51 - អេក្រង់៖ 6.5 FHD+ (1080 x 2400) Super AMOLED, Infinity-O Display - កាមេរ៉ាក្រោយ 4 គ្រាប់៖ 48 MP (Wide, f2.0), 12 MP (Ultra-Wide, f2.2), 5 MP (Macro, f2.4), 5 MP (Depth, f2.2) - កាមេរ៉ាមុខ៖ 32 MP (f2.2) - ទម្ងន់៖ 172g - ខ្នាត៖ (158.5 x 73.6 x 7.9 mm) - រ៉េម៖ 6GB - មេម៉ូរី៖ 128 GB អាចបន្ថែមក្រៅបានរហូតដល់ 512 GB - រន្ធដាក់ស៊ីម៖ ដាក់ស៊ីមកាតបាន 2 - ថាមពលថ្ម៖ 4,000 mAh (15W Fast charging) - ប្រព័ន្ធដំណើរការ៖ Octa-core Exynos 9611 (Quad 2.3 GHz + Quad 1.7 GHz) - បច្ចេកវិទ្យាដោះសោ៖ ស្កេនខ្ចៅដៃលើអេក្រង់ - ពណ៌៖ ស, ខ្មៅ, ខៀវ, ផ្កាឈូក - តម្លៃ៖ $349ដុល្លារ! ដូច្នេះសូមប្រញាប់រួសរាន់ឡើង! ទទួលបានទាំងស្មាតហ្វូនដ៏ទំនើបបំផុត ក្នុងក្តីស្រមៃ និងបទពិសោធន៍ចូលរួមព្រឹត្តិការណ៍ដ៏អស្ចារ្យ! សម្រាប់ព័ត៌មានបន្ថែម សូមទំនាក់ទំនងមកកាន់លេខ 1800 20 3232 ដោយឥតគិតថ្លៃ៕ (អត្ថបទពាណិជ្ជកម្ម)	ភ្នំពេញ ថ្ងៃទី៣១ ខែមករា ឆ្នាំ២០២០៖ ថាឡូយគឺឡូយហើយ...! អ្វីដែលអតិថិជនកំពុងរង់ចាំយ៉ាងអន្ទះសា បានមកដល់កម្ពុជាហើយ គឺវត្តមានស្មាតហ្វូនជំនាន់ថ្មី របស់ Galaxy A ស៊េរី A51 និង A71 ដែលអមមកជាមួយនឹងរូបរាង មុខមាត់ និងចំណុចពិសេសជាច្រើន។ អ្វីដែលកាន់តែអស្ចារ្យបន្ថែមទៀតនោះ គឺរាល់ការជាវម៉ូឌែលណាមួយ ក្នុងចំណោមម៉ូឌែលទាំងពីរ ចាប់ពីថ្ងៃទី៣០ ខែមករា ដល់ថ្ងៃទី ៥ ខែមេសា ឆ្នាំ២០២០ អតិថិជននឹងមានឱកាសឈ្នះរង្វាន់ជាច្រើនសន្ធឹកសន្ធាប់ និងដំណើរកម្សាន្តទៅប្រទេសកូរ៉េ ដើម្បីទស្សនាការប្រគំតន្ត្រី K-POP ដោយផ្ទាល់ទៀតផង។
ប្រមុខរដ្ឋាភិបាលកម្ពុជា និងជាប្រធានអាស៊ានឆ្នាំ ២០២២ សម្តេច ហ៊ុន សែន បានប្ដេជ្ញាធ្វើការយ៉ាងជិតស្និទ្ធជាមួយបណ្តាប្រទេសដែលជាសមាជិក RCEP ដើម្បីជំរុញការអនុវត្តដោយពេញលេញ និងប្រកបដោយប្រសិទ្ធភាព។ កិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) ពិតជាមានសារៈសំខាន់នៅក្នុងការផ្លាស់ប្តូរទំនិញ ផលិតកសិកម្ម និងឧស្សាហកម្ម ដែលជាផ្នែកមួយ លើកកម្ពស់សន្តិសុខស្បៀងនៅតាមបណ្តាប្រទេសមួយចំនួន ដែលរងផលប៉ះពាល់ខ្លាំងពីវិបត្តិកូវីដ-១៩។ ថ្លែងអបអរទិវាអាស៊ានលើកទី ៥៥ សម្តច ហ៊ុន សែន បានលើកឡើងថា ការអនុវត្តកិច្ចព្រមព្រៀង RCEP នៅតែជាអាទិភាពដ៏សំខាន់មួយ ដែលជំរុញស្តារសេដ្ឋកិច្ចឡើងវិញ ក្រោយជំងឺរាតត្បាត ព្រមទាំងបង្កើតការងារយ៉ាងច្រើន ។ ជាពិសេសពង្រឹងដល់ខ្សែច្រវាក់ផ្គត់ផ្គង់ក្នុងតំបន់ និងសកលលោកទាំងមូល។ ប្រធានអាស៊ានរូបនេះ ក៏ធ្លាប់លើកឡើងក្នុងពិធីបើកកិច្ចប្រជុំរដ្ឋមន្ត្រីការបរទេសអាស៊ាន ពីបំណងដែលកម្ពុជាចង់ធ្វើជាម្ចាស់ផ្ទះលេខាធិការដ្ឋានកិច្ចព្រមព្រៀងពាណិជ្ជកម្មសេរីក្នុងតំបន់ (RCEP) ដោយបានកំណត់ទីតាំងសម្រាប់លេខាធិការដ្ឋាននេះ នៅរាជធានីភ្នំពេញ ។ សម្តេច ហ៊ុន សែន បញ្ជាក់ថា ៖ «ខ្ញុំសង្ឃឹមថា កម្ពុជា អាចទទួលបានការគាំទ្រពីប្រទេសជាសមាជិកអាស៊ាន ក៏ដូចជាប្រទេសសមាជិកផ្សេងទៀត នៃកិច្ចព្រមព្រៀងRCEP នៅពេលដែលកម្ពុជាដាក់សំណើនេះ ជាផ្លូវការ»។ RCEP គឺជាកិច្ចព្រមពៀងពាណិជ្ជកម្មសេរីក្នុងតំបន់ ដែលមានប្រទេសចំនួន១៥ចូលរួម ។ ក្នុងនោះមានប្រទេសទាំង១០របស់អាស៊ាន រួមជាមួយ ប្រទេសចិន ជប៉ុន កូរ៉េខាងត្បូង អូស្ត្រាលី និងនូវែលសេឡង់។ ក្រោយពី RCEP ចូលជាធរមាន នៅថ្ងៃទី១មករា ឆ្នាំ២០២២ កម្ពុជាក៏ដូចប្រទេសទាំង១៤ទៀត គឺមានសិទ្ធិស្មើគ្នាក្នុងការនាំចេញផលិតផលកសិកម្ម ទៅកាន់ទីផ្សារប្រទេសណា ដែលមានសក្កានុពល។ កិច្ចព្រមព្រៀងពាណិជ្ជកម្មសេរីនេះ នឹងកាត់បន្ថយរបាំងពន្ធគយ ឱ្យបាន៩០ភាគរយលើផលិតផលកសិកម្ម និងឧស្សាហកម្ម និងជំរុញឱ្យមានការវិនិយោគដោយផ្ទាល់ពីបរទេស ជាពិសេស ពីប្រទេសអ្នកមានដែលជាសមាជិកក្នុងកិច្ចព្រមព្រៀងនេះ។ អត្ថបទទាក់ទង កម្ពុជា រង់ចាំការគាំទ្រធ្វើម្ចាស់ផ្ទះលេខាធិការកិច្ចព្រមពៀងពាណិជ្ជកម្មសេរីក្នុងតំបន់ សម្រាប់កម្ពុជា ផលប្រយោជន៍ផ្នែកសេដ្ឋកិច្ចនៅក្នុងកិច្ចព្រមព្រៀងដោះដូរពាណិជ្ជកម្មសេរីមួយនេះ គឺជាការបើកទូលាយទីផ្សារនាំចេញរបស់កម្ពុជា ដោយបន្ថែមពីលើកិច្ចព្រមព្រៀងពាណិជ្ជកម្មសេរីដែលមានស្រាប់ ។ សូមជម្រាបថា កម្ពុជានាំទំនិញទៅប្រទេសចំនួន១៤ ដែលជាសមាជិកនៃកិច្ចព្រមព្រៀងពាណិជ្ជកម្មសេរី RCEP បានជិត៣,៣ពាន់លានដុល្លារ នៅក្នុងឆមាសទី១នេះ។ ទំហំនៃការនាំចេញរបស់កម្ពុជានេះ កើនឡើងក្នុងអត្រា ១០ភាគរយ បើធៀបនឹងគ្រាដូចគ្នា ឆ្នាំ២០២១។ នេះបើយោងតាមរបាយការណណ៍របស់ក្រសួងពាណិជ្ជកម្ម៕	ដោយ៖ ធន់ សេងហុង
សម្តេចបានចេញបទបញ្ជាទៅកាន់រដ្ឋមន្ត្រីក្រសួងការពារជាតិ អគ្គមេបញ្ជាការកងយោធពលខេមរភូមិន្ទ និងមេបញ្ជាការអង្គរក្ស គឺកើតឡើងបន្ទាប់ពីមានសភាពវាយប្រហារបែបភេរវកម្មនៅលើទឹកដីវៀតណាម កាលពីពីរសប្តាហ៍កន្លងមក។ សម្តេចបានអះអាងថា កម្ពុជាបានសហការជាមួយភាគីវៀតណាម លើការទប់ស្កាត់ការបាក់ទ័ពរត់ឆ្លងកាត់ចូលមកទឹកដីកម្ពុជា។ ប៉ុន្តែអ្វីដែលជាបញ្ហានោះ គឺ Drone ជាច្រើនគ្រឿង បានហោះចូលទឹកដីកម្ពុជា ជាបន្តបន្ទាប់នៅក្នុងតំបន់នៃខេត្តរតនគិរី ខណៈភាគីវៀតណាម បានបដិសេធថា មិនមែនជា Drone របស់ខ្លួនឡើយ។ «ការវាយតម្លៃជាបន្តបន្ទាប់រហូតមកដល់ថ្ងៃនេះ ខ្ញុំប៉ាន់ស្មានថា Drone ចំនួនដ៏ច្រើននេះ គឺជា Drone របស់ពួកបច្ចាមិត្រ ដែលបានធ្វើសកម្មភាពវាយប្រហារនៅលើទឹកដីវៀតណាម ហើយមានសញ្ញាថា មួយចំនួនកំពុងបាក់ទ័ពរត់ចូលមកកម្ពុជា»។ នេះជាការបញ្ជាក់របស់សម្តេច ហ៊ុន សែន ដោយចេញបញ្ជាឱ្យមានការបញ្ចេញអាវុធទំនើបបាញ់ទម្លាក់រាល់ Drone ដែលហោះចូលកម្ពុជា។ ក្នុងបទបញ្ជាបន្ថែម សម្តេចបានឱ្យលោក ហ៊ីង ប៊ុនហៀង បញ្ចេញកម្លាំង៥០០នាក់ និងអាវុធតិចបំផុត២០០ដើម ដោយគ្មានការអត់ឱន និងលើកលែងអ្នកដែលបំពានអធិបតេយ្យកម្ពុជានោះឡើយ៕	ក្នុងសារជាសំឡេងនៅថ្ងៃទី២៧ ខែមិថុនា នេះ សម្តេចនាយករដ្ឋមន្ត្រី ហ៊ុន សែន បានចេញបទបញ្ជាឱ្យសម្តេច ទៀ បាញ់ លោក វង្ស ពិសេន និងលោក ហ៊ីង ប៊ុនហៀង បញ្ចេញកម្លាំងទ័ព និងអាវុធទំនើបៗ ដើម្បីបាញ់ទម្លាក់យន្តហោះគ្មានមនុស្សបើក ដែលបានហោះចូលទឹកដីកម្ពុជា ជាពិសេសនៅភូមិសាស្ត្រខេត្តរតនគិរី មណ្ឌលគិរី និងស្ទឹងត្រែង ជាប់ព្រំប្រទល់វៀតណាម។
កើតនៅស្រុកសំរោងទង ខេត្តកំពង់ស្ពឺ លោក វ៉ង់ ជុន ជាអតីតនិស្សិតសាលាជាតិផ្នែកល្ខោនជំនាន់ទីមួយ ចាប់ពីឆ្នាំ១៩៥៥ ដល់ឆ្នាំ១៩៦២។ ក្រោយទទួលបានសញ្ញាបត្រសិល្បៈនាដកម្ម លោកបានក្លាយជានាដករ។ បន្ថែមពីលើនេះ ពីឆ្នាំ១៩៦៣ ដល់១៩៦៥ លោកក៏ជាអ្នកទទួលបន្ទុកបច្ចេកទេសភ្លើង បំពងសំឡេង តុបតែងឆាក និងផ្នែកសម្លៀកបំពាក់ផងដែរ។ កើតចេញពីគ្រួសារដែលមានឪពុកជាអាចារ្យនៅវត្តមហាមន្ត្រី លោក វ៉ង់ ជុន ដែលឆ្លងកាត់ការសិក្សានៅវត្ត ហើយបានចូលប្រឡងចូលសាលាល្ខោន។ ក្នុងបទសម្ភាសជាមួយលោក ញាណ សុជាតិ ដែលត្រូវបានផ្សាយនៅទំព័រហ្វេសប៊ុកផ្លូវការ របស់សាកវិទ្យាល័យភូមិន្ទវិចិត្រសិល្បៈ កាលពីឆ្នាំ២០២០ ព្រឹទ្ធាចារ្យ វ៉ង់ ជុន លើកឡើងថា ឆាក ជាសមរភូមិដ៏ក្តៅគគុករបស់សិល្បករ ដែលអាចបង្ហាញនូវសច្ចធម៌។ លើសពីការសម្តែងលើឆាក ព្រឹទ្ធាចារ្យ វ៉ង់ ជុន បានប្រៀបប្រដូចខ្លួនដូចជាចុងភៅផ្នែកល្ខោន ដោយសារព្រឹទ្ធាចារ្យមានជំនាញផ្នែកតុបតែង និងបច្ចេកទេសភ្លើង ក្រោយឆ្លងកាត់ការសិក្សាពីវិស្វករបរទេស កាលពីសម័យសង្គមរាស្ត្រនិយម។ ពីឆ្នាំ១៩៥៩ ដល់ឆ្នាំ១៩៦៣ លោកជាអ្នកទទួលខុសត្រូវនៅមហោស្រពចតុមុខ ដោយធ្វើជាអ្នកដំឡើងភ្លើងលើឆាក ដំឡើងមេក្រូ រហូតដល់ក្លាយជាអ្នកគ្រប់គ្រងឆាក។ ពីឆ្នាំ១៩៧០ ដល់ឆ្នាំ១៩៧៩ លោកបានក្លាយជាសាស្ត្រាចារ្យ និងជាអ្នកគ្រប់គ្រងរោងល្ខោនរដ្ឋ។ ព្រឹទ្ធាចារ្យ វ៉ង់ ជុន គឺជាព្រឹទ្ធាចារ្យសិល្បៈមួយរូប ដែលបានរួមចំណែកស្រោចស្រង់វិស័យសិល្បៈ ជាពិសេសផ្នែកល្ខោនឱ្យរស់រានមានជីវិតឡើងវិញ ក្រោយរបបខ្មែរក្រហម។ ព្រឹទ្ធាចារ្យបានបន្តផ្ទេរចំណេះដឹងរបស់ខ្លួន ដល់យុវជនជំនាន់ក្រោយ នៅសាកលវិទ្យាល័យភូមិន្ទ វិចិត្រសិល្បៈ រហូតដល់ចូលនិវត្តន៍។ ជាអតីតនិស្សសាលាជាតិផ្នែកល្ខោនជំនាន់ទីមួយ លោក វ៉ង់ ជុន ឆ្លងកាត់ការសិក្សាពីសាស្ត្រាចារ្យល្ខោនល្បីៗ កាលពីសម័យសង្គមរាស្ត្រនិយម រួមមាន លោក ហង្ស ធន់ហាក់, លោក ពៅ យូឡេង ជាដើម។ តាមការចងចាំរបស់លោក ស្ថាបនិកល្ខោននិយាយ កាលពីឆ្នាំ១៩៥៤ រួមមាន ព្រឹទ្ធាចារ្យ ហង្ស ធន់ហាក់, ព្រឹទ្ធាចារ្យ នួន កន, ព្រឹទ្ធាចារ្យ ឆេង ផុន, ព្រឹទ្ធាចារ្យ លី គឹមអ៊ួង, ព្រឹទ្ធាចារ្យ ហង់ ជួន, ព្រឹទ្ធាចារ្យ ហ៊ីង ប៊ុនថុន, ព្រឹទ្ធាចារ្យ មាស គក, ព្រឹទ្ធាចារ្យ ផឹក សំផេន, ព្រឹទ្ធាចារ្យ ប៉ុល សំអឿន, ព្រឹទ្ធាចារ្យ អ៊ុំ ឈឺន, ព្រឹទ្ធាចារ្យ ពៅ យូឡេង, ព្រឹទ្ធាចារ្យ អ៊ុំ ស៊ឹម, ព្រឹទ្ធាចារ្យ យិល ចាន់ធូ, ព្រឹទ្ធាចារ្យ អ៊ុំ ដរ៉ា, ព្រឹទ្ធាចារ្យ យក់ គុណ។ តាមឃ្លីបវីដេអូ នៃបទសម្ភាសកាលពីឆ្នាំ២០២០ ដដែល ព្រឹទ្ធាចារ្យ វ៉ង់ ជុន បានលើកឡើងពីទីតាំងរោងល្ខោនបាសាក់ដ៏សម្បូរបែប ក្នុងរាជធានីភ្នំពេញ នៅមុនរបបខ្មែរក្រហម ដោយមាននៅគីឡូលេខ៦, រោងថ្មមុខវត្តលង្កា, រោងឈើនៅផ្សារកាប់គោ, ផ្សារស៊ីឡឹប, ផ្សារដើមគ, រោងគឹម សឺន ក្រោយសាលានរោត្តម ជាដើម។ «មរណភាពរបស់លោកសាស្ត្រាចារ្យ គឺជាការបាត់បង់ធនធានមនុស្សផ្នែកសិល្បៈវប្បធម៌ ដែលគួរឱ្យសោកស្តាយបំផុត»។ នេះជាការលើកឡើងរបស់បណ្ឌិត ហេង សុផាឌី សាកលវិទ្យាធិការនៃសាកលវិទ្យាល័យភូមិន្ទវិចិត្រសិល្បៈ ក្នុងលិខិតរំលែកទុក្ខជូន លោកស្រី ម៉ី ស៊ីវន ដែលជាភរិយាសាស្ត្រាចារ្យ វ៉ង់ ជុន។ សពរបស់ព្រឹទ្ធាចារ្យ ត្រូវតម្កល់ធ្វើបុណ្យនៅផ្ទះលេខ១៦C បុរីប៉េហួតភូមិន្ទ ផ្លូវ៥៩៨ សង្កាត់ភ្នំពេញថ្មី ខណ្ឌសែនសុខ រាជធានីភ្នំពេញ៕	ព្រឹទ្ធាចារ្យ វ៉ង់ ជុន វរសិល្បករផ្នែកល្ខោន បានទទួលមរណភាពកាលពីព្រឹកថ្ងៃទី២ ខែមិថុនា ក្នុងអាយុ៨៥ឆ្នាំ។ នេះបើតាមការបញ្ជាក់ក្នុងទំព័រហ្វេសប៊ុកមហាវិទ្យាល័យសិល្បៈ នាដសាស្ត្រ នៃសាកលវិទ្យាល័យភូមិន្ទវិចិត្រសិល្បៈ។
បាតុភូត El Nino កំពុងបង្កការគំរាមកំហែងដោយផ្ទាល់ទៅដល់វិស័យកសិកម្ម ជាពិសេសស្រូវ ប្រេងដូង និងកាហ្វេ មិនតែប៉ុណ្ណោះការផលិតសឺមីកុងឌុចទ័រក៏មានផលប៉ះពាល់ដែរ។ នេះជាការព្រមានចុងក្រោយបំផុតនៅក្នុងរបាយការណ៍ទស្សនៈអាស៊ានស្តីពីបាតុភូត El Nino ដែលបានចុះផ្សាយដោយធនាគារ HSBC ។ ធនាគារ HSBC ផ្តល់អនុសាសន៍ថា អាស៊ីអាគ្នេយ៍ចាំបាច់ត្រូវកែលម្អការគ្រប់គ្រងម្ហូបអាហារ ដើម្បីត្រៀមទប់ទល់នឹងហានិភ័យអតិផរណា នៅពេលដែលប្រឈមមុខនឹងបាតុភូតអាកាសធាតុដ៏អាក្រក់មួយនេះ។ បើយោងតាមរបាយការណ៍របស់ធនាគារ HSBC ផលិតផលអាស៊ានសំខាន់ៗចំនួនបីដែលងាយរងគ្រោះបំផុតពីបាតុភូត El Niño គឺអង្ករ ប្រេងដូង និងកាហ្វេ។ វាជាចំណែកនៃផលិតផលក្នុងស្រុកសរុប (GDP) របស់វិស័យកសិកម្មនាពេលបច្ចុប្បន្នដែលមានប្រហែល ១០ភាគរយ ។ វាមិនមែនជាទំហំធំដូចការវិស័យផលិត ឬសេវាកម្មនោះទេ ប៉ុន្តែយើងក៏មិនអាចមើលស្រាលពីសាវិស័យដ៏សំខាន់មួយនេះផងដែរ ព្រោះបានផ្តល់ការងារច្រើនដែលជាប្រភពចំណូលសំខាន់សម្រាប់គ្រួសារជាច្រើន និងជាទំនិញដ៏សំខាន់នៅក្នុងទីផ្សារពិភពលោក។ នេះបើតាមការលើកឡើងរបស់លោកស្រី Yun Liu សេដ្ឋវិទូទទួលបន្ទុកទីផ្សារអាស៊ានប្រចាំធនាគារ HSBC ។ នៅប្រទេសថៃ កសិករត្រូវបានណែនាំឲ្យដាំដំណាំស្រូវតែមួយរដូវប៉ុណ្ណោះ ដើម្បីសម្របខ្លួនទៅនឹងកម្រិតទឹកភ្លៀងទាប ដែលអាចប្រឈមកង្វះទឹក។ ជាលទ្ធផល ការនាំចេញអង្កររបស់ថៃត្រូវបានគេរំពឹងថា នឹងធ្លាក់ចុះប្រហែល១២ភាគរយ។ ជាមួយគ្នានេះ ប្រេងដូងនៅឥណ្ឌូណេស៊ី និងម៉ាឡេស៊ី ត្រូវបានគេរំពឹងថានឹងរងផលប៉ះពាល់ខ្លាំងបំផុតនៅពេលដែលផលិតកម្មនៃប្រទេសទាំងពីរនេះមានចំនួន ៨៥ភាគរយនៃប្រេងដូងពិភពលោក។ គណៈកម្មការប្រេងដូងម៉ាឡេស៊ីបានព្រមានថា ទិន្នផលប្រេងអាចនឹងធ្លាក់ចុះ ៣លានតោន ឬ ១៧ភាគរយ ហើយផលប៉ះពាល់អាចកាន់តែខ្លាំងជាងនេះនៅឆ្នាំ ២០២៤។ ទន្ទឹមនេះ កាហ្វេដែលជាប្រភេទទំនិញមានការដាំដុះតិចតួចក៏ដោយ ប៉ុន្តែផលប៉ះពាល់នឹងរីករាលដាលសម្រាប់អ្នកប្រើប្រាស់ទូទាំងពិភពលោក។ វាត្រូវបានព្យាកថា ផលិតកម្មកាហ្វេ Robusta នៅឥណ្ឌូណេស៊ីក្នុងឆ្នាំ២០២៣-២០២៤ នឹងថយចុះ ២០ភាគរយដោយសាររដូវប្រាំងឆាប់មកដល់ ដែលប៉ះពាល់ដល់ជាង ៦០ភាគរយនៃផ្ទៃដីដាំកាហ្វេ។ លោកស្រី Yun Liu សង្កត់ធ្ងន់ថា ៖ « រឿងមួយដែលគួរចងចាំនោះគឺថា El Nino អាចបង្កហានិភ័យអតិផរណា។ នៅប្រទេសអាស៊ានមួយចំនួន បរិមាណស្បៀងមានតែ ៣០ភាគរយនៃកញ្ចប់សន្ទស្សន៍តម្លៃទំនិញប្រើប្រាស់ (CPI) ប៉ុន្តែយើងគិតថា El Nino នឹងបង្កហានិភ័យដោយប្រយោល»។ ក្រៅពីនេះបាតុភូត El Nino បណ្តាលឱ្យមានការខ្វះខាតទឹក និងថាមពល ដែលបានប៉ះពាល់ដល់ការផលិតសឺមីកុងឌុចទ័រនៅទីក្រុង Penang ម៉ាឡេស៊ី ដែលជាមូលដ្ឋានផលិតសឺមីកុងឌុចទ័រធំរបស់ពិភពលោក។ ចំណែកវិស័យរ៉ែនៅឥណ្ឌូណេស៊ីក៏រងផលប៉ះពាល់ដោយភ្លៀងធ្លាក់តិចផងដែរ៕	បាតុភូត El Nino ដែលជាបាតុភូតអាកាសធាតុដែលបង្កភាពរាំងស្ងួត និងកង្វះទឹកភ្លៀងកំពុងវិលត្រលប់មកតំបន់អាស៊ានវិញ ដោយបង្កើនហានិភ័យនៃគ្រោះរាំងស្ងួត កង្វះទឹក និងការរំខានពាណិជ្ជកម្ម។ តួយ៉ាង ថៃ ម៉ាឡេស៊ី ឥណ្ឌូណេស៊ី កំពុងរងគ្រោះពីបាតុភូតនេះ ចំពោះផលិតកម្មអង្ករ ប្រេងដូង និងកាហ្វេ។
សូមអញ្ជើញលោក អ្នកនាង បទសម្ភាសរវាងអ្នកសារព័ត៌មានថ្មីៗ២៥ ជាមួយអ្នកស្រី ញឹម ប៊ុនទំ អ្នកលក់ផ្លែព្រូស ដូចតទៅ៖ អ្នកស្រី ញឹម ប៊ុនទំ អ្នកលក់ផ្លែព្រូស នៅមុខព្រះអង្គចេកព្រះអង្គចម។ ថតដោយ៖ ឈន សុផាត អ្នកលក់ផ្លែព្រូស នៅមុខព្រះអង្គចេកព្រះអង្គចម អ្នកលក់ផ្លែព្រូស នៅមុខព្រះអង្គចេកព្រះអង្គចម	ព្រូស ឬហៅម្យ៉ាងទៀតថា មង្ឃុតព្រៃ ជាផ្លែឈើព្រៃមួយប្រភេទ ដែលមានសំបកពណ៌លឿង ឬក្រហម នៅពេលទុំ។ ផ្លែឈើព្រៃមួយប្រភេទនេះ មានសាច់ជាលក្ខណៈក្លែបដូចផ្លែមង្ឃុតដែរ។ រសជាតិ របស់វាជូរផ្អែម។ អ្នកបរិភោគ ភាគច្រើនពិសាជាមួយអំបិលម្ទេស ដើម្បីបង្កើនឱជារស។ ថ្វីបើជាផ្លែឈើព្រៃ តែផ្លែព្រូស បានជួយសម្រួលជីវភាពប្រចាំថ្ងៃដល់អ្នកខេត្តសៀមរាប។ ក្នុងមួយថ្ងៃអ្នកស្រី ញឹម ប៊ុនទំ អាចលក់បានពី១០គីឡូក្រាម ទៅ ១៥គីឡូក្រាម ក្នុងតម្លៃ ៨ពាន់រៀលក្នុងមួយគីឡូក្រាម។
«នេះជាការប្រកួតចុងក្រោយ វាពិតជាសំខាន់ ហើយក៏ជារឿងរំភើបផងដែរសម្រាប់យើងក្នុងការត្រៀមខ្លួនទៅជុំបន្ទាប់»។ នេះជាការអះអាងរបស់លោក Oleg ក្នុងសន្និសីទមុនការប្រកួត ខណៈគ្រូសញ្ចាតិអ៊ុយក្រែនរូបនេះ គ្មានសម្ពាធអ្វីសោះឡើយ ដែលថា Shan United នឹងអាចរារាំងភ្នំពេញក្រោនឆ្លងផុតវគ្គចែកពូល AFC Cup នេះ។ លោក Oleg មើលឃើញថាបើទោះ Shan United ទើបក្លាយជាម្ចាស់ជើងឯកលីគកំពូលមីយ៉ាន់ម៉ា ប៉ុន្តែក្រុមដែលមានលោក Han Win Aung ជាគ្រូបង្វឹកមិនផ្តល់ក្តីបារម្ភដល់ខ្លួនឡើយ ស្របពួកគេក៏អស់ឱកាសឡើងទៅវគ្គបន្តដូចគ្នា។ បើទោះ ភ្នំពេញក្រោនមានភាគរយខ្ពស់ក្នុងការក្លាយជាក្រុមលេខ២ល្អបំផុតក៏ដោយ ប៉ុនុ្តគោលដៅរបស់ក្រុមម្ចាស់ការពារតំណែងជើងឯកលីគកំពូលកម្ពុជា មិនត្រឹមតែឈានទៅវគ្គបន្តនោះទេ ពោលគឺប្រជែងយកពិន្ទុបន្ថែម ដើម្បីប្រជែងពានរង្វាន់ AFC CUP នៅឆ្នាំនេះ និងនៅឆ្នាំក្រោយៗទៀត។ កាលពីជើងទី១ ភ្នំពេញក្រោន បានយកឈ្នះ Shan United ៤-០ ដែលការប្រកួតធ្វើឡើងនៅកីឡដ្ឋានជាតិអូឡាំពិក។ សម្រាប់ជំនួបជើងទី២នេះ ភ្នំពេញក្រោន ត្រូវការត្រឹមស្មើប៉ុណ្ណោះនឹងបានកៅអីវគ្គបន្ត។ ដោយឡែកមួយគូទៀតក្នុងពូល F នេះ ក្រុម Macarthur FC ត្រូវជួប DH Cebu នៅម៉ោងដំណាលគ្នានេះដែរ។ ឆ្លងកាត់ការប្រកួត៥លើក Macarthur FC ឈរលេខ១ពូល F មាន១២ពិន្ទុ ស្មើភ្នំពេញក្រោនដែលនៅលេខ២។ DH Cebu និង Shan United ដែលនៅលេខ៣ និងលេខ៤ អស់ឱកាសទៅវគ្គបន្តរៀងខ្លួន៕	ភ្នំពេញក្រោន ត្រូវតទល់នឹង Shan United FC របស់មីយ៉ាន់ម៉ា ក្នុងការប្រកួត AFC Cup វគ្គសន្សំពិន្ទុចុងក្រោយពូល F នៅថ្ងៃទី១៤ ខែធ្នូ វេលាម៉ោង៧យប់ [ម៉ោងនៅកម្ពុជា] ក្នុងកីឡដ្ឋាន Thuwunna។ លោក Oleg Starynskyi គ្រូបង្វឹកភ្នំពេញក្រោន មិនបារម្ភចំពោះជំនួបនេះឡើយ ស្របពេលលោកបានត្រៀមខ្លួនរួចស្រេចដើម្បីឆ្លងទៅវគ្គបន្ត (Zonal semi-finals)។
ក្នុងវេទិការវាងរដ្ឋាភិបាលកម្ពុជានិងវិស័យឯកជន នៅវិមានសន្តិភាពនាព្រឹកថ្ងៃទី២៩ ខែមីនា ឆ្នាំ២០១៩នេះ សម្តេចនាយករដ្ឋមន្រ្តី លើកឡើងថា ក្នុងមួយឆ្នាំ កម្ពុជា មានថ្ងៃឈប់សម្រាកពី២៨ទៅ៣០ថ្ងៃ។ ប្រមុខរដ្ឋាភិបាល យល់ថា ការឈប់សម្រាករយៈពេលពី២៨ទៅ៣០ថ្ងៃនេះ គឺច្រើនជាងបណ្តាប្រទេសដទៃ ដូច្នេះត្រូវកាត់បន្ថយខ្លះ ដើម្បីលើកកម្ពស់ផលិតភាពការងារ។ ប្រមុខរដ្ឋាភិបាលកម្ពុជា ពុំបានបញ្ជាក់ទេថា ៧ថ្ងៃនោះ នឹងត្រូវកាត់បន្ថយថ្ងៃណាខ្លះ។ ប៉ុន្តែ ប្រមុខរដ្ឋាភិបាល បង្ហើបថា ថ្ងៃចម្រើនព្រះជន្មព្រះមហាក្សត្រ ដែលធ្លាប់ឈប់សម្រាក៣ថ្ងៃ នឹងត្រូវកាត់បន្ថយឲ្យនៅសល់តែ១ថ្ងៃប៉ុណ្ណោះ ឯ២ថ្ងៃទៀត នឹងត្រូវលុបចោល៕ អត្ថបទទាក់ទង រដ្ឋាភិបាល គ្រោងកាត់បន្ថយថ្ងៃឈប់សម្រាក នៅឆ្នាំក្រោយ ដើម្បីកុំឲ្យប៉ះពាល់ដល់អ្នករកស៊ីនៅកម្ពុជា	សម្តេចនាយករដ្ឋមន្រ្តី ហ៊ុន សែន បានប្រកាសថា រដ្ឋាភិបាល បានសម្រេចលុបបំបាត់ថ្ងៃឈប់សម្រាកចំនួន៧ថ្ងៃចោល។ សម្តេចនាយករដ្ឋមន្រ្តី បញ្ជាក់ថា ការលុបបំបាត់នេះ នឹងត្រូវអនុវត្តចាប់ពីឆ្នាំ២០២០ទៅ។
លោក ម៉េត មាសភក្តី អ្នកនាំពាក្យរដ្ឋបាលរាជធានីភ្នំពេញ តាមរយៈសារព័ត៌មានថ្មីៗថា បានពន្យល់មូលហេតុដែលបណ្តាលឲ្យមានជំនន់ទឹកភ្លៀងនៅតំបន់មួយចំនួន ក្នុងក្រុងភ្នំពេញថាដោយសារសំរាម ការខ្វះអណ្តូងលូ និងការបិតមាត់អណ្តូងលូឲ្យនៅតូចរបស់ប្រជាពលរដ្ឋ។ ទោះយ៉ាងនេះក៏ដោយ មន្ត្រីរូបនេះ បានអះអាងថាទោះជាលិចលង់ខ្លាំងពិតមែន ប៉ុន្តែតំបន់មួយចំនួនដូចជា ផ្សារកណ្តាលដែលទឹកលិចត្រឹមទ្រូងមនុស្សចាស់នោះ បានស្រកអស់វិញ ត្រឹមតែជាង១ម៉ោងក្រោយពេលភ្លៀង។ បើធៀបនឹងឆ្នាំទៅ ទឹកលិចកម្ពស់ដូចគ្នានេះ ត្រូវចំណាយពេលជិត៦ម៉ោងឯណោះ ទម្រាំវាហូរចូលលូអស់។ នេះបើតាមអ្នកនាំពាក្យដដែល ដោយបន្តពន្យល់ដូច្នេះ៖«ការស្រកលឿននេះ ដោយសារមានការរៀបចំប្រព័ន្ធលូបានច្រើន ដែលមានស្តារប្រព័ន្ធប្រឡាយលូជាង៤០០គីឡូម៉ែត្រ ជុំវិញក្រុងភ្នំពេញ»។ បើតាមលោក ម៉េត មាសភក្តី ម្តុំផ្សារបឹងត្របែក និងផ្សារដេប៉ូជាដើម ជាតំបន់ដែលទឹកស្រកយឺតជាងគេ ដោយសារតែសំរាមអណ្តែតនៅលើផ្លូវបានហូរទៅបិទមុខអណ្តូងលូ។ យ៉ាងណាក៏ដោយដើម្បីបញ្ចៀសការស្ទះលូនេះ រដ្ឋបាលរាជធានីភ្នំពេញ នៅថ្ងៃទី២៧មិថុនា បានកាយសំរាមចេញពីប្រឡាយបឹងត្របែក ដើម្បីឲ្យមានលំហូរទឹកលឿនជាងមុន៕ អត្ថបទទាក់ទង ទឹកភ្លៀងនៅទីក្រុងភ្នំពេញចំនួន២ថ្ងៃ ធ្វើឲ្យខាតបង់ប្រាក់ច្រើនពាន់ម៉ឺនដុល្លារអាមេរិក	ភ្នំពេញ៖ ភ្លៀវធ្លាក់ខ្លាំង ដែលបង្កឲ្យលិចផ្លូវមួយចំនួននៅក្រុងភ្នំពេញ២ថ្ងៃមកនេះ បានបង្កផលលំបាក និងខាតពេលយ៉ាងច្រើនរបស់ប្រជាពលរដ្ឋ ព្រមទាំងខាតបង់សេដ្ឋកិច្ចអស់ច្រើនគួរសមផងដែរ ដោយសារអាជីវកម្មនៅតំបន់លិចទឹកត្រូវផ្អាក។
ក្រោយរួមរស់ជាមួយគ្នាជាង៣ឆ្នាំ ក្លិបបាល់ទាត់បឹងកេតបានសម្រេចចែកផ្លូវគ្នាជាមួយអ្នកចាំទីដៃទី១ ស៊ូ យ៉ាទី ដែលកំពុងញាំញីដោយរបួសភ្លាត់សរសៃសាច់ដុំភ្លៅ និងសរសៃកំភ្លួនជើង ក្រោមហេតុផលមិនឯកភាពគ្នាលើចំណុចមួយចំនួនក្នុងកិច្ចសន្យា។ តែក្លិបនេះ មិនបានបញ្ជាក់ព័ត៌មានលម្អិតពីចំណុចមិនឯកភាពគ្នានោះឡើយ។ «គ្រប់ៗគ្នានៅបឹងកេតសូមជូនពរ យ៉ាទី ឲ្យទទួលបានជោគជ័យក្នុងអាជីពនាពេលខាងមុខ។ យើងសោកស្ដាយដែលក្លិបនិង យ៉ាទី ពុំអាចឯកភាពគ្នារហូតឈានដល់កិច្ចព្រមព្រៀងក្នុងការបន្ដកិច្ចសន្យាថ្មី។ ដូច្នេះយើងទាំងអស់គ្នាអរគុណដល់ យ៉ាទី សម្រាប់ការរួមចំណែក និងការខិតខំប្រឹងប្រែងកន្លងមកជាមួយពួកយើង»។ ជាសារបង្ហាញពីការមិនព្រមព្រៀងគ្នារវាងអ្នកចាំទី ស៊ូ យ៉ាទី ជាមួយក្លិបបឹងកេត ដែលក្លិបនេះបានបង្ហោះនៅលើទំព័រហ្វេសប៊ុកផ្លូវការរបស់ខ្លួន នៅថ្ងៃទី២៥ ខែមិថុនា ឆ្នាំ២០១៨នេះ។ កីឡាករ ស៊ូ យ៉ាទី បានចំណាយពេលជាង៣ឆ្នាំរួមរស់ជាមួយបឹងកេត ពោលគឺពី២០១៥ ដល់ពាក់កណ្តាលរដូវកាលឆ្នាំ២០១៨។ អ្នកចាំទីវ័យ២៦ឆ្នាំរូបនេះ បានជួយក្លិបបឹងកេតលើកពានរង្វាន់បាល់ទាត់ក្របខណ្ឌកំពូលកម្ពុជាបានចំនួនពីរលើក គឺនៅឆ្នាំ២០១៦ និង ២០១៧។ យ៉ាទី ធ្លាប់រួមរស់ជាមួយក្រសួងការពារជាតិពីឆ្នាំ២០០៩-២០១៣ បន្ទាប់មកបានផ្ទេរទៅកាន់ក្លិបបាល់ទាត់ភ្នំពេញក្រោនពីឆ្នាំ២០១៣-២០១៥៕	ក្លិបបាល់ទាត់បឹងកេតបានសម្រេចចែកផ្លូវគ្នាជាមួយអ្នកចាំទីដៃទី១ ស៊ូ យ៉ាទី ក្រោយមិនឯកភាពគ្នាលើចំណុចមួយចំនួន ដែលមិនអាចឈានដល់ការបន្តចុះកិច្ចសន្យាថ្មី។ តែយ៉ាងណា ក្លិបនេះមិនបានបញ្ជាក់ពីព័ត៌មានលម្អិតពីចំណុចដែលមិនឯកភាពគ្នានោះទេ។ ស៊ូ យ៉ាទី បានចំណាយពេលជាង៣ឆ្នាំរួមរស់ជាមួយបឹងកេត និងជួយឲ្យក្លិបលើកពានលីគកំពូលបានពីរលើក។
អត្ថបទទាក់ទង ប៉េកាំង គ្រោងធ្វើតេស្តទ្រង់ទ្រាយធំ បន្ទាប់ពីមានករណីឆ្លងCOVID-19 កើនឡើងថ្មី បន្ទាប់ពីមានករណីឆ្លងជាចង្កោមនៅក្នុងទីក្រុង រដ្ឋបាលក្រុងប៉េកាំង បានសម្រេចដកតំណែងមន្ត្រីជាច្រើនរូប ដោយផ្អែកលើហេតុផលទប់ស្កាត់ និងគ្រប់គ្រង COVID-19 មិនបានល្អ។ ការដកតំណែងនេះ បានកើតឡើងលើ លោក Zhou Yuqing ចៅសង្កាត់រង សង្កាត់Fengtai បន្ទាប់ពីទីក្រុងប៉េកាំងមានករណីឆ្លង COVID-19 ជាច្រើនករណី ។ មិនត្រឹមតែចៅសង្កាត់រងទេ បុគ្គលផ្សេងទៀត ក៏ត្រូវគេដកតំណែងដែរ។ បើតាមការចុះផ្សាយរបស់សារព័ត៌មាន Beijing Daily លោក Wang Hua លេខាធិការបក្សកុម្មុយនិស្តចិន នៃតំបន់ Huaxiang Town ក្នុងសង្កាត់ Fengtai និងលោក Zhang Yuelin អ្នកគ្រប់គ្រងទូទៅនៃក្រុមហ៊ុនផ្សារលក់ដុំផលិតផលកសិកម្ម Xinfadi ក៏ត្រូវគេដកតំណែងដែរ។ ផ្សារលក់បោះដុំ Xinfadi ដែលមានលក់ផលិតផលផ្លែឈើ បន្លែ សាច់ជាដើម ត្រូវបានគេបិទហើយ បន្ទាប់ពីមានករណីឆ្លង COVID-19 ជាបណ្តុំ។ បន្ថែមពីលើនេះ រដ្ឋបាលក្រុងប៉េកាំង បានបិទតំបន់មួយផ្នែកទៀតនៅក្នុងទីក្រុងប៉េកាំង ដោយរួមបញ្ចូលកន្លែងមួយចំនួនទៀតនៅជិតផ្សារ Xinfadi ។ ចំណែកសាលារៀននៅក្នុងតំបន់ក្បែរផ្សារ ក៏ត្រូវគេបិទដែរ។ គិតមកត្រឹមពេលនេះ ករណីឆ្លង ដែលមានទាក់ទងនឹងផ្សារបោះដុំXinfadi បានកើនឡើងដល់ ៧៥ករណីហើយ។ តួលេខសរុប COVID-19 របស់ចិន បានកើនដល់ប្រមាណ ៨៣១៨១ករណី អ្នកស្លាប់ចំនួន ៤៦៣៤នាក់ និងអ្នកជាសះស្បើយមានចំនួន ៧៨៣៧០នាក់៕	ទីក្រុងប៉េកាំង បានដកមន្ត្រីមួយចំនួនចេញពីតំណែង បន្ទាប់ពីគ្រប់គ្រង និងទប់ស្កាត់ការរាតត្បាតនៃ COVID-19 មិនបានល្អ ខណៈករណីឆ្លងថ្មីបានកើនឡើងក្នុងរដ្ឋធានី។ ករណីឆ្លងCOVID-19 ថ្មីនេះ គឺទាក់ទងនឹងផ្សារបោះដុំផលិតផលកសិកម្ម Xinfadi ។ នេះបើតាមការចុះផ្សាយរបស់សារព័ត៌មាន Beijing Daily នៅថ្ងៃទី១៥ ខែមិថុនា។
ដើម្បីសម្រាលបន្ទុករបស់ប្រជាពលរដ្ឋដែលស្ម័គ្រចិត្តចេញពីតំបន់រមណីយដ្ឋានអង្គរ ទៅរស់នៅតំបន់អភិវឌ្ឍន៍រុនតាឯក សម្ដេច ហ៊ុន សែន ប្រកាសផ្ដល់គោលនយោបាយអភិវឌ្ឍន៍ជាច្រើននៅតំបន់នោះ ក្នុងនោះមិនយកថ្លៃសេវាតបណ្ដាញអគ្គិសនីចូលទៅខ្នងផ្ទះមួយៗផងដែរ។ ការតបណ្ដាញនេះ គឺចាប់ពី៥អំពែរ ដល់១០០អំពែរ។ សម្ដេច ហ៊ុន សែន ក៏បានអរគុណដល់ប្រជាពលរដ្ឋដែលស្ម័គ្រចិត្តមករស់នៅតំបន់រុនតាឯក ក៏ដូចជាតំបន់ពាក់ស្នែង ដែលជាការរួមចំណែកដើម្បីការពារតម្លៃតំបន់បេតិកភណ្ឌរមណីយដ្ឋានអង្គរ ឱ្យគង់វង្សសម្រាប់មនុស្សជាតិ។ បើតាមសម្ដេច ហ៊ុន សែន មិនមែនតែតំបន់រមណីយដ្ឋានអង្គរទេ ដែលត្រូវរៀបចំឱ្យមានសណ្ដាប់ធ្នាប់ត្រឹមត្រូវ ពោលគឺគ្រប់តំបន់ដែលចុះបញ្ជីក្នុងសម្បត្តិបេតិកភណ្ឌរបស់អង្គការយូណេស្កូ។ គួរបញ្ជាក់ថា ប្រជាពលរដ្ឋដែលស្ម័គ្រចិត្តចាកចេញពីតំបន់រមណីយដ្ឋានអង្គរមកតំបន់អភិវឌ្ឍន៍រុនតាឯក មានចំនួនសរុប ៥,៨៦៥គ្រួសារ។ ចំនួននេះមិនគិតបញ្ចូលពីពលរដ្ឋ ៥៩៤គ្រួសារ ដែលមករស់នៅជំហានដំបូងកាលពី២ឆ្នាំមុន ពីតំបន់មាត់ស្ទឹងសៀមរាប និងដីចំណីផ្លូវសាធារណ ដែលប៉ះពាល់លើគម្រោងស្ថាបនាផ្លូវ៣៨ខ្សែឡើយ៕	សៀមរាប៖ ពីពិធីសំណេះសំណាលជាមួយពលរដ្ឋជិត២ពាន់គ្រួសារ ដែលស្ម័គ្រចិត្តចាកចេញពីតំបន់អង្គរទៅរស់នៅតំបន់អភិវឌ្ឍន៍រុនតាឯក សម្ដេច ហ៊ុន សែន បានប្រកាសមិនយកសេវាតបណ្ដាញអគ្គិសនីពីប្រជាពលរដ្ឋ ក្នុងតំបន់នេះឡើយ។
ទំនប់សាលាតាអន បានប្រែក្លាយជាកន្លែងដើរកម្សាន្តមួយរបស់ប្រជាពលរដ្ឋក្នុងខេត្តបាត់ដំបង។ ដល់រដូវត្រីត្រូវនៅឆ្នាំ២០២២ នេះ ចាប់ពីសប្តាហ៍មុន នៅលើស្ពានទទំបន់សាលាតាអន បានក្លាយជាផ្សារលក់ត្រី ក្រោយមានការនេសាទនៅបរិវេណទំនប់នេះ។ យ៉ាងណាក៏ដោយ ក្រោយមានការនេសាទមួយសប្តាហ៍ ចន្លោះពីថ្ងៃទី២ ដល់ទី៧ ខែវិច្ឆិកា អាជ្ញាធរបានចុះទៅណែនាំពលរដ្ឋមិនឱ្យលក់ដូរលើស្ពានទំនប់ និងហាមមិនឱ្យនេសាទនៅលើទ្វារទំនប់ទឹកនោះ ដោយលើកហេតុផលថាខ្លាចបង្កការខូចខាត និងសណ្តាប់ធ្នាប់មិនល្អនៅលើទំនប់៕ សូមទស្សនាវីដេអូខាងក្រោម៖	ប្រជាពលរដ្ឋជាច្រើននៅខេត្តបាត់ដំបង នាំគ្នានេសាទត្រីនៅទំនប់ទឹកសាលាតាអន ក្នុងស្ទឹងសង្កែ ដែលស្ថិតនៅក្នុងភូមិសំរោងក្នុង ស្រុកឯកភ្នំ។ អំឡុងពេលនេសាទ បានទាក់ទាញអ្នកដើរកម្សាន្តជាច្រើននៅតំបន់តំនប់លើដងស្ទឹងសង្កែនេះ។
ភ្នំពេញ៖ សហព័ន្ធស្រូវអង្ករកម្ពុជា ផ្ដល់ជំនួយជាអង្ករ១០០តោន ដល់គណៈកម្មាការជាតិគ្រប់គ្រង និងដឹកនាំអនុវត្តវិធានការបិទខ្ទប់ សម្រាប់ទុកចែកដល់ពលរដ្ឋក្រីក្រ តាមតំបន់បិទខ្ទប់ ក្នុងរាជធានីភ្នំពេញ។ សហព័ន្ធស្រូវអង្ករកម្ពុជា ផ្សាយព័ត៌មានអំពីសកម្មភាពខ្លួន នៅថ្ងៃទី២៤ ខែមេសា ឆ្នាំ២០២១ថា អង្ករ១០០តោននេះ គឺជាជំនួយសប្បុរសធម៌ និងជាការគាំទ្ររបស់ធុរកិច្ចជន រួមទាំងភាគីពាក់ព័ន្ធ ក្នុងវិស័យស្រូវអង្គរចំនួន៦៥ស្ថាប័ន ដូចជា ក្រុមហ៊ុននាំចេញអង្ករ រោងម៉ាស៊ីនកិនស្រូវ ធនាគារ ក្រុមហ៊ុនវេចខ្ចប់ ក្រុមហ៊ុនត្រួតពិនិត្យគុណភាព និង ក្រុមហ៊ុនភស្ដុភារដឹកជញ្ជូន ជាដើម។ មិនត្រឹមតែការផ្ដល់ជំនួញអង្ករនោះឡើយ កន្លងមក សហព័ន្ធស្រូវអង្ករកម្ពុជា ក៏បានប្រកាសលក់បញ្ចុះតម្លៃអង្ករចន្លោះ១ម៉ឺនរៀល ទៅ ២ម៉ឺនរៀល ក្នុង១បាវ (៥០គីឡូក្រាម) ក្នុងអំឡុងពេលបិទខ្ទប់រាជធានីភ្នំពេញ និងក្រុងតាខ្មៅនៃខេត្តកណ្តាល ដើម្បីជួយសម្រួលបន្ទុកប្រជាពលរដ្ឋ ក៏ដូចជាចូលរួមទប់ស្កាត់ការឡើងថ្លៃម្ហូបអាហារផងដែរ។ ការលក់បញ្ចុះតម្លៃនេះ នឹងបន្តលក់រហូតស្ថានភាពប្រសើរឡើងវិញ៕	ដោយ៖ ស៊ុល រ៉វី
«បាទ! ពិតណាស់ គឺខ្ញុំនៅក្នុងវិបសាយ Pornhub»។ លោក Joachim B. Olsen បានបញ្ជាក់នៅលើទំព័រហ្វេសប៊ុករបស់ខ្លួន ដោយភ្ជាប់ជាមួយឡូហ្គោគណបក្សដើម្បីទាក់ទាញយុវជនឲ្យបោះឆ្នោតឲ្យខ្លួន។ នេះបើតាមការផ្សាយរបស់ទីភ្នាក់ងារព័ត៌មាន AP។ វ័យ៤១ឆ្នាំ លោក Olsen ជាអតីតកីឡាករចោលដុំដែកជម្រើសជាតិដាណឺម៉ាក ដែលធ្លាប់ឈ្នះមេដាយពីព្រឹត្តិការណ៍អន្តរជាតិជាច្រើនចន្លោះពីឆ្នាំ១៩៩៦ ដល់ឆ្នាំ២០០៨ ក្នុងនោះមានមេដាយប្រាក់អូឡាំពិកឆ្នាំ២០០៤។ លោកបានជាប់ឆ្នោតជាសមាជិកសភានៃគណបក្សសម្ព័ន្ធសេរី កាលពីឆ្នាំ២០១១ ក្រោយបញ្ចប់អាជីពកីឡាបាន៣ឆ្នាំ។ ក្នុងបទសម្ភាសជាមួយសារព័ត៌មាន DR Nyheder អ្នកនយោបាយរូបនេះ ការផ្សព្វផ្សាយបែបប្រពៃណី ឬដាក់រូបតាមដើមឈើ និងទីសាធារណៈ លែងមានសក្តានុពលទៀតហើយ។ លោកបានបញ្ជាក់ថា៖ «អ្នកត្រូវទៅដល់គ្រប់ទីកន្លែង ដូច្នេះយើងគិតថា ការផ្សព្វផ្សាយនៅលើ Pornub អាចជោគជ័យ។ ពាក់កណ្តាលនៃការប្រើប្រាស់អ៊ីនធ័រណិតផ្តោតលើរឿងអាសអាភាស យើងដឹងពីទីកន្លែងដែលអ្នកបោះឆ្នោតចូលមើល និយាយរួមគឺវ៉ិបសាយអាសអាស៊ី»។ លោក Olsen បានបន្ថែមថា មនុស្សមួយចំនួនពិតជាមិនសប្បាយចិត្ត ប៉ុន្តែនាពេលបច្ចុប្បន្ននេះ គ្រប់ទង្វើទាំងអស់សុទ្ធតែមិនអាចផ្គាប់ចិត្តមនុស្សគ្រប់គ្នាបានឡើយ។ «អ្នកដែលស្គាល់ខ្ញុំ សុទ្ធតែដឹងថា ខ្ញុំជាមនុស្សម៉ត់ចត់ម្នាក់ ប៉ុន្តែខ្ញុំក៏មានរឿងត្រូវលេងសើចផងដែរ។ ខ្ញុំគិតថា នេះនឹងផ្តល់សំណើចជាមិនខាន»។ លោកបានអះអាងយ៉ាងដូច្នេះ៕	លោក Joachim B. Olsen ជាបេក្ខជនដែលត្រូវប្រជែងកៅអីសភាពីគណបក្សសម្ព័ន្ធសេរី សម្រាប់ការបោះឆ្នោតថ្នាក់ជាតិនៅដាណឺម៉ាកនាថ្ងៃទី៥ ខែមិថុនា ខាងមុខ។ ដើម្បីទាក់ទាញអ្នកគាំទ្រដែលជាយុវជន អតីតមេដាយប្រាក់អូឡាំពិកផ្នែកកីឡាចោលដុំដែករូបនេះ បានផ្សព្វផ្សាយពាណិជ្ជកម្មរបស់ខ្លួនលើគេហទំព័រអាសអាភាស Pornhub។
មិនត្រឹមតែលោក ថោង ខុន ចង់ឲ្យពលរដ្ឋ អាជីវករ ភ្ញៀវទេសចរ ចូលរួមកាត់បន្ថយការប្រើប្រាស់ប្លាស្ទិកតាមដែលអាចធ្វើបាននោះទេ លោក ក៏ចង់ឲ្យពលរដ្ឋសហការគ្នាទុកដាក់សំរាមឲ្យបានត្រឹមត្រូវ ដោយកុំឲ្យមានក្រដាសនៅក្រោមតុ។ ជាពិសេសលោកក៏បានស្នើឲ្យម្ចាស់សណ្ឋាគារ ផ្ទះសំណាក់ បឹងហ្កាឡូនានា ក៏ត្រូវបង្កើនការទទួលបដិសណ្ឋារកិច្ច សន្តិសុខ សណ្ដាប់ធ្នាប់ សុវត្ថិភាពជូនភ្ញៀវទេសចរទៀតផង។ «មិនត្រូវដំឡើងថ្លៃសេវាកម្មរបស់ខ្លួនឲ្យហួសហេតុពេក និងត្រូវរក្សាគុណភាពសេវាកម្មឱ្យបានល្អ»។ នេះជាការបញ្ជាក់របស់រដ្ឋមន្ត្រីក្រសួងទេសចរណ៍។ រូបភាពពីក្រសួងទេសចរណ៍ ជាមួយគ្នាដែរ លោក ថោង ខុន រដ្ឋមន្ត្រីក្រសួងទេសចរណ៍ បានបង្គាប់ឲ្យអនុគណៈកម្មការ និងអាជ្ញាធរ គិតគូរលើបញ្ហាសន្តិសុខ បដិសណ្ឋារកិច្ច និងសុវត្ថិភាព ដោយយកចិត្តទុកដាក់លើការថែរក្សាបរិស្ថាន ការវេចខ្ចប់ និងការប្រមូលសំរាមឲ្យបានទាន់ពេលវេលា។ នៅក្នុងពិធីបុណ្យសមុទ្រឆ្នាំនេះ នឹងមានកម្មវិធីកម្សាន្ត ដូចជា ការសម្តែងសិល្បៈរបាំ ចម្រៀង ការតាំងពិព័រណ៍ វិថីម្ហូបអាហារ ព្រឹត្តិការណ៍កីឡាលើគោក និងលើទឹក និងការប្រកួតក្បាច់គុន។ នេះបើតាមការលើកឡើងរបស់លោក ថោង ខុន ដែលលោកជឿជាក់ថា បុណ្យសមុទ្រឆ្នាំនេះ នឹងទទួលបានភ្ញៀវទេសចរ ចូលរូមប្រមាណ៥០ម៉ឺននាក់៕	ភ្នំពេញ៖ «ទីក្រុងស្អាត ឆ្នេរល្អ ទេសចររុងរឿង»ជាប្រធានបទ នៅក្នុងពិធីបុណ្យសមុទ្រលើកទី៨ ដែលប្រព្រឹត្តឡើងនៅខេត្តកំពត នាថ្ងៃទី២០-២២ ខែឆ្នូឆ្នាំនេះ ។ លោក ថោង ខុន រដ្ឋមន្ត្រីក្រសួងទេសចរណ៍ បានប្រាប់ដល់អាជីករ ភ្ញៀវទេសចរ ទាំងអស់ចូលរួមកាត់បន្ថយការប្រើប្រាស់បា្លស្ទិក ដើម្បីឲ្យព្រឹត្តិការណ៍នេះប្រកបដោយភាពស្អាត និងបៃតង។
ពាក់ព័ន្ធនឹងករណីនេះ លោក Phil Robertson នាយករងប្រចាំតំបន់អាស៊ី នៃអង្គការឃ្លាំ មើលសិទ្ធិមនុស្ស បានសរសេរនៅគណនីហ្វេសប៊ុករបស់ខ្លួនកាលពីថ្ងៃទី៣កុម្ភៈ ថា អាជ្ញាធរថៃ គួរ ដោះលែងជនភៀសខ្លួនទាំងនេះ ដើម្បីបញ្ឈប់ការបង្ក្រាបសកម្មជន សិទ្ធិមនុស្ស និងលទ្ធិប្រជាធិបតេយ្យ។ «ការប្រមូលជនភៀសខ្លួនទទួលស្គាល់ដោយអង្គការសហប្រជាជាតិ ដើម្បីផ្គាប់ចិត្ត នាយក រដ្ឋមន្ត្រីកម្ពុជា (សម្តេច) ហ៊ុន ម៉ាណែត នៅមុនទស្សកិច្ចរបស់លោកទៅក្រុងបាងកក មិន មែនជាមធ្យោបាយមួយ ដែលល្អបំផុតសម្រាប់ប្រទេសថៃ ក្នុងការបញ្ចុះបញ្ចូលសហគមន៍ អន្តរជាតិ ថាខ្លួនសមនឹងទទួលបានកៅអីនៅក្រុមប្រឹក្សាសិទ្ធិ មនុស្សអង្គការសហប្រជាជាតិ នោះទេ»។ លោក Phil Robertson សរសេរដូច្នេះ ហើយបន្ត រិះគន់ថាការដឹកនាំរបស់ សម្ដេច ហ៊ុន ម៉ាណែត បង្ហាញពីភាពផ្ដាច់ការដូចឱពុក។ ជុំវិញការចាប់ខ្លួនជនភៀសខ្លួននេះ លោក ប៉ែន បូណា អ្នកនាំពាក្យរដ្ឋាភិបាល មិនបញ្ជាក់ថាមានពាក់ព័ន្ធនឹងកម្ពុជាឬយ៉ាងណានោះទេ លោកបានឆ្លើយតបក្នុងនាមការយល់ឃើញផ្ទាល់ខ្លួន។ លោក ប៉ែន បូណា ថាបើការរស់នៅលើទឹកដីប្រទេសណាមួយដោយខុសច្បាប់ ឬប្រព្រឹត្តខុសច្បាប់ (គេ) នឹងមានការចាប់វិធានការតាមច្បាប់។ អ្នកនាំពាក្យរដ្ឋាភិបាល ពន្យល់បន្ថែមយ៉ាងដូច្នេះ៖ «ការព្យាយាមមួលបង្កាច់រដ្ឋាភិបាលខ្លួនឯង ដោយគ្រាន់តែចង់ ទៅរស់នៅប្រទេសទី៣! វាអត់ទៅរួចទេ ដោយសារគេយល់ពីស្ថានការណ៍ស្រុកខ្មែរ មានសុខសន្តិភាព គឺមិនអាចទៅ បោកគេបានទៀតទេ ហើយរស់នៅប្រទេសគេយូរៗទៅ ក្លាយជាអ្នករស់នៅខុសច្បាប់»។ ជុំវិញរឿងនេះដែរ លោក អំ សំអាត នាយកទទួលបន្ទុកកិច្ចការទូទៅនៃអង្គការសិទ្ធិមនុស្សលីកាដូ យល់ថាប្រទេសថៃ មិនមែនជាកន្លែងមានសុវត្ថិភាព សម្រាប់ជនភៀសខ្លួន នយោបាយជ្រកកោនទៀតទេ ខណៈពួកគេត្រូវបានចាប់ខ្លួន នៅមុនទស្សនកិច្ចរបស់នាយករដ្ឋមន្ត្រីកម្ពុជា។ បើតាម លោក អំ សំអាត ឧត្តមស្នងការអង្គការសហប្រជាជាតិទទួលបន្ទុកជនភៀសខ្លួន (UNHCR) ដែលមានអនុសរណៈជាមួយប្រទេសថៃ គួរពិនិត្យឡើងវិញ ព្រោះសកម្មជនខ្លះ UNHCR ក៏បានទទួលស្គាលដែរ។ បញ្ហានេះលោក អំ សំអាត យល់ថា ភាគីថៃ UNHCR និងកម្ពុជា គួរមានការជជែកគ្នាបន្ថែម៕	ភ្នំពេញ៖ លោក គង់ រ៉ៃយ៉ា និងលោក ផន ផាន់ណា អតីតសមាជិកបក្សភ្លើងទៀន និង លោក លឹម សុខា អនុប្រធានគណៈកម្មការជនភៀសខ្លួនខ្មែរ ប្រចាំបាងកក នៃអង្គការ UNHCR ដែលបានជនភៀសខ្លួនទៅរស់នៅប្រទេសថៃ ត្រូវបានអាជ្ញាធរថៃចាប់ខ្លួន ជាមួយនឹងក្រុមគ្រួសាររបស់ពួកគេ។ ការចាប់ខ្លួនជនភៀសខ្លួននយោបាយទាំងនេះ ធ្វើឡើងស្របពេលសម្តេច ហ៊ុន ម៉ាណែត ត្រៀមបំពេញទស្សនកិច្ចផ្លូវការនៅថៃ នៅថ្ងៃពុធ ទី៧ កុម្ភៈនេះ។
Darkside ជារហស្សនាម របស់ ឈុន ខេមរិន្ទ ដែលជាកីឡាករមួយរូប មានតួនាទីប្រើប្រាស់លើតួអង្គផ្នែក Jungler ប្រចាំក្នុងក្រុម Duck Rice Esports ដែលទើបបង្ហាញវត្តមាន ក្នុងការប្រកួតប្រជែងពានរង្វាន់ MPL KH រដូវកាលទី៦ បន្ទាប់ពីក្រុមមួយនេះ បានឈ្នះកៅអីពីការប្រកួតជម្រុះពាន MPL KH Challenge Cup រួចមក។ ចូលរួមហ្វឹកហាត់ជាមួយ Duck Rice Esports បានត្រឹមតែមួយខែ Darkside បានក្លាយជាកីឡាករលេង នៅក្នុងការប្រកួត MPL KH Challenge Cup។ ចាប់ផ្តើមឈានចូលការប្រកួតក្នុងពានរង្វាន់ MPL KH ដែលជាលីគអាជីពផ្លូវការ Darkside បន្តបង្ហាញសមត្ថភាពដ៏ខ្លាំងនៅក្នុងក្រុម ដោយបានជួយក្រុមឈ្នះការប្រកួត ២លើកជាប់គ្នា និងបានផ្តួលក្រុមខ្លាំងដូចជា PRO Esports ដោយលទ្ធផល ២-០ ក៏ដូចជា Flash KH លទ្ធផល ២-១ ដោយបានធ្វើឱ្យអ្នកគាំទ្រចាប់អារម្មណ៍លើរូបគេយ៉ាងខ្លាំង ជាមួយនឹងក្រុម Duck Rice Esports។ មានវ័យត្រឹមតែ ១៦ឆ្នាំ នឹងប្រើប្រាស់ពេលត្រឹមតែ ១ឆ្នាំ ដើម្បីសម្រេចក្តីស្រម៉ៃចង់ក្លាយជាកីឡាករអាជីព លើប្រភេទកីឡាអេឡិចត្រូនិកនេះ Darkside បាននិយាយប្រាប់មកកាន់អ្នកសារព័ត៌មានថ្មីៗតាមរយៈកិច្ចសម្ភាសថា រូបគេ នឹងបន្តពង្រឹងសមត្ថភាព ឱ្យក្លាយជាកីឡាករល្បីមួយរូប ដូចកីឡាករដទៃទៀត។ «នៅពេលខ្ញុំមើលឃើញគេប្រកួតប្រជែងបែបអាជីព ពេលដែលខ្ញុំនៅលេងក្នុងនាមជាក្មេងប្រុសធម្មតាម្នាក់ ខ្ញុំពិតជាចង់ចូលរួមប្រកួត។ រឿងនេះហើយបានជំរុញធ្វើឱ្យខ្ញុំព្យាយាមលេងរហូតអាចក្លាយជាកីឡាករអាជីព។ ពីមុនខ្ញុំក៏មិននឹកស្មានឡើយថា ខ្ញុំអាចប្រែក្លាយជាកីឡាករម្នាក់មកប្រកួតកម្រិតអាជីពបែបនេះនោះទេ។»។ Darkside បានបកស្រាយបែបនេះ។ មានក្តីស្រមៃកាន់តែខ្ពស់ កីឡាករ ឈុន ខេមរិន្ទ ឬ Darkside ក៏មានបំណងចង់ក្លាយជាកីឡាករខ្លាំងមួយរូប ដូចជាកីឡាករ Kairi Kairi Rayosdelsol កីឡាករតួនាទី Jungler ដ៏ល្បីល្បាញប្រចាំក្រុម ONIC Esports និងប្រចាំវិស័យកីឡាអេឡិចត្រូនិក MLBB Esports ដោយផ្ទាល់តែម្តង។ ពង្រឹងសមត្ថភាពលើកីឡាអេឡិចត្រូនិក តែមិនភ្លេចការសិក្សា ឈុន ខេមរិន្ទ ជាកូនកសិករ រស់នៅក្នុងខេត្តកំពង់ចាម ដោយចូលចិត្តលេងហ្គេមបែបប្រយុទ្ធ ប្រើប្រាស់យុទ្ធសាស្ត្រ និងការគិតល្អិតល្អន់ ដូចជា Mobile Legends នាពេលទំនេរប្រចាំថ្ងៃ។ ចាប់ផ្តើមលេង Mobile Legends ដំបូងអំឡុងពេលសិក្សាថ្នាក់ទី១០ និងរស់នៅជាមួយក្រុមគ្រួសារនៅឡើយ កាលនោះ Darkside មិនសូវជាមានពេលលេងហ្គេម តាមចំណូលចិត្តបានយូនោះឡើយ ដោយក្រុមគ្រួសារតម្រូវឱ្យយកពេលវេលាផ្ដោតលើការសិក្សាច្រើនជាង។ ឪពុកម្តាយ របស់ Darkside ដែលមានជីវភាពមធ្យម អាចផ្គត់ផ្គង់រស់នៅប្រចាំថ្ងៃ និងសម្ភារៈសិក្សារបស់កូនៗក្នុងបន្ទុក។ ចំពោះការចាប់ផ្តើមលេងហ្គេមដំបូងនេះ ខេមរិន្ទ បានអះអាងថា គឺលេងបែបធម្មតាតែប៉ុណ្ណោះ គ្មានបំណងថា នឹងចង់ក្លាយជាកីឡាករអាជីពអ្វីឡើយ។ «ដំបូងឡើយ ខ្ញុំគ្រាន់តែលេងបែបធម្មតា ជាក្មេងម្នាក់លេងអូសកម្រិតថ្នាក់ (Rank Boy) ហើយកាលនៅស្រុកកំណត់ខ្ញុំប្រើពេលលេងតិចជាងរៀន។ ឪពុកម្តាយគាត់តែងតែស្តីបន្ទោសនៅពេលដែលគាត់ឃើញខ្ញុំលេងហ្គេមច្រើនពេក»។ Darkside បានលើកឡើងដូច្នេះ ។ ក្រោយប្រើពេលលេងបានជិត ១ឆ្នាំ ដោយគ្មានក្រុមច្បាស់លាស់ ហើយមើលឃើញពីសមត្ថភាពដ៏ខ្លាំងរបស់ខ្លួន ស្របពេលសម្លឹងឃើញការប្រកួតប្រជែងបែបអាជីពថែមទៀត វាបានជំរុញទឹកចិត្តដល់ Darkside ឱ្យស្វែងរកក្រុម តាមរយៈបណ្តាញសង្គមហ្វេសបុក។ Duck Rice Esports ជាក្រុមដំបូងដែលកីឡាករ ខេមរិន្ទ បានចូលរួមហ្វឹកហាត់និងបានប្រកួតប្រជែង។ ក្រុម Duck Rice Esports បានបង្ហោះស្វែងរកសមាជិកសម្រាប់ត្រៀមខ្លួនប្រកួតប្រជែងក្នុងពានរង្វាន់ MPL KH Challenge Cup ។ សារបង្ហោះលើហ្វេសប៊ុកនេះ បានទាក់ទាញអារម្មណ៍កីឡាករ ខេមរិន្ទ ឱ្យទំនាក់ទំនងសុំចូលរួម ហ្វឹកហាត់ជាមួយក្រុម រហូតក្លាយជាកីឡាករប្រកួតក្នុងពានរង្វាន់ MPL KH រដូវកាលទី៦។ ការហ្វឹកហាត់នេះ តម្រូវឱ្យ Darkside ត្រូវរស់នៅឆ្ងាយពីផ្ទះ ក៏ដូចជាត្រូវបន្តការសិក្សាដំណាលគ្នាផងដែរ។ មុនពេលចាកចេញពីផ្ទះ ក្រុមគ្រួសារហាក់មិនចង់អនុញ្ញាតឱ្យ Darkside មករស់នៅក្នុងទីក្រុងភ្នំពេញ ដើម្បីអាចលេងកីឡាអេឡិចត្រូនិកនេះឡើយ ដ្បិតកូនប្រុសកំពុងស្ថិតក្រោមបន្ទុកគ្រួសារ។ ប៉ុន្តែដោយសារមានការសម្របសម្រួលពីសំណាក់អ្នកគ្រប់គ្រងក្រុម Duck Rice Esports ក៏ដូចជាគ្រូបង្វឹកក្រុម លោក ហ៊ួយ រ៉ាវីន ជាមួយឪពុកម្ដាយ ឈុន ខេមរិន្ទ ទើបមានការយល់ព្រមឱ្យ Darkside មករស់នៅជាមួយក្រុមនៅភ្នំពេញ ដើម្បីហ្វឹកហាត់ និងបន្តការសិក្សា ។ បច្ចុប្បន្នរូបគេកំពុងសិក្សាកម្រិតថ្នាក់ទី១១ ដោយក្រុម Duck Rice Esports ជាអ្នកទទួលបន្ទុករាប់រងការចំណាយលើការសិក្សា។ ជាមួយការប្រឹងប្រែងហ្វឹកហាត់ និងការសិក្សាផផង ពេលនេះ Darkside កីឡាករអាជីពម្នាក់ ដែលមានសក្តានុពល ក្នុងការប្រកួតប្រជែងក្នុងពានរង្វាន់ MPL KH រដូវកាលទី៦ ។ រូបគេក៏បានបង្ហាញសមត្ថភាពដ៏ភ្ញាក់ផ្អើល ជាមួយសមាជិកក្រុម Duck Rice Esports តាមរយៈការប្រកួតឈ្នះផ្ទួនគ្នាកន្លងមកនេះ។ ការឈានជើងមកដល់ការប្រកួតកម្រិតបែបអាជីពនេះ គឺពិតជាមិនងាយស្រួលឡើយ សម្រាប់ Darkside។ នៅពេលសួរពីគោលបំណងទៅថ្ងៃអនាគតជាមួយក្រុម Duck Rice Esports នេះ Darkside បានឆ្លើយតបថា ខ្លួនចង់បន្តជួយក្រុម Duck Rice Esports ឱ្យជោគជ័យ ក្នុងលីគអាជីពបន្តទៀត។ «ខ្ញុំចង់បន្តលេងនៅកម្រិតខ្ពស់លីគអាជីព MPL KH នេះបន្តទៀតណាស់ ជាមួយនឹងក្រុម Duck Rice ថែមទៀតគឺ ខ្ញុំនឹងបន្តស្នាក់នៅបន្ថែមទៀត។»។ នេះជាចម្លើយរបស់កីឡាករ Darkside។ ក្រៅពីផ្តោតលើការហ្វឹកហាត់ និងការសិក្សា កីឡាករ Darkside មិនទាន់បញ្ជាក់ប្រាប់ពីគោលដៅពិតប្រាកដនៅឡើយ សម្រាប់អនាគតថា រូបគេនឹងធ្វើការងារអ្វីផ្សេងក្រៅពីអាជីព ស្ថិតក្នុងកីឡាអេឡិចត្រូនិកនេះ៕	កីឡាករ ឈុន ខេមរិន្ទ ឬមានរហស្សនាមថា Darkside នៅក្នុងការប្រកួតពានរង្វាន់កីឡាអេឡិចត្រូនិក Mobile Legend Bang Bang Cambodia (MPL) រដូវកាលទី៦ បានដើរតាមក្តីស្រម៉ៃរបស់ខ្លួន ក្លាយជាកីឡាករអាជីព លេងឱ្យក្រុម Duck Rice Esports នៅត្រឹមវ័យ ១៦ឆ្នាំ។ Darkside ប្រើពេលលេងជាង ១ឆ្នាំ លើប្រភេទវិញ្ញាសាកីឡាលើទូរស័ព្ទដៃ Mobile Legends ខណៈរូបកំពុងសិក្សាថ្នាកវិទ្យាល័យ។ រូបគេទទួលបានប្រាក់ចំណូលពីក្រុម សម្រាប់ផ្គត់ផ្គង់លើការរៀនសូត្រ និងជួយបន្ធូរការចំណាយ ពីសំណាក់ក្រុមគ្រួសារទៀតផង។
តាមរយៈសំណេរបង្ហោះចេញពីទំព័រហ្វេសប៊ុកផ្លូវការរបស់ខ្លួន នៅថ្ងៃទី២៥ ខែសីហា ឆ្នាំ២០២១ លោក សាម អ៊ីន សរសេរថា៖«ពិតប្រាកដហើយ CPP មានប្រវត្តិកកើតដំបូងឡើងចេញពីគណបក្សកុម្មុយនីស្តឥណ្ឌូចិន ក៏បុន្តែ ខ្ញុំយល់ថា គណបក្សនេះ បានបាត់បង់សារជាតិកុម្មុយនីស្តហើយ»។ ហេតុអ្វីលោក សាម អ៊ីន ហ៊ានអះអាងថា គណបក្សប្រជាជនកម្ពុជា បាត់បង់សារជាតិកុម្មុយនីស្ត? លោក ផ្តល់ហេតុផលធំៗពីរយ៉ាង៖ ទីមួយ នយោបាយសេដ្ឋកិច្ចកម្ពុជា ដែលដឹកនាំដោយគណបក្សប្រជាជនកម្ពុជា គឺជាសេដ្ឋកិច្ចទីផ្សារសេរី ដែលផ្ទុយទាំងស្រុងពីសេដ្ឋកិច្ចផែនការ។ សេដ្ឋកិច្ចផែនការ គឺជាប្រព័ន្ធសេដ្ឋកិច្ចបែបកុម្មុយនីស្តនិយម។ ទីពីរ ចំពោះនយោបាយសម្បទានដីសេដ្ឋកិច្ច គណបក្សប្រជាជនកម្ពុជា គាំទ្រយ៉ាងខ្លាំងដល់ឧកញ៉ានិងក្រុមហ៊ុនធំៗ ដែលដើរផ្ទុយទាំងស្រុងនឹងនយោបាយកុម្មុយនីស្តនិយម ដែលឲ្យតម្លៃលើភាពស្មើគ្នាក្នុងរឿងកម្មសិទ្ធិ និងការរក្សាទ្រព្យសម្បត្តិសាធារណៈ។ លោក ប្រាប់ថា លោក ខ្ញុំកំពុងឈ្វេងយល់ថា តើគណបក្សប្រជាជនប្រជាជនកម្ពុជា ប្រកាន់មនោគមវិទ្យាសេរីនិយម (Liberalism) ឬ អភិរក្សនិយម (Conservatism)? គណបក្សប្រជាជនកម្ពុជា បានឆ្លងកាត់ការប្តូរឈ្មោះជាច្រើនលើក។ ឈ្មោះដំបូង គឺ បក្សប្រជាជនបដិវត្តន៍ខ្មែរ ហើយត្រូវបានប្តូរមកជាបក្សប្រជាជនបដិវត្តន៍កម្ពុជា បក្សពលករកម្ពុជា បក្សកុម្មុយនីស្តកម្ពុជា និង គណបក្សប្រជាជនកម្ពុជា។ ឈ្មោះគណបក្សប្រជាជនកម្ពុជា គឺជាឈ្មោះចុងក្រោយ និងត្រូវបានប្រើរហូតមកដល់សព្វថ្ងៃ។ សៀភៅមួយ មានចំណងជើងថា «អ្នកឃោសនា» បានសរសេរថា នៅខែកុម្ភៈ ឆ្នាំ១៩៣០ លោក ហូ ជីមិញ បានបង្កើតបក្សកុម្មុយនីស្តឥណ្ឌូចិនឡើង។ បក្សកុម្មុយនីស្តឥណ្ឌូចិន តំណាងឲ្យប្រទេសជាប់របងជាមួយគ្នាទាំងបី គឺកម្ពុជា វៀតណាម និង ឡាវ។ ការបង្កើតបក្សកុម្មុយនីស្តឥណ្ឌូចិន គឺដើម្បីរួមកម្លាំងប្រទេសទាំងបី តទល់នឹងពួកអាណានិគមនាសម័យនោះ។ បើតាមសៀវភៅអ្នកឃោសនា នៅមេសា ឆ្នាំ១៩៥០ បក្សកុម្មុយនីស្តឥណ្ឌូចិន សម្រេចចាត់តាំងឲ្យមានបក្សបដិវត្តន៍ដោយឡែកនៅតាមប្រទេសនីមួយៗ ក្នុងចំណោមប្រទេសទាំងបី គឺកម្ពុជា វៀតណាម និង ឡាវ។ នៅថ្ងៃទី២៨ ខែមិថុនា ឆ្នាំ១៩៥១ បក្សប្រជាជនបដិវត្តខ្មែរ ត្រូវបានបង្កើតឡើង ដោយមានលោក សឺង ង៉ុកមិញ (អាចារ្យ មៀន) ជាប្រធាន។ សៀវភៅអ្នកឃោសនា សរសេរថា៖«ទោះបីមានការបែងចែកបក្សជាបីតាមសភាពការណ៍រីកចម្រើនរបស់ប្រទេសនីមួយៗ ក៏បក្សទាំងបី នៅតែបន្តជួយឧបត្ថម្ភគ្នាទៅវិញទៅមក។ ដោយឡែក បក្សកុម្មុយនីស្តវៀតណាម ដែលជាបក្សមួយខ្លាំងក្លា ហើយរឹងមាំ បានបន្តកម្លាំងជួយពង្រឹងដល់បដិវត្តន៍កម្ពុជា និង បដិវត្តន៍ឡាវ»។ សៀវភៅអ្នកឃោសនាដដែល បញ្ជាក់ថា៖«បក្សប្រជាជនបដិវត្តន៍កម្ពុជា បក្សប្រជាជនបដិវត្តន៍ឡាវ និង បក្សកុម្មុនីស្តវៀតណាម មានប្រភពកំណើតតែមួយ គឺបក្សកុម្មុយនីស្តឥណ្ឌូចិន ដែលមានមគ្គុទ្ទេសក៏រួម គឺលោកប្រធាន ហូ ជីមិញ»។ ដោយសារតែមានឯកសារ សរសេរថា គណបក្សប្រជាជនកម្ពុជា មានពន្លកដុះចេញពីបក្សកុម្មុយនីស្តឥណ្ឌូចិនបែបនេះហើយ ទើបបានជាប្រជាជនកម្ពុជាខ្លះ ពិសេសអ្នកប្រឆាំង យល់ថា គណបក្សប្រជាជនកម្ពុជា ត្រូវបានបង្កើតឡើងដោយមេដឹកនាំវៀតណាម ហើយរឿងរ៉ាវត្រង់កន្លែងនេះ តែងតែត្រូវអ្នកប្រឆាំង លើកមកនិយាយជារឿយៗ ដើម្បីវាយប្រហារគណបក្សប្រជាជនកម្ពុជា។ មិនត្រឹមតែគណបក្សប្រជាជនកម្ពុជាទេ បុគ្គលិកលក្ខណៈរបស់សម្តេចនាយករដ្ឋមន្រ្តី ហ៊ុន សែន ដែលជាប្រធានគណបក្សកាន់អំណាចនេះ ក៏ត្រូវលោក សាម អ៊ីន លើកឡើងដែរ។ លោក សរសេរលើទំព័រហ្វេសប៊ុករបស់លោកថា៖«ខ្ញុំ សង្កេតនិងយល់ឃើញថា លោក [នាយករដ្ឋមន្រ្តី ហ៊ុន សែន] ជាអ្នកប្រាកដនិយម បានន័យថា នៅពេលមានស្ថានការណ៍ណាមួយកើតឡើង គាត់តែងប្រតិកម្ម ឬឆ្លើយតបជាមួយស្ថានភាពជាក់ស្តែង តាមបទពិសោធន៍ផ្ទាល់ខ្លួននិងបញ្ញាវាងវៃរបស់គាត់ ដោយមិនប្រកាន់យក ឬឈរលើគោលការណ៍នៃមនោគមវិទ្យាណាមួយឡើយ។ ប្រសិនបើខ្ញុំយល់ខុស សូមជួយកែតម្រូវផង»។ និយាយពីគណបក្សកាន់អំណាចរួចហើយ លោក ក៏បានងាកមកនិយាយពីគណបក្សប្រជាធិបតេយ្យមូលដ្ឋានរបស់លោកវិញម្តង។ លោក រំលេចឡើងថា គណបក្សប្រជាធិបតេយ្យមូលដ្ឋាន ប្រកាន់មនោគមវិទ្យាកណ្តាលងាកឆ្វេង (Centre-Left or Social Liberalism)។ លោក ពន្យល់ថា រដ្ឋាភិបាល ដែលដឹកនាំដោយគណបក្សប្រជាធិបតេយ្យមូលដ្ឋាន នឹងលូកដៃមួយចំនួន ដើម្បីធានាសមធម៌សង្គម ឲ្យបានល្អសមរម្យមួយ ជាពិសេសលូកដៃរឿងនយោបាយពន្ធដារ។ លោក បន្ថែមថា រដ្ឋាភិបាលក្រោមការដឹកនាំរបស់គណបក្សប្រជាធិបតេយ្យ នឹងដំឡើងពន្ធឲ្យច្រើនបន្តិចសម្រាប់អ្នកមាន ដើម្បីយកទៅលើកស្ទួយវិស័យអប់រំ ដែលអាចផ្តល់ឱកាសដល់កូនអ្នកក្រ ចូលរៀនសាលាល្អដែរ ហើយអ្នកក្រ អាចទទួលបានការព្យាបាលជំងឺសមរម្យ តាមរយៈការបង្កើតប្រព័ន្ធធានារ៉ាប់រងសុខភាពជាសាកល។ បុន្តែ លោក បញ្ជាក់ថា ជាអ្នកសេរីនិយម គណបក្សប្រជាធិបតេយ្យ ប្រកាន់ខ្ជាប់គោលការណ៍សេដ្ឋកិច្ចទីផ្សារសេរី សេរីភាពសហគ្រិន ពាណិជ្ជកម្មសេរី និង គោរពសិទ្ធិពលរដ្ឋ ជាពិសេសសិទ្ធិបញ្ចេញមតិ។ តាមពិត សំណេររបស់លោក សាម អ៊ីន ខាងលើ ដែលនិយាយអំពីទស្សនៈរបស់លោក ចំពោះគណបក្សប្រជាជនកម្ពុជា គឺលោក ធ្លាប់បានបង្ហោះម្តងរួចមកហើយ កាលពីខែសីហា ឆ្នាំ២០២០។ គណបក្សប្រជាធិបតេយ្យមូលដ្ឋាន ដែលមានលោក យ៉េង វីរៈ ជាប្រធាន ត្រូវបានបង្កើតឡើងតាំងពីឆ្នាំ២០១៥មក។ គណបក្សនេះ ក៏បានឆ្លងកាត់ការបោះឆ្នោតថ្នាក់ជាតិកាលពីឆ្នាំ២០១៨ដែរ តែពុំទទួលបានអាសនៈក្នុងរដ្ឋសភាឡើយ។ ដោយសារអវត្តមានអតីតគណបក្សសង្គ្រោះជាតិ ដែលត្រូវគេចាត់ទុកជាគណកប្សប្រឆាំងធំជាងគេនៅកម្ពុជា គណបក្សប្រជាជនកម្ពុជា ក៏បានទទួលអាសនៈទាំងអស់នៅក្នុងរដ្ឋសភា សម្រាប់ការបោះឆ្នោតថ្នាក់ជាតិឆ្នាំ២០១៨។ អតីតគណបក្សសង្គ្រោះជាតិ ត្រូវបានតុលាការកំពូល រំលាយកាលពីចុងឆ្នាំ២០១៧៕	លោក សាម អ៊ីន អគ្គលេខាធិការគណបក្សប្រជាធិបតេយ្យមូលដ្ឋាន (GDP) បានបង្ហាញការយល់ឃើញរបស់លោក ទៅលើមនោគមវិទ្យានយោបាយរបស់គណបក្សប្រជាជនកម្ពុជា (CPP) ដែលកំពុងដឹកនាំរដ្ឋាភិបាល។ អ្នកខ្លះ អាចនឹងយល់ថា គណបក្សប្រជាជនកម្ពុជា មានចរិតលក្ខណៈបែបកុម្មុយនីស្ត តែមន្រ្តីគណបក្សប្រជាធិបតេយ្យមូលដ្ឋានរូបនេះ មើលឃើញផ្ទុយទៅវិញ។
ក្រុមកីឡាបាល់បោះលើរទេះបុរស វិញ្ញា៣ទល់៣ មាន៥ប្រទេសចូលរួម ដូចជាកម្ពុជា ថៃ ឥណ្ឌូណេស៊ី ម៉ាឡេស៊ី និងហ្វីលីពីន។ ចំណោម៤ប្រកួត កម្ពុជាទទួលបានជ័យជម្នះ១លើកប៉ុណ្ណោះ ស្របពេលឥណ្ឌូណេស៊ីចាញ់ទាំង៤ប្រកួត ត្រូវហាលអាវត្រឹមវគ្គជម្រុះ។ ឈ្នះ១ប្រកួតចុងក្រោយ បានជូយកម្ពុជាទទួលបានចំណាត់ថ្នាក់ទី៤ ដោយត្រូប៉ះម៉ាឡេស៊ីឬហ្វីលីពីនដែលនឹងត្រូវប្រកួតគ្នាបន្តិចទៀតនេះ។ ថៃ ឡើងដណ្តើមមេដាយមាស ក្រោយឈ្នះទាំង៤ប្រកួត បញ្ចប់ក្នុងចំណាត់ថ្នាក់ទី១៕	ក្រុមកីឡាបាល់បោះលើរទេះបុរសកម្ពុជា វិញ្ញា៣ទល់៣ បានកៅអីឡើងទៅដណ្តើមមេដាយសំរឹទ្ធិ ក្រោយឈ្នះឥណ្ឌូណេស៊ីទាំងប្រផិតប្រផើយ ១០-៩ នៅជំនួបចុងក្រោយវគ្គជម្រុះក្នុងព្រឹត្តិការណ៍អាស៊ានប៉ារ៉ាហ្គេមលើកទី១២ នៅសាលរោងដំរី ក្នុងបរិវេណពហុកីឡដ្ឋានជាតិមរតកតេជោ ថ្ងៃទី៣ ខែមិថុនា។
ដោយសារតែមាន ជំងឺខុសៗគ្នាមួយចំនួន អាចបណ្តាលឲ្យនោមញឹកនោះ យកល្អ អ្នកគួរតែស្វែងរក នូវការធ្វើរោគវិនិច្ឆ័យ និងព្យាបាលឲ្យបានត្រឹមត្រូវទៅ។ ចូរទាក់ទងគ្រូពេទ្យ បើសិនជាអ្នក កំពុងតែនោមញឹកជាងធម្មតា បូករួមជាមួយនឹងបញ្ហាដូចខាងក្រោមនេះ៖ មិនមានមូលហេតុណាមួយ ដែលនាំឲ្យនោមច្រើនដូចជា ផឹកទឹក គ្រឿងស្រវឹង ឬកាហ្វេអ៊ីនច្រើនជាងធម្មតា បញ្ហាដែលរំខានដល់ការគេង ឬសកម្មភាពរាល់ថ្ងៃ ធ្លាប់មានបញ្ហាផ្លូវទឹកម៉ូតផ្សេងៗ ចូរទាក់ទងគ្រូពេទ្យ ឲ្យបានលឿនតាមតែអាចធ្វើបាន បើសិនជាអ្នកនោមញឹក បូករួមនឹងសញ្ញា ដូចខាងក្រោមនេះ ឈាមក្នុងទឹកនោម ទឹកនោមទៅជាក្រហម ឬត្នោតចាស់ នោមឈឺ ឈឺនៅចំហៀងខ្លួន ពោះផ្នែកខាងក្រោម ឬក្រលៀន ពិបាកនោម ចេះតែចង់នោមខ្លាំង ទប់ទឹកនោមមិនបាន ក្តៅខ្លួន។ ជំងឺនៅផ្លូវទឹកម៉ូត ប្រហែលជាបណ្តាលឱ្យមាន រោគសញ្ញាដូចខាងក្រោម ប៉ុន្តែ ក៏អាចជាជំងឺធ្ងន់ធ្ងរផ្សេងៗទៀតដែរ។ យកល្អ គួរតែទាក់ទងគ្រូពេទ្យ ដើម្បីរកឲ្យឃើញថា អ្វីទៅកំពុងតែបង្ក បញ្ហានោមញឹកដល់រូបអ្នក និងរបៀបនៃការព្យាបាល៕ ត្រួតពិនិត្យដោយ៖ www.health.com.kh	ការនោមញឹក ប្រហែលជាបញ្ហា ដែលរំខានដល់រូបអ្នកទាំងថ្ងៃ និងយប់ ដែលប៉ះពាល់ដល់ដំណេក ការងារ និងជីវិតរស់នៅរាល់ថ្ងៃ។ ក្រៅពីនេះ វាអាចជាសញ្ញា នៃជំងឺណាមួយដែរ។
ក្នុងកិច្ចប្រជុំនៃបណ្ដាប្រទេសភាគីលើកទី២១ (COP21) អនុសញ្ញាក្របខណ្ឌអង្គការសហប្រជាជាតិស្ដីពីការប្រែប្រួលអាកាសធាតុ កាលពីឆ្នាំ២០១៥កន្លងទៅ បណ្ដាលប្រទេសនានាជាសមាជិក រួមទាំងកម្ពុជា បានប្ដេជ្ញាចូលរួមដោះស្រាយបញ្ហាទាក់ទងនឹងការប្រែប្រួលអាកាសធាតុ ដែលជាក្ដីបារម្ភរបស់ពិភពលោក។ មានប្រទេសមិនច្រើននោះទេ ដែលបានបំពេញការប្ដេជ្ញាចិត្តស្របតាម កិច្ចព្រមព្រៀង COP21។ នេះជាការលើកឡើងរបស់សម្ដេច ហ៊ុន សែន ក្នុងកិច្ចពិភាក្សាទូទៅនៃមហាសន្និបាតអង្គការសហប្រជាជាតិ លើកទី៧៥ តាមរយៈប្រព័ន្ធវីដេអូ នៅថ្ងៃទី២៦ ខែកញ្ញា ឆ្នាំ២០២០។ សម្ដេចលើកឡើងទៀតថា រយៈពេល១០ចុងក្រោយនេះ ការបំភាយឧស្ម័នកាបូនិច បានកើនឡើង១,៥ភាគរយ ហើយបរិស្ថានប្រមាណ៧៥ភាគរយ ក៏ទទួលរងការរេចរិលដោយកាកសំណល់ផ្សេងៗដូចជា ប្លាស្ទិក ថ្នាំសម្លាប់សត្វល្អិត សារធាតុនីត្រាត និងលោកហៈធាតុធ្ងន់ៗផ្សេងទៀត។ ដោយឡែកសម្រាប់កម្ពុជា បានដោះស្រាយបញ្ហាជាច្រើនស្របតាមការប្ដេជ្ញាចិត្ត ទាក់ទងនឹងការប្រែប្រួលអាកាសធាតុ ហើយចំណាត់ការនេះជាសមាសធាតុដ៏សំខាន់មួយនៅក្នុងគោលនយោបាយអភិវឌ្ឍថ្នាក់ជាតិ។ សម្តេច ហ៊ុន សែន បានថ្លែងដូច្នេះ ដោយបន្ថែមទៀតថា កម្ពុជា នឹងធ្វើបច្ចុប្បន្នភាពពីការចូលរួមអនុវត្តអនុសញ្ញាក្របខណ្ឌអង្គការសហប្រជាជាតិស្ដីពីការប្រែប្រួលអាកាសធាតុ ឲ្យបានមុនពេលប្រជុំ COP26 ដែលប្រព្រឹត្តទៅក្នុងពេលខាងមុខ នៅទីក្រុងគ្លាសហ្គោ (Glasgow)។ ក្រៅពីនោះ សម្ដេច ក៏បានលើកឡើងពីសកម្មភាពមនុស្សធម៌របស់កម្ពុជា ក្នុងកិច្ចពិភាក្សាទូទៅនៃមហាសន្និបាតអង្គការសហប្រជាជាតិ លើកទី៧៥ តាមរយៈប្រព័ន្ធវីដេអូ យ៉ាងដូច្នេះថា៖«កម្ពុជា បានបង្ហាញពីកាយវិការមនុស្សធម៌នៅដើមឆ្នាំនេះ ដោយបានអនុញ្ញាតឲ្យនាវាទេសចរណ៍ MS Westerdam ដែលអណ្ដែតតែលតោលនៅលើផ្ទៃសមុទ្រ គ្មានប្រទេសណាមួយទទួល ចូលសំចតនៅកំពង់ផែរបស់យើង»។ សម្ដេច ចង់បង្ហាញពីភាពសាមគ្គី ក្នុងពេលជួបវិបត្តិនៃជំងឺកូវីដ-១៩ ដែលវាបានធ្វើឲ្យប៉ះពាល់ដល់សេដ្ឋកិច្ចពិភពលោក និងប៉ះពាល់ដល់ជីវភាពមនុស្សរាប់លាននាក់ផងដែរ។ ដើម្បីស្ដារការអភិវឌ្ឍសេដ្ឋកិច្ចពិភពលោកឡើងវិញ ទំនាក់ទំនងជិតស្និទ្ធ និងរួមគ្នាដោះស្រាយបញ្ហា ដោយតម្លាភាពជារឿងសំខាន់ និងមានប្រសិទ្ធភាព។ នេះជាការបញ្ជាក់របស់សម្តេច ហ៊ុន សែន៕	ភ្នំពេញ៖ បម្រែបម្រួលអាកាសធាតុ គឺជាបញ្ហាចម្បងដែលបណ្ដាប្រទេសទូទាំងពិភពលោក រួមទាំងកម្ពុជាផងដែរ កំពុងបារម្ភ និងត្រូវយកចិត្តទុកដាក់។ សម្ដេច ហ៊ុន សែន បានលើកឡើងពីការបំពេញកាតព្វកិច្ចរបស់កម្ពុជាយ៉ាងដូច្នេះថា៖«យើងនឹងធ្វើបច្ចុប្បន្នភាពនៃការចូលរួមចំណែករបស់កម្ពុជា ក្នុងការអនុវត្តអនុសញ្ញាក្របខណ្ឌអង្គការសហប្រជាជាតិស្ដីពីការប្រែប្រួលអាកាសធាតុ ឲ្យបានមុនពេលសម័យប្រជុំ COP26 ដែលនឹងប្រព្រឹត្តទៅនៅទីក្រុងគ្លាសហ្គោ (Glasgow)។
សារាចរនេះណែនាំ ដែលចុះហត្ថលេខាដោយ សម្តេច ទៀ បាញ់ រដ្ឋមន្ត្រីក្រសួងការពារជាតិនេះ ក៏រំឭកឡើងវិញចំពោះឱសាទវាទនៃការអនុវត្តការប្តូរចង្កូតពីស្តាំមកឆ្វេង យ៉ាងយូរបំផុតត្រឹមថ្ងៃទី៣០ មិថុនា ឆ្នាំ២០២២ផងដែរ។ រដ្ឋមន្ត្រីក្រសួងការពារជាតិ បានបញ្ជាក់ក្នុងសារាចរណែនាំនោះថា ការចុះបញ្ជីអនុញ្ញាតឱ្យប្រើប្រាស់ស្លាកលេខ ខ.ម អាចដំណើរការបានតែចំពោះយានយន្តដែលរដ្ឋបំពាក់ និងយានយន្តដែលទទួលបានពីប្រទេសផ្តល់ជំនួយ។ ចំពោះយានយន្តដែលជាអំណោយពីសប្បុរសជនដែលបានបំពេញកាតព្វកិច្ចពន្ធរួច និងយានយន្តដែលបានពីការសម្រេចរបស់តុលាការ ក៏អាចទទួលបានការចុះបញ្ជីឱ្យប្រើប្រាស់ដែរ។ សារាចរដដែលបញ្ជាក់ដូច្នេះ រួចបន្តថា យានយន្តកម្មសិទ្ធិរបស់រដ្ឋដែលអស់ប្រសិទ្ធភាពប្រើប្រាស់ ហើយត្រូវកែច្នៃរៀបដំឡើងសារជាថ្មី ក៏អាចទទួលបានការចុះបញ្ជីអនុញ្ញាតឱ្យប្រើប្រាស់ស្លាកលេខ ខ.ម ដែរ។ ជាមួយគ្នានេះ យានយន្តដែលនាយទាហានប្រើធនធានផ្ទាល់ខ្លួនទិញដាក់បញ្ចូលប្រើប្រាស់ក្នុងក្របខណ្ឌរដ្ឋ និងបានបង់ពន្ធរួច ក៏អាចប្រើប្រាស់ស្លាកលេខខ.ម បានដែរ។ សារាចរណ៍ដដែល ក៏បញ្ជាក់ដែរថា ក្រសួងការពារជាតិ នឹងអនុញ្ញាតឱ្យប្រើប្រាស់ធម្មតា ចំពោះយានយន្តឯកជនពាក់ស្លាកលេខ ខ.ម ហើយបានបង់ពន្ធគយរួច។ ផ្ទុយទៅវិញ ក្រសួងការពារជាតិ នឹងនិរាករណ៍ស្លាកលេខដែលបានបំពាក់កន្លងមក លើយានយន្តឯកជនពាក់ស្លាកលេខ ខ.ម ដែលមិនបានបំពេញកាតព្វកិច្ចពន្ធតាមកាលកំណត់នោះ។ សូមរំឭកថា កន្លងមកទីស្តីការគណៈរដ្ឋមន្ត្រី ក៏បានចេញលិខិតណែនាំ ជុំវិញការអនុវត្តកាតព្វកិច្ចពន្ធលើរថយន្តចង្កូតស្តាំ ដែលជ្រកក្រោមស្លាកលេខ ខ.ម និងន.ប។ ក្រៅពីណែនាំឱ្យបង់ទាំងពន្ធដារ និងពន្ធគយ រថយន្តទាំងនោះក៏តម្រូវឱ្យកែចង្កូតពីឆ្វេង ទៅស្តាំ ឱ្យស្របតាមច្បាប់កម្ពុជា ឱ្យបានមុនថ្ងៃទី៣០ មិថុនា ឆ្នាំ២០២២។ ក្នុងករណីមិនអនុវត្តតាម រថយន្តចង្កូតស្តាំដែលបង្ក្រាបបាននៅក្រោយកាលកំណត់នេះ នឹងត្រូវបំបែកទៅជាគ្រឿងបន្លាស់ ឬកម្ទេចចោល៕ អត្ថបទទាក់ទង ឡានចង្កូតស្តាំដែលបង្ក្រាបបាន នឹងបំបែកទៅជាគ្រឿងបន្លាស់ ឬកម្ទេចចោល	ក្រសួងការពារជាតិ នៅថ្ងៃទី២០ កញ្ញានេះ បានចេញសារាចរមួយដោយណែនាំឱ្យស្ថាប័នកងឯកភាពទូទាំងកងយោធពលខេមរភូមិន្ទ អនុវត្តឱ្យបានល្អ និងម៉ឹងម៉ាត់ ចំពោះវិធានការរដ្ឋាភិបាលក្នុងការប្រមូលពន្ធលើមធ្យោបាយដឹកជញ្ជូន និងយានជំនិះគ្រប់ប្រភេទប្រចាំឆ្នាំ២០២១ ជាលើកចុងក្រោយ ចំពោះយានយន្តឯកជនពាក់ស្លាកលេខកងយោធពលខេមរភូមិន្ទ (ខ.ម)។
ក្នុងរយៈពេលជាង១០ឆ្នាំកន្លងមកនេះ ពោលគឺនៅមុនការរាតត្បាតមេរោគកូវីដ១៩ ប្រទេសកម្ពុជាទទួលបានកំណើនសេដ្ឋកិច្ចល្អដែលអនុញ្ញាតឲ្យប្រទេសមួយនេះកាត់បន្ថយអត្រានៃភាពក្រីក្របានក្នុងកម្រិតប្រសើរនៅមុនឆ្នាំ២០២០។ តែជាអកុសល កំណើនសេដ្ឋកិច្ច និងការអភិវឌ្ឍមួយចំនួនត្រូវបានបន្ថយល្បឿនដោយសារតែការរាតត្បាតមេរោគកូវីដក្នុងឆ្នាំ២០២០។ មេរោគនេះបង្កការរំខានដល់វិស័យសេដ្ឋជាតិទាំងមូល ជាពិសេស មេរោគកូវីដបានសម្លាប់វិស័យទេសចរណ៍ស្ទើរទាំងស្រុងតែម្តង។ វិស័យអចលនទ្រព្យ និងវិស័យអប់រំក៏ទទួលរងផលបះពាល់ខ្លាំងផងដែរ។ ប្រជាពលរដ្ឋខ្មែរច្រើនពាន់នាក់បាត់បង់ការងារ។ មិនត្រឹមតែឥទ្ធិពលមេរោគកូវីដប៉ុណ្ណោះទេ តែខេត្តមួយចំនួននៃប្រទេសកម្ពុជាក្នុងឆ្នាំ២០២០ បានទទួលរងទឹកជំនន់ទឹកភ្លៀងមួយរយៈពេលបន្ថែមទៀត។ ស្របពេលជាមួយគ្នា កម្ពុជាត្រូវបានបាត់បង់សិទ្ធិក្នុងការទទួលការអនុគ្រោះពន្ធពីសហភាពអឺរ៉ុបចំនួន២០%ក្នុងគម្រោង«អ្វីៗទាំងអស់លើកលែងតែអាវុធ»(EBA)។ ការបាត់បង់ការអនុគ្រោះពន្ធចំនួន២០% គឺបណ្តាលមកពីប្រទេសនៃសហភាពអឺរ៉ុបគិតថា រដ្ឋាភិបាលក្រុងភ្នំពេញបានរំលោភសិទ្ធិមនុស្ស និងរឹតបណ្តឹងសេរីភាពសារព័ត៌មាន។ ការចោទប្រកាន់នេះ ត្រូវបានច្រានចោលដោយរាជរដ្ឋាភិបាលក្រុងភ្នំពេញ។ សម្រាប់រាជរដ្ឋាពិបាលកម្ពុជា, ឆ្នាំ២០២០ គឺជាឆ្នាំលំបាកបំផុតស្ទើរមិនធ្លាប់កើតមានចាប់តាំងពីឆ្នាំ១៩៩៨មក។ លំបាកទាំងសេដ្ឋកិច្ច លំបាកទាំងសុខភាពប្រជាពលរដ្ឋ ឬគេអាចនិយាយម្យ៉់ាងទៀតបានថា ជាឆ្នាំដែលកម្ពុជាប្រឈមនឹងវិបត្តិសេដ្ឋកិច្ច និងវិបត្តិសុខភាព។ ទោះ២០២០ ជាឆ្នាំប្រឈមយ៉ាងណាក៏ដោយក្តី ក៏ជាក់ស្តែង រដ្ឋាភិបាលនៅតែអាចគ្រប់គ្រងស្ថានការណ៍មួយចំនួនបានដដែល។ កូវីដជារឿងសកល និងពិបាកដោះស្រាយ តែកម្ពុជាគឺជាប្រទេសមួយក្នុងចំណោមប្រទេសតិចតួចបំផុតនៅលើពិភពលោកដែលអាចគ្រប់គ្រងស្ថានការណ៍នេះបានប្រសើរបំផុត។ របាយការណ៍វាយតម្លៃរបស់ការិយាល័យចក្ខុវិស័យសេដ្ឋកិច្ចនៃប្រទេសសេណេហ្កាល់ (Le Bureau de Prospective Economique) ស្តីអំពីសន្ទស្សន៍នៃស្ថានភាពធ្ងន់ធ្ងរនៃជំងឺកូវីដ-១៩ បានបញ្ជាក់ថា កម្ពុជា គឺជាកូនសិស្សល្អម្នាក់ក្នុងចំណោមប្រទេសទាំង១៦៦នៅលើពិភពលោក។ ការគ្រប់គ្រងល្អនៃស្ថានការមេរោគកូវីដនេះហើយ ទើបកម្ពុជាអាចអនុញ្ញាតឲ្យសកម្មភាព សេដ្ឋកិច្ចមួយចំនួននៅបន្តដំណើរជារៀងរហូត លើកលែងតែក្នុងស្ថានភាពប្រឈមបំផុតប៉ុណ្ណោះ។ ក្នុងឆ្នាំ២០២០ វាមិនមែនជារឿងងាយស្រួលឡើយដែលរដ្ឋាភិបាលកម្ពុជាស្ថិតនៅចន្លោះវិបត្តិសុខភាព និងវិបត្តិសេដ្ឋកិច្ចសង្គម។ ក្រៅពីការគ្រប់គ្រង់ការរាតត្បាតមេរោគកូវីដ១៩ រដ្ឋាភិបាលបានទម្លាក់កញ្ចប់ថវិកាច្រើនលានដុល្លារសម្រាប់ការវិនិយោគសាធារណៈ ដូចជា ការកែលម្អរ ជួលជុល ឬពង្រីកហេដ្ឋារចនាសម្ព័នជាច្រើននៅក្នុងខេត្តសៀមរាប។ ការវិនិយោគលើហេដ្ឋារចនាសម្ព័ន្ធរបស់រដ្ឋ គឺជាយុទ្ធសាស្រ្តជំរុញកំណើនសេដ្ឋកិច្ចក្នុងរយៈពេលវែង។ មេរោគកូវីដ ជាការរំខានមែន។ តែកូវីដ បានបង្ខំឲ្យគ្រឹះស្ថានសិក្សា និងស្ថាប័នផ្សេងមួយចំនួនប្រឹងប្រែងស្រូបយកចំណេះដឹងបច្ចេកវិទ្យាថ្មីៗសម្រាប់ការអភិវឌ្ឍស្ថាប័នខ្លួនឯងនាពេលអនាគត។ ចំណុចនេះត្រូវបានគេនិយាយគ្រប់គ្នាថា «គ្រោះបង្កើតឱកាស»។ ក្នុងអំឡុងពេលកូវីដដដែល វិស័យសុខាភិបាលខ្មែរក៏មានឱកាសបង្ហាញគុណភាពរបស់ខ្លួនផងដែរ។ អ្នកជំងឺជាច្រើននាក់ដែលធ្លាប់តែធ្វើដំណើរទៅទទួលការព្យាបាលនៅក្រៅប្រទេស បានងាកមកសាកល្បងទទួលការព្យាបាលនៅក្នុងប្រទេស។ ក្រោយការសាកល្បង ពួកគេក៏ទទួលស្គាល់គុណភាពសុខាភិបាលក្នុងស្រុកផងដែរ។ ប្រធានបទ EBA គឺជារឿងស្មុគស្មាញ និងប្រឈមរបស់កម្ពុជាមែន។ ប៉ុន្តែជាចៃដន្យល្អ ប្រទេសអង់គ្លេសដែលទើបចាកចេញពីសហភាពអឺរ៉ុប ក៏បានចេញមុខទិញទំនិញចំនួន២០%ដែលកម្ពុជាបាត់បង់ពីសហភាពអឺរ៉ុបដោយសារសំណុំរឿងប្រជាធិបតេយ្យ និងសិទ្ធិមនុស្ស។ ដំណឹងល្អមួយទៀតនៅឆ្នាំ២០២០ដែរនោះ គឺថា កម្ពុជាក្នុងប្រវត្តិសាស្រ្តរបស់ខ្លួន ទើបទទួលបានដំណក់ប្រេងលើកដំបូងរបស់ខ្លួនកាលពីថ្ងៃទី២៩ខែធ្នូឆ្នាំ២០២០។ សរុបសេចក្តីមក ឆ្នាំ២០២០ គឺជាឆ្នាំប្រឈមរបស់កម្ពុជាផង និងជាឆ្នាំបង្កើតឱកាសផង។ ចុះឆ្នាំ២០២១? នេះ គឺជាសំណួរដែលពិបាកបង្ហាញចម្លើយឲ្យពិតប្រាកដណាស់។ តែអ្វីដែលគេអាចប៉ាន់ស្មានទុកជាមុនបានគឺថា សកម្មភាពសេដ្ឋកិច្ចមួយចំនួននៅកម្ពុជាអាចនឹងដំណើរការឡើងវិញក្នុងឆមាសទី១នៃឆ្នាំ២០២១ ប្រសិនបើស្ថានភាពមេរោគកូវីដមិនកម្រើកឡើងវិញ។ សេដ្ឋកិច្ចកម្ពុជាអាចនឹងងើបឡើងវិញលឿន ហើយរហ័សថែមទៀតផង ព្រោះ គ្រឹះសេដ្ឋកិច្ចកម្ពុជាត្រូវបានធ្វើពិពិធកម្មកាន់តែច្រើន ហើយតំបន់ប៉ូលសេដ្ឋកិច្ច ដូចជា ខេត្តព្រះសីហនុ និងខេត្តសៀមរាបក៏ត្រូវបានកែលម្អរ និងពង្រីកសក្តានុពលសម្រាប់ការលូតលាស់កំណើនក្នុងរយៈពេលវែងផងដែរ។ ធនាគារជាតិនៃកម្ពុជា(NBC) បញ្ជាក់ថា ក្នុងករណីបើប្រទេសមហាអំណាចនានាក្នុងពិភពលោកផលិតវ៉ាក់សាំងកូវីដ-១៩ មានប្រសិទ្ធភាពនៅក្នុងឆមាសទីមួយនៃឆ្នាំ២០២១ នោះ សេដ្ឋកិច្ចកម្ពុជា នឹងងើបឡើងវិញក្នុងរង្វង់៤ភាគរយ។ ធនាគារជាតិ បានបន្ថែមទៀតថា ក្រៅពីប្រសិទ្ធភាពនៃវ៉ាក់សាំងកូវីដ-១៩នោះ ល្បឿននៃការងើបឡើងវិញនៃកំណើនសេដ្ឋកិច្ចនៃប្រទេសជាដៃគូសេដ្ឋកិច្ចរបស់កម្ពុជា និងការពង្រឹងមូលដ្ឋានសេដ្ឋកិច្ចក្នុងស្រុក គឺជាចលករយ៉ាងចម្បង ដែលជួយឲ្យកម្ពុជាសម្រេចបាននូវកំណើនសេដ្ឋកិច្ចជាតិក្នុងរង្វង់៤ភាគរយ នៅក្នុងឆ្នាំ២០២១ដែរ៕	ភ្នំពេញ៖ ឆ្នាំ២០២០ គឺជាឆ្នាំដែលពិភពលោកត្រដររស់ ហើយក្នុងនោះ ក៏មានព្រះរាជាណាចក្រកម្ពុជាផងដែរ។ ដោយមិននិយាយពីប្រទេសដទៃ ចាប់តាំងពីដើមឆ្នាំរហូតដល់ចុងឆ្នាំ២០២០នេះ កម្ពុជាប្រឈមនឹងបញ្ហាមួយចំនួន តែព្រមពេលជាមួយគ្នា កម្ពុជាក៏បានបង្កើតឱកាសល្អមួយចំនួនផងដែរ។ តើអ្វីខ្លះជាការប្រឈម និងអ្វីខ្លះជាឱកាស?
អត្តពលិកកម្ពុជាទាំង៣រូប មានកីឡាការិនី វង ចន្ថា ,កីឡាករ ស៊ិន វង់ និងកីឡាករ យឹម សុភ័ណ្ឌ ។ ពួកគេ បានយ៉ាងឈ្នះថៃ ទាំងលំបាកសម្រាប់ការប្រកួតយ៉ាងស្វិតស្វាញនេះ។ ដោយឡែកកីឡាករ សៀង វណ្ណា , កីឡាការិនី កែវ សុវណ្ណា និង វណ្ណ ម៉ូនីកា បានប្រកួតចាញ់ក្រុមម៉ាឡេស៊ី មានអត្តពលិក Mohamad Muiz Ezham Hohd Rizan, Nur Thahira Tasnim Abdul Aziz និង Sharifah Afiqah Farzana Syed Ali លើវិញ្ញាសាចម្រុះនារី២ និងបុរស១នាក់ ដោយលទ្ធផល១៣-៨ ដែរ។ កាលពីថ្ងៃទី៩ ឧសភា ប៉េតង់កម្ពុជា បានមេដាយប្រាក់៤ និងមេដាយសំរឹទ្ធ១។	អត្តពលិកជម្រើសជាតិប៉េតង់កម្ពុជា៣រូប ត្រូវប្រកួតវគ្គផ្ដាច់ព្រ័ត្រជាមួយឡាវ នៃព្រឹត្តិការណ៍ស៊ីហ្គេម លើកទី៣២ នាម៉ោង១រសៀលថ្ងៃទី១១ ឧសភា នៅពហកីឡដ្ឋានជាតិអូឡាំពិក។ អត្តពលិកប៉េតង់កម្ពុជា បានទម្លាក់ក្រុមថៃ ដោយលទ្ធផល១៣-៨។
ជំនួបខាងនេះ ត្រូវបានធ្វើឡើងនៅរាជធានីភ្នំពេញ នៅថ្ងៃទី០៣ ខែកុម្ភៈ ឆ្នាំ២០២២ រវាងលោក ចែម វីឌ្យ៉ា រដ្ឋលេខាធិការក្រសួងការបរទេសកម្ពុជា និងលោក ហែនរីហ្ស ឆេលិនប៊ែល រដ្ឋលេខាធិការទទួលបន្ទុកអាស៊ីប៉ាស៊ីហ្វិក នៃក្រសួងការបរទេសស៊្វីស។ សេចក្ដីប្រកាសព័ត៌មានរបស់ក្រសួងការបរទេសកម្ពុជាស្តីពីលទ្ធផលនៃជំនួបទ្វេភាគីនេះ បានឱ្យដឹងថា ក្រៅពីបន្តជំនួយដល់មន្ទីរពេទ្យគន្ធបុប្ផា រដ្ឋាភិបាលស៊្វីស ក៏គាំទ្រកម្មវិធីកិច្ចសហប្រតិបត្តិការថ្មីនៅក្នុងតំបន់មេគង្គឆ្នាំ ២០២២-២០២៥ ផងដែរ។ យោងតាមប្រភពដដែល ក្រៅពីបន្តការគាំទ្រតាំង២ខាងលើនេះ លោក ចែម វីឌ្យ៉ា បានស្នើទៅកាន់ភាគីស៊្វីស ឱ្យមានការរៀបចំវេទិកាធុរកិច្ច រវាងសភាពាណិជ្ជកម្មប្រទេសទាំងពីរ និងបន្តពិភាក្សាលទ្ធភាពបង្កើតឱ្យមានកិច្ចព្រមព្រៀងពាណិជ្ជកម្មសេរីផងដែរ។ ការស្នើបីភាគីកម្ពុជានេះ គឺដើម្បៅបង្កើនទំហំពាណិជ្ជកម្មប្រទេសទាំងពីរ ឱ្យកាន់តែប្រសើរថែមទៀត។ ជំនួបរវាងលោក ចែម វីឌ្យ៉ា (ស្ដាំ) និង លោក ហែនរីហ្ស ឆេលិនប៊ែខ។ រូបភាពពីទំព័រហ្វេសប៊ុក ក្រសួងការបរទេស និងសហប្រតិបត្តិការអន្តរជាតិ។ ជុំវិញទំហំពាណិជ្ជកម្មរវាងកម្ពុជា-ស៊្វីសនេះ លោករដ្ឋលេខាធិការ ចែម វីឌ្យ៉ា កត់សម្គាល់ឃើញថា វិស័យពាណិជ្ជកម្ម និងវិនិយោគ បន្តកើនឡើង បើទោះជាញាំញីដោយជំងឺកូវីដ-១៩ ក្នុងរយៈពេល៣ឆ្នាំកន្លងមកនេះ។ ទាក់ទិននឹងទំហំពាណិជ្ជកម្មនេះ ក្នុងឆ្នាំ២០២០ ទំហំពាណិជ្ជកម្មសរុបរវាងកម្ពុជា និងស៊្វីស សរុបជាង ៣៧៩លានដុល្លារ។ ឯឆ្នាំ២០២១ សរុបចំនួនជាង ៩៧៤លានដុល្លាអាមេរិក និងឆ្នាំ២០២២សរុបចំនួនជាង ១,៤៤៥លានដុល្លារ។ តួលេខទាំងបីឆ្នាំខាងលើនេះជាតួលេខបណ្ដោះអាសន្ន នៃស្ថិតិពាណិជ្ជកម្មទំនិញអន្តរជាតិ របស់អគ្គនាយកដ្ឋានគយ និងរដ្ឋាករកម្ពុជា។ ក្នុងជំនួបធ្វើឡើងនៅថ្ងៃទី០៣ ខែកុម្ភៈនោះ ភាគីទាំងពីរបាន បានពិភាក្សាផ្ដោតលើវិស័យជាច្រើន នៃកិច្ចសហប្រតិបត្តិការទ្វេភាគី រួមមាន វិស័យសុខាភិបាល អភិបាលកិច្ច វិមជ្ឈការ កសិកម្ម សន្តិសុខអាហារ ពាណិជ្ជកម្ម វិនិយោគ ទេសចរណ៍ ការបណ្ដុះបណ្ដាលវិជ្ជាជីវៈ ការដោះមីន និងជំនួយអភិវឌ្ឍន៍ ព្រមទាំងកិច្ចសហប្រតិបត្តិការក្នុងអង្គការអន្តរជាតិ ដូចជាអង្គការសហប្រជាជាតិ និងកិច្ចសហប្រតិបត្តិការអាស៊ាន-ស៊្វីស ជាដើម។ ជាមួយគ្នានេះភាគីកម្ពុជា និងស៊្វីស បានប្ដេជ្ញាចិត្តរួមគ្នា ក្នុងកិច្ចសហប្រតិបត្តិលើវិស័យទាំងនោះផងដែរ៕	ភ្នំពេញ៖ កន្លងមក រដ្ឋាភិបាលស្វីស សន្យាជួយគាំទ្រផ្នែកហិរញ្ញវត្ថុ៤លានហ្វ្រង់ស្វីស ឬជាង៤លានដុល្លារក្នុង១ឆ្នាំ ដល់មន្ទីរពទ្យគន្ធបុប្ផា ក្នុងរយៈពេល៤ឆ្នាំ ចាប់ពីឆ្នាំ២០១៩ ដល់ឆ្នាំ ២០២៣។ នាកិច្ចពិគ្រោះយោបល់ទ្វេភាគីលើកទី៣ រដ្ឋាភិបាលប្រទេសស៊្វីស បន្តគាំទ្រដល់មន្ទីរពេទ្យគន្ធបុប្ផាបន្តទៀត។
១-ខួរជ្រូក ទោះបីខួរជ្រូកត្រូវបានចាត់ទុកជាអាហារប៉ូវ តែសមាសធាតុកូឡេស្តេរ៉ូលមានយ៉ាងខ្ពស់ ។ ធម្មតា ខួរជ្រួក 100g ផ្ទុកប្រមាណ 3000mg កូឡេស្តេរ៉ូល បរិមាណប្រើប្រាស់គ្រប់សម្រាប់ ១០ ថ្ងៃ ។ ទន្ទឹមនឹងនោះ ប្រសិនបើអ្នកបរិភោគខួរជ្រួកច្រើន នឹងងាយត្រូវពុលលោហធាតុធ្ងន់ ។ ២-ពោះវៀន ពោះវៀនសម្បូរកូឡេស្តេរ៉ូល បង្កបញ្ហាច្រើនចំពោះអ្នកជំងឺទឹកនោមផ្អែម សរសៃឈាមបេះដូង ឬ ជំងឺអំពីការបំប្លែង។ បរិភោគពោះវៀនជ្រួកច្រើនអាចបង្កជំងឺ gout , ខ្លាញ់រុំថ្លើម រលាកលំពែង ធ្វើឲ្យកើនខ្លាញ់ក្នុងឈាម ។ ពោះវៀនជ្រួកជាកន្លែងប្រមូលផ្តុំយ៉ាងច្រើន នូវបាក់តេរី និងលាមក ប្រសិនកែច្នៃមិនសមស្របតាមអនាម័យ គឺងាយនឹងឆ្លងពពួកព្រួន តេនញ៉ា បាក់តេរីគ្រោះថ្នាក់ ។ ៣-ឈាមជ្រូក ឈាមជ្រូកជាអាហារដ៏ពេញនិយមមួយ តែប្រសិនបរិភោគប៉ះជ្រូកងាប់ ក្នុងឈាមវានឹងផ្ទុកបាក់តេរីយ៉ាងច្រើន ដែលមិនអាចត្រូវសម្លាប់ដោយវិធីចម្អិនធម្មតា ។ ៤-សួត សួតជាកន្លែងប្រមូលផ្តុំជាតិពុលច្រើនបំផុត លើសរីរាង្គជ្រួក ។ ពេលដកដង្ហើម ធូលី និងពពួកលោហធាតុធ្ងន់នឹងត្រូវស្រូបចូលក្នុងសួត និងស្តុកទុកក្នុងនោះ ។ ពេលមនុស្សបរិភោគចូលដោយអចេតនា នឹងនាំទៅជាមួយនូវធូលី លោហធាតុធ្ងន់ចូលក្នុងសរីរាង្គ មិនតែប៉ុណ្ណោះ មានទាំងវីរុសបង្កជំងឺផង។ ៥-ថ្លើម ថ្លើមជ្រួក ជាផ្នែកផ្ទុកកូឡេស្តេរ៉ូល និងលោហធាតុធ្ងន់យ៉ាងច្រើន។ ដូច្នេះ អ្នកគួរថ្លឹងថ្លែងការបរិភោគថ្លើមជ្រួកក្នុងបរិមាណសមស្រប ដើម្បីមិនឲ្យលើសកូឡេស្តេរ៉ូល ក៏ដូចជា ជាតិពុល ៕ ត្រួតពិនិត្យដោយ www.health.com.kh	សាច់ជ្រូកផ្ទុកវីតាមីន និងសារជាតិរ៉ែមួយចំនួន ដែលសរីរាង្គងាយស្រូបយក។ ប៉ុន្តែ ពុំមែនគ្រប់ផ្នែករបស់សាច់ជ្រូកសុទ្ធតែល្អនោះទេ គឺមានផ្នែកមួយចំនួនផ្ទុកជាតិពុលច្រើន មិនល្អសម្រាប់សុខភាព ។ ខាងក្រោមនេះ គឺជាអ្វីដែលអ្នកត្រូវដឹង៖
កញ្ញា អាន សោភ័ណ ជាគ្រូបង្រៀនភាសាថៃ និងជាបុគ្គលិកបម្រើការងារនៃក្រុមហ៊ុនឯកជនមួយនៅរាជធានីភ្នំពេញ។ ត្រលប់ទៅកាលជាង២ឆ្នាំមុន សោភ័ណ មានជំងឺដុះសាច់មហារីកក្នុងពោះដំណាក់កាលទី៣ ដែលធ្វើឱ្យនាងពិបាកទទួលយកលទ្ធផលអាក្រក់នេះភ្លាមៗ ណាស់ ។ យុវតីមានស្រុកកំណើតនៅខេត្តបាត់ដំបងរូបនេះ បានរំឭកពីស្ថានភាពជំងឺខ្លួនថា ដំបូងឡើយនាងមានអាការឈឺពោះ តែមិនចាប់អារម្មណ៍ គិតថាគ្រាន់តែឈឺក្រពះធម្មតា ព្រោះពេលញាំថ្នាំអាការក៏បានធូរស្បើយវិញ។ លុះដល់ជំងឺធ្វើទុក្ខកាន់តែខ្លាំងទៅៗ នាងក៏ទៅពិនិត្យនៅមន្ទីរពេទ្យ ទើបដឹងថានាងបានដុះដុំសាច់មហារីកនៅក្នុងពោះ ទំហំប៉ុនកដៃទៅហើយ។ កញ្ញា សោភ័ណ បានរៀបរាប់ដូច្នេះ៖ «តាមការសន្និដ្ឋានរបស់ពេទ្យជំងឺខ្ញុំកើតឡើងតាមរយៈតំណពូជ ហើយកើតឡើងតាំងពីក្មេង ប៉ុន្តែខ្ញុំអត់ដែលបានសង្កេត ថាវាជាជំងឺមហារីកទេ។ រហូតដល់ខ្ញុំអាយុជាង២០ឆ្នាំ ទើបខ្ញុំដឹងថាវាជាជំងឺមហារីក»។ ដូចមនុស្សទូទៅដែរ ពេលដឹងថាខ្លួនមានជំងឺមហារីក សោភ័ណ យល់ថាខ្លួនឯងអាចនឹងបាត់បង់ជីវិតគ្រប់ពេល និងមិនអាចជាសះស្បើយបានឡើយ ព្រោះស្ថានភាពជំងឺវិវត្តដល់ដំណាក់កាលចុងក្រោយទៅហើយ។ រំឭកកាលពីជាង២ឆ្នាំមុន ពេលដែល សោភ័ណ ដឹងថាខ្លួនមានជំងឺមហារីកដំបូង ក្នុងកែវភ្នែក និងខួរក្បាលរបស់នាង មានតែស្រមោលខ្មៅងងឹតគិតមិនឃើញដំណោះស្រាយអ្វី ក្រៅពីចង់សម្លាប់ខ្លួនឡើយ។ មូលហេតុដែលនាងចង់បញ្ចប់ជីវិត ទាំងមិនទាន់បានព្យាបាលផង ដោយសារនាងឃើញថា គ្រួសារមិនមានលទ្ធភាព ព្រោះជំងឺនេះត្រូវចំណាយថវិកាច្រើន។ លើសពីនេះ នាងក៏គ្មានសង្ឃឹមអាចព្យាបាលជា ដូចអ្នកជំងឺធម្មតាឡើយ។ ក្រោយពីអស់ក្ដីសង្ឃឹមក្នុងជីវិតប្រហែល២-៣ ថ្ងៃមក សោភ័ណ ដែលជាកូនទោលក្នុងគ្រួសារ ដែលម្ដាយឪពុកបានលែងលះគ្នាតាំងពីខ្លួនអាយុ១៥ឆ្នាំ បានគិតយល់ថា នាងមិនចង់ឃ្លាតឆ្ងាយពីមនុស្សដែលខ្លួនស្រលាញ់ ជាពិសេសម្ដាយដែលរស់នៅតែពីរនាក់នាងឡើយ។ ពេលនោះ យុវតីរូបនេះ បានផ្ញើក្ដីសង្ឃឹមចុងក្រោយជាមួយវេជ្ជបណ្ឌិតនៅស្រុកខ្មែរ ដើម្បីព្យាបាលជំងឺឱ្យនាង។ «គ្រួសារខ្ញុំ អត់មានលទ្ធភាពទេ ។ ពេលនោះម្ដាយខ្ញុំ ថាទោះគាត់ត្រូវលក់ផ្ទះ និងដី ក៏បានឱ្យតែមើលខ្ញុំជា។ ពេលនោះ ដី និងផ្ទះលក់មិនដាច់ទេ ដោយសារកូវីដ-១៩ តែខ្ញុំនិងម្ដាយនៅតែមិនចុះចាញ់។ សំណាងល្អ អ្នកស្គាល់ខ្ញុំ និងសប្បុរសជនជាច្រើន បានជួយខ្ញុំ ទើបខ្ញុំមានលទ្ធភាពព្យាបាល»។ នេះជាការបញ្ជាក់របស់ កញ្ញា សោភ័ណ ដែលបន្ថែមថា ការព្យាបាលជំងឺនាង ចំណាយអស់ជាង១ម៉ឺនដុល្លារ។ កញ្ញា សោភ័ណ បានប្រាប់សារព័ត៌មានថ្មីៗថា ការព្យាបាលរបស់នាង មានបីដំណាក់កាលគឺ ការចាក់ថ្នាំគីមី បន្ទាប់មកបាញ់កាំរស្មី និងវះកាត់យកដុំសាច់ចេញ។ បើតាម កញ្ញា សោភ័ណ ដំណើរការនៃការព្យាបាលពិតជាលំបាកទាំងក្នុងរាងកាយ ផ្លូវអារម្មណ៍ និងធ្វើឱ្យនាងជ្រុះសក់អស់ពីក្បាលទៀតផង។ ការតតាំងនឹងជំងឺមហារីកពិតជាមិនងាយស្រួលឡើយ សម្រាប់យុវតីវ័យ២៣ឆ្នាំរូបនេះ។ សម្រាប់ សោភ័ណ ក្រៅពីទទួលបានការព្យាបាលពីគ្រូពេទ្យ កត្តាដែលសំខាន់ គឺការផ្ដល់កម្លាំងចិត្ត ឱ្យខ្លួនឯង ជាឱសថដ៏ស័ក្កិសិទ្ធ។ «ខ្ញុំមិនអស់សង្ឃឹមនោះទេ ខ្ញុំតែងប្រាប់ខ្លួនឯងថា ដរាបណាគ្រូពេទ្យមិនទាន់ឱ្យទៅផ្ទះពាក់កណ្ដាលទី ខ្ញុំនៅតែមានសង្ឃឹម អាចជាបាន » ។ រយៈពេលជាង៩ខែ ក្នុងការតវ៉ាជីវិតជាមួយជំងឺមហារីក ទីបំផុត សោភ័ណ អាចយកជ័យជម្នះឱ្យខ្លួនឯង និងក្រុមគ្រួសារ ក្រោយសម្រាកក្នុងបន្ទប់ព្យាបាលជំងឺមហារីក អស់រយៈពេលជាយូរខែ។ ក្រោយពេលវះកាត់បានជោគជ័យ សោភ័ណ ដូចទទួលបានជីវិតថ្មី ខណៈដង្ហើមជីវិតនាងប្រៀបដូចជាភ្លើងទៀនជិតរលត់ទៅហើយ។ ទោះជីវិតដើរជិតដល់វិនាទីចុងក្រោយ តែយុវតីរូបនេះ មិនព្រមបោះបង់ចោលក្ដីសង្ឃឹមរបស់ខ្លួន ក្នុងការប្រឆាំងជំងឺមហារីកឡើយ។ កញ្ញា សោភ័ណ បានបញ្ជាក់ដូច្នេះ« ពេលបើកភ្នែកពីការវះកាត់ ខ្ញុំដូចទទួលបានជីវិតថ្មី និងធ្វើឱ្យខ្ញុំដឹងថាមហារីកជាជំងឺសាហាវ តែមិនឈ្នះកម្លាំងចិត្តយើងទេ។ សម្រាប់ខ្ញុំពេលកំពុងព្យាបាល ខ្ញុំគិតដល់ម្ដាយរបស់ខ្ញុំជានិច្ច ខ្ញុំមិនទាន់បានសងគុណគាត់ និងមិនទាន់សម្រេចបំណងប្រាថ្នារបស់ខ្ញុំទេ ដូចនេះខ្ញុំត្រូវតែប្រឹងក្រោកឈរ ប្រឹងញាំថ្នាំ និងអាហារកុំឱ្យជំងឺនេះវាយលុកបាន។ យើងរឹងមាំ ព្យាយាមមើលថែខ្លួនឯង នោះយើងនឹងយកឈ្នះវាបាន»។ រយៈពេលជាង១ ឆ្នាំមកហើយ ដែល សោភ័ណ បានជាពីជំងឺមហារីក តែនាងត្រូវតាមដានសុខភាពជាប្រចាំរៀងរាល់៣ខែម្ដង ព្រោះជំងឺនេះអាចនឹងកើតឡើងវិញ ក្នុងរយៈពេល៥ឆ្នាំ។ តែក្នុងករណី មិនកើតឡើងម្ដងទៀត សោភ័ណ នឹងជាសះស្បើយពីជំងឺនេះ ១០០ភាគរយហើយ។ យុវតីចិត្តមោះមុត សោភ័ណ បានលើកទឹកចិត្តដល់អ្នកមានជំងឺមហារីកទាំងអស់ កុំអស់សង្ឃឹម និងចុះចាញ់នឹងជំងឺឱ្យសោះ ពោលគឺត្រូវជម្នះ និងរឹងមាំផ្ដល់កម្លាំងចិត្តខ្លួនឯងជានិច្ច ដើម្បីយកឈ្នះជំងឺដ៏កាចសាហាវនេះ។ «បើយើងបាក់ទឹកចិត្ត ជំងឺនេះកាន់តែវាយលុកយើង និងធ្វើឱ្យយើងស៊ូនឹងជំងឺនេះមិនបានទេ»។ នេះជារបស់ សោភ័ណ ដែលឆ្លងកាត់ការយកឈ្នះលើជំងឺមហារីក៕	ភ្នំពេញ៖ កញ្ញា អាន សោភ័ណ ជាមនុស្សមានសំណាងបំផុតក្នុងចំណោមអ្នកជំងឺជាច្រើន ដែលបានរួចជីវិត ពីជំងឺមហារីកដំណាក់កាលទី៣។ ទម្រាំយកឈ្នះនឹងជំងឺដ៏សាហាវនេះ យុវតីរ័យ២៣ឆ្នាំរូបនេះ ធ្លាប់ប៉ុនប៉ងសម្លាប់ខ្លួនមុនពេលទទួលការព្យាបាល ព្រោះនាងអស់សង្ឃឹមក្នុងជីវិត និងគិតថាជំងឺនេះ មិនអាចព្យាបាលជាឡើយ។ បើតាមកញ្ញា សោភ័ណ ការដណ្ដើមជីវិតពីទ្វារមច្ចុរាជបានមកវិញ គឺដោយសារកម្លាំងចិត្តដ៏ធំធេងពីខ្លួនឯង និងពីមនុស្សជុំវិញខ្លួន ជំរុញនាងឱ្យប្រឹងប្រែងព្យាបាល ដើម្បីយកឈ្នះជំងឺមហារីកនេះបាន។
ការបោះឆ្នោតជ្រើសរើសប្រធានាធិបតីបារាំងជុំទី១ នឹងត្រូវធ្វើនៅថ្ងៃទី២៣ មេសាខាងមុខ ហើយការបោះឆ្នោតជុំទី២ គ្រោងធ្វើនៅខែឧសភា ក្នុងករណីគ្មានបេក្ខជនឈ្នះសំឡេងគ្រប់គ្រាន់ក្នុងជុំទី១ ទេនោះ។ ប៉ុន្តែយុទ្ធនាការរបស់បេក្ខជននីមួយៗ មិនបានប្រព្រឹត្តទៅរលូនឡើយ ដោយបេក្ខជនសំខាន់ៗមួយចំនួន កំពុងរងគ្រោះដោយសាររឿងអាស្រូវផ្ទួនៗ តាមយារយីដែលអាចប៉ះពាល់ប្រជាប្រិយភាពរបស់ពួកគេ។ ១. សភាអឺរ៉ុបដកអភ័យឯកសិទ្ធិលោកស្រី Marine Le Pen សមាជិកសភាអឺរ៉ុប បានបោះឆ្នោតដោយសំឡេងលើសលប់ដើម្បីដកអភ័យឯកសិទ្ធិបេក្ខជនប្រធានាធិបតីស្ដាំនិយមជ្រុល Marine Le Pen ជុំវិញករណីលោកស្រីបង្ហោះរូបភាពសម្លាប់មនុស្សរបស់ក្រុមរដ្ឋឥស្លាមកាលពីឆ្នាំ២០១៥ ។ ការបង្ហោះរូបដែលមានលក្ខណៈហិង្សាតាមបណ្ដាញសង្គម Twitter ធ្វើឲ្យលោកស្រី Le Pen ប្រឈមមុខការជាប់ពន្ធនាគាររយៈពេល៣ឆ្នាំ និងត្រូវបង់ប្រាក់ដល់ទៅ៧៥០០០អឺរ៉ូ។ រឿងរ៉ាវដែលកន្លងហួសជាង២ឆ្នាំទៅហើយ ក៏ស្រាប់តែលេចឡើងជាថ្មី ចំពេលដែលការបោះឆ្នោតប្រធានាធិបតីបារាំង ក៏ខិតជិតដល់ដែរ។ ក្រោយការដកអភ័យឯកសិទ្ធនេះ តុលាការបារាំង នឹងចាប់ផ្ដើមដំណើរការកាត់ទោសលោកស្រី Le Pen ទៀត ហើយរយៈពេលនៃសំណុំរឿងអាចធ្វើឡើងដល់ទៅលើស១ឆ្នាំ រួមទាំងពេលប្ដឹងឧទ្ធរណ៍ផងនោះ។ ដំណើរការក្ដីនេះ មិនអាចរារាំងយុទ្ធនាការបោះឆ្នោតរបស់លោកស្រី Le Pen ឡើយ ប៉ុន្តែអាចប៉ះពាល់មុខមាត់លោកស្រីបាន។ លោកស្រី Le Pen ដែលជាសមាជិកសភាអឺរ៉ុប និងសមាជិកបក្សរណសិរ្សជាតិស្ដាំនិយមជ្រុល បានហៅការសម្រេចចិត្តរបស់សភាអឺរ៉ុប ជារឿងនយោបាយសំដៅបង្អាក់យុទ្ធនាការរបស់លោកស្រី។ អនុប្រធានបក្សរណសិរ្សជាតិ បាននិយាយការពារការបង្ហោះរូបបង្ហាញពីការសម្លាប់មនុស្សរបស់ក្រុមរដ្ឋឥស្លាម។ លោកប្រាប់ទីភ្នាក់ងារព័ត៌មាន Reuters ថា៖ «ការបង្ហាញរូបភាពគួរឲ្យរន្ធត់របស់ឥស្លាមនិយម ជួយយើងប្រយុទ្ធប្រឆាំងសកម្មភាព្រៃផ្សៃរបស់ក្រុមជ្រុលនិយមទៅវិញទេ»។ ជាអ្នកនយោបាយប្រឆាំងអឺរ៉ុប គាំទ្រជាតិនិយម និងការគាំពារនិយម លោកស្រី Le Pen ជាបេក្ខជននាំមុខគេមួយក្នុងចំណោមបេក្ខជនដទៃទៀត។ លោកស្រី ត្រូវបានចាត់ទុកជា ដូណាល់ ត្រាំ របស់បារាំង ព្រោះមាននិន្នការ និងគោលនយោបាយស្រដៀងគ្នាខ្លាំង ជាពិសេសគំនិតប្រឆាំងជនអន្តោប្រវេសន៍ និងសកលភាវូបនីយកម្មពិភពលោកតែម្ដង។ ២. សំណុំរឿងឲ្យលុយប្រពន្ធធ្វើជំនួយការ នៅតែយាយីលោក Francois Filllon ក្រៅពីលោកស្រី Le Pen លោក Francois Fillon ក៏មានរឿងព័ទ្ធជុំជិតដែរ។ សំណុំរឿងយកប្រពន្ធធ្វើលេខា និងផ្ដល់ប្រាក់ខែយ៉ាងច្រើន ក៏កំពុងតែធ្វើឲ្យបេក្ខជនអភិរក្សរូបនេះ ឈឺក្បាលមិនតិចដែរ។ រដ្ឋអាជ្ញាបារាំង បានចូលឆែកឆេរផ្ទះលោក Fillon ក្នុងក្រុងប៉ារីស ដើម្បីស្វែងរកភស្តុតាងក្នុងការស៊ើបអង្កេតបង្កើតការងារក្លែងក្លាយសម្រាប់ប្រពន្ធ កាលពីលោកនៅធ្វើជាសមាជិកសភា។ ប៉ុន្តែលោក ក៏បានទាត់ចោលការចោទប្រកាន់នេះ និងនៅតែជម្នះបន្តយុទ្ធនាការបោះឆ្នោតប្រធានាធិបតីដដែល។ តាមពិតទៅ លោក Fillon ដែលធ្លាប់ជាអតីតនាយករដ្ឋមន្ត្រីបារាំង ក៏ឈរលើលេខរៀងខ្ពស់សម្រាប់តំណែងប្រធានាធិបតី។ យ៉ាងណាមិញ ប្រជាប្រិយភាពរបស់លោក បានធ្លាក់ចុះយ៉ាងគំហុក ក្រោយលេចធ្លាយរឿងអាស្រូវនេះ។ រឿងអាស្រូវនេះ មិនបានធ្វើឲ្យលោករារែកអ្វីឡើយ ហើយលោកនឹងនៅតែបន្តឈរជាបេក្ខភាពប្រធានាធិបតីបន្តទៀត បើទោះជាមានសម្ពាធទាំងពីផ្ទៃក្នុងបក្ស និងប្រជាជនឲ្យលោកបោះបង់ក្ដី។ បើតាមសារព័ត៌មាន BBC លោក Fillon នឹងចូលបង្ហាញខ្លួនចំពោះមុខតុលាការម្ដងទៀតនៅថ្ងៃទី១៣ ខែមិនា ដើម្បីស្ដាប់ដំណើរការក្ដីនេះ។ ការចូលខ្លួនលើកនេះ ធ្វើឡើងតែ២ថ្ងៃប៉ុណ្ណោះ មុនថ្ងៃកំណត់ដែលគ្រប់បេក្ខជនទាំងអស់ ត្រូវដាក់ពាក្យឈរឈ្មោះក្នុងការបោះឆ្នោតប្រធានាធិបតី។ លោក Fillon ចាត់ទុកខ្លួនលោក ជាជនជរងគ្រោះនៃការធ្វើឃាតនយោបាយ តែលោកមិនចុះចាញ់ឡើយ។ យ៉ាងណាក្ដី សមាជិកជាន់ខ្ពស់របស់ក្រុមអភិរក្សនិយមជាច្រើន មិនសូវសប្បាយចិត្តនឹងការសម្រេចចិត្តរបស់លោក Flillon ឡើយ ព្រោះវត្តមានរបស់លោកក្នុងនាមជាបេក្ខជនតំណាងឲ្យក្រុមអភិរក្ស ទំនងជាមិនទទួលជោគជ័យទេ។ គេឃើញមានការពិភាក្សាជាច្រើននៅក្នុងផ្ទៃក្នុងគណបក្សនេះ ហើយសមាជិកសំខាន់ៗខ្លះ ងាកទៅគាំទ្រអតីតនាយករដ្ឋមន្ត្រី Alain Juppe វិញ។ លោក Juppe បានចាញ់លោក Fillon ក្នុងការបោះឆ្នោតផ្ទៃក្នុងបក្សដើម្បីជ្រើសរើសបេក្ខជនដំបូង។ ជាមួយនឹងការបន្តជម្នះទៅមុខមិនរួញរានេះ គេមិនដឹងច្បាស់ថា លោក Fillon អាចឆ្លងផុតការបោះឆ្នោតជុំទី១ ឬយ៉ាងណាដែរ ព្រោះកាលពីមិនទាន់ផ្ទុះរឿងអាស្រូវ លោកស្ថិតនៅលំដាប់ទី៣ នៃការស្ទង់មតិ។ អ្នកនយោបាយស្ដាំនិយមជ្រុល Le Pen និងអតីតរដ្ឋមន្ត្រីហិរញ្ញវត្ថុ Emmanuel Macron ទំនងជាបេក្ខជន២នាក់ចុងក្រោយ ដែលត្រូវប្រជែងកៅអីប្រធានាធិបតីក្នុងការបោះឆ្នោតជុំទី២ ដែលគ្រោងធ្វើនៅថ្ងៃទី៧ ខែឧសភា៕	ខណៈដែលកាលបរិច្ឆេទបោះឆ្នោតជុំទី១ កាន់តែជិតមកដល់ ស្ថានការណ៍នយោបាយនៅក្នុងប្រទេសបារាំង កាន់តែក្ដៅគគុកឡើង ដោយបេក្ខជនប្រធានាធិបតីសំខាន់ៗ កំពុងរុំព័ទ្ធដោយរឿងអាស្រូវមិនចេះចប់។ បេក្ខជនអភិរក្សនិយម Francois Fillon នឹងត្រូវឡើងតុលាការជុំវិញសំណុំរឿងជួលប្រពន្ធខ្លួនឯងធ្វើជំនួយការ។ ឯបេក្ខជនស្ដាំនិយមជ្រុល Marine Le Pen ក៏ប្រឈមមុខការជាប់ពន្ធនាគារ ក្រោយអស់អភ័យឯកសិទ្ធិនៅសភាអឺរ៉ុប ដោយសារបង្ហោះរូបហិង្សាលើ Twitter កាលពីជាង២ឆ្នាំមុន។
លីគកំពូលចំនួន ២ នឹងត្រូវផ្តល់កៅអីក្រុមបន្ថែម តាមរយៈ European Performance Spots។ ការផ្តល់កៅអីដល់លីគចំនួន ២ ដោយផ្អែកទៅលើការបង្ហាញទម្រង់លេងល្អបំផុតនៅទូទាំងពានរង្វាន់អឺរ៉ុបទាំង ៣ ក្នុងរដូវកាលនីមួយៗ ហើយការកើនឡើងកៅអីនេះក៏ជាផ្នែកមួយនៃការកែប្រែពង្រីកពាន Champions League ដល់ ៣៦ក្រុម។ ក្របខណ្ឌ Serie A ទទួលបានកៅអីបន្ថែម ១ ទៀតក្នុងក្របខណ្ឌ Champions League កាលពីខែមេសា ដែលជាហេតុធ្វើឱ្យពួគគេនៅរដូវកាលក្រោយមានក្លិបចំនួន ៥ ដែលនឹងចូលប្រកួតប្រជែង។ ជ័យជម្នះរបស់ Dortmund មានន័យថា ៥កៅអី នៅ Champions League រដូវកាលក្រោយ នឹងមិនត្រូវបានដណ្តើមដោយបេក្ខភាពដែលឆ្លងទៅវគ្គផ្តាច់ព្រ័ត្រ (ក្រុមមកពីអង់គ្លេស និងបារាំង) ដទៃបានឡើយ។ បើតាមសម្តីរបស់លោក Edin Terzic ទាក់ទងនឹងចំនួនកៅអី UCL កើនឡើងសម្រាប់លីគអាល្លឺម៉ង់៖«យើងចង់ជាប់ការប្រកួតសម្រាប់ពានរង្វាន់ Champions League តាមរយៈលីគ Bundesliga និងមិនផ្លូវនេះនោះទេ។ ប៉ុន្តែការពិតគឺថាវានឹងគ្រប់គ្រាន់ដើម្បីជាប់ទៅកាន់ការប្រកួតក្នុងនាមជាក្រុមលេខ ៥ ហើយនេះក៏ជាផ្នែកមួយសម្រាប់ភាគជោគជ័យរបស់យើង ការរួមចំណែករបស់យើង។ ជារួមក្រុមគោលដៅរបស់យើងគឺឈ្នះកៅអី Champions League ដល់ពេលនេះ (បន្ថែមកៅអី ១ទៀត) វាមិនបានន័យថាលីគរបស់យើងរីកចម្រើននោះទេ ប៉ុន្តែវាបានផ្តល់ភាពងាយស្រួលមួយដែរ។»។ ដំបូងឡើយក្របខណ្ឌ Premier League ជាបេក្ខភាពដែលបានប្រជែងខ្លាំង ថែមទាំងត្រូវបានគេចាប់អារម្មណ៍ថានឹងក្លាយជាលីគទី២ បន្ទាប់ពីអ៊ីតាលី ក្នុងការទទួលយកកៅអីបន្ថែម។ ប៉ុន្តែនៅត្រឹមវគ្គ ៨ក្រុម ចុងក្រោយ ក្រុមមកពីអង់គ្លេសដូចជា Arsenal, Manchester City ធ្លាក់ចេញពីការប្រកួត UCL, Liverpool និង West Ham United ធ្លាក់ពី Europa League ធ្វើឱ្យឱកាសកៅអីបន្ថែមរសាត់ឆ្ងាយ។ ដល់ពេលនេះមានតែ Aston Villa មួយតែប៉ុណ្ណោះ ជាក្លិបអង់គ្លេសបន្តប្រកួតប្រជែងនៅក្នុងពានរង្វាន់អឺរ៉ុប Europa Conference League។ លីគអាល្លឺម៉ង់ឡើងមកកាន់តំណែងលេខ ២ ឆាប់រហ័ស ដោយសារតែក្លិប Bayern Munich និង Bayer Leverkusen បានទម្លាក់ក្រុមអង់គ្លេសចេញពីការប្រកួត។ Bayern ទម្លាក់ក្រុម Arsenal វគ្គ ៨ក្រុម ចំណែគ Leverkusen ទម្លាក់ក្រុម West Ham ដើម្បីឡើងវគ្គពាក់កណ្តាលផ្តាច់ព្រ័ត្ររៀងៗខ្លួន។ ជួនគ្នាទៅទៀត កៅអី UCL បន្ថែម ក៏បានទៅលើដៃក្រុម Borussia Dortmund សម្រាប់ការប្រកួតនៅរដូវកាលក្រោយ ព្រោះតែបច្ចុប្បន្នពួកគេកំពុងតែស្ថិតនៅចំណាត់ថ្នាក់លេខ ៥ នៃក្របខណ្ឌ Bundesliga។ RB Leipzig ស្ថិតនៅលេខ៤ មាន៦២ពិន្ទុ នាំមុខ Dortmund ៥ពិន្ទុ និងនៅសល់ ៣ ប្រកួតដូចគ្នា។ យ៉ាងណាប្រសិនបើ Dortmund អាចក្លាយជាក្រុមឈ្នះជើងឯក Champions League និងបញ្ចប់ចំណាត់ថ្នាក់លេខ ៥ ក្នុងរដូវកាលនេះ នោះលីគ Bundesliga នឹងមានក្រុមចំនួន ៦ ត្រូវលេងក្នុងក្របខណ្ឌកំពូលអឺរ៉ុប UCL រដូវកាលក្រោយ។ ក្រុមចំនួន៦ រួមមានក្រុមកំពូលទាំង ៤ រួមជាមួយ Dortmund ក្នុងនាមជាក្រុមជើងឯក និង១ក្រុមដែលជាប់ជាក្រុមល្អរបស់អឺរ៉ុប European Performance Spots៕	ក្របខណ្ឌ Bundesliga នឹងមានកៅអីក្រុមចំនួន ៥ នៅក្នុងពានរង្វាន់ UEFA Champions League នៅរដូវកាលក្រោយ បន្ទាប់ពីក្រុម Borussia Dortmund ប្រកួតយកឈ្នះលទ្ធផល ១-០ លើក្រុម Paris Saint Germain ដោយក្លិបអាល្លឺម៉ង់ ធានាបានចំណាត់ថ្នាក់លេខ ២ ក្នុងតារាង UEFA coefficient table (ស្ថិតិការប្រកួត) រដូវកាល ២០២៣-២៤ នេះ។ បើ Dortmund ឈ្នះជើងឯកថែមទៀត នោះក្រុមអាល្លឺម៉ង់នឹងកើនដល់៦ក្រុម នៅក្របខណ្ឌកំពូលអឺរ៉ុបរដូវកាលក្រោយ។
អ្នកលេងគុនខ្មែរមកពីក្លិបពន្លឺសាមគ្គីខេត្តបាត់ដំបង គួន ប៊ុនហ៊ីម បានប្រើកណ្តាប់ឆ្វេងផ្តួលកីឡាករម្ចាស់ផ្ទះថៃ ឲ្យសន្លប់ក្នុងទឹកទី៣ នាព្រឹត្តិការណ៍ MX Muay Xtreme កាលពីថ្ងៃសៅរ៍ទី២៩ ខែមេសា សប្តាហ៍មុន។ នាការប្រកួតដ៏ស្វិតស្វាញនៅលើសង្វៀន MX Muay Xtreme នៅប្រទេសថៃ កីឡាករ គួន ប៊ុនហ៊ីម បានព្យាយាមវាយសម្រុក និងប្តូរកណ្តាប់ទៅវិញទៅមកជាមួយកីឡាករថៃតាំងពីទឹកទី១រហូតដល់ទឹកទី២។ ការតាមវាយសង្គ្រប់ និងការប្រើកណ្តាប់ដៃក៏ដូចជាជើងរបស់ ប៊ុនហ៊ីម បានធ្វើឲ្យកីឡាករថៃ ហាក់មានសភាពទន់បន្តិចក្នុងទឹកទី៣ តែយ៉ាងណាកីឡាកររូបនេះនៅតែអាចប្រើកណ្តាប់ និងកែវរបស់ខ្លួនវាយមកលើ ប៊ុនហ៊ីម ម្តងម្កាលផងដែរ។ ការដកថយ និងថមថយកម្លាំងរបស់ថៃ បានផ្តល់ឱកាសឲ្យ ប៊ុនហ៊ីម ប្រើកណ្តាប់ និងជើងទាត់ក៏ដូចជាវាយទៅលើការព្យាយាមឃុំរបស់ថៃយ៉ាងច្រើនផងដែរ។ ការប្រើកណ្តាប់ដៃ ក៏ដូចជាជើងយ៉ាងច្រើននេះ បានធ្វើឲ្យថៃ កាន់តែទន់ និងមានការខ្វះចន្លោះកាន់តែច្រើនដែលជាហេតុធ្វើឲ្យ ប៊ុនហ៊ីម ប្រើកណ្តាប់ដៃឆ្វេងវាយចំក្បាលពោះសន្លប់ក្នុងទឹកទី៣នេះតែម្តង៕	អ្នកលេងគុនខ្មែរ គួន ប៊ុនហ៊ីម បានផ្តួលកីឡាករថៃ ឲ្យសន្លប់ក្នុងទឹកទី៣នាព្រឹត្តិការណ៍ MX Muay Xtreme នៅលើទឹកដីប្រទេសថៃ កាលពីសប្តាហ៍មុន។ ការផ្តួលកីឡាករថៃ ឲ្យសន្លប់របស់កីឡាករ គួន ប៊ុនហ៊ីម គឺតាមរយៈការប្រើកណ្តាប់ដៃឆ្វេងវាយទៅលើក្បាលពោះរបស់កីឡាករថៃ។
សូមប្រិយមិត្តអញ្ជើញទស្សនាវីដេអូ បង្រៀនភ្លេងបុរាណខ្មែរ របស់លោក ណូន សុខ ជនមានពិការភាពភ្នែក ទៅកាន់សិស្សមានពិការភាពភ្នែកដូចគ្នា ក៏ដូចជាការស្វែងយល់បន្ថែមពីផលលំបាកមួយចំនួន ក្នុងពេលកំពុងបង្រៀបភ្លេងរបស់ជនមានពិការភាព៖	ភ្នំពេញ៖ សម្រាប់សិស្សមានពិការភាពភ្នែក ត្រូវពឹងទាំងស្រុងទៅលើការស្ដាប់ចង្វាក់ភ្លេង រួមទាំងការស្ទាបម្រាមដៃរបស់គ្រូ ក្នុងពេលកំពុងលេងភ្លេង ដើម្បីដឹងពីរបៀបដាក់ដៃទៅលើឧបករណ៍ភ្លេង។ មានផលលំបាកមួយចំនួនចំពោះគ្រូមានពិការភាពភ្នែក ពេលបង្រៀនភ្លេងទៅកាន់សិស្សដែលមានពិការភាពភ្នែកដូចគ្នា ជាពិសេសគ្រូជាបុរស និងសិស្សជានារី។ ទោះជាយ៉ាងណាជនមានពិការភាពទាំងនោះ មានវិធីសាស្ត្រផ្ទាល់ខ្លួន ដើម្បីអាចក្រេបយកវិជ្ជាភ្លេងបាន។
ដើម្បីកុំឱ្យមានការភ័ន្តច្រឡំបន្តទៀត មន្ត្រីរាជរដ្ឋាភិបាលក៏បានបញ្ជាក់បន្ថែមថា៖ «នៅក្នុងជំនួបគួរសមរវាងសម្តេចធិបតីនាយករដ្ឋមន្ត្រី និងប្រធានក្រុមហ៊ុន Vingroup គឺមានការស្នើសុំមកសម្ដេចនាយករដ្ឋមន្ត្រី ដើម្បីវិនិយោគដំណើរការក្រុមហ៊ុនតាក់ស៊ីនេះ ប៉ុន្តែរដ្ឋាភិបាលមិនមានគោលការណ៍អនុញ្ញាតឱ្យក្រុមហ៊ុននេះវិនិយោគនោះទេ»៕	កាលពីម៉ោង ១២ ថ្ងៃត្រង់នាថ្ងៃទី១៣ ខែធ្នូ ឆ្នាំ២០២៣ សារព័ត៌មានថ្មីៗ បានចេញផ្សាយអត្ថបទ មួយមានចំណងជើងថា «ក្រុមហ៊ុន vingroup នឹងបើកសេវាតាក់ស៊ីថាមពលអគ្គិសនី នៅភ្នំពេញ បន្ទាប់មកនៅសៀមរាប និងព្រះសីហនុ», អត្ថបទនេះបានធ្វើឱ្យមានការយល់ច្រឡំក្នុងចំណោមប្រជាពលរដ្ឋ ជាពិសេសអ្នកប្រកបរបររកស៊ីរត់តាក់ស៊ី។ សារព័ត៌មានថ្មីៗ សូម កែតម្រូវ និងបញ្ជាក់ជូនសាធារណជនថា «មិនមានគោលការណ៍អនុញ្ញាតឱ្យក្រុមហ៊ុនតាក់ស៊ី Vingroup បើកនៅកម្ពុជាទេ»។
របាយការណ៍បានបន្ថែមថា ក្នុងទំហំពាណិជ្ជកម្មនៃការនាំចេញរបស់កម្ពុជា ចំនួន៥៧៩៤លានដុល្លារនេះ ការនាំចេញសម្លៀកបំពាក់មានទំហំទឹកប្រាក់ចំនួន ៤១៤៣លានដុល្លារ កើនឡើង១១ភាគរយ ។ ចំណែកផលិតផលកសិកម្ម មាន២៧២លានដុល្លារ កើនឡើង៨ភាគរយ និងការនាំចេញផ្សេងៗមានចំនួន ១៣៧៩លានដុល្លារ កើនឡើង១៤ភាគរយ។ កន្លងមករដ្ឋមន្ដ្រីក្រសួងពាណិជ្ជកម្មលោក ប៉ាន់ សូស័ក្តិ បានបញ្ជាក់ថា សមាហរណកម្មសេដ្ឋកិច្ចនេះ បានបើកច្រកទីផ្សារ នាំចេញកាន់តែទូលំទូលាយសម្រាប់កម្ពុជា នៅក្រោមប្រព័ន្ធអនុគ្រោះពន្ធ MFN, GSP, និង EBA ផ្តល់ដោយ ប្រទេសចំនួន ៣២ ក្នុងពិភពលោក។ កាលពីឆ្នាំ២០១៧ ការនាំចេញរបស់កម្ពុជា មានតម្លៃប្រមាណ ១១,២ពាន់លានដុល្លារ កើនឡើងជាង៩ភាគរយ បើធៀបនឹងឆ្នាំ២០១៦ មានទឹកប្រាក់១០,២ពាន់លានដុល្លារ។ ការនាំចូលមានទំហំទឹកប្រាក់ជាង១៥ពាន់លានដុល្លារ កើនឡើងជិត១០ភាគរយ ធៀបនឹងឆ្នាំ២០១៦ មានជាង១៤ពាន់លានដុល្លារ។ ផលិតផលនាំចេញសំខាន់ៗរបស់កម្ពុជា រួមមាន វាយនភ័ណ្ឌ សម្លៀកបំពាក់ ស្បែកជើង កាបូប គ្រឿងអេឡិចត្រូនិក ទោចក្រយានយន្ត ផលនេសាទ ជ័រកៅស៊ូ ឈើកែច្នៃ អង្ករ ដំឡូងមី គ្រាប់ស្វាយចន្ទី ពោតក្រហម សណ្តែកសៀង ម្រេច ផ្លែស្វាយស្រស់ ដូងប្រេង និងទំនិញកសិកម្មដទៃទៀត សម្រាប់ទីផ្សារ អឺរ៉ុប អាម៉េរិក កាណាដា ជប៉ុន ចិន និងអាស៊ាន ជាដើម៕	ឆមាសទី១ ឆ្នាំ២០១៨ កម្ពុជាសម្រេចបានទំហំពាណិជ្ជកម្មសរុប ១៣៩៨៥លានដុល្លារ។ ក្នុងនោះ ការនាំចេញមានចំនួនប្រមាណ ៥៧៩៤លានដុល្លារ កើនឡើង១១ភាគរយ និងការនាំចូល មានចំនួន ៨១៩១លានដុល្លារ កើនឡើង១០.៦ភាគរយ បើធៀបនឹងរយៈពេលដូចគ្នានៅឆ្នាំ២០១៧។ នេះបើតាមរបាយការណ៍ពាក់កណ្ដាលឆ្នាំរបស់ធនាគារជាតិនៃកម្ពុជា (NBC)។
ក្នុងពិធីប្រកាសចូលកាន់មុខតំណែងអភិបាលខេត្តកំពង់ស្ពឺថ្មី នៅព្រឹកថ្ងៃទី៣ កក្កដានេះ លោក ស សុខា រដ្ឋមន្រ្តីក្រសួងមហាផ្ទៃ បានកោតសរសើរនូវភាពលេចធ្លោរបស់ខេត្តនេះ ដែលអនុវត្តគោលការណ៍តឹងរឹងចំពោះការផ្សព្វផ្សាយពាណិជ្ជកម្មស្រាតាមទីសាធារណៈ និងការទាក់ទាញគម្រោងវិនិយោគតម្លៃក្រោម ៥លានដុល្លារ។ ក្រៅពីកោតសរសើរលើចំណុចទាំងនេះ លោក ស សុខា ក៏បានជំរុញឱ្យលោក ជាម ច័ន្ទសោភ័ណ អភិបាលខេត្តកំពង់ស្ពឺថ្មី ទប់ស្កាត់ការផ្សព្វផ្សាយល្បែងស៊ីសងគ្រប់ប្រភេទតាមទីសាធារណៈផងដែរ។ លោក វ៉ី សំណាង អតីតអភិបាលខេត្តកំពង់ស្ពឺ (ឆ្វេង) និងលោក ជាម ច័ន្ទសោភ័ណ អភិបាលខេត្តកំពង់ស្ពឺថ្មី (ស្ដាំ)។ រូបភាពពីក្រសួងមហាផ្ទៃ។ មិនខុសពីអភិបាលខេត្តកណ្ដាល និងខេត្តតាកែវឡើយ លោករដ្ឋមន្រ្តីក្រសួងមហាផ្ទៃ ក៏បានណែនាំដល់អភិបាលខេត្តកំពង់ស្ពឺ ឱ្យពង្រឹងការគ្រប់គ្រងសន្តិសុខ និងសណ្ដាប់ធ្នាប់សាធារណៈ ជាពិសេសករណីគ្រឿងញៀន និងក្មេងទំនើង។ ថ្លែងក្នុងពិធីប្រកាសចូលកាន់មុខតំណែងនេះ លោក ស សុខា ស្នើឱ្យរដ្ឋបាលខេត្ត បង្កើនការយកចិត្តទុកដាក់លើការធានាសុវត្ថិភាពឱសថ និងម្ហូបអាហារ ដើម្បីការពារសុខភាពប្រជាពលរដ្ឋ។ ពាក់ព័ន្ធនឹងការផ្ដល់សេវាសាធារណៈវិញ លោក ស សុខា ចង់ឱ្យអភិបាលខេត្តកំពង់ស្ពឺថ្មី ជំរុញដល់មន្រ្តី និងកងកម្លាំងទាំងអស់ ត្រូវយកចិត្តទុកដាក់ពង្រឹងការផ្ដល់សេវាប្រកបដោយគុណភាព និងឥរិយាបថសមរម្យផងដែរ។ គួរជម្រាបថា លោក ជាម ច័ន្ទសោភ័ណ ត្រូវបានព្រះករុណា ព្រះមហាក្សត្រ ផ្ទេរ និងតែងតាំងជាអភិបាលខេត្តកំពង់ស្ពឺ ជំនួសលោក វ៉ី សំណាង ដែលត្រូវផ្ទេរ និងតែងតាំងជាអភិបាលខេត្តតាកែវ៕ អត្ថបទទាក់ទង ខេត្តចំនួន ៨ ផ្លាស់ប្ដូរអភិបាលខេត្ត រូបភាពពីក្រសួងមហាផ្ទៃ។	ខេត្តកំពង់ស្ពឺ ជាខេត្តគំរូមួយ ដែលមិនមានការផ្សព្វផ្សាយពាណិជ្ជកម្មស្រាតាមទីសាធារណៈ។ សកម្មភាពទាំងនេះ ត្រូវលោកឧបនាយករដ្ឋមន្រ្តី ស សុខា រដ្ឋមន្រ្តីក្រសួងមហាផ្ទៃ បង្ហាញការចាប់អារម្មណ៍ និងកោតសរសើរដល់រដ្ឋបាលខេត្តទាំងមូល។
បារាំង ជួប អូស្ត្រាលី ម៉ោង៥ល្ងាច នៅកីឡដ្ឋាន Kazan Arena Kazan Tim Cahill អាចមានឈ្មោះដូចវីរបុរសប្រេស៊ីល Pele និងអតីតខ្សែប្រយុទ្ធអាល្លឺម៉ង់ Miroslav Klose និង Uwe Seeler ក្នុងនាមជាកីឡាករដែលស៊ុតបាល់បញ្ចូលទីនៅព្រឹត្តិការណ៍ World Cup ៤លើក។ ក្រៅពីខ្សែប្រយុទ្ធវ័យ៣៨ឆ្នាំរូបនេះ កម្លាំងដ៏សំខាន់មួយទៀតរបស់អូស្ត្រាលីគឺខ្សែបម្រើ Aaron Mooy នៃក្លិប Huddersfield Town។ ទោះបីជាយ៉ាងណាក៏ដោយ វាមិនងាយស្រួលនោះឡើយសម្រាប់ក្រុមកង់គូរូ ពីព្រោះ Antione Griezmann ជាកម្លាំងប្រយុទ្ធដ៏មុតស្រួចមួយរបស់បារាំង។ Griezmann ផ្តោតទៅលើក្រុមជម្រើសជាតិសិន មុននឹងសម្រេចចិត្តលើកអនាគតរបស់ខ្លួនក្នុងក្របខណ្ឌអាជីព។ ក្រុមទាំងពីរធ្លាប់ជួបគ្នា៤លើក ដោយបារាំងឈ្នះ២លើក អូស្ត្រាលីឈ្នះ១លើក និងស្មើគ្នា១លើក។ នាជំនួបមិត្តភាពចុងក្រោយកាលពីឆ្នាំ២០១៣ បារាំងបានយកឈ្នះក្នុងលទ្ធផល ៦-០ ។ កីឡាករដែលអាចជាប់ជម្រើស១១នាក់ដំបូង៖ -បារាំង៖ Hugo Lloris, Benjamin Mendy, Samuel Umtiti, Raphael Varane, Djibril Sidibe, Blaise Matuidi, N'Golo Kante, Paul Pogba, Antoine Griezmann, Kylian Mbappe, Olivier Giroud -អូស្ត្រាលី៖ Mathew Ryan, Aziz Behich, Trent Sainsbury, Mark Milligan, Josh Risdon, Aaron Mooy, Mile Jedinak, Massimo Luongo, Robbie Kruse, Andrew Nabbout, Mathew Leckie អាហ្សង់ទីន ជួប អ៊ីស្លង់ ម៉ោង៨យប់នៅកីឡដ្ឋាន Spartak Stadium, Moscow អាហ្សង់ទីនដែលស្វែងការឈ្នះពាន World Cup លើកទីបីរបស់ខ្លួន ខណៈ Lionel Messi ត្រូវបង្ហាញវត្តមានលើកទី៣ក្នុងព្រឹត្តិការណ៍ពិភពលោកនេះ។ ជំនួបបើកឆាកពូក D នេះ ជាការប៉ះគ្នារវាងក្រុមអាហ្សង់ទីនដ៏មានបទពិសោធន៍ និងក្រុមចំណូលថ្មី អ៊ីស្លង់ដែលមានប្រជាជនត្រឹមជាង៣សែននាក់។ អាចថាពិបាកក្នុងការប្រៀបធៀបខណៈអាហ្សង់ទីនមាន Lionel Messi, Angel Di Maria និង Sergio Aguero ជាដើម ប៉ុន្តែអ៊ីស្លង់ក៏ធ្លាប់មានប្រវត្តិធ្វើឲ្យក្រុមខ្លាំងៗមួយចំនួនចុកចាក់ផងដែរ ដូចជាការទម្លាក់អង់គ្លេសនៅវគ្គ១៦ក្រុមចុងក្រោយពានរង្វាន់ Euro 2016 និងការបំបាក់ក្រុមខ្លាំងក្រូអាស៊ី អ៊ុយក្រែន និងតួកគីក្នុងដំណើរទៅកាន់រុស្ស៊ី ជាដើម។ កីឡាករដែលអាចជាប់ជម្រើស១១នាក់ដំបូង៖ -អាហ្សង់ទីន: Wilfredo Caballero; Eduardo Salvio, Nicolas Otamendi, Marcos Rojo, Nicolas Tagliafico; Javier Mascherano, Lucas Biglia; Maximiliano Meza, Lionel Messi, Angel Di Maria; Sergio Aguero -អ៊ីស្លង់: Hannes Halldorsson; Hordur Magnusson, Ragnar Sigurdsson, Kari Arnason, Birkir Saevarsson; Emil Hallfredsson, Aron Gunnarsson; Birkir Bjarnason, Gylfi Sigurdsson, Johann Gudmundsson; Jon Bodvarsson ប៉េរូ ជួប ដាណឺម៉ាក ម៉ោង១១យប់នៅកីឡដ្ឋាន Mordovia Arena Saransk ប៉េរូវិលត្រឡប់ក្នុងព្រឹត្តិការណ៍ FIFA World Cup វិញ ក្រោយអវត្តមានអស់រយៈពេល៣៦ឆ្នាំ ខណៈដាណឺម៉ាក ខកខានបង្ហាញខ្លួននៅប្រេស៊ីលកាលពី៤ឆ្នាំមុន។ ទោះបីជាមិនសូវលេចធ្លោខ្លាំង ប៉ុន្តែក្រុមទាំងពីរសុទ្ធតែធ្លាប់មានប្រវត្តិឆ្លងចូលវគ្គ១/៤ផ្តាច់ព្រ័ត្រ។ ប៉េរូមាន Paolo Guerrero, Jefferson Farfan និង Edison Flores ជាកម្លាំងដ៏សំខាន់ រីឯដាណឺម៉ាក ដាក់ក្តីរំពឹងខ្ពស់លើ Christian Eriksen ខណៈ Kasper Schmeichel នឹងដើរតាមលំនាំឪពុកក្នុងការបំពេញតួនាទីជាអ្នកចាំទីដ៏ល្អ។ កីឡាករដែលអាចស្ថិតក្នុងជម្រើស១១នាក់ដំបូង៖ ប៉េរូ៖ Pedro Galesse, Luis Advincula, Alberto Rodriguez, Christian Ramos, Miguel Trauco, Renato Tapia, Yoshimar Yoton, Edison Flores, Christian Cueva, Jefferson Farfan, Paolo Guerrero។ ដាណឺម៉ាក៖ Kasper Schmeichel, Jens Stryger Larsen, Andreas Christensen, Simon Kjaer, Henrik Dalsgaard, William Kvist, Tomas Delaney, Christian Eriksen, Pione Sisto, Nicolai Jorgensen, Yurary Poulsen។ ក្រូអាស៊ី ជួប នីហ្សេរីយ៉ា ម៉ោង២អធ្រាត្រ នៅកីឡដ្ឋាន Kaliningrad Stadium Kaliningrad ថ្វីដ្បិតតែក្រុមទាំងពីរមានប្រវត្តិច្រើននៅក្នុង World Cup ប៉ុន្តែជំនួបក្នុងពូល D នេះ ជាការប៉ះគ្នាលើកដំបូងបំផុត។ កាលពី៤ឆ្នាំមុន ក្រូអាស៊ី ធ្លាក់នៅវគ្គជម្រុះតាមពូល ហើយនីហ្សេរីយ៉ាឡើងទៅវគ្គ១៦ក្រុមចុងក្រោយ។ បីពិន្ទុពិតជាមានសារសំខាន់ខ្លាំងណាស់ ខណៈអាហ្សង់ទីន គឺជាក្រុមដែលមានប្រៀបជាងគេនៅក្នុងពូល។ ជំនួបរវាងក្រុមក្រូអាស៊ីជាមួយក្រុមអាហ្វ្រិកក៏ទទួលបានកំណត់ត្រាល្អផងដែរ ដោយកាលពី World Cup ឆ្នាំ២០១៤ ពួកគេបានយកឈ្នះកាមេរូនដល់ទៅ ៤-០ រីឯនីហ្សេរីយ៉ា ក៏ធ្លាប់ធ្វើឲ្យក្រុមពីតំបន់បាល់កង់រងគ្រោះវិញផងដែរ ជាពិសេសការយកឈ្នះបូស្នី-ហឺសេហ្គ្រោវីន ១-០ កាលពី៤ឆ្នាំមុន។ កីឡាករដែលអាចស្ថិតក្នុងជម្រើស១១នាក់ដំបូង៖ ក្រូអាស៊ី: Danijel Subasic; Sime Vrsaljko, Domagoj Vida, Dejan Lovren, Ivan Strinic; Luka Modric, Ivan Rakitic; Ivan Perisic, Andrej Kramaric, Ante Rebic; Mario Mandzukic នីហ្សេរីយ៉ា: Francis Uzoho; Brian Idowu, Shehu Abdullahi, Kenneth Omeruo, William Troost-Ekong; Wilfred Ndidi, Oghenekaro Etebo, Victor Moses, Alex Iwobi, John Obi Mikel; Odion Ighalo៕	ការប្រកួតពានរង្វាន់កីឡាបាល់ទាត់ពិភពលោក (FIFA World Cup) នៅរុស្ស៊ី ឈានដល់ការប្រកួតបើកឆាកក្នុងពូល C និង ពូល D នៅថ្ងៃទី១៦ ខែមិថុនា នេះ។ នៅក្នុងពូល C បារាំងត្រូវជួបអូស្ត្រាលី ប៉េរូប៉ះដាណឺម៉ាក ខណៈពូល D ជាការតទល់គ្នារវាង អាហ្សង់ទីន-អ៊ីស្លង់ និងក្រូអាស៊ី-នីហ្សេរីយ៉ា។
បុគ្គល ដែលប្រមាថព្រះមហាក្សត្រ នឹងត្រូវផ្តន្ទាទោសឲ្យជាប់ពន្ធនាគារពី ១ ទៅ ៥ឆ្នាំ និងពិន័យជាប្រាក់ពី ២លានរៀល ទៅ១០លានរៀល។ នីតីបុគ្គល ដែលសំដៅលើអង្គភាព ស្ថាប័ន អង្គការ ឬក្រុមហ៊ុន ជាដើម អាចនឹងត្រូវពិន័យជាប្រាក់ពី ១០លានរៀល ទៅ៥០លានរៀល ព្រមទាំងទោសផ្សេងៗទៀត ក្នុងករណីប្រមាថព្រះមហាក្សត្រ។ នេះបើតាមខ្លឹមសារថ្មីនេះ ដែលត្រូវបានគណៈរដ្ឋមន្ត្រីមន្ត្រី នៅ ដឹកនាំរបស់សម្តេច ហ៊ុន សែន បានអនុម័តកាលពីថ្ងៃទី២ ខែកុម្ភៈ ឆ្នាំ២០១៨ ។ អត្ថបទទាក់ទង អ្នកប្រមាថព្រះមហាក្សត្រ នឹងត្រូវជាប់ពន្ធនាគារពី ១ ទៅ ៥ឆ្នាំ ក្រៅពីពិនិត្យច្បាប់ខាងលើនេះ អចិន្ត្រៃយ៍រដ្ឋសភា ក៏ពិនិត្យសេចក្តីព្រាងច្បាប់ចំនួន៣ទៀត ក្នុងនោះរួមមានសេចក្តីព្រាងច្បាប់ស្តីពី ការអនុម័តយល់ព្រមលើកិច្ចព្រមព្រៀងស្តីពីការជំរុញ និងសម្រួលពាណិជ្ជកម្មតំបន់ត្រីកោណអភិវឌ្ឍន៍កម្ពុជា ឡាវ-វៀតណាម។ ការពិនិត្យសំណើរសុំអនុម័តនូវសេចក្តីព្រាងច្បាប់ស្តីពី អាជ្ញាបណ្ណបញ្ជាសម្រាប់សុខភាពសាធារណៈ និងសេចក្តីព្រាងច្បាប់ស្តីពីវិសោធនកម្មមាត្រា២៦ មាត្រា២៧ថ្មី មាត្រា២៨ មាត្រា៣១ និងមាត្រា៣២ នៃច្បាប់ស្តីពីការរៀបចំ និងការប្រព្រឹត្តិទៅនៃក្រុមប្រឹក្សាធម្មនុញ្ញ៕	ភ្នំពេញ៖ សេចក្តីព្រាងច្បាប់ស្តីពីការដាក់ទោសព្រះមហាក្សត្រ បានធ្លាក់ដល់ដៃរដ្ឋសភាហើយ។ នៅរសៀលថ្ងៃទី៥ កុម្ភៈនេះ គណៈកម្មាធិការអចិន្ត្រៃយ៍រដ្ឋសភា កំពុងពិនិត្យលើសេចក្តីព្រាងច្បាប់ស្តីពីវិសោធនកម្មក្រមព្រហ្មទណ្ឌមួយនេះ។
ក្រុមតន្ត្រី Royal Philharmonic Concert Orchestra ដែលជាក្រុមតន្ត្រីល្បីរន្ទឺនៅចក្រភពអង់គ្លេស ក្រោមការដឹកនាំរបស់លោក Anothony Weeden និងលោក David Juritz នឹងមកប្រគំតន្ត្រីមួយដែលមានឈ្មោះថា«តូយ៉ូតាក្លាស់ស៊ិក»ដើម្បីស្វែងរកថវិកាជួយមន្ទីរពេទ្យគន្ធបុប្ផា នាថ្ងៃទី២១ ខែតុលា ខាងមុខនេះ នៅរោងមហោស្រពចតុមុខ។ ក្រៅពីការសម្តែងរបស់សិល្បករ បរទេសដ៏អស្ចារ្យនេះ ក៏មានការសម្តែងសិល្បៈ និងតន្ត្រីវប្បធម៌ខ្មែរកុមាររបស់លោក អៀង ស៊ីថុល ដែលជាសិល្បករជើងចាស់ផងដែរ។ «ខ្ញុំពិតជាមានអារម្មណ៍រំភើបសប្បាយរីករាយមែនទែនដែលបានចូលរួមសម្តែងក្នុងការប្រគុំតន្ត្រីសប្បុរសធម៌នេះ ព្រោះវាឱកាសមួយដ៏ល្អ និងជាមោទកភាពមួយដើម្បីបង្ហាញភ្ញៀវជាតិ និងអន្តរជាតិព្រមទាំងអ្នកទស្សនាទាំងអស់ពីការសម្តែងរួមគ្នារវាងសិល្បករខ្មែរ និងបរទេស។ លើសពីនេះវាជាឱកាសបង្ហាញសិល្បៈចម្រុះរបស់ប្រទេសយើង ហើយវាជាកម្លាំងចិត្តសម្រាប់ខ្ញុំក្នុងការហ្វឹកហាត់បន្ថែមទៀត ដើម្បីបង្ហាញថាសិល្បករខ្មែរ តន្ត្រីរបស់ខ្មែរ ក៏មានការសម្តែងមិនចាញ់បរទេសឡើយ»។ នេះជាលើកឡើងរបស់លោក អៀង ស៊ីថុល៕	ក្រុមតន្ត្រីវប្បធម៌កុមារបាសាក់របស់សិល្បករជើងចាស់លោក អៀង ស៊ីថុល សហការជាមួយក្រុមតន្ត្រី Royal Philharmonic Concert Orchestra ដែលជាក្រុមតន្ត្រីដ៏ល្បីល្បាញនៅចក្រភពអង់គ្លេសរៀបចំប្រគុំតន្ត្រីសប្បុរសធម៌ដ៏ធំមួយមានឈ្មោះថា«តូយ៉ូតាក្លាស់ស៊ិក»នាថ្ងៃទី២១ ខែតុលា ខាងមុខនេះនៅរោងមហោស្រពចតុមុខ។
លោកប្រធានាធិបតីមីយ៉ាន់ម៉ា Win Myint នៅថ្ងៃ២៥ ឧសភា បានយល់ព្រមទទួលសំណើឲ្យលោករដ្ឋមន្ត្រីផែនការ និងហិរញ្ញវត្ថុ Kyaw Win ចុះចេញពីតំណែងមុនអាណត្តិដោយការស្មគ្រ័ ដែលបានកំណត់នៅក្នុងរដ្ឋធម្មនុញ្ញសហព័ន្ធ។ នេះបើយោងតាមការចុះផ្សាយរបស់សារព័ត៌មានមីយ៉ាន់ម៉ា The Irrawaddy ។ បើតាមប្រភពព័ត៌មានដដែលនោះ ការលាលែងតំណែងរបស់លោករដ្ឋមន្ត្រី និងជាមន្ត្រីជាន់ខ្ពស់របស់បក្សសម្ព័ន្ធជាតិដើម្បីប្រជាធិបតេយ្យមីយ៉ាន់ម៉ានៃលោកស្រី អ៊ុងសាន ស៊ូជីរូបនេះ ធ្វើឡើងក្រោយមួយសប្តាហ៍នៃការចុះផ្សាយថា លោករដ្ឋមន្ត្រី និងកូនប្រុសបង្កើតកំពុងស្ថិតក្រោមការសង្កេតពីបទពុករលួយ ដោយអង្គភាពប្រឆាំងអំពើពុករលួយ និងក្រសួងមហាផ្ទៃមីយ៉ាន់ម៉ា។ ខណៈពេលស្ថិតក្រោមការស៊ើបអង្កេតនេះ លោករដ្ឋមន្ត្រី និងក្រុមគ្រួសារ ត្រូវបានហាមឃាត់ផងដែរក្នុងការធ្វើដំណើរក្រៅប្រទេស។ តាមពិតលោករដ្ឋមន្ត្រី ធ្លាប់រងការចាប់អារម្មណ៍ពីសាធារណជនម្តងរួចទៅហើនៅពេលដែល ឈ្មោះរបស់លោកត្រូវបានដាក់ក្នុងបញ្ជីបេក្ខជនរដ្ឋមន្ត្រី។ ពេលនោះ គេចាប់អារម្មណ៍លោកខ្លាំង ត្រង់លោក បានសញ្ញាបត្របណ្ឌិតក្លែងក្លាយក្នុងប្រវត្តិរូបសង្ខេប។ គួរជម្រាបផងដែរ បន្ទាប់ពីទទួលបានការតែងតាំងជាប្រធានាធិបតីមីយ៉ាន់ម៉ានៅប៉ុន្មានខែមុននេះ លោក Win Myint បានប្រកាសពីគោលនយោបាយអាទិភាពរបស់លោក គឺត្រូវបោសសម្អាតអំពើពុករលួយ ជាពិសេសនៅក្នុងអង្គភាពសាធារណៈតែម្តង។ ថ្មីៗនេះ អង្គភាពប្រឆាំងអំពើមីយ៉ាន់ម៉ា ក៏បានចាប់ខ្លួនមន្ត្រីជាន់ខ្ពស់ពីររូប ពាក់ព័ន្ធនឹងការទទួលសំណូកពីក្រុមហ៊ុនឯកជនក្នុងការសាងសង់រោងចក្រ និងការទទួលសំណូកពីប្រជាជនដើម្បីជាថ្នូរក្នុងការចុះបញ្ជីដីធ្លី។ មកទល់ពេលនេះផងដែរ រដ្ឋាភិបាលមីយ៉ាន់ម៉ា ក៏កំពុងតែពិនិត្យលើការធ្វើវិសោធនកម្មច្បាប់ប្រឆាំងអំពើពុករលួយដើម្បីបើកផ្លូវឲ្យអង្គភាពមួយនេះកាន់តែមានឥទ្ធិពលក្នុងការប្រតិបត្តិការការងាររបស់ពួកគេ៕	រដ្ឋមន្ត្រីផែនការ និងហិរញ្ញវត្ថុមីយ៉ាន់ម៉ា លោក Kyaw Win បានសុំលាលែងពីតំណែងមុនអាណត្តិជាមួយនឹងហេតុផលមិនច្បាស់លាស់។ ក៏ប៉ុន្តែការលាលែងនេះ ធ្វើឡើងស្របពេលដែលអង្គភាពប្រឆាំងអំពើពុករលួយមីយ៉ាន់ម៉ា កំពុងតែបើកការស៊ើបអង្កេតមួយពាក់ព័ន្ធអំពើពុករលួយ ដែលគេសង្ស័យថាមានជាប់ពាក់ព័ន្ធនឹងលោកផ្ទាល់ផង។
Ballon dOr ជាពានប្រចាំឆ្នាំដែលផ្តួចផ្តើមឡើងដោយទស្សនាវដ្តី France Football តាំងពីឆ្នាំ១៩៥៦មក សម្រាប់ផ្តល់ជូចដល់កីឡាករបាល់ទាត់ឆ្នើមជាងគេប្រចាំក្លិបនៅតំបន់អឺរ៉ុបជារៀងរាល់មួយឆ្នាំម្តង។ ប៉ុន្តែចាប់ពីឆ្នាំ ២០០៩ ដល់ឆ្នាំ២០១៥ ពាននេះត្រូវប្តូរឈ្មោះទៅជា FIFA Ballon d'Or ក្រោមកិច្ចសហប្រតិបត្តិរវាងសហព័ន្ធកីឡាបាល់ទាត់អន្តរជាតិ (FIFA) ជាមួយ France Football និងរួមបញ្ចូលគ្នាជាមួយ FIFA Player of the Year ផងដែរ។ ចាប់ពីឆ្នាំ២០១៦ ទស្សនាវដ្តី France Football បានប្រកាសបញ្ចប់ការសហការជាមួយ FIFA ដោយរៀបចំពាន Ballon dOr តែឯងវិញ ខណៈ FIFA បន្តរៀបចំ FIFA Player of the Year ដូចគ្នា។ អ្វីដែលពិសេសជាងនេះទៅទៀត Ballon dOr ក៏បានរៀបចំផ្តល់ជូនដល់កីឡាករិនីឆ្មើមជាលើកដំបូងផងដែរសម្រាប់ឆ្នាំ២០១៨នេះ។ ក្រោយបង្កើតពាននេះឡើងនៅឆ្នាំ១៩៥៦ រហូតបច្ចុប្បន្ន ពោលគឺ៦៣លើករួចមហើយឃើញថា ក្លិបពីអេស្ប៉ាញពីររួមមាន Real និង Barca មានកីឡាករឈ្នះពាន Ballon d'Or ច្រើនជាងគេ ចំនួន១១ដងដូចគ្នា។ ក្រុមពីអ៊ីតាលី Juvenutus និង AC Milan ធ្លាប់ឈ្នះ៨លើកដូចគ្នា ចំណែក Bayern Munich និង Manchester United នៅបន្តបន្ទាប់។ ខ្សែប្រយុទ្ធសញ្ជាតិព័រទុយហ្គាល់ Cristiano Ronaldo និង Lionel Messi របស់អាហ្សង់ទីន ជាអ្នកគ្រងពាន Ballon d'Or ច្រើនជាងគេ ចំនួន៥លើកម្នាក់។ Michel Platini អតីតសមាជិកក្រុមជម្រើសជាតិបារាំង និង Juventus រួមជាមួយវីរបុរសរបស់ហូឡង់ Johan Cruyff និង Marco van Basten ឈ្នះពាននេះ៣លើកដូចគ្នាក្នុងអាជីព។ រីឯកីឡាករឆ្នើមដែលទទួលបានពាន Ballon d'Or នេះដំបូងគេបង្អស់ក្នុងឆ្នាំ១៩៥៦ គឺ Stanley Matthews របស់ជម្រើសជាតិអង់គ្លេស និងក្រុម Blackpool ដែលមានមូលដ្ឋានក្នុងលីគកីឡាបាល់ទាត់កំពូលអង់គ្លេស។ ចុងក្រោយនៅឆ្នាំ២០១៨នេះគឺបានទៅ Luka Modric ខ្សែបម្រើរបស់ជម្រើសជាតិក្រូអាស៊ី និង Real Madrid ៕ ខាងក្រោមជាកីឡាករទាំងអស់របស់ Real Madrid និង Barcelona ដែលធ្លាប់ឈ្នះពាន Ballon d'Or កន្លងមក៖ - Real Madrid៖ Alfredo Di Stéfano (២លើក), Raymond Kopa (១លើក), Luís Figo (១លើក), Ronaldo (១លើក), Fabio Cannavaro (១លើក), Cristiano Ronaldo (៤លើក) និង Luka Modric (១លើក)។ - Barcelona៖ Luis Suárez (១លើក), Johan Cruyff (២លើក), Hristo Stoichkov (១លើក), Rivaldo (១លើក), Ronaldinho (១លើក), និង Lionel Messi (៥លើក)។ អត្ថបទទាក់ទង Modric ម្ចាស់ពាន Ballon dOr រំលឹកគុណ លោក Harry Redknapp អតីតគ្រូ Spurs Modric ក្លាយជាម្ចាស់ពាន Ballon dOr ឆ្នាំ២០១៨ Ronaldo លេខ២, Messi លេខ៥	ក្លិបយក្សអេស្ប៉ាញ Real Madrid និង FC Barcelona ដែលត្រូវបានគេទទួលស្គាល់ថាជាក្រុមដែលប្រជុំទៅដោយកីឡាករល្បីៗក្នុងរយៈពេលមួយ ទសវត្សរ៍ចុងក្រោយ មានកីឡាករឈ្នះពាន Ballon d'Or ច្រើនជាងគេ ក្នុងចំណោមក្លិបកីឡាបាល់ទាត់នៅជុំវិញពិភពលោក ក្នុងចំនួន១១ដងដូចគ្នា។
បើតាមក្រសួងការពារជាតិតៃវ៉ាន់ ចាប់ពីម៉ោងប្រហែល៧ព្រឹកនៅថ្ងៃទី២៥ ខែសីហា យន្តហោះចិនចំនួន២២គ្រឿង រួមបញ្ចូល យន្តហោះចម្បាំង យន្តហោះទម្លាក់គ្រាប់បែក យន្តហោះព្រមានទុកជាមុន និងយន្តហោះគ្មានមនុស្សបើក ធ្វើសកម្មភាពនៅក្បែរតៃវ៉ាន់។ ក្នុងនោះយន្តហោះ១៣គ្រឿងបានចូលទៅក្នុងតំបន់ឆ្លើយតបរបស់តៃវ៉ាន់។ ប៉ុន្តែតៃវ៉ាន់មិនបញ្ជាក់ជាសាធារណៈថាតំបន់ឆ្លើយតបរបស់ខ្លួននៅទីណាឡើយ។ យ៉ាងណាមិញ ចិនមិនបានប្រកាសបន្ថែមអំពីសមយុទ្ធផ្សេងទៀតនៅជុំវិញកោះតៃវ៉ាន់ ទោះបីជាខ្លួនតែងតែធ្វើបេសកកម្មបែបនេះជាថ្មីទៀតដោយមិនផ្ដល់ដំណឹងមុន។ ជុំវិញរឿងនេះ ក្រសួងការពារជាតិតៃវ៉ាន់ មិនទាន់អាចវិនិច្ឆ័យថាតើសមយុទ្ធរបស់ចិនដែលបានចាប់ផ្តើមកាលពីថ្ងៃទី១៩ ខែសីហាបានបញ្ចប់ជាផ្លូវការឬយ៉ាងណានោះទេ។ អំឡុងពេល២៤ម៉ោងមុន តៃវ៉ាន់ក៏តាមដានយន្តហោះគ្មានមនុស្សបើកចំនួន២គ្រឿងរបស់ចិនដែលបានបើកនៅជិតភាគខាងជើងកោះតៃវ៉ាន់ ដែលជាខ្សែបន្ទាត់មធ្យមខណ្ឌចែកទឹកដីទាំង២៕	ក្រសួងការពារជាតិតៃវ៉ាន់បានរាយការណ៍ នៅថ្ងៃទី២៥ ខែសីហាថា យោធាចិនបានចាប់ផ្ដើមសកម្មភាពជាថ្មីម្ដងទៀតដែលរួមបញ្ចូលយន្តហោះចំនួន១៣គ្រឿងនៅឯតំបន់ឆ្លើយតបរបស់ខ្លួន។ នាវាចំនួន៥គ្រឿងទៀត កំពុងតែអនុវត្តការល្បាតត្រៀមប្រយុទ្ធ។

Subsets and Splits

No community queries yet

The top public SQL queries from the community will appear here once available.